
PREDGOVOR 


: Čitavi svoj svećenički život sam u pastoralu. Kao župski 
pomoćnik ili kao župnik djelovao sam u nekoliko dalmatinskih 
mjesta. lako sam pred dvije godine proslavio svoju zlatnu Misu, 
ipak još uvijek djelujem u pastoralu. I volim da djelujem dok 
mogu. Osjećam da me je Bog za to i stvorio. Kroz čitavih 52 
godine svećeničkog života, ja mislim da - osim kad sam bio u 
nekoliko navrata po bolnicama - nije prošlo 10 nedjelja i blag- 
dana da nisam imao propovijed, a najviše po dvije (a nekada 
i tri). Dakako, uvijek se je za to trebalo i spremati. A najviše 
sam ih i napisao. 

Jedan dio od svojih napisanih propovijedi već sam izdao 
u svojim knjigama "Nauka o sv. sakramentima", Split 1960., 
koja je doživjela dva izdanja; "Pogled kroz veo", Split 1961., 
koja je doživjela tri izdanja; "Od srca k srcu" za god. A, 
Studenci, 1986; "Od srca k srcu", za god. B. Studenci, 1987; 
i "Od srca k srcu" za God. C, Studenci, 1985. U župskom listu 
"Studenci", kojega sam uređivao za devet punih godina, ta- 
kođer sam donosio neke svoje govore. 

Mnogi su svećenici bili zadovoljni sa mojim propovijedima, 
Pa su neki od njih i po više puta me molili da izdam propovijedi 

za svetkovine, blagdane i pojedine prigode. Ne znam zašto sam 
toliko oklijevao, iako sam im obećao. Evo, konačno, došlo 
vrijeme da ja iz toga svog napisanog blaga nešto izvadim i 
objavim. Baš zato sam ovoj knjizi i dao naslov: "OVAKO SAM 
GOVORIO". Mnogi će me prepoznati po samome stilu, koji je, 
kao i uvijek, lagan i razumljiv. Braću svećenike, koji su me 
čekali tako dugo, molim da mi oproste! I ostale svećenike 
molim da slobodno izraze svoje mišljenje, pa, ako bude pozitiv- 
no mogu obećati, dakako uz pretpostavku ako Bog dade zdrav- 
lje, da će i još štogod drugo, ali svakako ovome slično, biti 
izneseno na šire svijetlo dana. 

Usmena riječ Božja je jaka i svakako djeluje ovisno o tlu 
na koje pada, od srca u koje ulazi. A mi svećenici moramo 
naviještati riječ Božju. To nam je naređeno od našega Velikog 
Svećenika. Bit će mi drago, ako se ovom knjigom posluže oni 
svećenici kojima odgovara moj način prikazivanja i-pisanja. A 
sve neka bude na slavu Božju i na korist povjerenih nam duša! 

Svima koji će se služiti. ovom knjigom želim obilje Božjeg 
blagoslova! ' 


Fra Ante Sekelez 
Proložac, 6. srpnja 1995. 


NASTUPNI GOVOR NOVOG ŽUPNIKA 


Hvaljen Isus! 


Dragi vjernici! Na prijedlog moga redovničkog starješin- 
stva, a po odluci našega crkvenog poglavara imenovan sam 
župnikom ove župe. Iako danas prvi put nastupam kao župnik, 
ipak mislim, da ne bi bilo baš potrebno, da vam se pred- 
stavljam, budući da me neki od vas već dobro poznaju, a svi 
ste_me sigurno i viđali i slušali kao župskog pomoćnika i 
vjeroučitelja. 

Kad sam još bio dječak i pripravljao se za svećenički stalež, 
uvijek mi je ideal bio biti župnikom. Dakako, računao sam na 
koju seosku župu. Prvo moje službeno imenovanje pružilo mi 
Je iznenađenje, kad sam g. 1945. određen za Split, kao član 
samostana. Kad je godine 1946. ovaj naš samostan dobio župu, 
određen sam za pomoćnika novoosnovane župe i za vjeroučite- 
lja, a usput mi je bilo povjereno nekoliko župa u našoj Zagori, 
koja je onda ostala bila bez svećenika. Na toj dužnosti sam 
Ostao sve do nazad par dana, kad sam preko moga očekivanja 
Imenovan župnikom dične i ugledne župe Gospe od Zdravlja, 
koja nosi službeni naziv "Župa Krista Kralja". 

Odmah iza kako sam čuo za svoje imenovanje, pogledao 
sam u crkveno pravo, da vidim, koje su dužnosti i prava svakog 

župnika. Na prava se nisam puno obazirao, a ne mislim se puno 
ni obazirati, ali na dužnosti samo morao i moram svratiti paž- 
nju. Da i vama bude jasno, koje su moje glavne dužnosti, kao 
župnika, odlučio sam ih danas u svom nastupnom govoru iz- 
nijeti vam pred oči. 


Dužnost propovijedanja 


Prva i najvažnija dužnost svakoga župnika jest dužnost 
propovijedanja. Crkveni zakon, obzirom na tu dužnost župnika, 
kaže: "Dužan je u nedjelje i druge zapovijedne blagdane osobno 
propovijedati riječ Božju običnom homilijom za vrijeme mise, 
kad ima više svijeta." (k. 1344). Uz ovo obično propovijedanje 
"ima odraslim vjernicima tumačiti kršćanski nauk prema nji- 
hovu shvaćanju." (k. 1332). ' 

Propovijedanje je dakako moja najvažnija, ali i najteža 
dužnost i priprava za propovijedanje će mi nositi najveći dio 
vremena. Prema svojim sposobnostima i mogućnostima nastojat 
ću, da što bolje odgovorim svojoj dužnosti. 

a) O čemu ću propovijedati? - Ukratko rečeno, propo- 
vijedat ću objavljenu riječ Božju, koja je pohranjena u Sv. 
Pismu i usmenoj predaji. Teme mojih propovijedi bit će o Isusu 
Kristu, o njegovoj nauci i o spasenju, kojega je On donio na 
svijet. Drugim riječima, propovijedat ću ono što svaki kršćanin 
mora znati i vjerovati i kako mora živjeti. 

Namjerno ću izbjegavati sve ono što ne spada na pro- 
povijedaonicu. Propovijedaonica nije katedra za svjetovne pred- 
mete niti za čistu filozofiju. Ukoliko se bilo kojega drugoga 
predmeta dotaknem, to će biti samo, da osvijetim koju vjersku 
istinu. Sve ću uložiti, da se na me ne budu moći primijeniti 
riječi Ljudevita XVI, francuskoga kralja, koje je on izrekao iza 

jedne propovijedi dvorskoga propovjednika vič. Maury-a: "Si 
I'abbć nous avait parlć un peu de religion, il nous aurait parlć 
de tout", a to znači: "Da nam je velečasni govorio malo o 
religiji, bio bi nam o svemu govorio." 

Koliko god budem mogao, nastojat ću da svaka propovijed 
bude određena i jednostavna, da se ne dogodi, da netko reče: 
"Divno je propovijedao", a kad ga se upita: "O čemu je pro- 
povijedao?" odgovori: "Ne znam, ali krasno..." b) Zašto ću 
ovako propovijedati? - Zato jer je propovijed u prvom redu 
pouka i poticaj na dobro. A naš je svijet, nažalost, slabo poučan 
i zato često puta ima krive pojmove o vjeri, vjerskim istinama 
i o Božjim zapovijedima i o sakramentima. 

Cesto se puta nama svečenicima dogodi, da se namjerimo 
na nešto što pokaziva vjersko neznanje. Da ne spominjemo na 
pr. općenitu pojavu, da malo tko zna, što treba spremiti u kući 
prije nego svećenik dođe kod bolesnika, spomenut ću na pr. 
nešto, što se i meni dogodilo, a vrijedno je i smijeha i saža- 
ljenja. Bolesnika sam ispovijedao i pričestio, a onda mu kažem, 
da ću mu dati i Sv. Ulje, a on mi odgovori: "Ne, velečasni, jer 
mi je liječnik strogo zabranio, da čišćenje ne uzimljem." 

Da navedem jedan drugi slučaj. 

Pred nekoliko dana sam se sa jednim bosanskim franjev- 
cem našao pred crkvom Sv. Duje. Kad, pristupi k meni jedna 
gospođa i veli mi: "Sprechen Sie deutsch?!" Sreća da sam ipak 
to razumio i znao joj odgovoriti: "Ich spreche nicht deutcht", 
jer stvarno slabo znam njemački. Međutim ovaj Bosanac prih- 
Vati: "Ich spreche deutsch". Ova sva sretna potrča malo dalje 
1 pozovne svoje društvance. Interesirala ih je crkva sv. Duje, 
Pa im je velečasni na nekoliko upita njemački ukratko od- 
govorio. Ali nije to, što hoću da istaknem, nego ovo što slijedi. 
Nakon vrlo kratkog razgovora u vezi s katedralom, ovo dru- 

štvance uđe u crkvu. Ostane vani samo ova gospođa, koja me 
je upitala, da li znam njemački. Da opravda, zašto i ona ne ide 
u crkvu, stane pokazivati na rukave, a bili su joj do lakta, i 
stane nešto govoriti. Ja sam shvatio, a stvarno je tako i bilo, 
da je rekla, da ne može u crkvu, jer da nije pristojno obučena, 

Odmah smo se rastali, a ona ostala čekajući društvo, a meni 
se usjekla u pamet ova misao: Bože moj, kako ova gospođa 
ima fini osjećaj, kako mora crkvu poštivati. Zanima je crkva 
Sv. Duje, nikada nije u njoj bila, a ipak svladava samu sebe i 
neće u nju da uđe sa kratkim rukavima." A kod nas? Kako je 
malo osoba s ovakovim osjećajem. 

Da, ovo je jedna sitnica, ali nam puno govori. Kakvi smo 
u ovoj stvari, takvi smo i u mnogim drugim vjerskim stvarima. 
I dobro je da svoje pogrješke uviđamo, pa ćemo ih lakše ispra- 
viti. Tko je pozvan da uči, mae i ispravlja? Župnik u 
prvom redu. 

Hoćete li da doznate i za konačni razlog, zašto će moje 
propovijedi biti isključivo vjerske? Mi, kao razumna bića, na 
zemlji smo da Boga što bolje upoznamo, da Ga ljubimo i da 
vršimo sve ono što znamo da je Bogu drago. Tko je pozvan 
da nam govori o Bogu i o našem odnosu prema Njemu? - 
Župnik, da župnik. Svijestan, da ću jednoga dana davati Bogu 
račun za povjerene duše, nastojat ću da govorim uvijek ono što 
moram govoriti. 


Dužnost dijeljenja sakramenta 


Druga dužnost župnikova jest da dijeli sakramente. Sak- 
ramenti su sredstva milosti i bez njih nema vjerskoga života, 
nema spasenja. Sakramenti, koje redovito župnik dijeli jesu: 

krštenje, ženidba, sv. ulje a danas u smrtnoj opasnosti i krizma. 
Što se tiče ovih sakramenata, bit ću spreman da ih uvijek i u 
svako doba dana dijelim, a za ostala dva sakramenta ispovijedi 
i Pričesti imat ću za pomoć i braću svećenike iz samostana. 

Krist je donio na svijet ljudima život milosti, posinovljenja 
i prijateljstva s Bogom. Taj život primamo na sv. Krštenju. Ali 
ljudi smo slabi i lako da taj život izgubimo, a gubi se smrtnim 
grijehom. Budući da je Isus znao, da će ljudi lako padati u 
smrtne grijehe, On je ustanovio sakramenat sv. Ispovijedi, da 
i onda, kad upanemo u smrtni grijeh, možemo se opet povratiti 
na život milosti. 

Glavna svrha Crkve i uopće svećenstva, a posebno župnika 
jest da ljudima daju ovaj život milost i da ih u ovoj milosti 
uzdrže. Zato vjernicima preporučuju čestu sv. Ispovijed. I ne 
smije nikom biti teško doći na ispovijed. Česta ispovijed je 
oznaka pobožnih duša. 

* Koliko Ispovijed, toliko, i još više, česta Sv. Pričest je 
spasonosno sredstvo, da živimo životom djece. Božje. Krist je 
sam sebe ostavio nama za hranu duše. A crkva živo želi, da se 
Vjernici što češće, pače i svaki dan pričešćuju. U Očenašu 
molimo: "Kruh naš svagdanji daj nam danas." Ne odnosi se to 
samo na tjelesnu hranu, koju svaki dan uzimljemo, nego se još 
više odnosi na hranu naše duše, na Sv. Pričest. "Kruh naš 
svagdanji daj nam danas" također znači: "Bože učini nas dos- 
tojnim da svaki dan blagujemo kruh života: Tvoga ljubljenoga 
Sina." 

Stupati često, pače i svaki dan, na svetu Pričest zgodnije 
je u gradu nego na selu. U gradu prije svega ima i više crkava 
i više svećenika, a onda i način gradskog života je drukčiji 
nego na selu. Što mislite da se ne bi moglo svaki dan prije ili 

poslije "spize" svratiti u crkvu, ostati tu četvrt ili pola sata i 
obaviti jutarnju svoju pobožnost: združiti se sa svojim Isusom? 
Da, znam, ima ih koji ne mogu svaki dan, ali ipak mogu što 
češće. 

S pomoću Božjom gledat ću da mi ne bude teško sjediti 
u ispovijedaonici i da budem uvijek na raspolaganje vjernicima 
koliko za Ispovijed toliko i za Pričest. Bože daj, da ispovije- 
daonica bude nosila najveći dio ne samo moga nego i sviju 
svećenika vremena!!! 


Dužnost proviđanja bolesnika 


Treća poglavita dužnost župnika jest opremanje bolesnika. 
Crkveni zakon,kaže: "Osobitom brigom i živom ljubavlju treba 
da pomaže bolesnike, navlastito one koji su blizu smrti, kri- 
jepeći ih sakramentima i preporučujući im dušu". 

Najvažnije je za čovjeka spasiti neumrlu dušu. Što koristi 
čovjeku da cijeli svijet dobije, a dušu svoju izgubi? Nema 
čovjeka koji ne želi da mu uvijek bude dobro. Dobro iza groba 
ne može biti onome, koji umre u teškome grijehu. Eto, zašto 
Crkva strogo naređuje župnicima da paze da nitko ne umre bez 
sv. sakramenta i zašto je ukućanima najsvetija dužnost da se 
na vrijeme postaraju da njihovi bolesnici preko svećenika urede 
s Bogom svoje račune. 

Ponekad se dogodi, da ukućani misle da moraju svećeniku 
nešto platiti zato što im je naredio bolesnika, pa stave pitanje. 
"Koliko sam dužan?" O plaći za tu stvar nema i ne smije biti 
govora. 

Ja kao župnik poručujem svima da ću uvijek presretan biti, 
kad budem mogao pomoći bolesnicima, a najteže će mi biti 
kad čujem da je netko umro bez svetih sakramenata. 

Kad je govor o bolesnicima, onda treba osuditi zlokobne 
predrasude koje redovito više kod ukućana nego kod bolesnika 
vladaju, naime, misle, da će im bolesnik umrijeti kad dođe 
svećenik. To je jedna žalosna predrasuda i zabluda. Baš na- 
protiv je istina i od glasovitih liječnika dokazana činjenica, da 
i tjelesnom zdravlju bolesnika ništa toliko ne pomaže, koliko 
čista savijest i mir duše, a to se baš postiže preko sv. Sak- 
ramenta. Osim toga ne smijemo nikada zaboraviti da je Isus 
ustanovio Sv. Ulje ne samo za zdravlje duše nego i tijela. Stoga 
sa sakramentima za bolesnike ne valja čekati zadnji čas, jer 
može bolesnik umrijeti, to prije nego ih primi, a onda redovito 
vrhunaravno sredstvo za tjelesno zdravlje, Sv. Ulje, neće postići 
svoj učinak. 

S ovim mislima i programom ja počinjem svoju novu slu- 
žbu. 

Ja osobno ne samo da ću redovito govoriti propisane Mise 
za puk svoje župe, nego ću trajno u sv. Misama i molitvama 
spominjati od srca sve župljane, a isto tako želim da oni mene 
spominju u svojim molitvama. 

Sada svoje župnikovanje stavljam pod moćni zagovor i 
okrilje naše Nebeske Majke, Gospe od Zdravlja. Ona je Majka 
Prvog i Vječnog svećenika Spasitelja Isusa, a prema tome i 
Majka sviju svećenika. Neka Ona svojim Majčinskim okom 
bdije nada mnom, nad mojim radom i nad cijelom ž župom. Neka 
učini da Isus, Njezin Sin, i Ona budu od sviju mojih župljana 
živom vjerom, čestitim Životom hvaljeni i slavljeni! 

Hvaljen Isus i Marija! 

Split, 1952. 


I. DIO 


GOVORI ZA SVETKOVINE I BLAGDANE 


Svetkovina Svete Bogorodice 


MARIJA - MAJKA BOŽJA 


Bilo je to jedne tihe, jasne ljetne noći na bliskom Istoku, 
u Palestini, pred svojih 3000 godina. Kralj je David sa krova 
svoje kraljevske palače na Sionu promatrao zvjezdano nebo. 
Tako ga je zanijela krasota noći, razlivene nebom, a još više 
veličanstvo Stvoritelja, da je sav oduševljen zapjevao: "Gos- 
podine, Gospodine, Bože naš, kako je divno ime Tvoje po svoj 
zemlji! Jer je Tvoje veličanstvo uzvišeno nad sva nebesa!" 
(Ps.8.2). 


Kojih dvije tisuće godina kasnije klečao je u skromnoj 


samostanskoj ćeliji pred slikom Presvete Djevice mlad redovnik 
imenom Bonaventura. Gledao je i promatrao prekrasnu sliku 
Marije s Isusom u naručaju. Nije se mogao nadiviti Njezinoj 
uzvišenosti i sav je ushićen uskliknuo: "Gospo, Gospo, naša, 
kako je divno Tvoje ime po svoj zemlji! Jer Tvoje je ve- 
ličanstvo uzvišeno nad svim svemirom!" 

Ono, što Mariju diže nad sav ljudski rod, nad sve nebeske 
duhove, ono što je najviše odlikuje, ono je najljepši biser u 
kruni Marijinih odlika jest Njezino Božje Materinstvo: Marija, 
Božja Majka. 

Marija rodila Bogočovjeka 


Kad nazivamo Mariju Majkom Božjom, tada ne mislimo 
time reći, da je Ona rodila Boga ukoliko je Bog, kao da bi Bog | 
imao iz Nje svoje božanstvo. To bi bilo smiješno i čudno 
krivovjerje. Ona je rodila samo Isusovu čovječju narav, ali ta 
narav nije nikada bila samo čovjek, nego koja je uvijek pri- 
padala drugoj Božanskoj Osobi. Ona je Majka Božja zato, jer 
je Bogu rodila njegovu čovječju narav, ili bolje: jer je rodila 
drugu Božansku Osobu u njezinoj ljudskoj (čovječjoj) naravi. . 

Isus Krist, koga je Marija začela i rodila nije nikada bio 
samo čovjek. On je oduvijek bio Bog, koji se u jednom povijes- 
nom času rodio od Marije i kao čovjek. On je imao dvije naravi, 
jednu božansku s Ocem i Duhom Svetim i jednu čovječju, koju 
je uzeo od Marije, ali uvijek je to bio jedan te isti Sin Božji, 
druga osoba Presv. Trojstva s Ocem i Duhom pravi Bog. Isti 
je taj Sin Marijin bio Sin Božji, isti po božanskoj naravi bez 
majke, a po ljudskoj naravi bez oca; u božanskoj naravi rođen 
od vijeka od Oca, a u ljudskoj naravi u vremenu od majke. 
Dakako, da je to za nas u svoj svojoj punini nedokučivo i 
neshvatljivo, kao svaka stvar, koja je božanski velika. Jer ne 
bi bila božanska veličina, kad bismo je mi mogli - da se iz- 
razimo malo banalno - strpati u svoju glavu. 

Još jedno: Marija nije majka Božja zato, što je začela i 
rodila Isusa na djevičanski način, bez sudjelovanja muža. Ma- 
tija je Bogorodica zato, što je onaj čovjek, koga je Ona rodila, 
od prvoga časa začeća bio Bog; radi toga, što je rodila Božju 
osobu u ljudskoj naravi! 

To je dakle bilo značenje Elizabetinih riječi, kad je nazvala 
Mariju: "Majka Gospodina moga." To je isto htio reći Anđeo, 

kad Joj je rekao: "I sveto, što će se roditi od Tebe, zvat će se 
Sin Božji." (Lk.1,35). Isto je potvrdio sveti Pavao, kad je kazao, 
da je "Bog poslao Sina svoga rođena od žene." (Gal.4,4). Jest, 
Bog se rodio od žene, od blažene Djevice. Ona je rodila Boga; 
Ona je Bogorodica. 


Marija i Presveto Trojstvo 


Kad ovo imamo na pameti, zar onda ne shvaćamo, kako 
je Marija imala potpuno pravo, kad je rekla: "Velike mi je 
stvari učinio onaj, koji je silan" (Lk.1,49)? Djelo, koje je Bog 
učinio Mariji, doista je tako silno, da goni na koljena svako 
srce! Promislite samo: Bog se tako snizio, ili - bolje - Bog je 
tako uzvisio svoje dijete, svoju kćerku, da je sam postao njezino 
dijete. Ona je, kako kaže veliki Dante: "Figlia del suo Figlio" 
- "Dijete svoga Djeteta." Tko barem malo shvaća, tko je i što 
je Bog, a što smo mi ljudi, mora ostati pred time zapanjen. 

Sva su djela Božja divna i veličanstvena, ali od djela ut- 
jelovljenja Sina Božjega nema ništa divnije, a iza djela ut- 
jelovljenja odmah je nadivnije Marijino Božje Materinstvo. U 
Utjelovljenju je ljudska narav, čovječanstvo najviše odlikovano, 
jer je sjedinjeno sa samim božanstvom, ali odmah iza toga 
dolazi Marija. Ta je ljudska narav uzeta od Nje, i zato je Ona 
po tome ušla u najdužu vezu, u rodbinsku vezu s Presvetim 
Trojstvom. 

Marija je bila ona najdivnija kćerka Boga Oca, koju je On 
odvijeka s najvećom ljubavlju nosio u zamisli i nježnom paž- 
njom pripravljao, da bude doista biser među čovječanstvom, 
sva lijepa i ljupka, dostojna, da u Nju položi veliko djelo 
utjelovljenja. 

Marija je bila u najužoj vezi s Bogom Sinom, jer Ju je On 
s punim pravom i posve iskreno nazivao svojom majkom. Nje- 
govo je tijelo od Njezina satkano i zato je jedino Ona imala 
pravo, da mu utisne nježni majčinski cjelov i da prva pogleda 
u divne Njegove oči, koje su bile ljudske oči Boga Sina.. 

Marija je bila u najužoj vezi s Bogom Duhom Svetim, koji 
se svom puninom svoje božanske snage, svetosti i milosti na- 
selio u Njezino srce. Ona je bila šator Duha Svetoga, posve 
prožeta puninom božanskoga života. 

Dobro kaže stari pisac knjižice "Ogledalo Bl. Dj. Marije": 
"Gospodnja Majka, Majka i Djevica, to je najveća Majka! Ova 
je takva, da Bog ne može veće stvoriti! Bog bi mogao stvoriti 
veći svijet, Bog bi mogao stvoriti veće nebo, ali veću Majku 
Božju Bog ne bi mogao stvoriti!" 

U doba Sv. Vinka Fererija živio neki čovjek, ali tako da 
za dugo godina nije mislio ni na smrt ni na dušu. Živio je tako 
kao da nikada neće Bogu polagati račun za svoj život. Međutim, 
dan po danu, prispije i njemu, kao i svakom drugom čovjeku, 
posljednji čas, kad je morao ostaviti sve i poći da položi račune 
pred vječnim Sucem. Sav u očaju i ne misleći, da mu Bog 
može oprostiti, držao je da je sasvim izgubljen, pa zato nije 
htio ni čuti o ispovijedi i pokajanju. 

To su dojavili sv. Vinku Fereriju i on pođe k njemu, da 
ga gane i skloni na pokajanje. Ali sve uzalud. Bijednik...Kad 
je čuo govor o ispovijedi, razdraženo pobjesni još gore i stane 
psovati: "Neću ispovijed, neću!...Za prkos Isusu volim biti iz- 
gubljen i poći u pakao." 

Svetac se malo zamisli i najednom će bolesniku: "Ne, ti 
Se ne smiješ izgubiti; ti se moraš spasiti! "Okrene se zatim 

prisutnima i naredi im, da zajedno s njime mole svetu krunicu 
za njegovo obraćenje i sretnu smrt. 

Dok su oni pobožno izgovarali i molili Marijinu krunicu, 
srce se nevoljnika sve više umekšavalo i na svršetku molitve 
postane krotak kao janje i blago zatraži svetu ispovijed. 

Pomiren sa svojim Bogom, izgovarajući slatko ime Marije, 
Majke Božje, smiren i utješen, preseli se u vječnost, da vječno 
zahvaljuje Majci Božjoj, što ga je s puta propasti privela na 
stazu spasenje. 

Pod zaštitom Marijina bogomajčinstva počnimo i nasta- 
vimo cijelu novu godinu da nas njezin majčinski zagovor trajno 
čuva na putu života! 

Na svetkovinu Bogojavljenja 


BOŽJA OBJAVA 


Današnju svetkovinu nazivamo "Bogojavljenje". A nazi- 
vamo je "Bogojavljenje", jer njome svetkujemo tri događaja iz 
života Isusova u vezi kojih se očitovalo, objavilo Isusovo bo- 
žanstvo. Ti događaji jesu: dolazak Triju Kraljeva, krštenje Isu- 
sovo i Isusovo prvo čudo. 

Kod dolaska Triju Kraljeva za Isusovo Božanstvo govorila 
je neobična zvijezda, što se pojavila i koju su Kraljevi slijedili. 

Kod Isusova krštenja za Isusovo Božanstvo govorio je Ne- 
beski Otac, čiji se glas čuo: "Ovo je Sin moj ljubljeni." 

Kod Isusova prvog čuda, kad je pretvorio vodu u vino, za 
Isusovo Božanstvo govorilo je samo čudo. 

Sva tri ova događaja predstavljaju isječak Božje objave, 
koju je Bog davao od početka ljudskog roda ljudima, a koja 
im je bila potrebna za spasenje. I o toj Božjoj objavi želim 
danas nešto reći. 


Bog se objavio ljudima 


Čovjek može upoznati Boga po stvorenjima i po svojoj 
Savjesti. 


Zi 


Kad promatramo zemlju i zvjezdani nebeski svod i red u 
gibanju zemlje i zvijezda prema određenoj svrsi - onda naš ra- 
zum otkriva svemoguće, premudro i predobro biće, koje opstoji 
prije svega. To biće mi nazivamo Bog. 

Zemlja i svemir su knjiga, koja govori o Bogu. Tako je 
odgovorio sv. Ante pustinjak kad su ga pitali, ima li u pustinji 
kod sebe kakovu knjigu. "Imam", govorio je on, "jednu veliku 
knjigu, koja preda mnom uvijek otvorena leži. Prvi list u njoj 
jest zemlja s cvijećem, biljkama i životinjama svake vrste. Dru- 
gi list jest neizmjerno more. Treći je list nebo sa zvijezdama. 
Po ovoj knjizi ja često listam i divim se Bogu u njegovim 
stvorenjima." 

Slično je rekao Linnć, profesor prirodnih nauka na sve- 
učilištu u Upsali u Švedskoj. Evo njegovih riječi: "Svugdje u 
carstvu ruda, biljaka, životinja i zvijezda nalazim tragove sve- 
mogućega, mudroga i dobrostivoga Boga. Pun divljenja i ču- 
đenja padam pred njim u prah, te mu se klanjam." 

To isto svakome govori i savjest, koja osjeća, da mora biti 
netko, koji će naplatiti svako dobro djelo, a opet kazniti svako 
zlo djelo - a taj pravedni sudac jest Bog. 


Tako čovjek može spoznati, da opstoji Bog, koga treba 
štovati; da čovjek ima neumrlu dušu; da treba činiti dobro i 
ljubiti bližnjega, i da će Bog nagraditi naša dobra djela i kazniti 
zla. 

Sve ono na temelju čega čovjek svojim razumom može 
spoznati Boga, zovemo naravnom objavom. 


Ali ova naravna objava nije čovjeku dovoljna, da može 
Boga pravo štovati i kreposno živjeti. Njemu je trebala i treba 
i vrhunaravna objava. Zašto? 

Potreba vrhunaravne objave 


Da čovjek od postojećih učinaka dođe do uzroka, mora 
razmišljati. Puno i ozbiljno razmišljati. A za to svi ljudi nemaju 
ni vremena. Osim toga čovječji um je omeđen i slab, te se 
može i prevariti. I napredni i nadareni i učeni pogani pali su 
u tamu ludog i besmislenog višeboštva. Način štovanja bogova 
bio je pun praznovjerja, smješnosti i surovosti. Često su bogove 
štovali bludnim djelima i ljudskim žrtvama. Tertulijan kaže, da 
je u Rimu još oko 200 godine bilo ljudskih žrtava: "I danas - 
veli on - još usred grada (Rima) žrtvuje se ljudska krv Jupiteru 
Latijskome." 

Mnogi su kreposni i učeni pogani spoznali mnoge istine, 
ali štošta i krivo učili. Tako su mudraci Sokrat i Platon na- 
učavali, da ima samo jedan pravi Bog, ali je Platon ipak učio, 
da je dopušteno izložiti smrti tj. ubiti kržljavu djecu i da je 
ropstvo opravdano. Razne škole mudraca nisu se mogle složiti 
u nauci o Bogu i štovanju Boga, pače su njihove nauke bile 
često protivne. Suviše sami poganski mudraci često su i sami 
sumnjali u istinitost svoje nauke. 


Vidite, dakle, kako je bilo potrebno da sam Bog pouči 
ljude, kad sami ljudi nisu mogli doći do prave spoznaje o Bogu 
i o svom odnosu prema Bogu. Do toga zaključka su dolazili i 
sami pogani. Na pr. mudrac Platon je zabilježio ovu misao 
svoga učitelja Sokrata: "Vidiš, kako se ne možeš posve sigurno 
ni Bogu moliti, a da se ne bojiš, da će te Bog zabaciti, jer ga 
huliš. Zato mi se čini najbolje mirno čekati, dok dođe ili Bog 
ili Bogom nadahnuti čovjek, koji će nas učiti, kako da se 
vladamo prema Bogu i prema ljudima." 

Vrhunaravna objava 


I doista sam Bog se je objavio ljudima. Sv. Pavao piše: 
"Bog, koji je nekada mnogo puta i različitim načinom govorio 
ocima po prorocima, progovori nam u posljednje dane po Sinu" 
(Žid.1.1). 

Ova vrhunaravna objava bila je potrebna ne samo zato što 
čovjek samim svojim umom nije mogao doći do sigurne spoz- 
naje potrebnih istina, nego i zato što je Bog čovjeka podigao 
u vrhunaravni red, jer ga je odredio za vječno blaženstvo. I da 
čovjek ovu svrhu postigne, nije mu bio dostatan njegov razum, 
nego ga je morao i sam Bog poučiti, kako će postignuti tu 
svrhu, koja nadilazi njegove naravne sile. 

I Bog je ljude uistinu i sam poučavao ili neposredno sam, 
kao što je poučavao prve ljude i Mojsija, ili posredno tj. preko 
pojedinih ljudi, a to su bili najprije patrijarsi, a kasnije proroci, 
koji su ljudima kazivali Božju volju. 

Napokon Bog je progovorio po svome Sinu Isusu, koji je 
ljudskom rodu dao siguran odgovor na sva životna pitanja, tj. 
koji je ljudima osobno objavio sve što moraju vjerovati i činiti 
da se mogu spasiti. Sam Isus je rekao: "Bog je tako ljubio 
svijet, da je predao jedinorođenoga Sina svoga, da nijedan, koji 
u njega vjeruje, ne pogine, nego da ima život vječni" (Iv.3,16). 


Zaključak 


Koliko moramo biti Bogu zahvalni, što smo se rodili od 
kršćanskih roditelja, što smo od djetinjstva postali djeca Božja 
i što smo sigurni da smo na pravome putu. Kažu, da je Alfonzo, 

kralj Kastiljski često govorio: "Ja neprestano zahvaljujem Bogu 
ne zato što sam kralj, nego zato što sam kršćanin." 

Tom istom zahvalnošću treba da smo prožeti i mi, pa da 
poput sv. Triju Kraljeva - kojima se Bog po zvijezdi objavio 
- ne samo padamo ničice pred svojim Bogom, osobito u crkvi, 
nego i slijedimo zvijezdu tj. živimo po vjeri svojoj, jer ona nije 
ništa drugo nego Božja objava, koju Crkva čuva, da po njoj 
privodi ljude Bogu i vječnoj sreći. 

Veliki Petak 


ZLOČIN NAD ZLOČINIMA 


Na današnji dan pred 1962. godine u Jeruzalemu se dogo- 
dio najveći zločin u povijesti ljudskog roda. Narod i službena 
rimska i židovska vlast usudili su se uhvatiti, izbičevati, trno- 
vom krunom okruniti i na križ razapeti najsvetijega pod nebom, 
Boga koji je postao čovjekom, obećanog otkupitelja Isusa Kris- 
ta. 


Kod ovoga zločina došle su do izražaja paklena mržnja, 
neviđena nepravda i zvjerska okrutnost. 


1) Tko je ikada vidio i čuo da se protiv bilo koga urotio 
čitavi narod? Kod svih ljudi, koji su bili osuđivani i smrću 
kažnjavani, uvijek se nalazio netko tko bi ih branio. Samo kod 
Isusa nije bilo tako. I svećenici i svjetovnjaci, i suci i vojnici, 
svi, ama baš svi su se složili da Isusa unište, da sa lica zemlje 
izbrišu svaku uspomenu na tako divnog čovjeka, kojega je 
samo nebo moglo dati, a koji je svakome činio samo dobro i 
koji je bio apsolutno nevin i bez ikakovog grijeha. 


On nikoga i nikada nije uvrijedio. Nije uvrijedio ni suce 
ni predstavnike vlasti, jer je svakoga učio da "caru valja dati 

carevo" i da treba poštivati vlast. Nije uvrijedio ni svećenike, 
jer je on izliječene gubavce upućivao da se moraju javiti sve- 
ćenicima. Nije vrijeđao ni farizeje, jer je učio, da narod viši 
ono što naučavaju oni koji sjede na Mojsijevoj stolici, pa makar 
sami ne vrše što Zakon propisuje. , 

Ipak nitko se nije našao tko bi za Isusa podigao svoj glas 
i branio ga. 

Gdje su sada slijepci i bolesnici koje je on ozdravljao? - 
Onaj kome je Isus izliječio usahlu ruku, sada mu tom rukom 
čupa kosu. Onaj, kojega je izliječio od gube, sada mu zavezuje 
oči. Onaj, na čiju je riječ progledao, sada ga bičuje...Ispunja se 
riječ Izaije proroka: "Vraćaju mi dobro zlim, a ljubav mr- 
žnjom". O zlobo i MRZNJO PAKLENA!... 


2) Uđimo za čas u vrtao Getsemani! Sa toljagama i bi- 
čevima udaraju Isusa, vežu ga i vuku i prije nego je osuden. 
Svuda po svijetu, gdje vlada barem donekle pravda i zakon, 
krivac se najprije pozove na sud, zatim se nakon istražnog suda 
povede glavna parnica, na kojoj se utvrde dokazi o krivnji. A 
Isus stoji pred velikim svećenikom Anom i na blagi odgovor 
sluga velikoga svećenika daje mu strašnu zaušnicu. Kad kod 
drugih ispitatelja šuti, oni ga smatraju luđakom i rugaju mu se. 
Eto, Isus na suđenju niti smije šutjeti ni odgovarati. Kako god 
se vladao, kriv je. 

Pilat pred čitavim narodom izjavljuje: "Ja ne nalazim ni- 
kakove krivice na njemu", a vijećnici i narod viču: "Ako ovoga 
pustiš, nisi prijatelj caru". Pilat, da se ne zamjeri narodu, pere 
ruke i izjavljuje: "Ja nisam kriv za krv ovoga pravednika!“ - 
Eto, Pilat ga proglasuje nevinim, a ipak ga predaje tužiteljima 
da ga osude na smrt upravo zato što je čist, nevin, svet 1 

pravedan. Zato što im je njegova svetost, plemenitost i dobrota 
bila trn u oku. 

O NEPRAVDO, nigdje te ne bilo! Tako strašno nigdje se 
nisi očitovala! 


3) I kod najtežih zločinaca i osuđenika uslišava se pos- 
ljednja želja. A oni i ne pitaju Isusa za želju nego na najgori 
način iskazuju svoju ZVJERSKU OKRUTNOST: bičuju ga bez 
milosrđa nebrojeno puta, trnovom krunom krune njegovu glavu, 
polažu na njegova ramena veliki i teški križ, primoravaju ga 
da ga nosi na vrh Kalvarije, gdje će na njemu biti razapet. Ni 
najdivljije zvijeri ne bi mogle okrutnije postupati, ni najgori 
vragovi iz pakla ne bi mogli nešto OKRUTNIJE i strašnije 
izmisliti. ' 

Oh strahote! Na vrh Kalvarije na križu visi gol, osramoćen 
i izmrevaren onaj koji je sve stvorio, onaj koji je s neba na 
zemlju došao da izmiri ljude s Bogom, onaj koji je najsa- 
vršeniji, onaj koji sa križa moli za svoje tužitelje i mučitelje: 
"Oče, oprosti im, jer ne znaju što čine!" 

Umro je, doista je umro Bogočovjek, Isus Krist u naj- 
strašnijim mukama, ali pun predanja i smirenosti izgovarajući 
riječi: "Oče, u ruke tvoje predajem duh svoj!" 

Umro je Bog u ljudskom liku! Za njim plače nebo i zemlja. 
Nebo, koje je potamnilo, jer je sunce pomrčalo, da ne gleda 
zločin nad zločinima. Zemlja, koja se istoga časa potresla, iz- 
bacila kosti pokojnika iz grobova, da zauvijek svjedoče o naj- 
strašnijem događaju iz ljudske povjesnice. 

I sada Isusa pitamo: Dragi Isuse, molimo te, kaži nam, 
zašto si ti dopustio da toliko i tako trpiš i zašto si na tako 

grozni način umro? Na to naše pitanje Isus nam odgovara na 
usta Izaije proroka: "Izranjen sam radi nepravda vaših, satrt 
sam radi zločina vaših!" (12.53,5). 

Mi smo, dakle, krivi za gorku muku i smrt Gospodinovu. 
Naši grijesi i grijesi čitavog ljudskog roda jesu krivci Gol- 
gotskog ili Kalvarijskog prizora, koji se zbio na prvi Veliki 
Petak. : 

Ne bacajmo krivnju na Zidove i na Rimljane! Mi smo svi 
krivi, jer smo sagriješili i jer griješimo. A moramo znati da je 
Isusa na križu više bolila spoznaja da će ga vrijeđati oni koji 
budu nosili njegovo ime i koji se budu zvali "kršćanima" nego 
oni koji su ga mučili i razapinjali, jer ga oni zaista još nisu bili 
pravo spoznali. Židovi i Rimljani su samo jedanput Isusa pribili 
na križ, a kršćani ga, nažalost, bezbroj puta pribijaju, zapravo 
uvijek kad ga teškim grijesima vrijeđaju. 

Ovdje je sada prilika da padnemo pred Isusov križ, da 
plačemo i da se kajemo za svoje grijehe, nemarnosti i propuste. 
Ovdje je prilika da od Isusa oproštenje molimo. Ovdje je prilika 
da vjeru u Isusa ispovijedimo i oživimo sa obećanjem: "Oprosti, 
Gospodine, puku svome oprosti! Kajemo se, oprosti! Obeća- 
jemo popravak. Nikada više, nikada više tebe razapeti ne ćemo, 
tebe uvrijediti ne ćemo! Raspeti i umrli Isuse, ti si umro da mi 
živimo! Tko teško griješi nije živ! Ti nam pomozi, da ne gri- 
Ješimo! Ti si umro, jer si nas ljubio! I mi tebi uzvraćamo ljubav 
Za ljubav. Isuse, ljubimo te i uvijek ćemo te ljubiti. Isuse, hvala 
ti, što si za nas umro! 

Uskrsni ponedjeljak 


NAŠE USKRSNUĆE 


Uskrsna nam zvona svake godine dozivlju u pamet velebni 
čin i temeljnu istinu sv. vjere: Kristovo uskrsnuće. Krist je tri 
dana ležao u grobu, ali je treći dan slavodobitno izišao iz groba 
da više nikada ne umre. Svojim uskrsnućem Krist je oborio 
svaki tračak sumnje u njegovo božansko dostojanstvo, ali i u 
istinitost i vjerodostojnost njegove nauke. 


Sva Kristova nauka bez sumnje dobiva punu svoju sigur- 
nost u njegovu uskrsnuću, ali ima jedna istina njegove nauke, 
koju mi svaki dan ispovijedamo, a odnosi.se na našu i na sviju 
ljudi budućnosti, koja upravo proizlazi iz njegova uskrsnuća. 
Ta istina izražena je u jedanaestom članku apostolskoga vje- 
rovanja: "Vjerujem u uskrsnuće mrtvih", a u nicejsko-carigrad- 
skom vjerovanju, što ga svake nedjelje pjevamo u Sv. Misi, 
glasi: "Et expecto resurrectionem mortuorum" - "I očekujem 
uskrsnuće mrtvih." 


Vjera u naše uskrsnuće spada među osnovne istine krš- 
ćanstva. Danas ćemo pogledati, na čemu se temelji vjera u naše 
uskrsnuće. 

Predmet vjere u naše uskrsnuće 


Iza kako se čovječja duša po smrti rastavi od tijela, duša 
i dalje živi svojim intelektualnim i voljnim životom, a tijelo se 
pretvori u najjednostavnije fizičke i kemijske elemente od kojih 
je i sastavljeno. To je istina, koja se naravnim putem, tj. zdra- 
vim razumom dade dokazati. Filozofi su to dokazali u svom 
traktatu o besmrtnosti duše. 

Ali nastaje pitanje, hoće li naše tijelo poslije smrti vječno 
ostati rastavljeno od duše ili će i ono jednom ustati na novi 
život s dušom? Zdravi razum se kod ovoga pitanja zaustavlja 
i ne može dalje. On doista može iznositi samo razloge, kako 
bi bilo prirodno, da Bog jednom opet oživi tijelo i spoji ga s 
dušom, jer samo spoj duše i tijela sačinjava potpuno čovječju 
narav i jer čovječja duša i kad se rastavi od tijela ima uvijek 
prirodnu težnju, da se opet združi s tijelom. Ali da će doista 
biti uskrsnuće tijela, razum sam po sebi ne može dokazati. 


Ali upravo ovdje, gdje se razum zaustavlja, dolazi vjera, 
koja nam kaže: "Svi će mrtvi jednom uskrsnuti; svi će ljudi, 
iako umru, opet ustati na novi život s dušom." Kad će to biti? 
- Na svršetku svijeta kad bude sudnji dan. 

Svi protivnici katoličkog vjerovanja: racionalisti, pozitivis- 
ti, skeptici i nevjernici svih vrsta i boja zabacuju ovu istinu, 
iako bi sigurno i oni željeli da to ipak bude, i čude se Katoličkoj 
Crkvi, kako je ona mogla tako šta unijeti među osnovne istine 
kršćanstva. A mi, sinovi Crkve, čudili bismo se, kad Crkva to 
ne bi učinila, kad ima tako jasnih i čvrstih dokaza za uskrsnuće 
mrtvih. 

Dokazi za uskrsnuće mrtvih: 


Katoličko vjerovanje u uskrsnuće mrtvih počiva na jasnim 
i sigurnim izjavama Sv. Pisma bilo Staroga, bilo Novoga Zav- 
jeta: 

a) U Starom Zavjetu: 

Ima više mjesta u St. Zavjetu, gdje se očito govori o us- 
krsnuću mrtvih. Saul je digao mrtvoga Samuela iz groba radi 
proricanja budućnosti; Tobija ispovijeda svoje uvjerenje u us- 
krsnuće; Ezekijel, Izaija, Miheja i Job govore o uskrsnuću tijela. 
Pripominje ga i Mojsije, a Knjiga Makabejaca otvoreno is- 
povijeda. Od svih su Izraelaca samo Saduceji nijekali uskrs- 
nuće...! 

b) U Novom Zavjetu: 

U Novom Zavjetu sam Isus Krist na mnogo mjesta i u 
raznim prigodama jasno i glasno govori i uči vjerovati u uskr- 
snuće mrtvih: 


a) Sv. Ivan, apostol i evanđelista, zabilježio je doslovce 
ove Kristove riječi: "Ja sam kruh života" (Iv. 6,48); "Tko vje- 
ruje u mene, ima život vječni (Iv. 6,47) i ja ću ga uskrisiti na 
Sudnji dan" (Iv. 6,40). - "Ja sam uskrsnuće i život - govori 
božanski Pobjednik smrti - tko vjeruje u mene, živjet će, ako 
i umre" (1v.11,25). - "Ide čas, kad će svi, koji su u grobovima, 
čuti glas Sina čovječjega. I izići će, koji su činili dobro, na 
uskrsnuće života, a koji su činili zlo, na uskrsnuće suda." (Iv. 
5.28.29). 

Jasnijih izjava ne trebamo. Ove isključuju svaku sumnju. 
Iko vjeruje u Krista i njegovo božanstvo, taj mora te izjave 
primiti u cijelosti. 

b) To je također vjera i ostalih apostola, koji svi do jednoga 
propovijedaju uskrsnuće mrtvih: sv. Petar u Rimu, sv. Matej 
na istoku, sv. Marko u Egiptu, sv. Ivan u Maloj Aziji...Svi oni, 
kadgod govore o svršetku svijeta, uvijek naglašuju i uskrsnuće 
mrtvih. 

d) Najbrojniji i najjasniji su govori sv. Pavla, koji se od- 
nose na uskrsnuće mrtvih: On kori i poučava Solunjane i Ko- 
rinćane, koji su pod utjecajem poganske filozofije počeli ko- 
lebati u vjeri. 

Solunjanima piše iz Korinta: "Mrtvi će u Kristu uskrs nu- 
ti... "Tješite, dakle, jedan drugoga ovim riječima" (I. Solunj.4,8); 
a Korinćanima jasno kaže: "Ako se propovijeda, da je Krist 
uskrsnuo od mrtvih, kako govore neki među vama, da nema 
uskrsnuća od mrtvih? Ako nema uskrsnuća od mrtvih, to ni 
Krist nije uskrsnuo" (I.Kor.15.12). "Ako pak Krist nije us- 
krsnuo, uzalud vam vjera vaša i bez temelja je propovijedanje 
naše." (L.Kor.15.17) (i 14)..."onda smo bijedniji od svih ljudi. 
Ali sada je Krist uskrsnuo, prvenac od onih, koji su usnuli." 
"Budući da po čovjeku dođe smrt, po čovjeku dođe i uskrsnuće 
od mrtvih. Jer kako u Adamu svi umiru, tako će i u Kristu svi 
oživjeti...Prvenac Krist, a po tom oni, koji su Kristovi, za nje- 
gova dolaska. Onda je svršetak." (I.Kor.15,18-24). Slično go- 
Vori Pavao i Rimljanima. 


Sumnje i prigovori 


Neki ljudi sumnjaju i prigovaraju našoj vjeri u uskrsnuće 
Mrtvih, jer je, kako oni to kažu, nemoguće pribrati, sakupiti i 
Sjediniti sve one molekule i atome, koji sačinjavaju naše tijelo. 
Mnogi su, tvrde oni, potonuli u moru, pa su ih pojele ribe, ribe 

uhvatili ljudi i pojeli: tako je ista materija ušla u sastav više 
ljudskih organizama. Druge su opet rastrgale bombe i granate; 
neke su bacači mina raznijeli na tisuću komada; kolike je pro- 
ždrla vatra...i sl. 

Naš je odgovor na sve ove prigovore vrlo kratak: Onaj, 
koji je jednom riječi povratio u život mladića iz Naima, uskrisio 
Jairovu kćerku i Lazara, koji se već raspadao, naredio, da živ 
izađe iz groba, taj je sigurno znao, što je govorio i učio! - Onaj, 


koji je sam živ živcat izašao iz groba, zna, koliku moć ima“ 


njegovo božansko svemogućstvo. Onaj, koji je uopće unio prve 
klice života u materiju, zna, kako će duši oblikovati tijelo is- 
tovjetno prijašnjemu. Onaj, koji sve vodi i ravna prema svojim 
vječnim zakonima, ne treba naših savjeta ni pomoći, kad se 
bude radilo o tom, da dokaže posljednju svoju moć nad ljud- 
skim bićem. 


Slike i slutnje 


U tajnu nas uskrsnuća mrtvih upućuje i priroda: Iza dana 
slijedi noć, a iza noći opet dolazi dan; iza tmurne jeseni dolazi 
ledena zima; ali iza zime se opet vraća toplo proljeće i ljeto! 

Bacimo li tvrdu sjemenku u jesen u zemlju, ona istrune, 
ali na proljeće evo klice, korjena, stabljike, lišća, cvijeća i 
ploda! - Nebrojeno ima metamorfoza, uskrsnuća u rudnom, 
biljnom i životinjskom carstvu svakog proljeća! 

Stoga ni naše uskrsnuće nije tako strašno daleko izvan 
dohvata našeg razumijevanja. 

Što više čitav je ljudski rod od početka slutio, da Bog nije 
Bog mrtvih, nego živih, da i tijelo mora sudjelovati u nagradi, 
odnosno kazni, jer je sudjelovalo u zasluživanju na zemlji. 

Ta slutnja je Objavom Božjom postala čvrstom zbiljom, 
snažnim obećanjem i garancijom. Mi sada sigurno znamo, da 
ćemo uskrsnuti. Uskrsnuće će biti posljednja i završna a točka 
božanskih zahvata u naš organizam. 

Ono je razumljivo po spoznaji, da nas je Gospodin pred- 
odredio za vječno blaženstvo, koje će po uskrsnuću biti upot- 
punjeno novim radostima, baziranim na tijelu. 


Zaključak 


Ako je dakle uskrsnuće Kristovo događaj radosti i pobjeda 
nad smrću, onda moramo znati, da je istina o našem uskrsnuću 
istina života i radosti, kojom se moramo rukovoditi u bolesti, 
na smrti, na ukopu, na groblju, ali i u svim radostima života. 
Jer blago, a u isti mah i potresno u ušima zvuče Kristove riječi: 
"Ide čas, u koji će svi, koji su u grobovima, čuti glas Sina 
Božjega; i izići će, koji su učinili dobro, na uskrsnuće života, 
a koji su činili zlo, na uskrsnuće suda." (Iv.5,28-29). 

Sv. Josip 
19.111. 


OPRAVDANOST ŠTOVANJA SV. JOSIPA 


Sv. Pavao, apostol govoreći u svojoj prvoj poslanici Ko- 
rinčanima o nejednakosti slave blaženih u Nebu, rekao je i ovo: 
"Jer se zvijezda od zvijezde razlikuje u sjaju" (1. Kor. 15,41). 

Nije zgodno stavljati usporedbe ni inače, a kamoli među 
svecima. Ali da svi sveci nisu pred Bogom jednako veliki, a 
prema tome, da ni jednaku slavu i jednaku moć u Nebu ne 
uživaju, to možemo reći i možemo lako shvatiti. 

Današnji svetac sv. Josip poslije Bl. Dj. Marije uživa u 
Nebu najveću slavu i ima najveću moć. To je sigurna nauka 
sv. Crkve. 

Ali isto tako štovanje, koje dugujemo prema sv. Josipu, 
manje je od štovanja koje dugujemo prema BI. Dj. Mariji, a 

veće je od štovanja, koje dugujemo anđelima i drugim svecima. 
I to je sigurna nauka Crkve, koju možemo lako shvatiti, ako 
uočimo uzvišeno dostojanstvo sv. Josipa na koje ga je Provid- 
nost postavila i ako uočimo njegovu svetost. 

Dostojanstvo sv. Josipa 


"Bog je oduvijek odredio, veli sv. Toma, utjelovljenje svo- 
ga Sina. Ali nije samo odredio vrijeme kad će se to utjelovljenje 
dogoditi, nego je odredio i način utjelovljenja i osobe, koje će 
kod toga utjelovljenja najviše sudjelovati..."Majka Marija je 
oduvijek bila u namisli Božjoj, kao Ona u čijoj će se utrobi 
dogoditi utjelovljenje Sina Božjega. Na nju se odnose riječi iz 
knjige Mudrosti: "Ab aeterno ordinata sum" - "Oduvijek sam 
preodređena." 


Kad je to tako, onda možemo slobodno zaključiti i ovo: 
Ako je Bl. Djevica oduvijek određena da bude Majka sina 
Božjega, onda je i Sv. Josip oduvijek određen da bude hranitelj 
i čuvar Isusa i Marije. 

' Dostojanstvo, a prema tome i veličina sv. Josipa, leži u 
njegovoj povezanosti sa Isusom i Marijom. | 
Neki slavni govornik slavio je jednoga dana panegiričnim 
govorom Filipa Makedonskoga. Poslije nego je zanosnim rije- 
čima opjevao plemićku porodicu kraljevu, nastavio je sa nje- 
govim bogatstvom, moću, srčanošću i pobjedama, pa se onda 
Jedan čas zaustavio, kao da više nema ništa reći. Ali nakon 
kratke pauze još jače usklikne: "Sve je to ništa. On je bio otac 
Aleksandra, osvojitelja svijeta, i to je njegova največa slava!" 
Na isti način sve ono što bi se dalo reći o sv. Josipu manje 
Je nego kad se kaže: "On je bio zaručnik (muž) Bl. Djevice 

Marije i otac Isusov." 

bih želio, da ova tvrdnja stvori zabunu u vašim 

M inije : si je došao na ovaj svijet od djevičanske majke 
» koja je sa sv. Josipom bila povezana pravom i zako- 

nitom, ali djevičanskom ženidbom. Tu ženidbu, koja je pos- 
tojala između Marije i Josipa, Sv. Pismo ističe na više mjesta, 

Tako sv. Matej kaže: "A Jakov rodi Josipa, muža Mrijina, 
od koje se rodi Isus, koji se zove Krist." (Mt. 1,16). I opet: 
"Budući da je Josip, muž njezin, bio pravedan i nije htio da je 
javno sramoti, namisli je tajno otpustiti." (Mt.1.19). Nadalje: 
"Josipe, sine Davidov, ne boj se uzeti k sebi Mariju, ženu svoju, 
jer ono što se u njoj začelo, od Duha je Svetoga" (Mt.1,2). A 
sv. Luka kaže, da je sv. Josip išao u Betlehem "da se popiše 
s Marijom, zaručenom sebi ženom" (Lk.2,5). 

U ovim i drugim sličnim riječima istaknuta je djevičanska 
ženidba koja je postojala između Josipa i Marije, ali je istaknuto 
i djevičanstvo i Marijino i Josipovo. 

Bog je htio, da se Njegov Sin rodi od djevičanske Majke, 
ali i iz djevičanske obitelji, kojoj je poglavar bio djevičanski 
Josip. I ne bez razloga. 

Da je BI. Djevica začela Sina Božjega prije nego je bila 
vjenčana sa sv. Josipom, reklo bi joj se, da je začela u preljubu 
i bila bi kamenovana, jer je kazna kamenovanja prijetila svakoj 
ženi, koja je rodila izvan braka prema petoj knjizi Mojsijevoj 
(22.20). Bez vjenčanja sa Josipom Marija bi bila bez svoga 
zaštitnika, pomoćnika i branitelja, a Ona i Njezin Božanski Sin 

bez hranitelja. 

A ovako je Božja mudrost udesila da po Josipu, koji je 
također u ranoj mladosti zavjetovao djevičanstvo, bude saču- 
vana i čast i djevičanstvo Marijino. 

Sad razumijemo zašto slikari sv. Josipa slikaju kao starca. 
Bio je on nešto stariji od Marije, ali ne mnogo. A slikari ga 
slikaju kao starca da označe i Njegovo i Marijino djevičanstvo: 

Koja čast je u dio pala sv. Josipu, da između milijarde i 
milijarde ljudi, koji su živjeli na zemlji, samo On bude zaručnik 
Bogorodice i stidljivi "čuvar Djevice!" 

b) Sin Božji, Isus, je u krilu svoje Majke začet po Duhu 
Svetomu. A ipak Sv. Pismo na mnogo mjesta naziva sv. Josipa 
ocem Isusovim. Na pr. Evanđelista Luka kaže: "Otac njegov i 
majka divili se tomu, što se govorilo za njega." (Lk.2,33) Pa 
opet: "Njegovi su roditelji išli svake godine u Jeruzalem o 
blagdanu pashe" (Lk.2,41). I samo BI. Dj. Marija rekla je Isusu 
u hramu: "Sine, šta učini nama tako? evo, otac tvoj i ja žalosni 
smo te tražili." (Lk. 2,48). 


Sv. Josip nije naravni ili tjelesni otac Isusov, ali je ipak 
otac u mnogo uzvišenijem smislu. To očinstvo nad Djetićem 
Isusom Josip je dobio od Oca Nebeskoga sa svim očinskim 
pravima i dužnostima prema Isusu. 


To je jasno izraženo u Sv. Pismu. Čitamo, naime, kako je 
arhanđeo kod naviještenja rekao Mariji: "Ne boj se, Marijo, jer 
Si našla milost pred Bogom. Evo ćeš začeti i roditi Sina, i 
nadjeni mu ime Isus!" (Lk. 1.30,31). Ali isto tako čitamo, kako 
Je anđeo rekao i Josipu, kad je on ne znajući još za tajnu 
utjelovljenja bio smeten: "Josipe, sine Davidov, ne boj se uzeti 
k sebi Marije, žene svoje, jer ono, što se u njoj začelo, od Duha 
Je Svetog; pa će roditi Sina i nadjeni mu ime Isus!" (Mt.1 
20,21). n 
f Znači, kao što je gore Mariji, tako je ovdje Josipu nalo- 
a da dade ima Djetetu, koje je obojici od Boga darovano. 

ati djetetu ime pravo je roditelja, i oca i majke. Tako je dakle 
I og preko anđela objavio, da sv. Josip jest i ostaje otac Djeteta 
Susa, kojemu se povjerava očinska skrb nad Isusom i Marijom. 

Stoga nam se sv. Josip ukazuje kao vremeniti, vidljivi 
zamjenik Nebeskog Oca, pod čijim vodstvom i zaštitom je i 
vršio svoje očinske dužnosti i prava nad Isusom i Njegovom 
Majkom! 


Svetost sv. Josipa 


Uzvišenom položaju i dostojanstvu sv. Josipa morala je 
odgovarati i uzvišena njegova svetost. Sv. Pismo ne govori 
puno o sv. Josipu, ali iz onoga, što govori, razabiremo njegovu 
veliku svetost. | 

U evanđelju sv. Mateja čitamo: "Budući da je Josip, muž 
njezin, bio pravedan". Prema tumačiteljima sv. Pisma ova riječ 
"pravedan" označuje puninu ćudoredne savršenosti, kreposti i 
svetosti. Jer, kako kaže sv. Ambrozije: "Pravednik ne može 
raditi protiv onoga, što je zakonom propisano." 


Ali sv. Pismo ne posvjedočuje samo teoretski, da je sv. 
Josip uistinu posjedovao visoki stupanj svetosti i savršenosti, 
nego nam ono iznosi pred oči i djela, iz kojih se vidi, kako je 
on posjedovao goleme herojske kreposti. 

Iz njegova kratkog životopisa, kojega su nam evanđelisti 
ostavili, vidimo ga kao muža jake i čvrste vjere, savršene pos- 
lušnosti, nedostižive čistoće, poniznosti i čednosti, a nadasve 
ljubavi i vjernosti prema Bogu i prema Isusu i Mariji, pa mo- 
žemo sa najvećom sigurnošću ustvrditi, da je sv. Josip i u 
osobnoj svetosti nadvisio sve ostale svece, tako, da je on i po 
tome najbliži BI. Djevici Mariji. 

Zaključak 


Iz uzvišenog dostojanstva sv. Josipa i njegove svetosti pro- 
izašla je i njegova uzvišena slava u Nebu i njegova moć. Ako 
je on na zemlji imao nad Isusom vlast, zar ne možemo oprav- 
dano zaključiti da njegova vlast nad Isusom i u nebu nije 
prestala barem u tom smislu da od Isusa postigne sve što od 
Njega pita za one, koji ga sa zemlje što mole? 

Jedan bavarski svećenik pripovijeda ovaj slučaj: 

U mojoj svećeničkoj službi često sam zalazio u mjesno 
sirotište. U tom sirotištu se nalazio i jedan dobri dječak, koji 
je bio posebno drag zbog toga, što je trpio teške bolesti, među 
kojima i smrtonosnu tuberkulozu. Zvao se Josip, a bio je i Bogu 
drag, jer je znao iz ljubavi prema Isusu strpljivo podnositi svoje 
bolesti. Nije se nikad tužio na bilo što. 

Pohodio sam ga upravo uoči dana njegove smrti. Znao sam 
koliko Bog voli i u nebu svetu djecu, pa sam mu na rastanku 
rekao: "Cuj, Josipe, imam jednog velikog grješnika, koji se 
neće da pomiri s Bogom, pa kad dođeš u nebo, najprije pođi 
u moje ime k sv. Josipu, koji je moj i tvoj zaštitnik, pa ga 
zamoli, da isprosi obraćenje tom otvrdnutom grješniku." 

Preporuka je bila izvršena: Uspjeh je došao istoga dana, 
kad je dječak blaženo usnuo u Gospodinu. Mali Josip preminuo 
Je : nedjelju o podne, a taj grješnik došao mi je, sam od svoje 
Volje, navečer te iste nedjelje, da hoće učiniti opću ispovijed i 
Sasvim promijeniti na dobro svoj život. Tako je i bilo. 

Idite k Josipu! Utječite se Njegovu zagovoru i nećete se 
Prevariti! On je velik, svet, moćan i dobar! 

SV. JOSIP - RADNIK 


Blagopokojni Papa Pijo XII. je 1955. godine, baš na dana- 
šnji dan, ustanovio novu svetkovinu sv. Josipa - svetkovinu sv. 
Josipa radnika i odredio, da se ona ima svetkovati svake godine 
1. svibnja, kad mnogi narodi slave međunarodni dan rada. 


Ovom novom svetkovinom Sv. Crkva svijetu stavlja za 
uzor u radu Sv. Josipa, koji je žuljevima svojih ruku - drvod- 
jelskim zanatom - zarađivao kruh svagdanji sebi i svojoj Sv. 
Obitelji. Crkva je i prije ove svetkovine stavljala za uzor u radu 
sv. Josipa i u njegovim litanijama - uz druge zazive - stavila i 
zaziv: "Uzore radnika, moli za nas!" Ali sa novom svetkovinom 
sv. Josipa-radnika želi, da svijet gleda na rad onako, kako je 
na rad gledao i sv. Josip. 

A kako je sv. Josip gledao na rad? - Gledao je onako kako 
je Bog odredio ljudima da gledaju na rad: kao na dozvoljeno, 
pristojno i pošteno sredstvo života i napretka na ovom svijetu, 
ali i svetim teretom, kojim se može - kao i molitvom i drugim 
dobrim djelima - zaslužiti vječna nagrada na nebesima. Gle- 
danje sv. Josipa na rad jest gledanje na rad kršćanstva kroz 
vjekove. To kršćansko gledanje na rad razlikuje se od po: 
ganskog gledanja na rad. 

Rad - sredstvo uzdržavanja 


Potreba tjelesnog rada nije posljedica istočnog grijeha, ka- 
ko se to često pogriješno misli. I u raju zemaljskom čovjek je 
morao obrađivati zemlju, samo što je to išlo bez truda i znoja. 
"I uzevši Gospodin čovjeka - kaže se u Sv. Pismu - namjesti 
ga u vrtu Edenskom da ga obrađuje i da ga čuva ... (1Mojs.2, 
15). Stoga je Job u Starom Zavjetu mogao napisati: "Čovjek 
je stvoren za rad kao ptica za letenje" (Job,5,7). 

Nu, kako se, poslije pada, čovječanstvo sve više udaljivalo 
od Božjih nakana u drugim stvarima, tako i u ovom. Došlo je 
dotle, da je poganski svijet u vrijeme Kristova dolaska tjelesni 
ručni rad smatrao sramotom i znakom ropstva; samo životinje 
i robovi obavljali su takove radove. Orati, kopati i uopće ru- 
kama raditi malo teži posao bilo je nešto u najvećem stupnju 
nečasno i ponižavajuće za slobodnog rimskog i grčkog gra- 
đanina. Nama to danas izgleda neshvatljivim, ali u očima po- 
gana bilo je to nešto što se samo po sebi razumijevalo. Za 
bogatu rimsku gospodu bilo bi poniženje da sama pješke iziđe 
U svoj vrt nosili su je na nosiljkama robovi, a pratilo po 
nekoliko ropkinja, kako gospodarica ne bi trebala ni rukom 
maknuti, ako bi joj nešto zatrebalo; jedna od ropkinja nije imala 
drugog posla nego da drži suncobran, druga da maše lepezom 
1 hladi gospodaricu, treća da joj čita iz knjige, itd. 

I to nije bilo shvaćanje bogatih slojeva, nego općenito 
shvaćanje: slobodnjaku se ne pristoji tjelesni rad. 

' Platon, jedan od najplemenitijih i najdubljih mislioca što 
Meozna povijest, koji je o Bogu i krepostima tri stoljeća prije 

Sta pisao kao kakav kršćanski otac, nije se uspio u tom 
Pogledu izdići nad općim shvaćanjem. On piše da je rad ruku 

toliko nedoličan slobodnom građaninu, da ga jednostavno treba 
zabraniti i prepustiti samo robovima. Rimljanin Cicero, opet 
jedna od najplemenitijih ličnosti Rima, napisao je rečenicu, koje 
bi se danas stidio svaki pošteni čovjek. On kaže: "Svi rukodjelci 
bave se nečasnim poslovima, jer u radionici ne može biti ništa 
plemenitog." (De offic.I.c.42). 

Kršćanstvo, koje je niklo iz obitelji sv. Josipa, imalo je 
odstraniti i ovu zabludu iz ljudskog društva te da se tjelesni 
rad počne smatrati ne samo dozvoljenim i pristojnim za sve 
ljude, nego da on postane časnim i poštovanja dostojnim za- 
nimanjem. 

Skromni drvodjelac iz Nazareta, sv. Josip, kome je i Isus 
do 30 godine u radionici pomagao, jest prvoborac ovog novog 
kršćanskog mišljenja o radu. On je radio, jer je svoj rad smatrao 
dopuštenim i od Boga određenim sredstvom za život na zemlji. 


Rad - služba Bogu 


Ali ne samo to. On je svoj rad i produhovio, dao mu 
duboko unutarnje značenje i posvetio, jer je radom htio da služi 
Bogu, jer je znao, da će ga Bog i za njegov rad nagraditi na 
nebesima. 

Poput sv. Josipa kršćanstvo rad produhovljuje. A produ- 
hovljuje, jer ga je Krist produhovio. Onaj Krist, koji je rekao: 
"Tko hoće da ide za mnom...neka uzme križ svoj svaki dan i 
slijedi mene..."(Lk.9,23). Koji je to križ, kojeg svaki dan no- 
simo, a kojim slijedimo Isusa i postajemo Njegovi učenici? 
Orati, kopati, vaditi rudu, taliti željezo, grijati parne kotlove, 
tesati drvo, ulice mesti kao i upravljati zajednicama, voditi 

urede, podučavati, pisati knjige....- eto, to su oni križevi, na 
koje je, bez sumnje, mislio Isus. Svi ti poslovi, pa i oni koji 
su u poganskom svijetu izgledali nevrijednim čovjeka, dobili 
su golemu cijenu: oni su oplemenjeni postavši načinom kojim 
nasljedujemo najdragocjeniji teret, koji je ikada nošen na zemlji 
- križ Spasiteljev; oni su po Kristu postali činima jednakim 
molitvi, službi Božjoj, činima, kojim zaslužujemo vječnu na- 
građu na nebesima. 

Tjelesni rad je u kršćanstvu, dakle, zadobio veću vrijed- 
nost, jer je postao načinom nasljedovanja Spasitelja i sredstvom 
našega spasenja. 

Sv. Josip - radnik, vođen duhom Božjim, duhom Kristovim 
je radio, ali ne zato što bi on rad obožavao, niti zato, što bi 
mu rad bio konačnom svrhom, nego zato, što je rad smatrao 
sredsvom da se održi on i njegova obitelj za ovoga zemal ijskoga 
života i da njim zasluži nebo. On je bio svijestan, da je ovaj 
zemaljski život put i stepenica do pravog, vječnog života na 
drugom svijetu; da je ovaj zemaljski život kratak, a onaj vječan. 
Da je bio svijestan, da mu rad i briga za zemaljski život ne 
Pije biti zapreka za postignuće vječnoga cilja, nego sredstvom 
Za njegovo postignuće. 

Upravo na to je mislio Krist kad je rekao: "Ne živi čovjek 
samo o kruhu, nego o svakoj riječi, koja izlazi iz usta Božjih." 
(ML.4.4). 

I kršćanstvo kroz vjekove potiče na rad, potiče na na- 
Predak, ali i upozoruje ljude da pri tom ne zaborave na glavni 
MOJ Cilj na drugom svijetu. Kršćanstvo naučava: treba produk- 
Cija, treba mašina, treba tvornica, treba strojeva, treba napretka, 
trebaju avioni, treba radio...sve to čovjeku treba, samo sve to 

po sebi nije još svrha čovjeka, nego treba i Bogu služiti imajući 
u vidu vječnu svrhu čovjeka. 


Zaključak 


Sada razumijemo, što je Crkva htjela sa novom svetko- 
vinom Sv. Josipa-radnika. Htjela je i hoće, da ljudi - svaki 
čovjek u svom zanimanju - radi marljivo i savjesno poput sv. 
Josipa, ali da na rad gledaju kao na sredstvo Božje Providnosti 
kojim Bog hoće da uzdrži svijet na ovoj zemlji, ali i kao 
teretom, kojim nasljedujemo Krista u nošenju njegova križa, da 
dođemo do konačnoga cilja. 

Blago nama, ako na rad budemo gledali kao i sv. Josip! 
Ako ga budemo koristili - kao i sv. Josip - za ovaj i drugi 
život, on će nas oplemenjivati, podizati i činiti sličnim Bogu 
Ocu, za koga je Krist rekao: "Moj Otac uvijek radi." 

SV. PAŠKAL BAJLONSKI 
(17.V.) 


Svake godine na današnji dan slavimo svetkovinu sv. Pa- 
škala. Svake godine slušamo nešto iz njegova života, i to ne 
samo da nam nije dosadno, nego nam je i drago, jer je život 
sv. Paškala uvijek zanimljiv i uvijek drag svakoj kršćanskoj 
duši. 

Ovdje u našem svetištu svetkovina sv. Paškala svečano se 
slavi već od god. 1736. Nekoć je na njegov blagdan bila i 
Procesija, a pročelje crkve se kitilo izvana zelenilom i bo- 
Jadisanim svijećnjacima. Svečanost sv. Paškala je jedna od naj- 
Starijih svečanosti u našem svetištu, a Splićani, posebno stanov- 
Nici Dobroga, su bili mnogo pobožni Sv. Paškalu, jer je sv. 
Paškal pokrovitelj svih Euharistijskih društava i kongresa. 

Rodio se na Duhove, 16. svibnja 1540, god. u maloj varo- 
šici Torre Hermosa u Aragoniji (Španjolskoj) od siromašnih, 
ali vrlo pobožnih kršćanskih roditelja Martina i Izabele Jubera. 

Roditelji su ga još kao dijete nosili i vodili u crkvu i pričali 
Mu o Isusu, koji se pod prilikama kruha nalazi u crkvi. To se 
Wsjeklo u dušu maloga Paškala, pa je i sam znao dolaziti u 
Cikvu, da pozdravi svoga Isusa. 


A s 


Sv. Paškal-pastir 


Siromaštvo njegovih roditelja onemogućilo je, da Paškal 
dobije i osnovnu izobrazbu. Već od njegove sedme godine 
roditelji su ga slali, da čuva ovce. Ipak je Paškal privatno 
naučio čitati i pisati, a to samo za to, da može moliti malo 
Gospino oficije i pobožne knjige. Čuvajući svoje stado Paškal 
je neprestano molio i čitao pobožne knjige. Na jednom bre- 
žuljku je bila crkvica i Paškal bi najradije svoje stado poveo u 
blizinu te crkvice samo da može kod crkvice moliti. Njegova 
pobožnost prema Isusu u Hostiji i prema BI. Dj. Mariji je bila 
toliko jaka, da je i na svom pastirskom štapu urezao sliku Majke 
Božje i sliku Presv. Euharistije. 

Kad je poodrastao, roditelji su ga zbog siromaštva dali 
nekom bogatom posjedniku, da kod njega čuva ovce i da što 
za kuću zaradi. Njegov gospodar Martin Garcija toliko ga je 
zavolio, da ga je htio i posiniti i, jer je sam bio bez djece, 
učiniti baštinikom svega svoga imanja. Ali Paškal je tu ponudu 
odbio, jer je u sebi osjećao neki drugi poziv - poziv, da se još 
temeljitije Bogu posveti u samostanu. 


Sv. Paškal - franjevac 


U 18 godini svoga života Paškal se oprostio sa svojom 
rodbinom i uputio se do franjevačkog samostana u Monteforte 
u Valenciji. Pokucao je na vrata, izrazio svoju želju, da postane 
redovnik, ali ovoga puta nije bio dobre sreće. Ipak nije klonio 
duhom, pa se u najbližoj okolici toga samostana opet kao pastir 
uposlio kod nekoga gospodara. Šest godina je kod njega pro- 

živio, uvijek se nadajući, da će ipak jednom postati redovnik- 
franjevac. I u tuđem mjestu nije odstupio od svoje pobožnosti. 
'Takovom pobožnošću je slušao sv. Misu i Pričest primao, da 
je svima upadao u oči. + 

Njegova želja, da postane redovnik-franjevac ispunila se u 
njegovoj 24 godini života. Redovničke haljine sv. O. Franje 
obukao je na se u istom samostanu 2. II. 1564. 

Kao redovniku povjerena mu je bila služba samostanskog 
vratara i rad u blagovalištu. Ipak najveći dio svog vremena 
posvećivao je molitvi i klanjanju Isusu u Presv. Euharistiji. 

Posljednje godine svoga života proveo je u samostanu Vil- 
lareal. Tu mu se i grob nalazi. 


Poniznost i poslušnost sv. Paškala 


: Temelj Paškalove svetosti bile su kreposti: poniznost i po- 
slušnost. Cita se, da je jednom zgodom dvoreći u blagovalištu 
neopazice razbio jedan tanjur. Odmah je pošao starješini, da 
pita oproštenje. Starješina ga je, da ga kuša u kreposti žestoko 
ukorio zbog njegove nespretnosti. On je šutio. Poslije Šu druga 
Draća došla da ga tješe, a Paškal im je odgovorio: "Šutite, ono 
što mi je Starješina rekao, Duh Sveti je preko njega to lana 
' Takova je bila poniznost Svečeva. Nitko i nikada ga nije 
ito, da se bilo čime isticao i ponosio, makar da su u njemu 
SVI gledali živoga Sveca. 
s. sita do skrajnosti. Jedna zgoda iz njegova života 
e "ječina franjevaca u Valenciji imao je napisati jedno vrlo 

Pismo generalu Reda Krsti Chaffontaines-u, koji je tada 

boravio u Parizu. Ali po kome da ga pošalje. Putovi su bili 
nesigurni zbog krivovjeraca kalvinista, koji su ugrožavali živote 
katoličkih svećenika i redovnika, a u samo Francuskoj su bjes- 
nili građanski ratovi. 

Provincijal je za tu stvar bacio oko na sv. Paškala, ali ga 
je upozorio na opasnosti putovanja. Sv. Paškal se smjesta odaz- 
vao glasu svoga Provincijala i dao se na tako pogibeljan put. 

Bog sami znade što je na tom putovanju pretrpio. Putovao 
je pješke. Dva puta je bio zatvoren kao uhoda. Ipak je konačno 
stigao sretno u Pariz. Izvršio je nalog svog Provincijala i opet 
natrag krenuo za Valenciju. 

Po povratku u svoj samostan opet se Paškal svojih običnih 
dužnosti prihvatio. 


Sv. Paškal - pomiritelj 


Njegovi životopisi na dugo opisuju, kako je Paškal svojom 
dobrotom na druge dobro djelovao, osobito kako je znao mir 
i ljubav vraćati u one obitelji koje su bile bez toga. Znao je i 
mnoge odvratiti od zla. 

Tako se čita, kako je neki sin doživotno zamrzio ubojicu 
svoga oca i tražio, da mu se na isti način osveti. Mnogi su sina 
osvetnika odvraćali od toga nauma, ali uzalud. Pokušao je sreću 
i naš Paškal. Došao je u njegovu kuću i pao na koljena preda 
nj i suznim očima ovako molio: "Molim te i zaklinjem za ljubav 
Božju, oprosti ubojici svoga oca, ako želiš, da i tebi Bog tvoje 
grijehe oprosti!" Tu je molbu više puta ponovio. Uspjeh je na 
koncu bio pozitivan. 

Svečevo vrhunaravno znanje 


Makar da Paškal nije naročitih škola učio, ipak je kod Isusa 
u Presv. Sakramentu toliko prosvijetljenja primao, da je u otaj- 
sva vjere bio upućen bolje nego ijedan naučitelj kršćanske filo- 
zofije i teologije. Ipak se on svojim znanjem nije ponosio. On 
ga je krio, koliko je god mogao. Ali, jer su svi u njemu gledali 
Sveca, dolazili su k njemu mnogi i svećenici, i redovnici, i 
vjemici, i nevjernici, da se s njim savjetuju. Sa najvećim zano- 
som je raspravljao ipak o Presv. Euharistiji, pače nekoliko knji- 
ga o njoj napisao. 


Svečeva smrt 


Kako ga je Bog bio obdario i proročkim duhom, to je 
unaprijed svojoj braći kazao datum svoje smrti. I kako je pro- 
rekao, tako se i dogodilo. Bilo je to na Duhove, 17. svibnja 
1592., i to baš onda kad je svećenik u crkvi na podizanju dizao 
Tijelo i Krv Isusovu vjernicima na klanjanje. 


Na glas o njegovoj smrti, iz bliza i daleka su ljudi hrpimice 
dolazili, da se oproste sa svetim tijelom svoga Dobrotvora i 
Cudotvorca, Baš zbog brojnih posjetioca mrtvo tijelo mu je bilo 
tri dana i tri noći izloženo na sredini u samostanskoj crkvi 
Sprovod mu je bio veličanstven. 


o se govorila za nj Misa zadušnica, Paškal je na dani 
Mai ovona za podizanje dva puta oči otvorio i tako posljednju 
Jivu počast iskazao Isusu u Presv. Euharistiji. 


: Kako su se na njegovu grobu odmah iza smrti mnoga 
esa događala, to ga je papa Pavao V. proglasio blaženim 

1618. Svetim ga je proglasio Aleksandar VIII. dana 16.X.1690. 
Leon XIII. ga je 28.X1.1897. proglasio Nebeskim Zaštitnikom 
svih Euharistijskih društava i kongresa. 


Zaključak 


Sv. Paškal je veliki svetac. Velikim ga je učinila njegova 
poniznost i njegova ljubav prema Isusu u Presv. Olt. Sakramen- 
tu i Bl. Dj. Mariji. I na njemu se ispunila riječ Sv. Pisma: "Što 
je ludo pred svijetom izabra Bog, da zastidi što je mudro." Pred 
Bogom vrijedi samo dobrota i krepost. Želimo li stoga omiljeti 
Bogu, što više nasljedujmo Sv. Paškala u dobroti, u ljubavi 
prema Isusu u Presv. Olt. Sakramentu i Bl. Dj. Mariji. 

Na blagdan Uzašašća 


GORE SRCA 


Najpouzdaniji životopisi Isusovi jesu evanđelja. Ona spa- 
daju i među povijesne knjige. Neka od njih napisali su ljudi 
koji su živjeli s Isusom i za tri godine pratili svaki njegov 
korak. Po njima znamo tko je Isus, kako se on rodio, kako je 
proveo svoju mladost, kako je nastupio sa naukom i čudesima 
kao Spasitelj i Otkupitelj, kako je poučio ljude o svemu što im 
je Bolrebno za spasenje, kako je ustanovio svoje kraljevstvo na 
zemlji, sv. Crkvu, kako joj je zajamčio da će on biti s njom 
do konca svijeta, kako je ustanovio svete Sakramente, kao sred- 
stva milosti i postignuće spasenja, kako je optužen i osuđen 
kako je podnio muku i smrt, kako je položen u grob, kako je 
uskrsnuo, kako je nakon uskrsnuća još kroz četrdeset dana 
davao posljednje obrize i smjernice za budućnost svoje Crkve 
: njezinih članova. A onda i kako je završio voj zemaljski život. 
poi mr rim je Završio na najljepši mogući način. Oku- 

/e, KOJI su u njega povjerovali, na vrhuncu Maslinske 

(A piiza Jeruzalema, ispod koje je počela njegova muka. 
> RR s 2, njima. Uputio im posljednje svoje riječi i savjete, 
1 raširenih ruku uzdizao se u nebeske visine. Oni 


23 


su ga gledali raširenih očiju. Srce im je gorjelo od sreće i od 
uzbuđenja. Gledali su ga sve dotle dok ga nije zakrilio svijetao 
oblak. Na opomenu anđela prestali su više gledati i silazili su 
sa uzvišice noseći u srcu i u duši nezaboravne utiske i osjećaje 
rastanka sa najdražim i najmilijim Učiteljem i bratom. 

To je sadržaj današnjeg blagdana, kojega nazivamo "LIZ. 
šašće" ili "Spasovo". Ovo je jedan od najstarijih kršćanskih 
blagdana. Sv. Augustin tvrdi da potječe još od apostolskih 
vremena. Njime slavimo završnicu Isusova zemaljskog života, 
njegov ulazak u nebesku domovinu, i, dakako, u njegovu slavu, 
koju je kao Sin božji oduvijek imao kod svoga Nebeskog Oca. 
Evanđelista izvješćuje: "I Gospodin Isus, uzađe na nebo i sjede 
s desne strane Bogu" (Mk.16,20). 

Sve je to Isus unaprijed svojim učenicima kazao. A kad 
im je to kazivao, uvijek im je govorio da i njih to čeka. On je 
otišao da i njima gore pripravi mjesto i da će oni biti gdje i 
on. Pa, zato je i došao na svijet da nas oslobodi od svakoga 
zla i da nam ne samo pokaže, da je naša konačna domovina 
na nebesima, nego i da nas do nje i dovede. 

Ovo je ljudima i prije bilo od Boga objavljeno, a Isus je 
to na vidljiv način i pokazao. Kralj David je već unaprijed u 
duhu gledao Isusovo uzašašće i u svojim psalmama izrazio ono 
što mi više puta preko Mise i pjevamo: "Kao što košuta (jelen) 
žudi za izvor-vodom, tako duša moja čezne, Bože, za tobom. 
Žeđa duša moja za Bogom živim, jakim. O, kad ću doći i 
prikazati se pred licem Božjim?" (Ps.) Apostoli su i ostali 
sljedbenici Kristovi živo vjerovali i vjeruju u obećanja Isusova, 
često su mislili na buduću slavu, koja ih nakon zemaljskog 
života čeka, za nju se žrtvovali, trpjeli i radili, a nadasve se 

molili Bogu da dođu u raj, gdje više nama i ne će biti ni boli, 
na jauka, ni patnje, ni smrti nego samo život, sreća, mir, radost 
i veselje. 

Ovdje je na zemlji lijepo i borimo se da nam bude lijepo. 
Ali ovdje nije trajno. Ovdje je prolazno. I svi znamo da nakon 
smrti odlazimo sa zemlje i selimo na drugi svijet. To mi ne 
smijemo nikada zaboraviti. Toga se moramo sjećati i svaki dan. 

Sv. Pavao je svojim kršćanima u Kolosi, a preko njih i 
nama, poručio: "Tražite ono, što je gore, gdje Krist sjedi s desne 
strane Bogu, i ljubite ono što je gore, a ne što je na zemlji!" 
(Kol.3.1-2). 

Gore moramo doći. Bog hoće i želi da gore dođemo. Isus 
je svojim životom i uzašašćem nam i pokazao, da je gore naša 
prava domovina. To je i konačni cilj, ali mora biti i naš najglav- 
niji posao, kako što sigurnije i što uspješnije do toga cilja. 

Jedan svećenik je pitao svog starog prijatelja liječnika, što 
misli, nakon svoje duge liječničke prakse u kojoj se toliko puta 
susreo s umiranjem, koji ljudi najlakše i najsmirenije umiru. 

Stari prijatelj je odgovorio: "Na temelju mog iskustva mo- 
gu ustvrditi da najlakše umiru ljudi koji istinski vjeruju u Boga 
i koji su iskreno živjeli i proživljavali svoju vjeru. Kod njih 
kao da nema problema: odlaze na sigurno i bezbrižno makar 
samo umiranje bilo i bolno i teško." 


Svećenik ga je pitao dalje; "Šta misli da je uzrok tome?" 
Liječnik je odgovorio: "Imao sam dojam da jedan takav 
umirući čvrsto vjeruje da je bio u dobrim odnosima sa Gos- 


Podarom života i smrti, i da se zato ne treba bojati susreta s 
hjim!", 

Ovaj je liječnik kazao veliku istinu. Tko vjeruje Isusovim 
riječima i živi po Isusovoj vjeri on se nema čega bojati ni za 
života i na času smrti. On je siguran da je smrt samo prelazak 
u bolji život, u život kod Oca. To nam je Isus obećao kad je 
rekao: "Idem da vam pripravim mjesto, jer hoću da i vi budete 
gdje sam ja!" (Iv.14,2). 

Dakle, gore srca! Crkva nas u svakoj sv. Misi poziva da 
upravljamo svoje misli, svoje želje, svoja srca gore, kamo je 
Isus otišao, gdje se nalazi i gdje nas čeka. Gore je naš novi i 
vječni stan. Gore je naša domovina. 

Dakle: Gore srca! 


56 


Tijelovo 


BOŽANSKA HRANA 


Znamo da je Isus u dva navrata na čudesan način nahranio 
više tisuća ljudi. Ljudi su mu bili zahvalni, pa su ga radi toga 
htjeli proglasiti i svojim zemaljskim kraljem. Isus je tu ponudu 
odbio. Nije potrebno da Isus na čudesan način hrani ljude 
zemaljskom hranom. On im je dao zemlju, sunce, vodu, a dao 
im je i pamet da se oni mogu samo starati za svoju tjelesnu 
hranu. I nitko ne mora biti gladan, ako je zdrav i pametan i 
ako hoće da radi. 


Ali je Isus na čudesan način dao i daje ljudima drugu hranu 
Za njihov duhovni život, Božji život, kojega im je on zaslužio 
Svojim otkupiteljskim djelom i daje im ga po sakramentu sv. 
krštenja. Ta "druga hrana", "nebeska hrana" jest on sam. On je 
Za sebe govorio: "Ja sam kruh živi koji sam s neba sišao, tko 
bude jeo od ovoga kruha, živjet će uvijeke" (Iv.6,51). Tu hranu 
us je ustanovio na svojoj posljednjoj večeri kad je rekao: 
Uzmite i jedite, ovo je moje tijelo!", "Uzmite i pijte, ovo je 
moja krv!" 
Mi tu hranu primamo u svakoj sv. Pričesti. U svakoj sv. 
Pričesti primamo živoga Isusa pod prilikom bijeloga kruha, sv. 
Hostije, ili pod prilikom kapljice vina, ako se pričešćujemo pod 

prilikom vina. To je živa i velika vjerska istina, koju je nama 
teško shvatiti. I ne možemo je uopće shvatiti. Ali istina uvijek 
ostaje istina. Naš je um malen i ograničen, pa ni mnoge druge 
jednostavnije stvari ne možemo shvatiti. Ne možemo shvatiti 
ni kako se naš "svagdanji kruh", kojega jedemo, pretvara u 
našu krv, a ipak to je istina. Da shvatimo istinu Isusove na- 
zočnosti u bijeloj maloj hostiji ili kapljici vina, morali bismo 
shvatiti Isusovu neizmjernu ljubav prema nama ljudima, djeci 
svojoj, koju on ljubi i sav im se daje iz ljubavi svaki put kad 
se pričešćuju. 

Živa je istina: kad je Isus govorio narodu kako će im dati 
svoje tijelo za hranu i piće, oni su odlazili od njega, hvatali se 
za glavu i govorili: "Tvrd je ovo govor. Tko ga može slušati?" 
Tom prigodom Isus je upitao i apostole: "Hoćete li i vi od 
mene otići?" - Na to pitanje Petar je u ime svih apostola od- 
govorio: "Gospodine, kome ćemo ići? Ti imaš riječi života 
vječnoga!" (Iv.6,68). 

Svakome životu je potrebna njegova hrana. Biljci je potreb- 
no sunce, zemlja, voda. Životinji je potrebna njihova hrana. 
Našem tijelu je potreban kruh i ostala hrana. Našoj pameti je 
potrebna škola i učenje. Ništa, što je živo ne može napredovati 
bez hrane. Nama kršćanima, koji nismo samo ljudi, nego smo 
i Božja djeca i moramo živjeti životom Božje djece, treba Božja 
hrana, a ta je hrana sami Isus, koji nam se nudi i daje u sv. 
Pričesti. A jesmo li i koliko smo toga svijesni? 

O tome odgovoru ovisi sav naš kršćanski život. Ako netko 
ne ide na sv. Misu i ne prima sv. Pričest, on ne može biti pravi 
kršćanin. On može biti čovjek, može biti i bogat, on može biti 
u svjetskom pogledu učen i pametan, ali ne može biti pravi 
kršćanin. On ne prima hranu koja ga ujedinjuje sa Isusom, 

"kruhom živim", koji ga hrani, utvrđuje i jača u njegovoj vjeri, 
ufanju i ljubavi odnosno u jedinstvu sa Isusom. Sv. Pavao je 
za sebe govorio: "Ne živim više ja, nego živi u meni Krist." 
Isto tako i svi kršćani, koji se uistinu hrane ovom božanskom 
hranom sv. Pričesti, mogu za sebe reći: "Ne živim više ja, nego 
u meni živi Krist." 

Na to nas potsjeća i današnja svetkovina Tijelova ili svet- 
kovina Isusova Presvetog Tijela i Krvi, koju je za čitavu sv. 
Crkvu diljem svijeta ustanovio papa Urban IV. davne 1264. 
godine. Poruka je današnje svetkovine: Isus Krist je donio novi 
život svijetu. Za taj život Isus je dao i daje samoga sebe kao 
hranu toga života. Kršćani, da budete dionici toga života, da u 
tom životu rastete i napredujete, morate se hraniti tom hranom, 
morate se pričešćivati! Samo pazite, da to uvijek bude dostojno 
i sa dobrom namjerom! Dostojna sv. Pričest uvijek mora doni- 
jeti i donosi spasonosne plodove: "da umiremo grijehu, a živi- 
mo Bogu" (I Kor.12,13). 


Jedan dječak, zove se sv. Dominik Savio, na dan svoje 
svete prve Pričesti napisao je: "Moj će prijatelj biti Isus i Ma- 
rija. Svetkovat ću nedjelje i blagdane. Često ću se ispovijedati 
i pričešćivati". Toga se u životu držao, pa je "volio prije um- 
rijeti, nego li teško sagriješiti". I postao je blažen. I postao je 
svet. 

Suvremeni duhovni pisac p. Lepich, čije se knjige tako 
rado čitaju, napisao je i često je govorio ovo: "Ako u srcu žene 
majke Isus bude imao svoj oltar, čitava kuća će biti Isusov 
hram!" 

O, kad bi sve kršćanske majke zapamtile i u život provodile 
OVe riječi p.Leppicha, kako bi to bilo za njih, za njihovu djecu, 

za njihov narod i za sav svijet, za sadašnjost i budućnost koris- 
no i spasonosno! 

Ima ona crkvena pjesma koja počinje riječima: "Bliže, o 
Bože moj...!" 

Isus iz bijele hostije sve nas poziva, da on bude bliže nas, 
a mi bliže njega, da se međusobno združujemo i vežemo, da 
živimo u jedinstvu ljubavi i predanja, a to će biti i biva, ako 
se po sv. Pričesti s njime često i dostojno hranimo. Njegov glas 
sa posljednje večere još uvijek se čuje i odjekuje svijetom: 
"Uzmite i jedite...Uzmite i pijte!..." 

Na blagdan Srca Isusova 


LJUBAV JE SVE 


Uvijek smo ganuti kad se susrećemo sa ljubavlju: bilo 
iskazanom bilo povrijeđenom. Iz istih očiju izlaze i suze rados- 
nice i suze žalosnice. Sva sreća i pojedinca i čovječanstva ovisi 
o iskazanoj ljubavi, a sva nesreća i pojedinca i čovječanstva 
dolazi zbog povrijeđene ljubavi. Nikakvo čudo. To je zakon 
Vječne Ljubavi. Sv. Ivan, apostol ljubavi, u svojoj poslanici je 
napisao: "Bog je ljubav, i tko ostaje u ljubavi, ostaje u Bogu, 
i Bog ostaje u njemu" (Iv.). 

Ljubav je Bog. Sve što je Bog stvorio, stvorio je iz ljubavi. 
Najveće djelo ljubavi Božje prema nama ljudima jest ISUS 
KRIST, duga božanska osoba Presv. Trojstva, koja je iz 1 jubavi 
uzela ljudsku narav, postala čovjekom. Sve što je Isus činio na 
Zemlji bilo je iz ljubavi. Iz ljubavi se rodio, iz ljubavi bio 
poslušan, iz ljubavi radio, iz ljubavi postio, iz ljubavi se krstio, 
iz ljubavi ostavio obiteljsko gnijezdo, iz ljubavi propovijedao 
(učio), iz ljubavi činio čudesa (umnažao kruh i ribu, ozdravljao 
bolesnike, tješio žalosne, uskrisivao mrtve), iz ljubavi ostavio 
Sebe pod prilikama kruha i vina do konca svijeta, iz ljubavi 
Osuđen na smrt, iz ljubavi podnosio pogrde i udarce svojih 


61 


mučitelja, iz ljubavi nije se osvećivao, iz ljubavi umro, iz lju- 
bavi pokopan u grob, iz ljubavi uskrsnuo živ iz groba, iz ljubavi 
na vidljiv način uzašao na nebo. 

Iz ljubavi i za ljubav. Čiju? - Svih ljudi: i onih koji su 
živjeli na zemlji i prije njegova dolaska, i onih koji su živjeli 
u njegovo doba, i onih koji će živjeti iza njega. Iz ljubavi prema 
dobrima i zlima. Nikoga nije isključio iz svoje ljubavi. Sv. 
Pavao je to imao pred očima, kad je o tome mislio, pa je i 
napisao: "Ljubio me je i predao je sebe za mene." A znamo 
kakav je Pavao bio prije obraćenja: mrzitelj i progonitelj Isusa 
i svih onih koji su njegovi. U tome i je čudo i vrhunac ljubavi: 
da je Isus ljubio sve ljude bez obzira kakvi su. "Nisam došao 
tražiti pravedne nego grješnike", "Oče, oprosti im, jer ne znaju 
što čine!" 

Evanđelisti su ga opisali onakav kakav je on bio. Dvojica 
od njih su ga gledali, slušali, pratili kroz tri godine njegova 
života, bili svjedoci njegova života, smrti, uskrsnuća i uzašašća. 
U stvari prikazali su ga kao LJUBAV SAMU, kao ljubav, koja 
se rađa, živi, radi, trpi, umire - ali jedino iz LJUBAVI. 

Štujući danas Isusovo Presv. Srce mi štujemo Isusovu LJU- 
BAV prema nama. Svačije srce je simbol ljubavi ili mržnje. 
Kakvo je nečije srce, takav je čovjek. U Isusovu srcu nije bilo 
niti je moglo biti mržnje. On je Bog, a Bog je ljubav sama. 
Umjetnici prikazuju Isusovo Srce onako kako se ono prikazalo 
sv. Mariji Margariti Alacoque u Paray-le-Monialu, u 17. sto- 
ljeću: trnjem okrunjeno, u njega zaboden križ, sa strane mu 
otvorena velika rana, iz njega plamsaju plameni. Sve to pri- 
kazuje kad je došla Isusova ljubav do vrhunca: u njegovoj muci 
i smrti. Tada se je on proslavio i Otac njega proslavio, kako 
je sam rekao. Ljubav se proslavlja u žrtvi i preko žrtve. Tako 

je uvijek bilo i tako će uvijek biti. To je, rekao sam, zakon 
vječne LJUBAVI. 


U litanijama Srca Isusova zazivamo njegovo Presveto Srce 
sa divnim vrlinama, koje su ga resile, ali najveća i nama naj- 


. draža Isusova vrlina jest: LJUBAV. Zato nije samo jedan zaziv, 


u kojemu molimo i zazivamo njegovu ljubav, nego tri, i to: 
Srce Isusovo, žarko ognjište LJUBAVI; Srce Isusovo, pravde 
i LJUBAVI posudo; Srce Isusovo, dobrote i LJUBAVI pu- 
mol..." 

I što bih želio reći i sebi i vama? - Želio bih reći: Nikada 
nemojmo posumnjati u Isusovu ljubav prema nama! Nikada, 
ama baš nikada! Ni onda kad nam bude sve išlo na ruku, kao 
po špagu, ni onda kad se budemo nalazili na križu smrtne 
postelje! Isus nas uvijek ljubi. Na to nas podsjeća slika ot- 
vorenog, a ne sakritog Isusova Srca! 


Ali i druga pouka Isusova Srca! Ono je ljubav sama. 
Ono hoće da ljubav vlada u nama i s nama. S ljudima uopće. 
Gdje nema ljubavi, nema ništa, mislim, ništa dobra. Tu je samo 
zlo. Zlo stablo donosi i može donositi samo zle plodove. Tako 
nas je on - LJUBAV naučila. 

On nas je naučio: "Prva i najveća zapovijed je: "Ljubi 
M rodina Boga svoga svim srcem svojim i svom dušom svo- 
Jom"...a druga je: "Ljubi bližnjega svoga kao samoga sebe" 
U ovim dvjema zapovijedima sadržane su sve Božje zapovijedi 
i sav Zakon Božji", rekao je. Na posljednjoj svojoj večeri moli 
i opominje svoje apostole, a preko njih i sve svoje sljedbenike: 
"Ljubite jedan drugoga kako što sam ja vas ljubio! Po ovom 
Če svi znati da ste moji učenici: ako budete imali ljubavi jedni 
Za druge!" (Iv.13,34). 

Za vrijeme nekog nevremena putnik je susreo djevojčicu 
kako na svojim ramenima nosi nešto većeg dječaka. "A što se 
dogodilo malome?", upita putnik. - "Razbio je koljeno!" - Imaš 
li još koliko ići?" - "Još oko pola sata". - "Ali dječak je previše 
težak za tebe!" - "Težak i pretežak, ali on je moj brat" - od- 
govorila je djevojčica. 

U svakome čovjeku moramo gledati svoga brata i svoju 
sestru. Pa čak i samoga Isusa, jer je Isus rekao: "Što ste god 
učinili jednome od ove moje najmanje braće, meni ste učinili!" 
(Mz.25,40). 

On hoće da se mladić i djevojka ljube i da iz ljubavi stupaju 
u zajednicu braka. Gdje nema prave ljubavi, tu ne može biti ni 
pravog braka. 

On hoće da se muž i žena ljube i zapovijeda da među njima 
vlada trajna međusobna ljubav. Zato je i doviknuo: "Što je Bog 
sastavio, čovjek neka ne rastavlja!" 

On hoće da roditelji ljube djecu, da ih iz ljubavi prihvaćaju 
i iz ljubavi se žrtvuju za njih, a djeci zapovijeda da ljube, 
slušaju, poštivaju i zahvalnost trajno nose prema svojim rodite- 
ljima: "Poštuj oca i majku, ako želiš biti sretan i čestit na 
zemlji!" Nema sreće bez ljubavi. 

Isus se sigurno ne slaže s onim sinovima i kćerima, a isto 
tako i sa snahama, koji svoje stare roditelje, pa i djeda i baku, 
svoga svekra i svekrvu, dijele od sebe i šalju ih u staračke 
domove, ako ikako može biti drukčije, jer roditeljima je to teški 
udarac i teška rana. 

Isus se ne slaže s onim sinovima i kćerima, odnosno sna- 
hama, koji pripuštaju da im roditelji oskudijevaju i sa najos- 
novnijim sredstvima za život, dok oni možda kupuju kuće, 

stanove, svaki čas mijenjaju i skupe automobile ili možda u 
najnovije vrijeme i tvornice. , 

Isus se ne slaže s onim sinovima i kćerima, snahama, koji 
žive bilo gdje po gradovima i varošima, a niti im ne pada na 
pamet da posjete svoje stare roditelje, koji su ostali kod svojih 
kuća kao odsječene grane, rone suze i gorko uzdišu. 

Znam čovjeka koji je zadnjih godina govorio svojoj djeci, 
kad su ga došli posjetiti: "Djeco moja, kad umrem, nemojte mi 
dolaziti na sprovod, nego mi dolazite sad i obilazite me dok 
sam živ!" 

Ima slučajeva, kad nekome umre koji od roditelja, donose 
mu čitavo brdo cvijeća i stavljaju na njegov grob. A dok je bio 
živ, nisu mu poklanjali ni jedan cvijetak, jer da su mu za života 


poklanjali i samo jedan cvjetak, možda bi taj pokojnik i danas 


bio na životu! 

Ne slaže se Isus s time. On se je pobrinuo za svoju majku 
i poslije svoje smrti. Predao ju je sv. Ivanu, koji je bio apostol 
ljubavi. 

Isus hoće da i na svog susjeda gledamo kao brata, a ne 
kao na neprijatelja. 

Isus hoće da ljubimo i neprijatelje svoje. Zauvijek je rekao: 
"Što ne želiš da tebi drugi učini ni ti ne čini drugome!" 


To je i takav je Isus. On je u svijet posijao ljubav. On 
hoće da sve što se događa u svijetu, događa iz ljubavi i za 
LJUBAV! 


Takav je Isus uvijek bio, takav jest i takav će uvijek biti: 
LJUBAV SAMA. 


Možda ste čuli, a moža niste, ali svejedno. 

U jednoj crkvi u Španjolskoj na posebni način se časti 
jedan veliki križ. Desna ruka Isusova na tom križu je otrgnuta 
od čavla i spuštena. Zašto? - Predaja kaže ovo: Ispod ovoga 
križa bila je jedna ispovijedaonica. U njoj su se ljudi ispo- 
vijedali i dobivali oproštenje grijeha. Jednoga dana u njoj se, 
ispod ovoga križa, ispovijedao jedan veliki grješnik i pokazivao 
znakove iskrenog kajanja. Ipak je kod davanja odrješenja sve- 
ćenik oklijevao...Bili su tako veliki, tako brojni grijesi. 

Grješnik je vapio za oproštenjem. 

"Odriješujem te, rekao je svećenik, ali se nemoj više vratiti 
na grijeh." Pokornik koji se ispovijedao obeća popravak. Ali, 
jer je bio slab, ponovno je pao. Kajanje ga je opet dovelo do 
ispovjednika, u ovu ispovijedaonicu, ispod velikog križa. 

"Ovaj put nema odrješenja", reče srdito ispovjednik. 

"Bio sam iskren, kajao sam se, odlučivao sam", prihvati 
pokornik, "ali sam slab...oprostite, oprostite mi i odriješite me, 
molim vas, odriješite me od mojih grijeha". 

Ispovjednik oprosti i nadoda: "To je posljednji put!"... 

Prošlo je više vremena. No, s jedne strane navika, a s druge 
strane slabost učinile su svoje, da je ovaj čovjek i opet u grijeh 
pao. 

I eto ga opet na ispovijed. Kod istog svećenika. U istu 
ispovijedaonicu, ispod istog križa. 

"Ovaj put je svršeno. Uvijek padaš. Kajanje nije iskreno“, 
govorio je svećenik grješniku. 

"Istina je, oče, da padam, jer sam slab. Ali ja sam slab. 

Ali ja se kajem...ja sam iskren, ja sam bolesnik...molim, dajte 
mi odrješenje!..." 

"Ne, za tebe nema odrješenja, nema oproštenja...", zaklju- 
čio je svećenik. 

U taj čas se sa ovoga križa, velikoga križa, začuje jecaj. 
Tužni i bolni jecaj. Bio je to jecaj raspetog Spasitelja, koji je 
istrgnuo desnu svoju ruku od čavla, podigao je nad glavom 
grješnikovom, njome učinio znak odriješenja, a svećeniku upra- 
vio prijekor: "Ti nisi za nj prolio svoju krv..."JA SAM ZA 
NJEGA UMRO!" 

I kakav je strah morao ući u srce ovog svećenika! 

Neka nas uvijek i svuda prožima svijest: ljubljen sam i bit 
ću ljubljen od izvora ljubavi: Isusa, čije je Srce puno dobrote 
i LJUBAVI! Pozvan sam od njega da i ja njega ljubim, da mu 
iskazujem ljubav ljubeći najprije svoje, koji su mi bliski po 
obitelji, po susjedstvu, po narodnosti, po vjeri, a onda i ostale 
ljude bez obzira jesu li mi prijatelji i neprijatelji, jer LJUBAV 
JE SVE! i 

Srce Isusovo, žarko ognjište ljubavi, smiluj nam se! 

SV. O. LEOPOLD MANDIĆ 


Pomorac Petar Mandić živio je u Herceg Novom sredinom 
prošlog (devetnaestog) stoljeća. U Herceg Novi Mandići su 
došli početkom osamnaestog stoljeća iz Zakučca, kod Omiša 
(a ona spadaju pod Poljica, kod Splita). 

On je i u starosti, kad više nije mogao sam hodati, ipak 
svakog dana htio prisustvovati svetoj Misi. Zato su ga svaki 
dan dvojica vodila u crkvu, kako pripovijeda jedan njegov 
potomak prema sjećanju, koje je ostalo u obitelji. 

Petar Mandić se 1845. vjenčao sa Dragicom Carević. Ona 
je bila kćerka Antuna Carevića, uglednog građanina, koji je u 
zapadnom predgrađu Hercegnovoga "Tintoriji" imao bojadisa- 
onu robe, i Eleonore Bujović iz Perasta. 

Oboje su bili "primjernog kršćanskog vladanja." 

Prožeti kršćanskim duhom oni su duboko shvaćali uzvi- 
šenost i svetost kršćanskog braka i zato su cijeli svoj život 
uložili u to, da u svemu izvrše volju Božju. 

Bog je blagoslovio njihovu ljubav s dvanaestero djece. 

Kao dvanaesti cvjetić njihova obiteljskog vrtića (5 braće i 
6 sestara) rodio im se 12. svibnja 1866. sinčić, kojega su krstili 
13. lipnja i nadjenuli mu ime BOGDAN IVAN. 

Uistinu, to je dijete od Boga dano na duhovno dobro tolikih 
duša. 

Roditelji su bili duboko svijesni svojih roditeljskih duž- 
nosti, pa su svoju djecu strogo kršćanski odgajali, a prije svega 
im sami prednjačili svojim primjerom. Maloga Bogdana su 
posebno ljubili, možda zato, što je to bilo njihovo posljednje 
dijete. 


Uzorna mladost 


Po naravi je Bogdan bio žestoke ćudi. Ali imao je volju 
svladavati samoga sebe. Svoje je roditelje veoma ljubio i uvijek 
ih je rado slušao. Već od najranijih godina isticala se na njemu 
duboka pobožnost, koja se očitovala u njegovoj velikoj ljubavi 
prema molitvi. 

Kao dječak sanjao je o tome kako da postane misionar i 
obrati i privede u krilo Katoličke Crkve odijeljenu Braću - 
slavenske narode. I zato odluči stupiti u kapucinski franjevački 
red. 


Roditelji se obrate na kapucine u svome gradu, a ovi ih 
upute na njihova provincijala u Veneciji. I pošalju molbu, a 
molba se naskoro povoljno riješila. Imao je poći u sjemenište 
na 16. studenoga 1882. u Udine. 


I pošao je. U Udine ga pratio njegov otac Petar. 
U sjemeništu i novicijatu 


Mladić Bogdan bio je malenog i nježnog tjelesnog sustava, 
bio nespretan u hodu i imao slab izgovor. Svi su ga u sje- 

meništu počeli sažaljevati: kako će moći podnositi težinu stu- 
dija i discipline? 

No, ubrzo je mladi Hrvat stekao ne samo ljubav nego i 
poštivanje i cijenjenje kod svih drugova i poglavara. Stupio je 
u sjemenište da se pripravi na veliko djelo. Izbjegavao je svaku 
promišljenu pogrješku. I uvijek je bio sabran i uronjen u Boga. 

U sjemeništu na Udinama ostao je dvije godine. 

Godine 1884. ušao je u novicijat i obukao na se odijelo 
sv. Franje. Ispunio se njegov san: postati sin sv. Franje i jed- 
noga dana otići kao misionar među raskolnike. 

Bilo je to na 20.TV.1884. kad je došao u kapucinski samos- 
tan u Bassan-u i tu je kroz 10 dana obavio duhovne vježbe i 
2. svibnja obukao sveto odijelo promijenivši svoje ime u FRA 
LEOPOLD. Počeo je novicijat. Odlučio je da će svom snagom 
težiti za svetošću. Kao temelj postavio je poniznost, vjeru, 
ljubav prema svima, pobožnost prema Presv. Euharistiji i sinov- 
sku odanost pema Gospi. 

Nakon novicijata odlazi u Padovu, da nastavi nauke. 


Stjecanje znanja 


Uvijek je bio gospodar samoga sebe i svojih nagnuća, a 
ipak je u njegovim žilama ključala dalmatinska krv, kao u 
žilama sv. Jeronima. 

Nastojao je oko studija filozofije, ali i oko usavršavanja 
svoje duše. 

Na 20. listopada 1888. učinio je u Padovi svečano zavjete 
i tako se konačno potpuno posvetio Gospodinu. Zatim je pošao 
u Veneciju, da uči bogoslovske nauke i da se sprema za sveće- 
nički red. 

Prije nego je imao primiti svećenički red 5. srpnja 1890. 
pisala mu je majka: "Ne mogu ti, predragi sinko, opisati svoga 
veselja i radosti, što sam primila tvoje drago pismo. Moje se 
majčinsko srce veoma obradovalo, kad sam saznala, da će ko- 
načno doći dan, najsretniji u mome životu, kad će moj dragi 
sin reći svetu misu. 

To je dan neizrecive radosti za svu našu obitelj. Preporuči 
me posebno BI. Dj. Mariji i primi tisuću srdačnih poljubaca od 
svoje majke, koja te tako ljubi i čeka čas, kad te bude mogla 
zagrliti." 

Fra Leopold je posvećen za svećenika na 20. rujna 1890. 
od kardinala Domenico Agostini u crkvi Gospe od Zdravlja u 
Veneciji. 

Na njegovoj mladoj Misi nisu bili prisutni ni otac ni majka, 
jer nisu mogli, ali su mu pisali i u pismu čestitali i dali svoj 
roditeljski blagoslov. 


Svećenički život 


Iza završenih bogoslovnih nauka i iza kako je dobio doz- 
volu za ispovijedanje i propovijedanje, odmah je otkrio po- 
glavarima svoju želju, da pođe za misionara u rodni kraj. Ali 
Oni s obzirom na njegov slabašni tjelesni sustav nisu htjeli 
uslišati njegovu molbu. On se je ponizno podložio poslušnosti. 

Radi mane u izgovoru nije se mogao posvetiti propovije- 
danju, nego se odmah dade na ispovijedanje, da tako koristi 
dušama. Tako je vođen rukom Božjom započeo svetu službu, 
U kojoj je imao potrošiti svoj život i izvršiti veliki apostolat. 

Prošao je kroz različite samostane, uvijek tiho i sakriveno 
radeći u ispovijedaonici i trudeći se oko svoga posvećenja. Bio 
je vrlo ponizan. 


U Zadru, Thieni, Kopru i Padovi 


21. travnja 1899. pošalju ga poglavari za upravitelja gos- 
tinjca u Zadar. To pokazuje kako su ga cijenili. Duša mu uzdrh- 
tala od radosti. Ta, išao je u svoju zemlju, među svoj narod. 

Međutim u rujnu iste godine pozvala ga poslušnost natrag 
u Italiju. Namjestiše ga u samostanu u Thiene. Tu je opet 
najviše ispovijedao i molio. 

1903. premjestiše ga iz Thiene u Bassano. I tamo je nas- 
tavio ispovijedati i moliti. 

Na provincijalnom kapitulu 1905. bude imenovan vikarom 
samostana u Kopru, gdje je također ostavio nezaboravnu uspo- 
menu. 

1906. bude premješten u Padovu, gdje je ostao sve do smrti 
(osim što je bio u izbjeglištvu). 

1910. o Leopold imenovan je učiteljem klerika - studenata 
filozofije u padovanskom kapucinskom samostanu. Tu je duž- 
nost vršio sve do 1916. g. Ljubio je klerike kao majka. Radi 
rata klerici su otišli iz Padove, a on ostao u Padovi i bio 
zaposlen jedino ispovijedanjem. 


Među ratnim izbjeglicama 


1917. izišla ministarska naredba, da svi koji su rodom iz 
Istre ili Dalmacije, moraju primiti talijansko državljanstvo: ina- 

če će biti internirani iza Firence. Otac Leopold je veoma ljubio 


svoju domovinu i htio je ostati Hrvat. "Krv nije voda", od- 


govorio je talijanskim vlastima u Padovi. Radi toga je dobio 
naređenje da ode u samostan Tora Presenzano kod Foggie (Juž- 
na Italija), pa onda u Nolu, a napokon u Arienzo al cancello, 
blizu Napulja. Tu je ostao do svršetka prvog svjetskog rata, a 
onda se opet povratio u Padovu. Tu je nastavio još revnije vršiti 
ispovjedničku službu. 

16.X.1923. poglavari ga pošalju u Rijeku za ispovjednika. 

Tu je ostao samo nekoliko sedmica, jer je grad Padova 
preko svoga biskupa 23.X.1923, molio provincijala da o.Leo- 
polda povrati u Padovu. I nekako u studenom iste godine vrati 
se u Padovu - gdje je kao ispovjednik ostao do konca svoga 
života vršeći ispovjedničku službu. 


Smrt 


O. Leopold je uvijek molio Gospodina, da uzmogne raditi 
do posljednjeg dana života i da umre na terenu. I to mu je bilo 
udijeljeno. <. 

Dan prije svoje smrti ispovijedio je među ostalim pedesetak 
svećenika. Jedan ga subrat zamolio za sv.ispovijed u 11 sati u 
noći. 

Sutra ujutro 30. srpnja 1942. u 6 i pol sati došao je u 
sakristiju, da se obuče, ali mu iznenada postane vrlo zlo. One- 
Svijesti se i klone na pod. Odnijeli su ga na krevet. Tu se 
Osvijestio. Htio je opet ustati, da pokuša služiti sv. Misu. Ali 
ga novi napadaj potpuno shrva. Nastupio je svršetak. Bio je 
kod potpune svijesti. Od samostanskog vikara primio je boles- 

ničko pomazanje, potpuno predan u volju Božju. Kad je gvar- 
dijan došao, preporučio je njegovu dušu, izmolio glasno 3 Zdr. 
Marije i jednu Zdr. Kraljice. O.Leopold je ponavljao riječi i 
izgovorivši: "O blaga, o mila, o slatka Djevice Marijo" njegova 
blagoslovljena duša odleti prema Nebeskoj Domovini. Bilo je 
to u 7 s. dana 30. srpnja 1942. god. 

Poput munje raširila se gradom i okolicom vijest. Sa svih 
ustiju čuo se samo jedan glas: "Umro je svetac", "umro je 
svetac!" 


Omiljen po čitavom svijetu 


Ubrzo i ukratko postao je omiljen po čitavom svijetu. Nje- 


govi životopisi su ubrzo napisani i prevedeni i na mnoge i 
mnoge jezike. Čudesa su uslijedila. 

Samo da spomenem kako je postao omiljen u Indiji. 

Msgr M.Kavukatt, nadbiskup u Changanacherry, donio je 
ljeti 1950. god. životopis i sličice o.Leopolda iz Padove. Jednog 
dana g. 1951. neki su se radnici za vrijeme rada teško posvađali 
i pobili, i jedan je - zadobivši teške ubode nožem u trbuh - 
morao biti žurno prevezen u bolnicu u Changanacherry. Kirurzi 
su pokušali operaciju, ali pronašavši više perforacija crijeva i 
već uznapredovali peritonitis, napustiše svaku nadu te ostaviše 
jadnika da umre. Malo zatim došao je u bolnicu nadbiskupov 
tajnik vlč. Chacko Xavier, da posjeti bolesnike katolike. I kad 
je vidio kako taj jadnik rasporena trbuha i od svih napušten, 
bez ikoga svoga, u kutu očekuje smrt, sažali mu se. On sam 
pripovijeda: "Obratim se o. Leopoldu i stavim njegovu relikviju 
na trbuh, koji je bio užasno natekao. Čudesna stvar. Bolesnik 

odmah dođe k sebi i, poslije dva dana, izađe iz bolnice potpuno 
zdrav." Ta dva dana potrošena su većim dijelom na ispitivanja 
i birokraciju, a kroz to je vrijeme radnik čuo govoriti o ocu 
Leopoldu, držao dugo njegovu fotografiju u rukama i molio, 
koliko je već znao kao poganin. Naskoro se obratio na katoličku 
vjeru, a s njime i mnogo drugih, jer je događaj uzrokovao silno 
uzbuđenje u svoj okolici. Lokalna štampa pisala je o tome, a 
katolički dnevnik Malabara "Deepika" (svjetionik) objelodanio 
je javnu zahvalu o.Leopoldu. O.Leopold postade slavan: počeše 
ga nazivati "moćnim prijateljem" i odasvud tražiti njegove sli- 
čice, relikvije i t.d. 

Na 2. svibnja 1976. u prisutnosti brojnih Hrvata papa Pa- 
vao VI. proglasio je o.Leopolda blaženim, a na 16.X.1983. Papa 
Ivan Pavao II. proglasio ga svetim na trgu sv. Petra. Bilo je 
prisutno 10 hrvatskih nadbiskupa i biskupa, 180 hrv. svećenika 
i oko 5 tisuća Hrvata iz domovine i čitavoga svijeta. 

Hrvatski sveče sv. Leopolde Bogdane, moli za Hrvatski 
narod! 


TS 


SV. ANTE PADOVANSKI 
LSE 


Na Duhove, 30. svibnja 1232. papa Grgur IX., okružen 
kardinalima, biskupima, svećenstvom i redovnicima, uz kne- 
zove, odličnike, velikaše, pred tisućama pobožna puka u spolet- 
skoj katedrali proglasio je svetim svećenika i redovnika ANTU 
iz LISABONA, koji je umro blizu Padove na 13. lipnja 1231. 
godine, i odredio da se njegova svetkovina svake godine slavi 
na dan njegove smrti, a to je i dan njegova rođenja za Nebo: 
13. lipnja. 

Bilo je to neopisivo veselje za ondašnje poznavaoce ovog 
priprostitog i čuvenog duhovnog sina sv. Franje iz Asiza. 

Koju sedmicu dana kasnije isti Papa je pisao pismo svim 
nadbiskupima, biskupima, opatima i svim ostalim crkvenim 
poglavarima u kojemu je napisao i ovu evanđeosku riječ: "Ne 
pali se svijeća, i stavlja pod varićak, nego da svijećnjak, da 
svijetli svima koji su u kući" (Mt.5.15). 

I u tom pismu Papa Grgur IX. je nastavio: "Sve vas mo- 
limo, usrdno pozivamo i potičemo, te vam ovim apostolskim 
pismom naređujemo da spasonosno pirite među vjernicima po- 
božnost i štovanje prema sv. Anti, te svake godine 13. lipnja 

slavite njegovu svetkovinu i nastojite da se istoga dana svečano 
svetkuje..." 

Tako je sam sv. Otac Grgur IX bio prvi širitelj pučke 
pobožnosti prema sv. Anti. Za njim su se poveli i svi druge 
Pape, pa i današnji sv. Otac Ivan Pavao II. - Glas Papa nije 
odjeknuo utaman. Bez sumnje, poslije slavne Obitelji Isusa, 
Marije i Josipa, nema Božjeg Ugodnika, kojemu se vjerni puk 
toliko moli, čije ime toliko zaziva kao sjajno ime - ANTE OD 
PADOVE. 

Naročito su Antina braća, sinovi Franje Asiškoga, uvijek 
smatrali za svoju dragu dužnost da vode vjernike pred Antine 
oltare. Oni su djecu, mladež, odrasle, starce, svakoga - udru- 
živali u bratovštine, pobožna društva, skupove pod zaštitom 
njegova Imena. 

Antino ime sja i danas kao zvijezda s visine. 


Mogući zaštitnik 


Među mnogim i mnogim velikim ljudima koje je Bog dao 
svojoj Crkvi i čovječanstvu jest svakako i naš sv. Ante. 

Mnogi se kod našega Sveca najviše dive onome sjaju ču- 
desa kojim ga je Bog proslavio. Ali to nije ono glavno. Prije 
nego će postati Čudotvorac, Ante se je neumornim i žilavim 
radom popeo do vršaka kršćanskog i redovničkog savršenstva. 
Onaj dar čudesa jest kao nebeski pečat na veliko Antino djelo: 
posvetiti sebe, raditi za spas duša. 

Sv. Ante je čeznuo da u nekršćanskim zemljama propo- 
Vijeda Isusa i umre za Nj. Kad ga je Gospodin pozvao na drugo 
Polje, sa velikim zanosom govorio je ljudima o Bogu i vodio 
ih k njemu. Ante je svetac i apostol. 


KI 


Kao takav je i upravo danas divan uzor svima koji žele da 
spase sebe i da koriste dušama. Antino djelo nije završeno. 
Sedam i po vjekova nije moglo da izbriše njegovu uspomenu. 
Oni su, štoviše, služili da ga učine još slavnijim. On je i danas 
živ među nama. I što hoće drugo Pape kad na usta Pija XI 
kliču: PER ANTONIUM AD JESUM - PO ANTI K ISUSU! 
- što hoće drugo nego da se ugledamo na Antu u toj dvostrukoj 
težnji njegove apostolske duše: posvetiti sebe i spasavati druge! 


Mogući pomoćnik 


Ima li na čitavome svijetu i sama jedna katolička crkva da 
u njoj nema, ako ne oltar, a ono barem kip ili slika sv. Ante? 
- Možda, ali teško. 

Kad je 18. listopada 1881. slavni Leon XIII. primio po- 
božne poklonike iz Padove, rekao je njima i ovo: "Vi imate 
velikoga Sveca...Sv. Antu od Padove...Ali on nije sav vaš: On 
je Svetac svega svijeta." Mudri Papa rekao je divnu istinu. 

Jest, sv. Ante je Svetac svega svijeta. I utječu mu se nje- 
govi štovatelji u svakoj nevolji. "Ja bih kušao isušiti veliko 
more, da tako rečem, kad bih se pothvatio da spomenem sva 
čudesa sv. Ante", pisao je jedan marljivi Antin životopisac. Ima 
u narodu pobožna priča da sv. Ante dijeli svaki dan po trinaest 
milosti...Malo je to!...Dijeli ih on bezbroj. 

Onu pjesmu, koju pjevamo: "Ako od Ante tražiš čuda..." 
spjevao je malo poslije Svečeve smrti, franjevac Julijan iz Špa- 
jera (umro oko 1250), koji je nekoć bio pjevač na dvoru fran- 
cuskog kralja. U toj pjesmi pobrojeno je 13 glavnih milosti sv. 
Ante. 

Godine 1293. u blizini nove Antine bazilike u Padovi do- 
godila se je nekoj majci velika nesreća. Mali joj sinčić Tomica, 
dijete od dvadeset mjeseci, upao u vodu i udušio se. Jadna žena 
da svisne od žalosti... Uto se sjeti slavnoga Cudotvorca i poviče: 
"Sy. Ante, molim te, vrati mi sina. Obećajem da ću dati siro- 
masima onoliko žita, koliko je on težak..." 

I zaista dijete je oživjelo, a majka izvršila svoje obećanje. 
Slijedili su je i drugi. I tako je nastao "kruh sv. Ante", a 
današnji naziv "kruh sv. Ante" dobio je od godine 1890. 


Naime, u francuskom gradu Tulonu pobožna djevojka LU- 
JICA BUFJE, ujutro 12. III. iste godine, nikako nije mogla da 
otvori dućanskih vrata. Pozvala je bravara, ali ne može ni on. 
Mučio se je čitav sat bez uspjeha. Pođe, dakle, po alat pa će 
razvrnuti bravu. 


Lujici je bilo žao vrata i brave, i pomoli se sv. Anti, da bi 
se vrata otvorila, a ona će u zahvalu dati kruha za njegove 
siromahe...Dođe, međutim, bravar. Djevojka mu pripovijedi što 
je obećala i reče mu da opet pokuša. Prvi ključ što ga je sada 
bravar okrenuo u bravi - otvorio je vrata. 


Stvar se čula. Otada se munjevitom brzinom raširila nova 
pobožnost, na radost i utjehu milijunima potrebnika. Danas 
nema, zar, crkve gdje nećeš ugledati škrabice (kutije) s nat- 
pisom: Kruh sv. Ante. S tim sredstvima kršćanskoga milosrđa 
Ante je postao mogući hranitelj bezbrojnih siromaha. 

I zar da se onda čudimo da se blagdan sv. Ante tako 
Svečano slavi po čitavom svijetu?! I zar da se čudimo da se 
Ante moli i zaziva i danas u dvadesetom vijeku još više nego 
u pređašnjim vjekovima? 

Sv. Ante u Omišu 


Sv. Ante je i u Omišu pustio već odavno velike žile. Na 
proslavi 700. godišnjice sv. Ante ondašnje su novine pisale, da 
je sav Omiš bio pust, jer su svi stanovnici sudjelovali na pros- 
lavama. Tisuće naroda je bilo u procesiji. Omiš je htio poput 
drugih gradova, da izkaže počast i dade slavu najsimpatič- 
nijemu svecu, Svecu cijeloga svijeta. Na dan sv. Ante crkva je 
bila puna svijeta. 

Zahvaljujući Stanić Anti, koji je htio počastiti svog Imen- 
jaka, cesta od crkve u daljini više od 100 m bila je iskićena 
zele- nilom, balonima i zastavama. Na čelu je bio slavoluk s 
natpisom: "Sv. Ante, moli za nas". Naravno je, da su sve kuće 
po gradu bile okićene sagovima i cvijećem, pače cijeli put od 
crkve do rijeke, kuda je imala proći procesija, u duljini više od 
jednog km bio je s jedne i druge strane iskićen zastavama. 

Ovako Omiš do sada nije bio nikada iskićen, a zahvaliti je 
Općinskom Upraviteljstvu Omiša, koje je dobrovoljno posudilo 
tako veliki broj zastava. 

Sv. Ante prolazi gradom, a sav narod hrli da ga prati, i da 
moli milosti i blagoslov. 

Procesiji su dobrohotno prisustvovale uprave obiju općina 
Omiša i Prika i sva djeca osnovnih škola. Ovdje svatko rado 
ide u procesiju..." 

Tako su pisale ondašnje novine. 

A mi danas i večeras?...Omiš nikada nije i neće zatajiti. 
Omiš je zavolio i primio objeručke sv. Antu, a sv. Ante je 
objeručke primio Omiš. To se je vidjelo na svaki blagdan sv. 
Ante, to će se vidjeti i danas i večeras. 

A mi iz svega srca i iz svega grla pozdravimo Sv. Antu i 
recimo mu: 

O veliki Sveče i Čudotvorče! Tko da kaže sve što ti možeš 
i sve što činiš za svoje štovatelje! Nema naše boli koja te neće 
ganuti, nema naše nevolje kojoj nećeš priteći u pomoć...O, moli 
i unaprijed za nas! 

Osobito daj da obilujemo onim Kruhom koji je s neba 
sišao! O, vodi nas k Isusu; ukaži nam ga na rukama One koju 
si nazivao svojom Majčicom i svojom Gospom...Po Tebi, sv. 
Ante, želimo doći k Isusu na Marijinim rukama. Amen. 

SV. IVAN KRSTITELJ 


Kao što je rođenje Isusovo anđeo Gabrijel navijestio B1.Dj. 
Mariji: "Evo, začet ćeš i roditi sina. Nadjeni mu ime Isus", tako 
je anđeo po nalogu Božjemu navijestio rođenje i sv. Ivana 
Krstitelja njegovu ocu Zakariji dok je vršio svećeničku službu 
u hramu. A navijestio je ovim riječima: "Ne boj se, Zakarija! 
Tvoja je molitva uslišana. Elizabeta, tvoja žena, rodit će ti sina: 
nadjeni mu ime IVAN." 


Ivanov život 


Znamo, da je Zakarija, obzirom na svoju staračku dob, 
posumnjao u riječ anđelovu, bio je kažnjen nijemošću, dok se 
Ivan nije rodio. Kad se je dječak rodio, dobio je doista ime 
Ivan prema volji jednog i drugog roditelja, makar se nisu mogli 
sporazumjeti prije među sobom. No najveći događaj u mladosti 
Ivanovoj, i to dok je još bio u majčinoj utrobi, bio je posjet 
Bl. Djevice Marije i Isusa pod njezinim djevičanskim srcem. 
Ivan je bio posvećen još u majčinoj utrobi. 

Sve je dakle čudesno u životu sv. Ivana Krstitelja od prvih 
početaka. Rađa se od roditelja, koji naravnim načinom nisu više 

sposobni za rađanje. Naviješteno biva od arhanđela njegovo 
rođenje. Dobiva ime za koje se roditelji nisu mogli prije spora- 
zumjeti, jer je Zakarija bio nijem. Biva posvećen još u majčinoj 
utrobi. Otac mu dobiva dar govora prigodom rijegova rođenja. 
Majka mu postaje proročica, dok ga nosi u utrobi. Otac mu 
postaje isto tako prorok. Ivan igra u majčinoj utrobi na pozdrav 
Marijin. Susjedi gledajući te neobične pojave bivaju zahvaćeni 
svetim strahom i u čudu se pitaju, što će biti od toga dječaka, 
uz koga je bila očito ruka Gospodnja. 

Što se tiče daljnjega života sv. Ivana, ne znamo ništa sigur- 
no, dok se nije pojavio u javnosti. A pojavio se iz pustinje, 
gdje se u molitvi i pokori pripravljao za svoje uzvišeno zvanje. 

Već je Arhanđeo bio navijestio Zakariji da mu sin neće 
nikada piti vina (Lk.1,15). A svakome je jasno, da u pustinji 
za Ivana nije bilo mekana kreveta, nego tvrdo kamenje; da nije 
bilo biranoga mesa, nego su mu za hranu služili skakavci i 
divlji med (Mt.3,4); da nije poznavao finih odijela, kako se vidi 
iz riječi Spasiteljevih, nego je nosio "haljinu od dlake devine 
i pojas od kože oko svojih bedara" (Mt.3,4); da nije poznavao 
loženje u zimi, nego je bio izložen žarkom dnevnom suncu 
ljeti, a studeni zimi; da nije život provodio u besplodnom brb- 
ljanju, nego u neprestanoj žarkoj molitvi Bogu i svetoj šutnji 
Tazmatranja; da mu nije bilo stalo do kakvih zemaljskih časti, 
nego je svoju milinu nalazio u zaboravu svega svijeta; da mu 
sICe nije bilo zarobljeno od gramzljivosti za blagom ovoga 
Svijeta, nego da je igralo od sreće, da je siromašniji od zadnjega 
Prosjaka; da nije znao za putene naslade, nego je cvao kao 
Najčišći ljiljan čistoće pred Bogom; da nije nikome zavidio, 

nego mu je sva čežnja bila upravljena na to, da svojom molit- 
vom i pokorom postane podesno oruđe u rukama Božjim, koje 
će što više ljudi privesti Spasitelju svijeta, Mesiji, koji je bio 
blizu i koji će se pojaviti među ljudima. 


Ivanovo propovijedanje 


I kad je Ivan imao 30 godina, Bog ga šalje na posao. Šalje 
ga da propovijeda. Njegov je glas u pustinji bio silan. On je 
probudio nebrojene duše iz sna grijeha, i ljudi su počeli u 
velikim masama hrliti k Ivanu na obalu Jordana. 

Propovijedao je običnim ribarima, seljacima, ali i kralju 
Herodu i kraljici Herodijadi. Propovijedao je svjetovnjacima, 
ali i svećenicima. Propovijedao je farizejima, ali i saducejima. 
Propovijedao je običnim građanima, ali i vojnicima i carini- 
cima. Jednom riječju: propovijedao je svima, jer je za sve ljude 
došao Isus na svijet, da ih otkupi, u prvom redu dakako narod 
izabrani. 

Propovijedi Ivanove bile su kratke, odsječene, blistale od 
istine, snažne poput groma, ne poznajući vrludanja ni lijevo ni 
desno. "Obratite se, govori, jer je blizu kraljevstvo nebesko... 
Popravite put Gospodnji! Poravnite staze njegove!" (Mt.3,2-3). 
I to vrijedi za sve. Ali i svakome napose govori što treba. 
Carinicima dovikuje: "Ne tražite više, nego što vam je nare- 
đeno." Vojnicima: "Nikome ne činite sile i prijevare i budite 
zadovoljni svojom plaćom." Običnim ljudima: "Tko ima dvije 
haljine, neka dade jednu onome, koji nema nijednu; i tko ima 
hrane, neka čini isto tako." Saducejima i farizejima je dovi- 
kivao: "Vi leglo zmijino! Tko vas je uputio, da biste mogli 

umaći gnjevu što dolazi? Donesite dakle rod dostojan obraće- 
nja! Jer ne mislite, da smijete reći: Mi imamo Abrahama za 
oca. Jer vam kažem: Bog može od kamenja podignuti djecu 
Abrahamovu. Već je sjekira položena na korijen drveću. Svako 
drvo, koje ne rađa dobra roda, siječe se i u oganj baca." 

Ali sveti Ivan je mislio i na one, koji nisu dolazili k njemu. 
Takav je bio pokvareni kralj Herod, koji je oteo ženu bratu 
svome Filipu i s njom javno živio kao muž na sablazan svoga 
naroda. Nitko se nije usudio ukoriti ga, jer su znali, da to znači 
igrati se sa svojom glavom. Ali to se nitko nije usudio učiniti, 
nego je to jedini učinio sv. Ivan Krstitelj koji je kralja ukorio: 
"Ne smiješ imati ženu brata svoga." 

Ivan je bio vjerni prorok Božji i vjerni sluga njegov, u 
kojemu i po kojemu se Bog proslavio. 


Nauka Ivanova vrijedi i danas 


h Nauka Ivanova vrijedila je uvijek, a vrijedi i danas, jer se 
grijesi ponavljaju u svijetu. 

Zar nema i danas ljudi, koji znadu prevarom oštetiti bliž- 
njega svoga, kao nekoć i oni carinici u vrijeme Ivanovo? Zar 
nema i danas ljudi, koji su spremni napraviti nasilje bližnjemu, 
kao nekoć i oni surovi vojnici, koje je Ivan opominjao? Zar 
nema i danas ljudi, koji ostaju gluhi na nevolju bližnjega svoga? 
Zar nema i danas ljudi, koji se izvana pričinjaju sveci, a iznutra 
SU puni oholosti i drugih grijeha? Zar nema i danas ljudi, koji 
Poput Heroda razaraju tuđi brak i obiteljsku sreću? A za sve 
lakove i danas su na snazi riječi Ivanove. 


85 


I blago onome, tko posluša nauku, koju je propovijedao 
Ivan Krstitelj! Blago onome tko se ostavi svoga grješnog puta 
kao što su se na riječ Ivanovu ostavljali mnogi carinici i blud- 
nici i razbojnici, jer su preko Ivana čuli i slijedili glas Božji, 
da se obrate sa zloga puta svoga, i vrate k Bogu. 

A otišli su u propast i otići će u propast svi oni, koji su 
ostali i ostaju gluhi na opomene, koje je davao Ivan Krstitelj. 


Sv. Ivan Krstitelj je primio golemu nagradu u nebu za 
cjelokupni svoj život i rad: za svoje postove i molitve, za svoju 
tešku pokoru, za svoje revno propovijedanje, za svoju neustra- 
šivost i revnost za čast i slavu Božju i za obranu zakona Božje- 
ga, za svoje tamnovanje u tamnici i za svoju mučeničku smrt, 
jer mu je Herod iz osvete odrubio glavu. A na zemlji je postigao 
da ga časte, da mu se mole milijuni i milijuni duša kroz vje- 
kove. Zar njemu u čast nisu naslikane bezbrojne slike? Zar 
njemu u čast nisu napravljeni bezbrojni kipovi? Zar njemu u 
čast nisu sagrađene veličanstvene crkve (kao što je ona late- 
ranska bazilika u Rimu) po svijetu kao i veće i manje crkve i 
crkvice po gradovima i selima diljem čitavoga svijeta? Zar 
njemu u čast toliki i tolike po svijetu ne nose njegovo sveto 
ime? 

(I ova župa posjeduje lijepu crkvu posvećenu sv. Ivanu 
Krstitelju. Ali i prije ove crkve njega su kroz stotine i stotine 
godina štovali očevi i djedovi naši.) Sveti Ivan "Svitnjak" bio 
je poznat kroz vjekove. 

Sve je to lijepa opomena svima nama, njihovim potom- 
cima, da slijedimo nauk Ivana Krstitelja na zemlji, da idemo k 


86. 


E 


Isusu, kome je on upućivao svakoga, da nam Isus bude sve, 
jer je On Jaganjac Božji, koji oduzima grijehe svijeta, ako 
želimo da nas štiti i da se s njime radujemo kroz svu vječnost 
u nebu. 


Neka vam je svima sretan, veseo i dobro došao blagdan 
vašeg zaštitnika sv. Ivana Krstitelja! 

Svetkovina sv. Petra 


UPRAVITELJ ČITAVE CRKVE 


Danas sv. Crkva slavi svetkovinu prvaka apostolskog i 
prvog Pape - sv. Petra. Svetkovina Pape, kojega nisu birali 
ljudi, nego sam Sin Božji Isus Krist, koji ga je poznavao iz 
lađice, dok je popravljao svoje mreže, a onda mu u Cezareji 
Filipovoj obećao vrhovnu vlast u Crkvi, govoreći: "Ti si Petar 
i na toj stijeni sagradit ću Crkvu svoju i vrata paklena neće je 
nadvladati. T tebi ću dati ključeve kraljevstva nebeskoga: Što- 
god svežeš na zemlji, bit će svezano na nebesima i štogod 
razriješiš na zemlji bit će razriješeno i na nebesima." 

To je obećanje ispunio Gospodin kad je nakon uskrsnuća 
na obali kraj mora Genezaretskoga predao svetome Petru vrh- 
ovnu vlast, govoreći: "Pasi jaganjce moje, pasi ovce moje." 

Pogledajmo danas, što nam sv. Pismo pripovijeda o prvim 
počecima upravljanja s Crkvom, nakon što je Gospodin pos- 
tavio Petra za vrhovnog poglavara. 


Petar u tamnici 


Sveto Pismo kaže, da je kralj Herod, Herod Agripa, unuk 
Heroda Velikog, onoga krvoloka, koji je pogubio nevinu dje- 

čicu u Betlehemu, podigao ruke, da muči neke od Crkve. I 
pogubi Jakova, brata sv. Ivana apostola, mačem. Da se ulaska 
Židovima, dao je pogubiti svetoga Jakova apostola mačem, i 
kad je vidio, da to godi Židovima, koji su mrzili Krista i njegov 
nauk, dao je uhvatiti i svetog Petra i baciti ga u tamnicu s 
namjerom da ga na blagdan Vazma dade pogubiti na očigled 
svega naroda. 

Tako su kroz stoljeća postupali i mnogi drugi vladari. Pret- 
varali su se, da im je na srcu do općeg dobra, i u ime toga 
općeg dobra nanosili su krvave nepravde vrhovnim poglava- 
rima Crkve Kristove. 

Pod tom izlikom prvih deset Papa umrlo je mučeničkom 
smrću. 


Petar izbavljen iz tamnice 


Da bude sigurniji u svome naumu Herod je u tamnici 
postavio četverostruke straže, svaka straža od četiri vojnika. U 
samoj tamnici Petar je bio okovan dvostrukim lancima među 
dvojicom vojnika, tako da je, ljudski govoreći, bila isključena 
svaka nada, da bi se Petar mogao spasiti. 

Ali što može svaka ljudska sila protiv odluci Božjoj? 

Kad su prvi kršćani vidjeli, da je uhvaćen vrhovni poglavar 
Crkve, nisu ni časa krzmali, nego su se dali na molitvu, sjetivši 
se riječi Isusovih: "Ištite i dobit ćete, tražite i naći ćete, kucajte 
i otvorit će vam se." 

Svi su dakle vjernici, kaže sveto Pismo, bez prestanka 
Milili Boga za Petra u tamnici. I eto, kraj svih straža Herodovih, 
kraj Svih zatvorenih vrata, kod svih lanaca, koji su imali osi- 

gurati, da Petar ne izmakne iz tamnice, stvorio se Anđeo Gos- 
podnji u tamnici, kucnuo Petra u bok, probudio ga i naredio 
mu, da se odmah obuče. Lanci su sami od sebe spali s ruku, 
vojnik nijedan nije ništa ni vidio ni čuo, vrata su se sama od 
sebe otvorila i anđeo je izveo svetog Petra na slobodu. Javio 
se najprije sabranim kršćanima, a onda, kako predaja kaže, 
otišao odmah u Rim, da izmakne zasjedama Herodovim. 

Ovdje vidimo moć molitve. Molitva kršćana bila je jača 
od svih Herodovih straža. Molitva je bila jača od željeznih 
lanaca. Molitva je bila jača od svih željeznih okovanih vrata, 
iza kojih je čamio Petar i čekao na izvršenje smrtne osude. 
Molitva je jedina svemoć na ovome svijetu, koja je jača od 
svih topova i tenkova i atomskih bomba. "Štogod zatražite od 
Oca u ime moje, bit će vam." 

I baš kad smo na tome, moramo upozoriti, da su svi kršćani 
dužni moliti za vrhovnog poglavara Crkve Božje, nasljednika 
sv. Petra. Na njega uvijek vrebaju neprijatelji kao što je i Herod 
vrebao na svetog Petra, jer istinita je ona riječ: "Udari pastira, 
i ovce će se razbježati." 

Brige vrhovnog poglavara Crkve velike su i teške, napose 
u današnja vremena i stoga je još veća dužnost današnjih kato- 
lika, da se po primjeru prvih kršćana revno mole za poglavara 
čitave Crkve, da nas sigurnom rukom vodi k našem vječnom 
cilju. 


Kako svršavaju Herodi 


A kako svršavaju svi progonitelji Papa, progonitelji Crkve? 
Kad je Herod ujutro vidio, da nema Petra, dao je ispitati 
vojnike. Oni su se uzalud branili, da su ga dobro čuvali i da 

ne znaju, kako im je Petar izmakao. Herod se na sve to nije 
obazirao nego je svim stražarima dao skinuti mačem glave. 

Ali ni Herod nije izmakao svojoj kazni. Kad mu je jednog 
dana laskao narod i on si prisvojio božansku čast, udari ga 
smjesta Anđeo Gospodnji i on je izdahnuo živ izjeden od crvi. 

Znamo, da je sv. Petar 27 godina djelovao iza toga u Rimu. 
Konačno ga je 67. godine dao uhvatiti krvoločni rimski car 
Neron i pribiti na križ, a njegovog druga u apostolatu, svetog 
Pavla, pogubiti mačem. Međutim nije ni Neron dugo čekao na 
kaznu za svoj krvavi zločin, što ga je izvršio na poglavici 
apostolskom, svetom Petru. Malo iza toga pobunila se vojska 
i Neron, da spasi život, pobjegao je. Međutim, kad je vidio, da 
će ga ipak stići potjera, sam se je zaklao nožem. 

I ostali progonitelji Crkve i prvaka apostolskih redovito su 
tragično svršavali. 


Primjer iz francuske revolucije 


Jedan nam je napose poučan primjer ostavila povijest iz 
francuske revolucije. Francuski su revolucionari odveli u rop- 
stvo Papu Pija VI., koji je tamo i umro. Njegova nasljednika 
Papu Pija VII. kušao je silni car Napoleon, koji se bio dočepao 
vlasti u Francuskoj, najprije milom pridobiti za svoje lude pla- 
nove, koji su u krajnjoj liniji smjerali na potpuno podjarmljenje 
Crkve. 

I kad se osamdeset i šest godišnji starac nije dao nagovoriti 
na popuštanje, počeo se Napoleon groziti. U svom bijesu došao 
je dotle, da je zgrabio jedan kip, tresnuo ga o pod i doviknuo 
starcu Papi: "Starče, ovako ću smrviti tebe i tvoju vlast." 

Ali dogodilo se obratno. Bog je pripustio, da je Napoleon 
najprije potučen u Rusiji, pa kod Leipziga, pa kod Waterloa i 
napokon otišao na otok kao bijedni zarobljenik u ropstvo odakle 
se nije više vratio, a starac Pijo VII. vratio se na svoje mjesto. 


Blagdan sv. Petra velika je propovijed svim ljudima zdrave 
pameti i dobre volje. 

Petar, a preko njega, i Papinstvo Božja su ustanova. Kroz 
nju se kroz povijest obistinjuju riječi Isusove: "Ti si Petar i na 
toj stijeni sazidat ću Crkvu svoju i vrata paklena neće je nad- 
vladati." - Neće je nadvladati... 

SV. PETAR I SV. PAVAO 
29. lipnja 


Danas slavimo dan apostolskih prvaka sv. Petra i sv. Pavla. 

Petra zovemo prvakom apostola zato, što je njega Isus Krist 
postavio poglavicom apostolima, a time ga imenovao svojim 
Namjesnikom u upravi svete Crkve. Sv. Petar je prvi papa, koji 
u ime Kristovo vlada svim kršćanstvom. Njega je Isus obdario 
nepogrješivošću, kad sav svijet uči u objavljenim vjerskim i 
moralnim istinama. Tko sluša Petra-Papu, taj je istinski vjernik 
Isusa Krista. 

Sv. Pavla zovemo apostolskim prvakom zbog toga, što je 
između svih apostola najviše radio, da utvrdi i proširi Kristovu 
vjeru. Slavimo ih istog dana zajedno, budući su istog dana 
podnijeli mučeničku smrt u Rimu, i time su apostolskom krvlju 
potvrdili svoju vjeru, ufanje i neograničenu ljubav prema Bogu 
i bližnjemu. 

Bar letimično se osvrnimo na njihov život, da se potak- 
nemo, kako ćemo i mi ljubiti Boga i bližnjega. 


Život sv. Petra 


Iz evanđelja znamo, da ga je njegov brat, apostol sv. Andri- 
Ja, doveo k Isusu. K Isusu je došao s imenom Šimun, sin Jonin. 

Poslije mu je Krist ime Šimun promijenio u Petar, što bi na 
hrvatskom značilo kamen-litica. To je novo i značajno ime 
dobio, kad ga je Isus imenovao svojim zamjenikom. Krist će 
uvijek ostati duhovna i nevidljiva glava svoje vjere i Katoličke 
Crkve, ali je njegova vjera namijenjena ljudima, da po njoj 
postignu vječni život u nebu, pa im treba i jedna vidljiva glava, 
koju će slijediti, a ta je Petar i svaki Papa, koji ga naslijedi na 
rimskoj biskupskoj stolici. 

Isus je neizmjerno volio sve svoje apostole, ali je među 
njima posebno cijenio dva rođena brata, Ivana i Jakova, i s 
njima sv. Petra. Kad je sv. Petar konačno odlučio da slijedi 
Krista, ostavio je svoju obitelj i potpuno se predao u službu 
apostola. Po zanimanju je bio ribar, pa kad je Krist ponudio 
da postane apostolom, rekao mu je: "Pođi za mnom, i učinit 
ću te ribarom ljudi" (Mt. 4,19), naime lovit ćeš ljude u mrežu 
moje vjere. 

Ne smijemo zaboraviti dvije vrlo važne činjenice iz života 
sv. Petra. Prva nam riše, kako je Isus postavio sv. Petra prvim 
apostolom i ugaonim kamenom svoje Crkve. Bilo je to u okolici 
Cezarije Filipove. Naime, Krist je htio, da preko apostola doz- 
na, što svijet misli o njemu: tko je i što je. Kad su mu apostoli 
kazali, kako ga jedni smatraju za Ivana Krstitelja, drugi za 
kojega od proroka, onda ih on ponovno upita, šta oni drže, tko 
je On. Sad se među apostolima istakne sv. Petar, i u ime svih 
njih otvoreno ispovjedi svoju vjeru, da on drži, da je Krist 
utjelovljeni Sin Božji: "Ti si Krist, Sin Boga živoga (Mt.16,16). 
Na tu izjavu odgovara Krist sv. Petru: "Ti si Petar, i na toj 
stijeni sagradit ću Crkvu svoju i vrata paklena neće je nad- 
vladati. I tebi ću dati ključeve Kraljevstva Nebeskoga. Pa što- 

god svežeš na zemlji, bit će svezano i na nebesima, i štogod 
razriješiš na zemlji, bit će razriješeno i na nebesima" (Mt.16,16- 
19). 

U drugoj prigodi - bilo je to poslije Kristova uskrsnuća - 
Isus u tri navrata postavlja sv. Petru pitanje: "Ljubiš li me više 
nego ovi drugi apostoli?" Na svako pitanje Petar daje samo 
jednu riječ: "Da, Gospodine, ti znaš, da te ljubim!" A Krist na 
sva tri odgovora uzvraća Petru i njegovim nasljednicima na 
Petrovoj stolici, da upravljaju kršćanskom vjerom ili Katolič- 
kom Crkvom. 


Kako dakle vidimo iz Petrova života, on je uvijek isticao 
neograničenu vjeru i ljubav u Isusa Krista. Na zadnjoj večeri 
nije Petar ispočetka, radi poniznosti, dozvolio, da mu Isus opere 
noge, ali kad mu je Isus dao razumjeti, da pranje nogu znači 
djelo poniznosti i čišćenje od grijeha, tad je Petar kazao: "Gos- 
podine, peri ne samo moje noge, nego i ruke i glavu." (Iv.13,8). 
Kad su na Isusa stavili ruke, da ga uhapse i vežu, Petar je trgao 
mač na obranu svog Učitelja. Iako je u časovitom strahu i zbog 
ljudskog obzira triput zatajio Krista, nakon malo minuta gorko 
Plače svoj grijeh i oplakivao ga je kroz cijeli život. Isus mu je 
prorekao, da će umrijeti mučeničkom smrću, što je Petar rado 
Prihvatio, da tako i on pregori svoj život za Krista, koji je prije 
pregorio svoj božanski život za spasenje svega čovječanstva. 

Sad se pitajmo: kakva je naša vjera u Isusa? Živimo li 
Prema našim hirovima ili po Kristovu nauku, koji traži, da se 
odričemo svega, što je grješno? Da li ljubimo Krista? Ta ljubav 
se pokazuje time: koliko dnevno molimo? Kako pohađamo 
Crkvu? Kako stupamo na sv. Sakramente i slično. 

Život sv. Pavla 


Kadgod sv. Crkva u svom bogoslužuju spominje sv. Petra, 
uvijek se sjeća i sv. Pavla, kao što i kad se sjeća sv. Pavla, 
uza nj spominje i sv. Petra. To čini radi toga, što su njih dvojica 
uložili najveći trud oko proširenja svete vjere i što su zajed- 
ničkom smrću položili svoj život u temelje svete Crkve. 

Odmah imamo naglasiti, da se je sv. Pavao iznad svih 
apostola istaknuo u radu za Kristovu vjeru. Kad ga je Isus, 
posebnim čudom svoje milosti, obratio od zanešenog Židova u 
iskrenog kršćanina, kazao je o njemu Ananiji: "Pavao je posuda 
izabrana, da nosi ime moje pred pogane i kraljeve i sinove 
Izraelove" (Dj.Ap.9,15). 

Život sv. Pavla bujan je krepostima, samoprijegornim ra- 
dom oko obraćenja pogana i Židova te zamjernim žrtvama, da 
u svemu postane sličan Kristu. Evo kako opisuje Korinćanima 
svoj život, rad i stradanja za Isusa Krista: "Mnogo više sam se 
trudio, mnogo više bio sam po tamnicama, preko mjere bio 
sam izbijen, mnogo puta bio sam u smrtnoj pogibelji. Od Žido- 
va primio sam pet puta četrdeset manje jedan udarac. Triput 
sam bio šiban, jedanput kamenovan, triput sam doživio bro- 
dolom, noć i dan proveo sam na pučini morskoj. Često sam 
putovao...u trudu i muci, u mnogom nespavanju, u gladu i žeđi, 
u mnogom postu, u zimi i golotinji." (Kor.11,23-28). Zatim 
opisuje svoje duševne nevolje: "Dan mi je trn u tijelu, anđeo 
sotonin, da me bije pesnicom, da se ne uzoholim. Zato sam 
molio triput Gospodina, da odstupi od mene. I reče mi: Dosta 
ti je milost moja, jer se sila u slabosti potpuno razvija Najradije 
ću se dakle hvaliti mojim slabostima, da se nastani u meni 

krepost Kristova. Zato su meni ugodne slabosti, uvrede, nevo- 
lje, progonstvo, tjeskobe poradi Krista, jer kad sam slab, tad 
sam silan." (2.Kor.12,9-10). , 

Sv. je Pavao toliko ljubio Isusa, da je stavljao sam sebi 
pitanja: "Tko će me rastaviti od ljubavi Kristove? Nevolja, ili 
stiska, ili progonstvo? ili glad, ili golotinja, ili pogibao, ili mač? 
Uvjeren sam, da ni smrt, ni život, ni anđeli, ni poglavarstva, 
ni sadašnjost, ni budućnost, ni sile, ni visine, ni dubina, ni 
drugo kakvo stvorenje ne može nas rastaviti od ljubavi Božje, 
koja je u Kristu Isusu Gospodinu našemu." (Rimlj.8,25-39). 
Time je sv. apostol Pavao zaslužio, da je na svome tijelu nosio 
krvave znakove rana Kristovih. (Gal.6,17). 

Umro je skupa sa svetim Petrom mučeničkom smrću. Po 
zapovijedi cara Nerona bila mu je mačem odrubljena sveta 
apostolska glava, a sv. Petar je strmoglavce razapet na križ, na 
kojemu je i svršio. 


Zaključak 


Sv. Pavao je markantna, značajna ličnost i kao čovjek, i 
kao mislilac i kao apostol. Njegov primjer neka nas vodi, da 
nam ništa ne bude teško za Isusa. 

Danas, na svetkovinu apostolskih prvaka Petra i Pavla, 
utvrdimo svoju vjeru u Krista i obnovimo svoju ljubav prema 
Bogu i bližnjemu! 

SV. ANA 
26. srpnja 


O današnjoj svetici, majci Bl. Dj. Marije, sv. Ani sv. Pismo 
ne govori ništa. Ali usmena predaja iz najstarijih vremena, 
govori o njoj i o njezinu mužu sv. Joakimu, da su bili već u 
odmakloj dobi, a nisu imali od srca poroda. I, jer se to u 
Starome Zavjetu smatralo sramotom, to su njih dvoje usrdno 
molili Boga, da im dade porod. Bog je uslišio njihove molitve 
i obdario prelijepom kćerkom - malom Marijom. 


Kada umjetnici-slikari slikaju sv. Anu, onda je obično sli- | 


kaju ovako: Jedna časna starica, naborana čela, malo sagnutih 
leđa, drži na svojim koljenima smotak pergamene, na kojoj je 
napisan zakon Gospodnji. Ona tu pergamenu odmotava i poka- 
zuje je maloj djevojčici, prekrasnoj kao jutarnja zora, tumačeći 
joj pojedine zapovijedi Božje. A mala djevojčica s onim svojim 
nevinim, čistim očima pažljivo gleda u onaj smotak pergamene 
i sluša razlaganje svoje stare majke. 

Uistinu prekrasna slika, koja nam daje najbolju oznaku sv. 
Ane; slika, koja ističe njezinu uzvišenu ulogu uzgojiteljice nje- 
zine male kćerke Marije. Slika, koja zaslužuje, da stoji na 
vidnom mjestu u svim našim kućama, da tu bude kao sjajno 
ogledalo, u koje ćemo se svi ogledati, a u koju napose treba 

da se ogledaju kršćanske žene i majke. Jer glavna dužnost svake 
majke jest, da poput sv. Ane brižljivo odgajaju svoju djecu u 
strahu Božjemu i u ljubavi Božjoj. 


Odgojni rad sv. Ane 


Jedna od najvećih milosti za čovjeka jest, ako ima ili je 
barem u svojoj mladosti imao dobru majku. Tako vele mudri 
ljudi, a i iskustvo nam pokazuje, da je tako. Majka je duša 
obitelji. Ona je duša u odgoju djece. Njezin upliv na dijete 
može biti tako velik, da se poslije u životu nikada potpuno ne 
izgubi. Dobra i pobožna majka još prije rođenja djeteta, dok 
ga nosi na svome srcu, daje mu svojom krvlju i tijelom mnoge 
sklonosti i raspoloženja, koja ga prate kroz cijeli život. Te 
sklonosti i raspoloženja može poslije rođenja djeteta lako i 
lijepo odgajati. To je odgojna strana majke. Kolika sreća za 
djecu, ako imaju dobru majku! 

Tko je bio sretniji od BI. Djevice Marije! Tko je ikada 
imao bolju majku! Ako sv. Pavao kaže: "Gdje je korijen svet, 
tu su i grane svete"; ako je sami Spasitelj rekao: "Svako dobro 
drvo dobre plodove donosi, a zlo drvo zle plodove", onda mora 
da je i sveta Ana bila žena duboke vjere i velike pobožnosti, 
kad je od nje izašla najljepša među svim stvorenjima - Marija! 
Ona je morala imati sva dobra svojstva majke odgojiteljice kad 
je svoju kćerku Mariju od najranije mladosti odgojila samo za 
Boga, kao Njegovu najponizniju službenicu! 

Dobra majka sv. Ana je znala, da je uzaludan sav napor 
oko odgoja djece, ako ih se pripusti lošem utjecaju ulice, ako 
ih se ne čuva od zla društva. Stoga, i ako u pogledu svoje male 
kćerke nije trebala ništa da se boji, jer je mala Marija obzirom 

na Njezino buduće dostojanstvo Majke Božje, već od svoga 
začeća bila puna milosti i kreposti, sklona na svako dobro i 
nije Ju mogao nitko pokvariti, ipak Ju je ona držala daleko od 
svijeta i namjestila je još kao dijete u jedan djevojački zavod 
kraj svetoga jeruzalemskog hrama. 


Djecu treba odgajati 


Odgojni rad sv. Ane morao bi biti uzor našim kršćanskim 
majkama, koje bi isto tako morale shvatiti njegovu važnost, a 
koja je toliko puta istaknuta na stranicama Sv. Pisma. "Imaš li 
djece - veli Crkovnjak - odgoji ih dobro od djetinjstva njihova. 
Savijaj njihov značaj od prve mladosti i drži ih u stezi, dok su 
još sasvim malena, da ne bi možda otvrdnulo srce njihovo i 
postalo nevjerno i neposlušno, te bi duša tvoja kasnije zbog 
njih trpjela" /Crk.30/. 

Kako je potrebno da kršćanske majke paze da otrovni zrak 
ulice i lošega društva ne zahvati zdrava pluća njihove djece, 
napose ženske i da ih zauvijek ne upropasti. "Imaš li kćeriju? 
- pita opet Crkovnjak - Čuvaj njihovo tijelo." /Crkv.7/ A ovu 
preporuku treba razumjeti ne samo obzirom na kćeri, nego i na 
sinove. "Čuvaj ih", veli Duh Sveti, od zlog društva, od bestidnih 
igara, od nečednih zabava, od nepristojnih razgovora i slično. 

Kad svećenik mladim zaručnicima daje na vjenčanju ženid- 
beni blagoslov, onda moli nad njima psalam 127., u kojemu 
također čita i ove riječi: "Žena je tvoja kao rodna loza na 
zidovima kuće tvoje. "Što to znači? Loza posađena kraj kuće 
ne samo da dobro rodi, nego su njezini plodovi podignuti viso- 
ko, da se ne mogu tako lako dohvatiti. Tako isto, u prenesenom 

smislu, i svaka majka mora svoju djecu držati visoko, tj. daleko 
od svega što bi ih moglo pokvariti ili im naškoditi. 

Kad bi kršćanske majke više vodile računa o ovoj dužnosti, 
onda bi sigurno više pazile na svoju djecu i imale više nadzora 
nad njima. 

Kad smo baš na tome, onda mi se čini zgodnim, da spo- 
menem jedan odgojni savjet, kojega je Sv. Jeronim dao rimskoj 
matroni Leji: "Pazi da tvoja kćer nikada ne iziđe u svijet bez: 
tvoje pratnje, pa kad ide i u crkvu, neka ide s tobom." Znam, 
da se nama ovaj savjet čini odveć prestrog, ali ne možemo reći, 
da nije dobar i da u sebi ne krije pouku: "Majke, vodite o tome 
računa, gdje se u određenom vremenu vaša djeca nalaze, što 
rade i s kim se druže!" 


Vjerski odgoj - pravi odgoj 


Sv. Ana je svoju kćerku Mariju odgajala jedino za Boga, 
a kad Ju je u hram odvela, odvela Ju je jedino zato, da se 
posveti i služi Bogu. 

Teško je naći majku, koja ne želi dobro svojoj djeci, ali 
nažalost svaka majka ne shvaća pravo dobro, pa odgaja svoju 
djecu samo za zemlju, samo za prolaznost, samo za ljude, a ne 
brine se kako će svoju djecu prije svega i nadasve odgojiti za 
Boga, za nebo, za vječnost. Odgojiti djecu na taj način, da kroz 
cijeli život vrše svoje dužnosti prema Bogu i da svaki svoj 
posao vrše u skladu s voljom i zakonom Božjim, a nikada proti 
njemu, to će reći pravo djecu odgojiti. 

Nije svejednako odgojiti djecu za Boga ili samo za zemlju. 
Zašto nije svejednako? Zato, što Bog, kao stvoritelj i kao naš 
Otac, nije prekinuo niti je mogao prekinuti vezu s nama. Pošto 

nas je stvorio, morao je odrediti, kako ćemo živjeti, morao nam 
je dati neke zakone i pravila, po kojima ćemo se vladati. I dao 
ih je. Ali, dakako, nije ih dao za to, da ih kršimo, da se rugamo 
s njima. Pošto je Bog neizmjerno mudar, mora paziti i pazi, da 
li živimo po Njegovim zakonima, te Mu ne može biti svejedno, 
kako mi živjeli, da živjeli; pošto je Bog i neizmjerno pravedan, 
On će nagraditi onoga, koji vrši Njegovu volju, a kazniti će 
onoga, koji je ne vrši ili se na nju ne obazire. Da, nagradit će 
ili kazniti, ali kada? - Iza smrti sigurno. Čovjek ima besmrtnu, 
razumnu dušu, koja iza smrti mora doći Bogu na sud. 

Ja bih želio vidjeti tu majku, koja bi mogla ostati mirna 
Pri pomisli, da će njezina djeca jednom zauvijek ostati nesretna! 
Nema te majke. A ipak mnoge i kršćanske majke kod odgoja 
svoje djece ne paze na ovo, što je bitno i glavno: da im djeca 
budu Božja i da zauvijek iza smrti budu sretna. 

Ono, što majka propusti u odgoju djece u najranijoj mla- 
dosti, to gotovo nitko više ne može kasnije nadomjestiti: ni 
škola, ni društvo, ni životno iskustvo. Majka mora poslati dijete 
s vjerom i strahom Božjim u svijet, u život. Roditeljska kuća 
mora biti vrtić, u kojemu mlado drvce ima ojačati u vjeri i 
ćudorednoj svijesti uz brigu, njegu, obrezivanje zlih izraslina i 
privezivanje uz jaki štap straha Božjega, ljubavi Božje, molitvu 
i vršenje nedjeljnih dužnosti. 

Jedan američki državnik je rekao: "Ja bih bio postao bez- 
božac, da u meni nije nešto preostalo od mladosti, a to je: 
sjećanje na ono vrijeme, kad je moja majka moje male ručice 
uzela među svoje, kleknula sa mnom i molila: "Oče naš, koji 
jesi na nebesima." A drugi jedan, po imenu Adolf Kolping, 
osnivač dječjih društava, rekao je na katoličkom kongresu u 

Majncu god. 1851.: "Imao sam kraj sebe raznovrsne ljude i 
najgore osobe; svakovrsni valovi zla su oko mene udarali. Ali 
znadete li, što me je održalo na pravom putu? Ja sem imao 
majku, doduše siromašnu majku, ali njezino ime je duboko 
utisnuto u moje srce. Ona je umrla kao jedna svetica. Da sam 
ja danas ovdje (kao svećenik) to imadem zahvaliti svojoj dobroj 


pokojnoj majci." 


Zaključak 


Da je BI. Djevica Marija ono što jest, poslije Boga ima 
zahvaliti najviše svojoj majci sv. Ani! Kamo sreće kad bi od 
gojiteljski duh sv. Ane prodro u duše i osjećaje. katoličkih 
majka, da i one svrate svoju najveću pažnju na brižni vjerski 
odgoj svoje djece! : 

Kršćanska, katolička majko! Želiš li biti ne samo majka, 
koja rodi, nego koja odgoji, onda ne zaboravi pouku, koju ti 
daje današnja svetica Sv. Ana, da budeš prije svega odgojite- 
ljica svoje djece! Tu zadaću ti je povjerio Gospodin na dan 
tvoga vjenčanja, kad ti je udijeljena roditeljska vlast i milost! 
Tvoja djeca su Božja i tvoja! Odgajaj ih za Boga, jer ih onda 
odgajaš i za se, jer sreća Tvoje djece bit će i tvoja sreća. U 
tvojoj ćeš djeci biti blagoslovljena!! : 

Sv. Ano, Majko naše Nebeske Majke, moli za prosvijet- 
ljenje naših majka, da upoznaju svoju odgojiteljsku dužnost i 
da toj dužnosti što bolje odgovore! 

Velika Gospa 


UZNESENJE MARIJINO - ZAHTJEV NJEZINA 
MATERINSTVA 


Na svetkovinu Sveih Svetih, 1. studenoga godine 1950. 
Papa Pije XII. je, kao nepogrješivi namjesnik Isusov na zemlji, 
na Trgu Svetog Petra u Rimu, u prisutnosti 36 kardinala, 650 
biskupa i oko 1 milijun vjernika proglasio Urbi et orbi, gradu 
Rimu i cijelom svijetu, člankom vjere istinu, da je Bl. Dj. 
Marija uznesena na Nebo dušom i tijelom. 

Proglasujući ovu istinu člankom vjere, Sv. Otac Papa nije 
ovu istinu izmislio niti je rekao u sebi nešto novo. Ovu istinu 
je sami Bog objavio ljudima, a to objavljenje sadržano je u Sv. 
Pismu i u usmenoj predaji. Ovu objavljenu istinu priznavali su 
i vjerovali kršćani, kako zapadne, tako i istočne Crkve, kroz 
sve vjekove. To vjerovanje je izraženo u pisanim spomenicima 
Svetih Otaca, a kasnije i drugih crkvenih dostojanstvenika; da- 
lje je izraženo u liturgijskim knjigama, koje donose svetkovinu 
Uznesenja Marijina, pa opet izraženo je u slikama umjetnika, 
koje prikazuju, kako se Marija, praćena od Anđela uzdiže na 
Nebesa; šta više, za ovo vjerovanje svjedoče mnoge crkve po- 
dignute u čast Marije na Nebo uznesene. Osim toga gradovi, 

biskupije i pokrajine stavljene su pod posebnu zaštitu i pok- 
roviteljstvo Bogorodice Djevice na Nebo uznesene, pače na isti 
način nastale su s crkvenim odobrenjem redovničke ustanove, 
koje nose ime po ovoj Marijinoj povlastici. . 

Proglasujući, dakle, uznesenje Marijino na Nebo člankom 
vjere, Sv. Otac Papa nije ništa drugo učinio nego, kao Vrhovni 
i Nepogrješivi Učitelj Crkve, svečano izjavio, da je vjerovanje 
u Marijino Uznesenje na nebo uistinu od Boga glijevljeni 
Drugim riječima, on je vjerovanje u ovu istinu svečano stavio 
ljudima pred oči. Zašto? - Zato, da se ljudi potaknu na ea 
ljubav prema Nebeskoj Majci; zato, da ljudi uvide, za ka (0) 
uzvišenu svrhu je stvorena i naša duša i naše fijelo 1 da vjera 
u tjelesno Uznesenje Marijino na Nebo učini čvršćom i djelot- 
vornijom vjeru u naše uskrsnuće. i Ne" 

Nije mi namjera, da iznosim navode Sv. Pisma i usmene 
predaje, iz kojih se vidi, da je Uznesenje Marijino na Nebo 
uistinu objavljena istina, nego da u kratkim potezi obraz 
ložim, kako samo neizmjerno dostojanstvo Marijina Materin- 
stva, traži, da Ona bude i tijelom na Nebo uznesena. 


Dostojanstvo Marijina Materinstva 


Bilo je jedne tihe, vedre jesenske noći, na dalekom istoku, 
u opjevanoj Palestini. U davno doba, pred kakove tri hiljade 
godina. Kralj David uzišao je na ravni krov svoje kraljevske 
palače na Sionu i zagledao se u zvjezdano nebo. Pri tom proma- 
tranju u njegovoj duši budi se veliko udivljenje. On s divi 
ljepoti noćnoga neba, ali njegovu dušu još više zanaša veli- 
čanstvo Onoga, koji je sve stvorio. I pun ushita okrunjeni Pjes- 

nik zapjeva: "Gospode, Gospodaru naš, kako je divno Ime 
Tvoje po svoj zemlji. Jer je uzvišeno veličanstvo Tvoje nad 
nebesima." /Ps.8/. 

Kojih dvije tisuće godina kasnije u jednoj skromnoj samos- 
tanskoj sobici klečao je pred slikom Blažene Djevice Marije 
mladi redovnik, imenom Bonaventura. On je upro svoj pogled 
u sliku Marijinu, sliku prekrasne Djevice sa divnim Djetešcem 
na rukama. I nije se mogao sit nagledati te slike, slike Djevice 
i Majke. I gledajući je pun ushita govorio je: "Gospođo, Gos- 
podarice naša, kako je divno Ime Tvoje po svoj zemlji. Jer je 
uzvišeno DOSTOJANSTVO Tvoje nad sva stvorenja." 

Jest, uzvišeno je dostojanstvo Marije, majke Božje, Bogo- 
rodice! ' 

Jedinorođeni Sin Božji sišao je na zemlju, da otkupi rod 
ljudski. I eto, da oslobodi čovjeka, nije se strašio Djevičine 
utrobe. On je uzeo meso i krv od ove prečiste Djevice onda 
kad je Ona krepošću Duha Svetoga na čudesni način zaćela i 
rodila utjelovljenoga Boga. Ona je rodila Onoga, od koga je 
bila stvorena. Jer Krist Gospodin, koji se u vremenu rodio od 
Marije, jest Bog oduvijek, koji je zajedno s Ocem i Duhom 
Svetim stvarao svijet i sve što je na svijetu. Ako je Tertulijan, 
veliki crkveni pisac prvih vjekova kršćanstva, govoreći o Bogu, 
uskliknuo: TAM PATER NEMO - NITKO NIJE TOLIKI 
OTAC, i mi možemo punim pravom uvijek klicati Mariji: TAM 
MATER NEMO - NEMA TOLIKE MAJKE. 

Uistinu, Marija je najveća Majka, jer je Majka Boga-čov- 
jeka. Isusovo tijelo je Marijino tijelo. Isus nije dozvolio da 
Njegovo tijelo istrune u grobu, nego je treći dan slavno uskrs- 

nulo iz groba, a četrdeseti dan uzašlo na Nebesa. Isto tako Isus 
nije mogao dozvoliti da ono tijelo, od kojega je Njegovo tijelo 
poteklo, tj. tijelo Njegove Majke istrune u grobu, nego ga je, 
razumije se, uskrsnula i preobražena uzdigao sebi na nebesa. — 

Imajući ovo na pameti sv. Belarmin Robert je uskliknuo: 
"A tko bi, molim, mogao vjerovati, da se porušila škrinja sve- 
tosti, prebivalište Riječi, hram Duha Svetoga? Moj duh se zgra- 
ža i na samu pomisao, da je ono djevičansko tijelo, koje je 
Boga začelo, rodilo, hranilo, nosilo, da je ono u pepeo pret- 
voreno, ili predato crvima za hranu.“ 

S druge strane Bog je svim ljudima preko četvrte svoje 
zapovijedi naredio da poštivaju svoje roditelje. A zar možemo 
sumnjati, da Isus Krist nije na najsavršeniji način izvršio ovu 
Božju zapovijed? Ako bi svaki pravi sin, samo kad bi mogao, 


svoju majku oživio i s dušom i s tijelom je poveo sa sobom u 


raj, zar onda samo Isus nije htio da to učini svojoj majci? 
Bezbožno bi to bilo i pomisliti. Isus je mogao svojoj majci to 
učiniti i, kao najbolji Sin svoje Majke, On je to i učinio. "Isus 
- kaže sv. Alfonzo - nije htio, da se tijelo Marijino iza smrti 
raspadne, jer ne bi išlo Njemu na čast, da se u gnjilež pretvori 
Njezino djevičansko tijelo, od kojega je On sam uzeo svoje 
tijelo." 

Recite mi, molim vas, da li se pristoji Majci Boga - čov- 
jeka, da Njezino tijelo iza smrti istrune i postane hrana crvima? 
Biste li vi to dozvolili? - Ne biste. A možemo li pripustiti, da 
je Bog, predobri Bog, to mogao dozvoliti, i to komu? - Svojoj 
vlastitoj Majci? O, daleko od toga. Nije se to moglo dogoditi, 
niti se je dogodilo. Marija je s dušom i tijelom uzdignuta u 
Raj. 

Marija je sa svojim materinstvom zaslužila svoje uz- 
nesenje 


I na drugi način materinstvo Marijino traži da Ona bude 
uznesena na Nebo dušom i tijelom. 

Bog u prvotnoj svojoj nakani nije bio odredio da čovjek 
umre. Bog je u prvotnoj svojoj nakani odredio da svaki čovjek 
po završenom toku zemaljskoga života bude prenešen u vječni 
Raj. Smrt je došla kao posljedica istočnoga grijeha. 

Glavni krivac istočnoga grijeha bio je prvi čovjek Adam. 
Ali skupa s Adamom kriva je bila i prva žena Eva. Prema tome 
su i Adam i Eva per modum unius krivci zašto ljudi umiru i 
zašto se njihova tjelesa raspadaju u grobu. 

Isus je došao na zemlju kao novi Adam. Došao je da svojim 
životom, svojom mukom i smrću popravi krivicu starog Ada- 
ma. Svojom smrću Isus je pobijedio smrt, pa je uskrsnuo. Radi 
Isusove smrti i mi ćemo uskrsnuti na sudnji dan. 

Ali skupa s Isusom je pobijedila smrt i Njegova Majka. 
Ona je došla na svijet kao nova Eva, Isus i Marija su per 
modum unius, zajednički, popravili posljedice istočnoga grije- 
ha, pa i u pogledu smrti. 

Da nam stvar bude jasnija, sjetimo se riječi staroga Šimuna, 
kojima je prorekao Mariji, da "će joj mač boli probosti dušu." 
I proboo je kad je bježala u Egipat, kad je Isusa izgubila u 
hramu, kad Ga je u siromaštvu hranila i odgajala, a osobito 
kad je zajedno s Isusom na Kalvariji trpjela. Sve je trpjela kao 
majka, radi materinstva. Svako materinstvo po sebi nosi trplje- 
nje i bol, a kod Marije posebno. Marija Majka, kao nova Eva 
skupa sa svojim Sinom, novim Adamom, popravila je krivicu 
starog Adama i stare Eve i pobjedila smrt. 

Ta pobjeda, obzirom na Nju, ne bi bila potpuna, da je 
morala čekati konačni dan zajedničkoga uskrsnuća. I nije čeka- 
la, nego je prije nego je istrunula u grobu, uskrsnula i u pros- 
lavljenom tijelu uznesena na Nebesa. 

Plaća Isusu za Njegovo rođenje i trpljenje jest kraljevstvo 
Neba i zemlje. "Da, ja sam kralj, ja sam se zato i rodio..." 
(Iv.18,37/. To On sam o sebi svjedoči. Sveti Pavao ponavlja to 
isto: "... Bio je Bog...i postao je čovjek,...zato Ga je Bog uzvisio 
i dao Mu slavu iznad svake slave". /Fil.2,8/. Krist, Bog-čovjek 
u Nebu je. Sjedi o Desnu Boga Oca i kraljuje i kraljevat će 
uvijeke. 

Marija svojom slobodnom voljom pristala je da bude Maj- 
ka Isusova. Svojom slobodnom voljom svojim trpljenjem sud- 
jelovala je u djelu Isusova otkupljenja. Ona je suotkupiteljica. 
Zato je pravo da i Ona uz svoga Sina u Nebu bude dušom i 
tijelom kao kraljica. To je Njezina zaslužena plaća. 

Da, Marija Majka je u Nebu Kraljica. | 

"Zdravo Kraljice" taj pozdrav ispunjava i Nebo i zemlju. 

Čestitamo Mariji ovih dana, kad slavimo blagdan Njezina 
uznesenja na Nebo, što u Nebu kraljuje i kraljevat će sa svojim 
Sinom kroz sve vjekove. 

Recimo Joj: Kraljice naša, zdravo! 

SLAVA GOSPE SINJSKE 
/Propovijed za Sinjane na Veliku Gospu/ 


Jedna od glasovitijih čudotvornih slika BI. Dj. Marije u 
našim stranama jest slika Gospe Sinjske. Nju je Marija izabrala, 
da preko nje dijeli milosti svojim štovateljima. Baš radi toga 
je i postala glasovita ne samo kod nas nego i po cijelome 
svijetu. Na današnji dan, na Veliku Gospu, hrli pobožni kršćan- 
ski svijet iz cijele Dalmacije, Bosne i Hercegovine u Sinj pješke 
i prevoznim sredstvima da je vidi, da joj svoj zavjet izvrši, da 
joj se pomoli ili da joj se na milostima zahvali. 

Oni, koji su imali prigodu da na današnji dan budu u Sinju, 
imali su što i vidjeti. Imali su vidjeti vjeru, ufanje i ljubav 
pobožnih srdaca, koji ne žale duga puta, ne žale ni umora i 
glada ni žeđe, koje podnesu samo da se približe oltaru Gospinu 
i da ga na koljenima obiđu. Gledajući onaj zanos, one uzdahe 
i molitve, ono što se izreći ne da, morali su proplakati od 
miline. 

I ako je slika Gospe Sinjske glasovitija od drugih čudot- 
vornih slika po Dalmaciji i ako je štovanje Gospe Sinjske raši- 
renije i veće nego drugih Gospinih slika u našim stranama, to 
je zbog toga što je Bl. Djevica Marija preko ove slike veću 
moć pokazivala i više milosti dijelila. 

(Večeras, kad se sv. Misa služi za Sinjane u Splitu, želim 
spomenuti nešto od onoga što je podiglo slavu Gospe Sinjske.) 


Čudo u Rami 


Prije nego je slika Gospe Sinjske donesena u Sinj, nalazila 
se u samostanskoj crkvi u Rami, u Bosni. Tamo je počela 
njezina slava sa čudom, toliko puta spominjanim i opjevanim. 

Naime, u franjevačkom samostanu u Rami, u čijoj se crkvi 
nalazila današnja slika Gospe Sinjske, živio je jedan skroman, 
pobožan i bezazlen mladić, Spremao se da postane redovnik i 
svećenik. Kad je svršio škole i navršio potrebne godine, imao 
se obući u fratre. Međutim, jer je bio odviše malena stasa, nije 
mogao. Starješinstvo Provincije moralo mu je reći, da se baš 
radi malena stasa vrati svojoj kući. Njemu je to bilo puno žao. 

Od najranijeg svog djetinjstva čeznuo je za tim, da postane 
svećenik. A eto sad ne može. Nema dovoljnog stasa. Tužan i 
žalostan pođe u crkvu, klekne pred Gospinom slikom i stane 
plakati, a ujedno od srca moliti Mariju, da mu pomogne. I zbilja 
Marija je pomogla. Kroz malo dana mladić naraste, obuče se: 
u redovničke haljine i postane vrijedan i krepostan redovnik i 
svećenik. Bio je to fra Ivan Mijaljić - franjevac, koji je kasnije 
u Mlecima dao učiniti prvi pozlaćeni okvir Gospi Sinjskoj. 


Gospa Sinjska u Splitu 


God. 1687. franjevci iz Rame u Bosni zajedno s narodom 
prebjegli su pred Turcima u Dalmaciju. Sa sobom su ponijeli 
i svetu sliku Gospinu. Franjevci bi odmah najradije sa svetom 

Slikom ostali u Sinju, ali na mjestu, gdje je današnji Sinj, osim 
tvrđave i nekoliko malenih zgrada uz tvrđavu, nije bilo ni jedne 
kuće, gdje bi od zime zaklonili glavu. 

Stoga su neki od franjevaca s narodom se razišli po Cetini, 
Muću, Ogorju i Zagori, da mu budu duhovni pastiri. Drugi opet 
sa svetom Slikom stignu u Dugopolje. Ne znamo, da li od 
potrebe ili od turske potjere, ali domalo su se našli na Klisu. 
Odatle opet u siječnju 1688. stigoše u Split. Nastanili su se u 
staroj opatiji sv. Benedikta, pod Marjanom. 

Tako je slika Gospe Sinjske bila i u Splitu - sve dok je 
franjevci nisu god. 1696. - kad su u međuvremenu sagradili 
mali samostan i crkvu sa sjeverne strane sinjske tvrđave, gdje 
je danas sinjsko groblje - prenijeli u Sinj. Kad su franjevci 
sagradili na današnjem mjestu crkvu i samostan u Sinju, onda 
su i sliku Gospinu prenijeli u novu crkvu. Bilo je to god. 1714. 
Nova crkva i novi samostan bili su početak današnjega Sinja, 
jer su Sinjani oko njih počeli graditi kuće. Slika Gospina, koja 
je po Sinju i dobila svoj naziv "Gospa Sinjska" bila je otada 
izvor života, a ujedno najveća dika i slava Sinja i njegove 
okolice. 


Najslavnija pobjeda Gospe Sinjske 


Slijedeća godina 1715. je najvažnija godina u povijesti 
Sinja i njegove okolice, a ujedno i godina najveće pobjede i 
slave Gospe Sinjske. 

Te su naime godine Turci iz Bosne udarili na Sinj. Bo- 
sanski paša Mehmed Ćelić 23. srpnja 1715. sišao je s velikom 
vojskom od 60 - 80.000 vojnika niz Prolog u Cetinu i htio je 

osvojiti ne samo Sinj nego i cijelu Dalmaciju. 26. srpnja navale 
na Otok kod Sinja. Iako su se Otočani branili kao pravi junaci, 
ipak - jer su Turcima došla nova pojačanja - a Otočana je bio 
mali broj od 360 ljudi, svi su nastradali. 

Slijedećih dana Turci su na Sinj činili juriš. 

Gospina slika bila je prenešena na tvrđavu. I dok su se 
hrabri Sinjani neustrašivo borili protiv Turaka, koji su nakon 
žestoke topovske paljbe tri puta srtali u samu tvrđavu, dotle su 
se fratri, žene i djeca, koji nisu bili za boj, molili sa suzama u 
očima pred Gospinom slikom. 

I najedanput, protiv svakog ljudskog očekivanja, situacija 
se okrene u korist Sinjana. Među turskom vojskom nastane 
strah, neposluh, nesklad i pometnja. Turci stanu bježati kao da 
ih neka nevidljiva sila goni. U noći između 14. i 15. kolovoza 
prvi u bijegu prijeđu brdo Prolog, a posljednji rijeku Cetinu. 

Kad je osvanuo 15. kolovoza, dan Marijine slave i uznese- 
nja na Nebo, a bio je četvrtak, Sinj je odahnuo videći se os- 
lobođenim od kletoga neprijatelja. 

Ovu sjajnu pobjedu nad Turcima svi su pripisivali milosti 
i čudu Gospe Sinjske. Ondašnji splitski nadbiskup Stjepan Ku- 
pili je odmah sutradan u crkvi sv. Duje ispjevao Misu zahval- 
nicu i održao krasan govor o slavi Gospe Sinjske, koja je na 
tako izvanredan način oslobodila Sinj i cijelu Dalmaciju od 
Turaka i ispjevao "Tebe Boga hvalimo." A prvi povjesničar 
Gospe Sinjske fra Petar Filipović, opisujući ovaj događaj, ova- 
ko završuje: "Da je ovo bilo Gospino dobitje, sumnje nema; 
Pak i Turci isti posli govorili su, da su gledali svaku noć u 
Vrime obsidnutja hodit po zidu grada (tj. tvrđave) jednu ženu 
U velikoj svitlosti." 

God. 1721. franjevci su obnovili današnju crkvu Gospe 
Sinjske, koja je za vrijeme turskog napadaja na Sinj bila zapal- 
jena, i te iste godine uz veliko slavlje prenijeli su Gospinu sliku 
sa tvrđave i postavili je na oltar u obnovljenoj crkvi. 


Spasiteljica od kuge i Djeliteljica ostalih milosti 


Poslije pobjede nad Turcima Sinjani su još više zavoljeli 
svoju Gospu i njoj se u svim svojim nevoljama za pomoć 
obraćali, a njihova Gospa im je pomagala. 

Kad je na pr. u 18. i 19. vijeku kuga u više navrata po 
Dalmaciji harala, Sinjani su molili svoju Gospu, da ih od tog 
biča očuva. I Ona ih je očuvala, pa su hami Sinjani iz zahval- 
nosti zbog dobivenih milosti god. 1795. dovršili mramorni ol- 
tar, na kojemu se i danas slika Gospe Sinjske nalazi. 

Godine 1870. vladala je u sinjskoj krajini velika suša. Na- 
rod se silno preplašio. Jedne nedjelje fra Šimun Milinović, 
ondašnji sinjski župnik, a kasnije barski nadbiskup, preko žup- 
ske Mise progovori nekoliko vatrenih riječi o moći i milosrđu 
Gospe Sinjske. Narod iz dubine srca i na vas glas uzdahnu, a 
župnik izmoli odmah zajedno s narodom 3 Zdravomarije za 
kišu. I, premda sve do toga časa nije bilo na nebu ni najmanjeg 
oblačka, ipak nije prošlo ni malo časa iza zajedničke molitve, 
nebo se naoblači i, prije nego se Misa svršila, počela je padati 
velika kiša i lijepo natopi zemlju. Poslije Mise opet su zajed- 
nički zahvalili Gospi na udijeljenom daru. 

Zar još da nabrajam ovakove ili slične milosti Gospe Sinj- 
ske!? A tko bi ih sve nabrojio! One su općenite i pojedinačne; 
duševne i tjelesne. O njezinim milostima napisane su knjige; 
ispjevane pjesme. 


114 


hi 


Slavu Gospe Sinjske raznosio je glasnik "Gospa Sinjska", 
koji je izlazio sve do 1944. god., koji je ujedno bio i glasnik 
milosti Gospe Sinjske, jer je svaki broj glasnika donosio veliki 
broj štovatelja Gospe Sinjske, koji su osjećali dužnost, da joj 
se i pismeno na dobivenim milostima zahvale. 


Zaključak 


I mi večeras ništa drugo nego se u duhu sjedinimo sa onim 
tisućama hodočasnika, koji su iz bliza i daleka pohodili danas 
Gospino svetište u Sinju. Zahvalimo Bogu, koji se udostojao 
dati nam za utočište tako dobru Majku, a majci Mariji zah- 
valimo, što se udostojala između tolikih slika po svijetu i kod 
nas odabrati i sliku u Sinju, preko koje na čudesni način dijeli 
milosti svima koji je štuju i časte! 

I ako su Sinjani ponosni zbog svoje Gospe, imaju biti i 
zašto ponosni. Samo neka ni kod njih ni kod nas ne smalakše 
pobožnost prema Gospi Sinjskoj! 

Svi, a osobito Sinjani, neka se sjećaju završnih stihova fra 
Andrije Kačića-Miošića, iz pjesme, u kojoj je opjevao opsadu 
Sinja: 

"Zahvaljujte, od Sinja junaci, 

Bez pristanka Isusovoj Majci, : 

Kojano vas od Turak* obrani 

I da ste mi zdravi, Cetinjani!" 


LIS 


Mala Gospa 


OPRAVDANO JE ŠTOVATI BL. DJ. MARIJU 


Ako itko, a ono vi ovdje u Sinju ste svjedoci kako kršćan- 
ski puk štuje i ljubi Bl. Dj. Mariju. To se osobito vidi kad su 
Marijine svetkovine, kada staro i mlado hrli svuda po svijetu 
u njezina svetišta, a jedno od glasovitijih Marijinih svetišta 
svakako je i ovo svetište Gospe Sinjske. 

I ja večeras vas, ovdje skupljene, pitam jedno čudno i 
neobično pitanje: Tko je prvi počeo štovati Mariju? 

Možda je to bila koja priprosta ženica, koja je bila na to 
potaknuta jednostavnošću svoga srca? Ili je to možda bila koja 
ucviljena Majka, koja - videći u pogibelji svoje drago čedo - 
pomisli, da će je u njezinoj žalosti i obradovati, najprije obra- 
dovati, Majka Isusova? Ili je to možda bio koji umirući, kad 
se našao u svojoj posljednjoj borbi, obrati se Majci bola, da 
mu bude u pomoći u najkritičnijem, najsudbonosnijem času? 

Ne! Nitko od spomenutih nije prvi počeo štovati Mariju. 
Prvi štovatelj Marijin bila je mnogo veća ličnost. Koja je to 
veća ličnost? Da to nije bio koji crkveni otac? Da nije koji 
Kristov apostol? Da nije koji prorok, nadahnut od Duha Sve- 
toga? - Ne! Još veća, mnogo veća ličnost. 

Ta ličnost nije uopće slabi smrtnik, nije uopće stanovnik 
kukavne zemlje progonstva. Ta ličnost je STANOVNIK NEBA 
i stoga veća od bilo kojeg crkvenog oca, veća od bilo kojeg 
apostola, veća od bilo kojeg proroka. Ta ličnost je jedan od 
BLAZENIH DUHOVA, koji bez prestanka gledaju Boga licem 
u lice; jedan od dvorjanika Neba, koji pred prijestoljem Sve- 
višnjega kroz svu vječnost pjevaju hvale Trojednome Bogu. Ta 
ličnost je jedan od poglavica Dvora Nebeskoga: ARHANDJEO 
GABRIJEL. 

Arhandjeo Gabrijel silazi s Neba na zemlju, ulazi u kućicu 
Nazaretske Djevice, pokloni Joj se i pozdravi je pozdravom 
punim najdubljeg poštovanja: "Zdravo, milosti puna, Gospodin 
s Tobom, blagoslovljena Ti među ženama!" Arhanđeo Gabrijel, 
najdivnije Vjesnik Previsokog, prvi od stvorenja štuje i časti 
Mariju. 

Ali što? - Možda taj blistavi Arhanđeo dolazi u svoje ime 
ili onako slučajno? Ne! - On dolazi u ime anđela i arhanđela, 
u ime Kerubina i Serafina, u ime Poglavarstva i Vlasti i u ime 
sviju kora anđeoskih. Sto kažem? - On dolazi u ime Presvetoga 
i Preuzvišenoga Trojstva, u ime samoga Boga: "Poslan bi An- 
đeo od Boga." 

Oh, sad smo na čistu! od samoga Boga počinje štovanje 
Marijino. Od Boga je po arhanđelu Gabrijelu došao poziv čita- 
vome svijetu, da prizna, časti i slavi Presvetu Djevicu. 

O, hvala Ti Bože! Čitavi svijet odazvao se pozivu Božjem. 
Svi vjekovi, svi narodi, sva kraljevstva, netom su primili vjeru 
U Krista, primili su i pobožnost prema Mariji. 

A jedno od tisuću i tisuću mjesta, gdje se štuje i časti 
Marija, jest i ovaj hram Gospe Sinjske. Jedna od tisuću i tisuću 
slika Marijinih, preko koje se upoznala i upoznaje veličina, moć 
1 dobrota Marijina, jest i ova čudotvorna Slika Gospe Sinjske. 

Ljepota Marijina 


I Arhanđeo Gabrijel je pozdravi pozdravom: "Zdravo, mi- 
losti puna." Ove riječi "milosti puna" označuju Marijinu ljepotu. 
Ja se slažem sa onima koji tvrde, da je Bog stvarajući Marijino 
biće upotrijebio svu svoju svemogućnost, da je stvori što je 
moguće ljepšom: i u tijelu, dakako, ali u duši u prvom redu. 
Marija je iza Isusa najuzvišeniji i najljepši čovječji ideal. 

Ima jedna krasna priča, koju je oko B1. Gospe iskitila mašta 
njezine djece. 

U jednom samostanu, veli priča, živio je jedan brat redov- 
nik, koji je izvanredno ljubio i štovao Majku Božju. Uvijek je 
mislio na Nju, pa kad je promatrao stvorenja oko sebe, na pr. 
nježnu ljepotu cvijeća, ili blistavi sjaj sunca ili rumenilo jutarnje 
zore misao bi mu odmah poletjela B1. Gospi i on bi uzdahnuo: 
"Bože moj, kad su ova stvorenja već tako krasna, kako istom 
mora biti lijepa tvoja Presv. Majka!" 

I u njemu se porodi neodoljiva želja, da jednom - makar 
za časak - vidi Bl. Gospu, u njezinoj slavi i ljepoti. Stoga poče, 
u svom djetinjem pouzdanju, moliti Boga za tu milost. 

Ali mu Bog poruči po svome anđelu, da to ne može nikako 
biti, jer bi oslijepio od prevelikog sjaja Gospine ljepote. 

Međutim brat se nije dao smesti, nego odgovori anđelu: 
"Dobro, ako je tako, onda ću je pogledati samo jednim okom, 
a drugo ću brzo zatvoriti!" 

Dakle, bio je spreman, iz ljubavi prema Majci Božjoj, i 
jedno oko izgubiti. 

Gospodin Bog, veli priča dalje, nije mogao odoljeti tolikoj 
ljubavi i jednog dana, dok se brat pobožno molio, pošalje mu 
svoju Majku. Kad on ugleda B1. Gospu, brzo zatvori desno oko 

j poče je promatrati samo lijevim okom... Iza nekoliko časaka 
nestane Majke Božje, a on ostade slijep na to oko, kako je 
anđeo unaprijed rekao. 

Ali istom sada nije imao mira. Gospina ljepota je sasvim 
zanijela njegovu dušu i on se počne iznova moliti, da je još 
jednom vidi, pa makar posve oslijepio. Ta nježna ljubav prema 
Bl. Gospi zadivila je i samoga Boga, pa mu radi toga opet 
pošalje svoju Majku. Ali sada, za nagradu, nije oslijepio na 
drugo oko, nego progleda i na ono prvo. 

Ali ovo je samo priča. 

Međutim, nije priča, da je umjetnik i profesor na Umjet- 
ničkoj školi u Lionu JOSIP FABICH izradio kip Gospe Lurdske 
na osnovu kazivanja male i svete Bernardice i kad je Bernardica 
prvi put, nakon bolesti, došla opet pred špilju, upitali su je: 
"Sto kažeš za kip?" 

"Da, vrlo je lijep, ali to nije Ona." 

Kasnije su je pitali: "Bi li prema ovome kipu čovjek mogao 
zamisliti ljepotu one Gospođe?" 

"Ah, ne, razlika je kao od neba do zemlje!" 

Da, BI. Dj. Marija je lijepa i radi toga Ona zaslužuje da 
je ljubimo, štujemo i nasljeđujemo. 


Marija Suotkupiteljica 


Nije Arhanđeo Gabrijel sišao s Neba samo zato da nam 
otkrije Marijinu Ljepotu, nego i da nam javi radosnu vijest, da 
će po Njoj doći naš Spasitelj i Otkupitelj na zemlju: "Evo, začet 
Ćeš i roditi Sina, i nadjeni Mu ime Isus." 

Tom prigodom Anđeo je Njoj predočio sve što će se zbiti, 
ako Ona slobodno pristane da bude Majka Spasiteljeva. I Ona 

je pristala izgovorivši ponizno ponizne riječi: "EVO SLUŽBE.- 
NICE GOSPODNJE, NEKA MI BUDE PO RIJEČI TVOJOJ." 

Toga časa druga Osoba Presv. Trojstva, Sin Božji, po Duhu 
Svetom nastanio se u prečistom krilu prečiste Djevice. Ona Ga 
je začela, rodila, odgajala, čuvala, strahovala za Njega i s Njime 
patila. 

Pazite: Naš dragi Spasitelj Isus, Sin Božji i Sin Marijin, 
spasio je i otkupio svijet svojom žrtvom na križu. Njegovom 
žrtvom, Njegovom Krvlju mi smo otkupljeni, mi smo spašeni. 
On je jedini Spasitelj i naš Otkupitelj. 

Ali Isusova žrtva na križu i Marijina je Žrtva ne samo zato 
što je Ona tu žrtvu rodila, dojila, hranila, odijevala i čuvala, 
nego i zato što Ju je na Kalvariji i Ona sama dragovoljno 
Nebeskom Ocu prikazala. Što nas izvješćuju Evanđelisti o to- 
me? - Evo, što: "Podno križa Isusova stajaše i Majka Njegova." 
"Da, stala je Majka boli pod križem, da zajedno sa svojim 
ljubljenim Sinom i Ona sa svoje strane prikaže Ocu Nebeskome 
žrtvu našega spasenja. 

O, tko onda da ne časti, tko da ne štuje Uzrok našeg 
spasenja? Tko da ne časti našu Suotkupiteljicu, našu Suspasite- 
ljicu? 


Marija - djeliteljica svih milosti 


Još nešto. - Poznato je iz Evanđelja, da je naš Gospodin 
Isus bio samo milosrđe. Prošao je svijetom čineći dobro i poka- 
zujući se osobitim prijateljem siromašnih, bolesnih i grješnika. 
I kome nije pritekao u pomoć, kome nije pomogao? - Uzetima 
je povraćao život, slijepima vid, gluhima sluh, hromima hod, 
gubave je čistio, mrtve uskrisivao i t.d., i t.d. 

E dobro! Ovo milosrđe Isusovo, ova ljubav Isusova ima 

\ dostojan odsjev jedino u milosrđu i ljubavi Marijinoj. Ta, ona 

jest i nazivamo je: Majkom milosrđa, Utjehom žalosnih, Zdrav- 
ljem bolesnih 1 t.d. 

Napose Marija bdije nad duhovnim dobrom svoje duhovne 
djece. Isus je prije svoje muke molio Oca Nebeskoga: "Oče 
Sveti, sačuvaj u svoje ime, one, koje si mi dao!" (Iv.17.11). Po 
primjeru Isusovu Marija bez prestanka moli: "Oče Sveti, saču- 
vaj ih, sačuvaj sve, da ne izgube Tvoju milost; sačuvaj ih u 
svojoj ljubavi, daj im ustrajnost, daj im spasenje!" 

U životu sv. Dominika čitamo, kako je Svetac jednoga 
dana izgonio đavla i zapovjedio mu, da reče, je li ono istina, 
što je on propovijedao o milosrđu Marijinu. Uz strašno ur- 
likanje đavao je morao priznati, da je sve istina i nadodao: "Mi 
nemamo nikakve vlasti nad slugama Marijinim. Mnogi, premda 
imaju malo zasluga, spasavaju se Nju zazivajući." 

O, kako su onda istinite riječi, koje sv. Crkva pripisuje 
Mariji: "Tko mene nađe, naći će život i crpst će spasenje od 
Gospodina." To znači: Tko nađe Mariju, tko je pobožan prema 
Mariji, tko se moli Mariji, koji se pouzdaje u Marijinu pomoć, 
tko ljubi Mariju, tko štuje Mariju, naći će na zemlji život 
milosti, a na drugom svijetu sretni život vječni. 

Lordu Stendhalu u Engleskoj naglo umrla njegova dobra 
žena. Zatim mu teško oboljela i trogodišnja kćerka Julkica. 
Liječnici mu savjetovali da dijete povede u Južnu Italiju. Teš- 
kim srcem čovjek se uputio iz Engleske u Italiju. Na putu je - 
U Parizu - morao odmorom okrijepiti svoje bolesno dijete. Tada 
je žalostan tmurno lutao ulicama Pariza. Lutajući svrati se u 
Crkvu NOTRE DAME (Naše Gospe). Bilo je bogoslužje. Lord 

Stendhal je čuo i propovijed: "Bdijte i molite!" To ga zbuni, 
Ode u hotel k djetetu. Sada mu istom postade teško pri srcu. 
"O, kako su katolici sretni - pomisli - što imaju Spasiteljevu 
Majku za svoju Majku." Tada se okrene k djetetu, pa reče: 
"Kad bih ja bio katolik, ne bih morao tebe toliko žaliti kao 
siroticu bez majke. Tada bi i ti imala još jednu dobru majku." 

Iza toga osjeti potrebu, da još jednom pođe u spomenutu 
crkvu. Povede sa sobom i bolesnu kćerkicu, A bila je Velika 
Sedmica. Pjevale su se Lamentacije. Neki je svećenik baš pje- 
vao ovaj vers iz Jeremijina plača: "Mališani traže kruha, ali 
nikoga nema tko bi im ga davao." (Jer., Plač, 4,4). Tu je 
Stendhal žalostan i nehotice pogledao na svoje bolesno dijete 
bez majke. Žalosno ga čuvstvo nadvlada, povuče se u kut i 
zaplače. Dijete ga upita: "Zašto plačeš?" - "Znaš li, Julko, što 
je svećenik sada pjevao?" Pjevao je riječi, koje su me podsjetile 
na tvoju majku: "Djeca su molila kruha...."Julkico, ne bi li se 
ti radovala, kad bi Spasiteljevu Majku dobila za svoju Majku?" 
- Na te se očeve riječi dijete htjelo rasplinuti od sreće i radosti, 
pa reče: "O, da, tata! O, da, tata!" 

U tom času Stendhal je postao katolik. Pođe i treći put u 
crkvu, baci se pred sliku Majke Božje i zavapi: "O Majko 
katolika! I ja želim postati katolik! Pogledaj na ovo moje dijete! 
Tebi ga predajem, da mu budeš majka!" 

Za nekoliko dana bude oboje primljeno u Katoličku Crkvu. 

Braćo i sestre! 

Onaj poklik radosti male Julkice, koji je obratio Stendhala 
jest zanosni krik čitavog čovječanstva za uzvišenom duhovnom 
Majkom i Pomoćnicom. Prognani sinovi Evini trebaju veliku, 
uzvišenu, svetu i dobru i ljubeznu Majku. 

I Bog je udovoljio ovoj neodoljivoj težnji čovječanstva za 
idealnom Majkom! On nam je dao svoju Majku, da bude naša 
Majka. 


Zaključak 


Za vrijeme francuske revolucije javio se Ivan Marija Vian- 
ney lionskom biskupu za svećeničkog kandidata. Zamjenik li- 
onskog biskupa COURBON zainteresirao se za svećeničkog 
kandidata: "Da li je časni Vianney pobožan?" - "Jest, Vianney 
je pobožan mladić." - "Štuje li Bl. Dj. Mariju?" "Da, Vianney 
nježno štuje Majku Mariju!" - "Znade li moliti krunicu?" - 
"Vianney svaki dan moli krunicu." 

Vianney je primljen u sjemenište. Ostao čitav život djetinj- 
ski odan i pobožan BI. Djevici. U starosti je svojoj sa suzama 
u očima običavao govoriti: "Ljubio sam je prije nego sam je 
upoznao. Marija je moja prva ljubav." 

"Marija je moja prva ljubav!" 

To je tajna svih ugodnika Božjih. To je tajna svih izabranih 
duša. To neka bude i naš program i naše obećanje. 

Majka Marija zaslužuje naše štovanje, naše pouzdanje i 
našu ljubav. 

Majko Marijo, Ti ćeš, iza Boga, biti naša prva ljubav! 

Prva nedjelja listopada 


GOSPA OD RUZARIJA 


Danas slavimo Gospu od ruzarija ili Gospu (Kraljicu) svete 
krunice. Hvala Bogu, svi znadete što je ruzarij ili krunica. To 
je molitva, koja je sastavljena od 15 Očenaša, 150 Zdravomarija 
i 15 Slava Ocu, a ako se moli samo dio ruzarija ili dio krunice, 
onda se moli samo 5 Očenaša, 50 Zdravomarija i 5 Slava Ocu. 
Obično dok se oni mole po deseticama, razmišlja se po jedno 
otajstvo iz Isusova i Marijina života: ili radosno, ili žalosno, 
ili slavno. 

Stara legenda kaže, da je molitva krunice došla s neba, 
naime da ju je sama Presveta Djevica dala sv. Dominiku kao 
sredstvo u borbi protiv krivovjerja albingeza, koji su se kod 
nas zvali bogumili, a to je bilo u 12 stoljeću. 

Ta molitva je i danas, a prije još više, bila raširena po 
čitavome katoličkom svijetu. I ja se još sjećam kad se ona po 
našim kućama zajednički molila svaku večer. Nju su molili i 
muškarci i ženske. Nju je molio i obični, priprosti puk i učeni 
ljudi. 

Od učenih ljudi, koji su molili krunicu, navest ću slijedeće: 

Glasoviti ljudi su molili krunicu 


MICHELANGELO BUONAROTTI (umro 1564.) bio je 
umjetnik svjetskog glasa. Bio je i kipar, i slikar, i graditelj, i 
pjesnik. I On, baš on, je svaki dan molio Gospinu krunicu. Još 
i danas se u Firenci čuva njegova krunica. On je naslikao 
glasovitu sliku, koja prikazuje "Posljednji sud". I na toj slici je 
naslikao dvojicu ljudi, koji se po krunici penju u raj. 

U povijesti muzike poznat je njemački glazbenik GLUCK 
(umro 1787.). 

On je auktor opera: Orfej i Euridika, Ifigenija na Tauridi, 
Armida i t.d. Kad mu je bilo 15 godina, neki mu je redovnik 
u crkvi sv. Stjepana u Beču darovao krunicu zato što je lijepo 
pjevao. Od tada je Gluck svakoga dana molio krunicu. Pročuo 
se po cijelome svijetu svojom glazbom, ali mu slava nije izbila 
krunicu iz ruku. ' 

MOZART (umro 1791.) - austrijski glazbenik, do danas 
nenadmašiv. Pisao je skladbe već u svojoj šestoj godini. Na- 
pisao je 16 opera; od kojih su najpoznatije: Cosi fan tutte, Don 
Juan, Figarov pir, Otmica iz Saraja i t.d. Napisao je 54 sim- 
fonije. Svega skupa oko 600 glazbenih djela, a živio je samo 
35 godina. U Parizu nakon jednog sjajnog uspjeha pisao je 
svom ocu: "Izašao sam nakon simfonije vani sav radostan, pa 
sam po svom starom običaju izmolio obećanu krunicu." 

RECAMIER (umro 1852.) bio je glasoviti pariški liječnik 
i profesor. Jednom mu je iz džepa nepažnjom virila krunica. 
To je opazio njegov kolega, inače po uvjerenju bezbožac, pa 
se čudom čudio. Recamier mu je odgovorio: "Kad iscrpim sva 
liječnička sredstva, utječem se Gospi molitvom krunice. I vjeruj 
mi, doživio sam čudesnih stvari." 

RADETZKY (umro 1858.) bijaše grof, austrijski feldmar- 
šal. Istakao se u mnogim bitkama, osobito kod Leipziga 
(1813.), Custozze (1848.) i Novare (1849.). Vojnici jednom 
nađoše krunicu pa povikaše: "Čije je ovo?" - Radetzky se mirno 
javio: "Dajte mi to ovamo, to je moja krunica, negdje mi ispade 
iz džepa." 

JACQUES MARITAIN (umro 1973.) poznati je francuski 
pisac i filozof. Njegova žena Raissa pripovijedala je da je njezin 
muž poslije večernjih rasprava sa svojim prijateljima molio 
krunicu. 

Dakle, i veliki i učeni ljudi su molili krunicu. 

A kad se Gospa u prošlom stoljeću javila u Lurdu i ovog 
stoljeća u Fatimi, javila se sa krunicom u ruci. 

Po krunici su ljudi kroz vjekove dizali svoje duše prema 
Bogu, častili Majku Isusovu i nju zazivali u pomoć, a za sebe 
dobivali razne milosti i dobivali utjehu i spas. 


Krunica danas 


Danas je moljenje krunice došlo na manje. Danas je tele- 
vizor ušao u skoro svaku, pa i seljačku kuću. rijetki su oni koji 
znaju za par časaka zatvoriti svoj televizor i posvetiti ih zajed- 
nički sa članovima svoje obitelji Gospi moleći krunicu. Ali i 
danas ima iznimaka. I danas ima duša koje su vjerne moljenju 
sv. krunice. I danas ima u svijetu kruničarskih pokreta, koji 
hoće i nastoje moljenje sv. krunice oživjeti, kojima je krunica 
posebno na srcu. 

Spomenut ću samo ovaj slučaj. 

Australski bračni par MARGARETA I BERNARD FO- 
LEY iz Brisbane pozivaju već šesti put cijeli svijet da pokloni 
Gospi za rođendan (8. IX) "dar", a taj "dar" da bude moljenje 
krunice. Obitelj Foley se nakon jedne teške nesreće utekla Maj- 
ci Božjoj. U molitvi je našla utjehu i ohrabrenje, pa je htjela 
za to zahvaliti Gospi. Tražili su način kako bi to učinili. Palo 
im je na pamet da pozovu rođake i prijatelje na molitvu krunice 
kao na rođendanski dar Mariji. 

Na 8.IX.1977. htjeli su joj darovati tisuću izmoljenih kru- 
nica. Oglasili su to u novinama. I ovaj mali i kratki oglas naišao 
je na veliki odjek. Obitelj Foley je na Malu Gospu mogla 1977. 
god. predati Gospi ne tisuću nego sto tisuća krunica kao dar 
za njezin rođendan. 

I kad su oni vidjeli zanimanje za taj pokret Foleyevi su 
nastavili sa započetom akcijom. I doista, već slijedeće, 1978. 
godine, pothvat se ukorijenio po cijelom svijetu: 14 kardinala, 
400 biskupa ne samo da su dozvolili, nego su i obećali pomoć 
za taj pothvat. U 60 zemalja izmolilo se godine 1978. ništa 
manje nego 10 milijuna krunica. A prošle, 1981. godine, broj 
se popeo na 20 milijuna. A ove, 1982. godine, očekuje se još 
veći broj onih koji su za blagdan Male Gospe izmolili Gospinu 
krunicu kao dar Nebeskoj Majci za rođendan. 


Zaključak 


A gdje smo mi? Pripadamo li onima koji vole i mole 
Gospinu krunicu? Da li smo uvjereni u riječi našeg pjesnika 
Dr. Velimira Deželića st., koji pjeva: 

"Divno si čudo stvorila 

krunicu kad si dala, 

nebo i zemlja pjevaju: 

bila Ti čast i hvala!" 

O, budimo pobožni prema Majci Mariji i molimo njezinu 
krunicu. 

SV. O. FRANJO ASIŠKI 


Osamsto i dvije godine da se rodio u Asizu, a 759 godina 
da je umro - isto u Asizu - svetac kojega danas slavimo: SV. 
FRANJO ASIŠKI. 

Za njega govore da je "drugi Isus Krist" na zemlji, jer je 
najbolje i najsavršenije nasljedovao njegov život, a svakako je 
- po mišljenju kompetentnih - najveći svetac naše Crkve u ovih 
zadnjih tisuću godina povijesti Crkve. 

Rodio se od oca Petra Bernardone i majke Pike 1182. dok 
mu je otac radi trgovačkih poslova bio u Francuskoj. Prvotno 
njegovo ime, koje je dobio na krštenju bilo je IVAN. Od radosti 
što mu se rodio sin, a i radi trgovačkih uspjeha, otac ga je zvao 
FRANCESKO, a to znači: mali francuzić. Ito mu je ime ostalo. 

Mali Franjo je svoju mladost proveo bezbrižno i veselo. 
Po naravi je bio veseljak i pjevač. Sanjao je o slavi i o slavnim 
djelima. Ali čovjek snuje, a Bog određuje. I on će postati velik, 
Postat će i slavan, a postat će i Božji vitez u svojoj dvadeset i 
Četvrtoj godini života, kad je Raspeti sa križa promijenio tok 
Njegova života. 

Dok se jednoga dana molio pred raspelom i razmišljao 
kamo ga Gospodin zove, što mu je raditi, čuo je glas: "Franjo, 
idi, popravi moju Crkvu!" 


129 


Franjo je mislio da treba popraviti ruševnu crkvicu sv, 
Damjana i dao se na posao. No domalo je shvatio, da se radi 
o velikoj živoj Crkvi - kršćanstvu i kršćanima: trebalo je popra- 
viti i ispraviti život kršćanskih naroda Evrope, što je svakog 
dana bio manje kršćanski. Nemiri, svađe, ratovi, i sve popratno 
razdirali su kršćanski svijet; trka za bogatstvom, vlasti, časti 
uvukla se i u redove službenika Crkve, rušio se kršćanski život, 
padao ugled Crkve; bio je potreban temeljiti popravak te raskli- 
mane Crkve, života njezine djece... 

Franjo je shvatio i dao se na posao. Najprije na posao na 
sebi. Temeljito je promijenio svoj život. Nije imao mira dok 
nije sam sebe promijenio. Učinio je da je njegovo bogatstvo 
od tada bio samo - križ; njegova ljubav - Raspeti; njegova 
mudrost - evanđelje. 

I sad se dao na posao da promijeni i drugoga i - svakoga. 

Kao neviđeno čudo pošli su za njim najprije iz Asiza: 
jedan, deset, stotine, tisuće, pa iz Italije i cijelog kršćanskog 
svijeta i izrazuju želju da žele živjeti kao on: nastao je Franjin 
(franjevački) pokret, (tri reda - tri zajednice), koji je mnogo i 
mnogo pridonio obnovi Crkve i kršćanskog života najprije u 
ono mutno doba, a kasnije i poslije Franjine smrti kroz ovo 
osam stoljeća za Crkvu i kršćanstvo - što kažem? - za Boga i 
Isusa učinio i čini mnogo. 


Obratiti se i obraćati 


Franjino je životno načelo bilo "Non sibi soli vivere sed 
et aliis proficere - Ne samo za sebe Živjeti nego i drugima 
koristiti." Nošen tim načelom kroz život obratio je sebe i obra- 
ćao drugoga. Mi smo ništa - Bog je sve. Gospodin moj i Bog 

moj. Bog je ljubav i iz ljubavi prema ljudima dao nam je svoga 
Sina, koji je postao čovjek i žrtvovao se za nas. Zato ga je 
Franjo ljubio kao maleno dijete u jasličama, ljubio ga je kao 
učitelja u evanđelju. Evanđelje je za Franju Isus koji uči. Ljubio 
ga je kao onoga koji trpi i umire za nas. Zato je Franjo proživ- 
ljavao i uživljavao se u sva stanja Isusova života i htio da se 
svatko uživljava i proživljava što je Isus proživio. Sv. FRANJO 
je svijetu i onda, a i danas, poručuje: Obratite se i obraćajte 
druge. Ostvarite svoje "novo rođenje" od Boga, obucite se u 
novoga čovjeka po Bogu u pravdi i svetosti (po uzoru Sina 
Božjega), a onda činite da se i drugi obuku. Kad popravite 
sebe, popravit ćete i druge... 

Franjo je bio opijen ljubavlju prema Isusu. Nije jedanput 
on plakao i plačući govorio: "Braćo, Ljubav nije ljubljena, 
Ljubav nije ljubljena!" Nije mogao shvatiti da ljudi ne ljube 
Boga, koji njih beskrajno ljubi i koji je izlio svoju ljubav u sav 
stvoreni i vidljivi svijet. On je svuda i u svemu vidio djela 
Božja, ljubav Božju, i sve je pozivao da Boga hvali i slavi, jer 
samo je Bog SVE i sve pripada njemu. 

Zato njegovu "pjesmu stvorova", koju je on napisao dok 
je bio bolestan i ležao u samostanu sv. Damjana u Asizu imamo 
shvatiti kao pjesmu, ali ne samo pjesmu, nego i dušu Franjinu, 
i osjećanje Franjino. 

Poslušajte što on veli i divite se: 


Pjesma stvorova 


"Uzvišeni, svemogući, dobri Bože. 
Tebi pripada hvala i slava, čast i svaki blagoslov. 
Samo tebi, Svevišnji, pripadaju, 

a nijedan čovjek nije dostojan da te spomene. 

Neka te, Bože moj, hvale svi stvorovi, 

napose gospodin brat sunce, 

jer sunce je dan i ono nam daje svjetlo. 

Ono je lijepo i bljeska velikim sjajem. 

Ono, Svevišnji, nosi tvoju sliku. 

Neka te hvale, Bože moj, brat mjesec i sestre zvijezde, 
kojima podari sjaj, ljepotu i mjesto na nebu. 


Neka te, Bože moj, hvali brat vjetar, 

i zrak za vedra i oblačna i svakog vremena, 

kojim izdržavaš svoja stvorenja. | 

Neka te hvali, Bože moj, sestra voda, 

koja je tako potrebita i ponizna, dragocjena i čista. 
Neka te, Bože moj, hvali sestra vatra, 

kojom rasvjetljuješ noć, 

koja je tako lijepa i vesela, čila i jaka. 

Neka te, Bože moj, hvali naša majka zemlja, 

koja nas hrani i izdržava, 


koja proizvodi mnogovrsne plodove, šareno cvijeće i trave. 


Neka te hvale, Bože moj, oni što praštaju iz ljubavi 
prema tebi, 

što trpe slabosti i patnje. 

Blago svima što ustraju u miru, 

jer ti ćeš ih, Svevišnji, okruniti. 

Neka te hvali, Bože moj, naša sestra tjelesna smrt, 
kojoj nitko ne može izmaći. 

Jao onim što umiru u teškim grijesima! 

Blago onim što se nađu u tvojoj svetoj volji, 


jer im druga smrt neće nauditi. 
Hvalite Boga mojega i uzvisujte ga i zahvaljujte mu 
i služite mu u svoj poniznosti! 


Slaveći danas blagdan Serafa ljubavi, Zaljubljenika Bož- 
jega, Nasljedovatelja i kopiju Isusa Krista, Sv. Franje Asiškoga, 
napojimo se kao na izvoru žive vode. Ogrijmo se na žaru 
njegove ljubavi. Ljubimo i služimo našemu Gospodinu, kojemu 
neka bude svaka čast i hvala u sve vijeke vjekova. 

MISIJSKA NEDJELJA 
/Treća nedjelja listopada/ 


MISIJE - RAD OKO SPAŠAVANJA DUŠA 


Na osamljenom brdu na tri grubo otesana drveta visjela su 
tri čovjeka: dva sa strane, jedan u sredini. Taj u sredini bio je 
Bog. Ispod njegova križa curile su kaplje krvi iz svetih smrto- 
nosnih rana i padale na zemlju. Na blijedom licu Raspetoga 
jedva da zapažaš tragove života. Još se samo jako izgorjele 
usnice miču i Bog s križa hoće u ovom posljednjem času nešto 
da kaže. Prisutni su prisluškivali i razumjeli su da je rekao: 
"Sitio" - "Žedan sam." 

Prinijeli su mu spužvu sa octom, da pije. Isus okusi ocat, 
a žeđe ugasio nije. Njegove zamrle usnice opet se miču i opet 
nešto govore. Razumjeli su i to: "Consummatum est" - "Svršeno 
je Žeđa Isusova goni ga u smrt - za duše. Duša je žedan Bog. 
I odmah prikloni glavu svoju izgovarajući tihi šapat predanja: 
"Oče, u ruke tvoje predajem duh svoj." Bog je umro za duše. 
I zemlja se potresla, i sunce je pomrčalo i javilo svemu svijetu, 
da je Bog umro - umro za duše. 

Briga Isusova za duše nije prestala njegovom smrću. Na- 
kon uskrsnuća javlja se apostolima i daje im strogu naredbu: 

"Idite po svemu svijetu i propovijedajte evanđelje svakome 
stvorenju. Koji uzvjeruje i pokrsti se, spasit će se; a koji ne 
uzvjeruje, osudit će se." (MK.16.,16). A polazeći sa ovoga svi- 
jeta, prije nego je uzašao na nebo, opet im na rastanku spominje 
ono što mu je najviše na srcu: brigu za duše, i veli im: "...i bit 
ćete mi svjedoci u Jeruzalemu i po svoj Judeji i Samariji i do 
kraja zemlje." (Dj.Ap.1.,8). Htio je reći: Ja sam umro za sve, 
a na vama je dužnost, da se svi okoristite mojom smrću po 
mojoj nauci (evanđelju) i po sredstvima milosti (sakramentima), 
koje propovijedajte i dijelite po svim stranama svijeta. 

Danas je misijska nedjelja. Riječ "misija" znači poslanje. 
U katoličkom smislu ona znači poslanje Crkve, dano od Isusa, 
da spašava duše po cijelome svijetu učeći ih da vjeruju i drže 
Kristovu nauku. Kako Kristova nauka još uvijek nije prodrla u 
sve krajeve zemlje, to se danas pod riječju "katoličke misije" 
podrazumijeva rad i nastojanje Crkve da proširi Kristovu nauku 
među poganske narode i da sve ljude privede k svijetlu evan- 
đelja i spasenja. 


Idealizam misionara 


U listopadu 1860. godine pariške su novine donijele sen- 
zacijonalni članak pod naslovom: "Smrtni zadah u samostan- 
skoj crkvi! Živi zakopani!" U tome članku je opisan prizor, 
koji se tih dana odigrao u jednoj pariškoj kapelici. Nekoliko 
katoličkih mladića, vedra čela i puni mladenačke snage, položi- 
lo je svoje svečane zavjete: čistoće, siromaštva i poslušnosti i 
Odrekli se zauvijek svijeta i svjetskih uživanja, a posvetili se 
isključivo Kristu i njegovoj službi. 

Ti mladići bili su budući katolički misionari. Jedan od njih 
je bio i Damjan De Veuster, seljački sin Flandrije. Njegova 
ljubav prema neumrlim dušama dovela ga je na osamljeni oto- 
čić Molokaj, u sredinu Tihog Oceana, među gubavce. Tamo, 
na otok prokletstva i smrti, sjeveroamerička vlada je slala sve 
gubavce, da tamo umru. 16 godina, sve do svoje smrti, ostao 
je Damjan de Veuster kao dobrovoljac na tom otoku, da pruža 
utjehu i nadu u konačno oslobođenje onim dušama, za koje 
nitko nije mario, i da ih tješi i obraduje vjerom i ufanjem u 
vječni život. Da, ali je ostao kao dobrovoljac i da olakšava 
njihovu tjelesnu bijedu i patnje, da ispira i zavija njihove rane, 
da proširuje njihovo znanje i smisao za red i čistoću. Sam je 
svojom rukom kopao grobove za pokojne i pravio mrtvačke 
sanduke; sam zidao kućice za svoje gubavce, a za gubavu djecu 
napravio posebno sirotište. 

Kad mu je konačno vlada iz Honelulu ponudila guver- 
nerstvo (upravu) nad Molokajom i godišnju plaću od 10.000 
dolara, Damjan de Veuster se, iako plaća nije bila mala, nas- 
mijao i poslao odgovor vladi: "Nudite mi 10.000 dolara za moj 
rad na Molokaju. Primite do znanja da za taj novac ne bih 
ostao ni pet minuta. Jedino Bog i spasenje duša me drže." 

Napokon, iza punih 16 godina, i sam je obolio od gube. 
U bolesti je bila njegova utjeha, što je otok Molokaj postao 
mjesto molitve i milosti, strpljivosti i žrtve, a prije njegova 
dolaska bio je pakao očaja i grijeha. Kad mu je za vrijeme 
njegove bolesti ugledni engleski protestan Clifford, koji je tom 
prigodom donio za gubavce bogate darove engleskih velikaša, 
svjetovao, da napusti otok i da se liječi napose, rekao je: "Ako 

bih mogao dobiti zdravlje pod tim uvjetom da napustim Molo- 
kaj, ja toga ne bih htio." O. Damjan de Veuster, uzorni katolički 
misionar umro je sretno i mirno kao žrtva svoga zvanja 15. 
travnja 1889. Prigodom njegove smrti protestanski list u Engle- 
skoj "Daily Telegraph" napisao je između ostalog i ovo: "O. 
Damjan je mrtav. Njegova je duša, ako ikoja, sigurno čula riječi 
Isusove: Dobri i vjerni slugo, uđi u Kraljevstvo Gospodinovo. 
Upravo nas je iznenadilo, da se u našem vijeku bezvjerja i 
sebičnosti priprosti duhovnik žrtvuje takovom pozivu drago- 
voljno i bezuvjetno." 


Poteškoće misionara 


Ovakovih Damjana de Veustera je uvijek bilo, jest i bit će 
ih u svetoj Crkvi Katoličkoj. Oni ostavljaju sve i odriču se 
svega i idu širom zemlje, da zapale u srcima ljudi svijetlo vjere, 
da osvoje svijet za Krista i privedu sve duše na pravi put 
ljubavi, mira i vječne sreće. Nekad su prokrstarili Evropom, a 
danas krstare Afrikom, Azijom i Polinezijom. Svijesni riječi 
vrhovnog Pastira: "Ja sam pastir dobri. Dobri pastir daje život 
svoj za ovce svoje" (Iv.10,11) velikodušno žrtvuju svoj život, 
čitavo svoje biće, za spasenje duša, a ne zanemarujući pri tom 
ni vremenito dobro onih kojima dolaze. 

U svom misionarskom radu nailaze na bezbrojne poteškoće 
Svake vrste. Negdje je silna vrućina, negdje opet strašna studen, 
Vječni led i snijeg, pa nezdravo podneblje. Radi toga većina 
misionara umre rano. Uz ove klimatske nepogode prate ih redo- 
Vito i druge neprilike, kao na pr. nepovjerenje divljih naroda, 

strašno praznovjerje, surovost, teško učenje njihovih jezika, pa 
onda silna udaljenost, pustoš, neprohodni krajevi, zmije, divlje 
zvijeri, siromaštvo, glad, zarazne bolesti i stotine drugih po- 
teškoća. Sve to oni podnose iz ljubavi prema Raspetome, koji 
im je dao primjer, jer je i on umro za duše. 


Pomaganje katoličkih misija 


Kad je govor o misijama i misionarima, onda nije stvar u 
tome, da im se samo divimo. Udivljenje je, istina, samo ple- 
menito svojstvo. Ali od nas vjernika, koji Kristovim duhom 
dišemo, traži se i naša suradnja. Ta suradnja je prvenstveno 
duhovne naravi: molitvom, žrtvama i dobrim djelima. 

U Sv. Pismu čitamo, kako se je Isusu, vidjevši silan svijet, 
koji je za njim išao, sažalilo, jer je svijet bio izmučen i potišten 
kao ovce bez pastira. Stoga se obrati svojim učenicima i reče 
im: "Žetva je velika, a radnika malo. Molite dakle Gospodara 
žetve, da pošalje radnike u svoju žetvu." (Mt.9,35). Moliti mo- 
ramo. To je naša dužnost i potreba, ali u nizu naših molitava 
neka bude mjesta i za katoličke misionare. 

Uz molitvu spojimo i koju žrtvu i koje dobro djelo. Sv. 
Terezija od Maloga Isusa, koja se smatrala nesposobnom da 
pođe u misije, svojim žrtvama i dobrim djelima za misije, 
učinila je više nego da je pošla u misije. Ona je i svoju bolest 
namijenila za misije. Kad bismo na pr. svaki dan izmolili po 
jedan Očenaš, a mjesečno jednu sv. Misu slušali, jednu sv. 
Pričest primili i jedan pohod Presv. Sakramentu učinili za mi- 
sije nama to ne bi bilo teško, a za misije bismo puno učinili. 

Ovakovim ili sličnim žrtvama i dobrim djelima kupujemo po- 
ganske duše. 


Zaključak 


Budemo li ovako činili, moći ćemo jednom s Kristom reći: 
"Oče!...Ja sam te proslavio na zemlji; djelo sam izvršio, koje 
si mi dao, da činim...Ja sam objavio ime tvoje ljudima...I sad 
ti, Oče, proslavi mene...u ruke tvoje predajem duh svoj." Amen. 
(Iv.17,1-6). 

Bezgrješno začeće Bl. Dj. Marije 


LJEPOTA MARIJINA 


Imali ste možda prigodu vidjeti dijete siroče, koje je u 
ranim godinama ostalo bez majke. Da slučajno to dijete, kad 
odraste, upitate: "Bi li željelo vidjeti sliku svoje pokojne maj- 
ke?" Ono bi vam odgovorilo bez promišljanja: "O, da mi je 
vidjeti lice moje majke, da mi je vidjeti njezinu ljepotu!" 

Ova želja djeteta siročeta budi se također u našemu srcu. 
O, kad bismo mogli vidjeti Marijinu ljepotu! Danas se obratimo 
k Njoj i molimo je, kao što je molio zaručnik zaručnicu u 
Pjesmi nad pjesmama: "Ostende mihi faciem tuam! - Pokaži 
mi svoje lice!" Pokaži nam, O Marijo, svoje lice, da upoznamo 
Tvoju ljepotu! Otvori nam svoje srce, da se u nj pouzdamo! 


Marijina ljepota neopisiva 


Marijina ljepota! - O, kako je mrtva zemaljska riječ, kako 
nemoćna ljudska pjesma, kad hoće da govori o Mariji! Tko 
može opisati Marijinu ljepotu, tko opjevati Njezin čar? Samo 
vruća tiha molitva, samo kucaj čistog srca dopire do Marijine 
ljepote. Samo je čista duša može shvatiti. Ljudsko oko, na- 

viknuto na bijednost ovoga svijeta, sa strahom gleda na ovo 
sveto, čisto biće, koje svijetli iz tame dugih vjekova, na ovu 
uzvišenu Ženu, koja otire suze, koja liječi rane, razveseljuje 
srca - na Mariju, Otajstvenu Ružu ljepote i svetosti. 

Kršćanska je umjetnost u toku vjekova stvorila čudesna 
djela umjetnosti. Najveći geniji slikarstva i kiparstva samo su 
u Njoj vidjeli ideal ljepote. 

Kako sv. Crkva opisuje Marijinu ljepotu? Ona se pita: "Tko 
je ova, koja dolazi poput zore, što sviće, čista kao mjesec, 
izabrana kao sunce?" Ona veli: "Tota pulchra es, Maria - sva 
si lijepa, o Marijo, i ljage nema u Tebe. Odjeća je Tvoja bijela 
kao snijeg, lice Tvoje kao sunce. Ti si slava Jeruzalema, Ti 
radost Izraela, Ti dika našega naroda!" (Judita, 15.10). Ona 
pjeva: "Raduj se, Djevice slavna, nada sve krasna! Zdravo, 
prelijepa! (Antif. iz Večernje B1.Dj.). 

Naš narod izriče ljepotu Marijinu u pjesmi: "Lijepa si, 
lijepa, Djevo, Marijo!..." 

A što Marija kaže o svojoj ljepoti? Istina, ona je ponizna, 
ali osjeća dužnošću, da se na svojoj ljepoti zahvali Gospodinu 
Bogu, pa kliće: "Sva se veselim u Gospodinu, i moja se duša 
raduje u mojemu Bogu, pošto me je obukao odjećom spasenja 
i zaodjenuo me plaštom pravednosti, kao zaručnicu, koja je 
urešena svojim nakitom." 


U čemu se sastoji Marijina ljepota? 


U čemu se sastoji Marijina ljepota? - Kako je uresio Gos- 
Podin tu Djevicu, na koju je od vjekova svratio svoj ljubežljivi 

pogled? Šta je pripremio na dar Njoj, koju je među svim stvo- 
rovima najviše ljubio i odredio je za Majku svome Sinu? 

Prije nego na to odgovorim, pitam vas, što su sve učinili 
veliki muževi, kraljevi i vladari onima, koje su htjeli počastiti? 
Da, što su učinili? 

Kad je Faraon u Egiptu htio počastiti Josipa, koji mu je 
protumačio san, rekao mu je: "Ti budi nad mojom kućom, i po 
tvojoj zapovijedi neka se ravna sve moje ljudstvo; samo za 
prijestolje bit ću veći od tebe!" (1.Mojs.41,40). 

I Faraon je skinuo prsten sa svoje ruke i stavio ga na ruku 
Josipu, obukao ga u odijelo iz grimiza i objesio mu zlatan lančić 
oko vrata. Dao ga je voziti na svojim kolima, i vikali su, da 
svatko prigne koljeno pred njim, i neka sazna sav Misir, da je 
on poglavar cijele pokrajine. 

A što je učinio car Napoleon, kad mu se rodio prvi sin? 
Čime je pokazao svoju očinsku ljubav prema svome prvo- 
rođenom sinu? - Poklonio mu je rimsko carstvo; u kolijevku 
mu je stavio krunu kao dar oca cara. 

Tako štuju, tako odlikuju velikaši ovoga svijeta one, koje 
vole. 

A šta je učinio svemogući Bog onome biću, koje je od 
svih stvorova najviše ljubio? Kakav je bio dar, koji je odredio 
svojoj budućoj Majci? Je li to dar dostojan Božje svemogu- 
ćnosti, mudrosti i dobrote? 

Možda pogađate, koji je to dar? To je najljepši dar, najljep- 
ši ures. Koji? - Bezgrješno Začeće. 

Da, bezgrješno Začeće! - Zaista neprocjenjiv dar, izvan- 
redan dar, odlika, koja premašuje svaki pojam. 

Milijuni ljudi, sav ljudski rod prije Marije rađahu se sa 
istočnim grijehom na duši. Samo na Mariji učini Bog iznimku. 
Od prvog trenutka Njezina začeća očuvao Ju je od grijeha i 
poslao Je na svijet svetu, čistu, bez ljage. I takovu čistu, svetu, 
bez ljage, i također bez ikakve grješne požude, očuvao Ju je 
do konca Njezina života, kroz sve vjekove. 

To je Božji dar Mariji. To je temelj Njezine ljepote! "Sva 
je ljepota kraljevske kćeri iznutra" (Ps.44,14), u duši! 


Marijina ljepota u milostima 


Temelj Marijine ljepote je u Bezgrješnom Začeću. Ali to 
nije sva Njezina ljepota. 

Kako - izvanredne pokaznice nalazimo po našim crkvama! 
Pokaznice, koje su upravo remek djela pojedinih umjetnika! 
Čemu tolika umjetnost? Zašto umjetnik ulaže toliku brižljivost 


i toliku skupocjenost kod izradbe ove ili one pokaznice? - Zato, 


što će u njoj prebivati Tijelo Kristovo, koja će čuvati u sebi 
Krista. 

Ako umjetnici daju sve od sebe za svetu posudu, koja će 
čuvati u sebi Krista, zar Svemogući Bog nije uložio i druge 
svoje darove, prosuo biserje svih svojih milosti, kad je pri- 
premao svetu, živu pokaznicu, koja će ne samo čuvati, nego iz 
svoje krvi, iz svoga tijela dati život Božjemu Sinu? Zar bi u 
Ovo mogao i smio netko sumnjati? 

Ne, Bog je u Mariji nagomilao toliko milosti i odlika, 
koliko ih je uopće Ona mogla primiti, tako da se Ona diže 
visoko nad sve nebeske duhove! 

Samo se Njoj može reći: "Milosti puna!" Samo je Ona 
puna ljepote i poslije Boga najsvetija! 

Kad je presretna Bernardica, kojoj se ukazala Marija u 
Lurdu, bila već starija redovnica i oboljela, neka je djevojčica 
došla poglavarici s molbom, da joj dopusti vidjeti sestru, koja 
je vidjela Mariju. Poglavarica joj je teško dopustila i ujedno 
upozorila, a to čini posve tiho. Djevojčica je uhvatila za klju- 
čanicu, bojažljivo otvorila i onda polako zatvorila vrata za 
sobom. Pristupila je krevetu, na kojem je ležala bolesnica, i 
rekla: "Jeste li vi Bernardica?" - "Jesam." - čuo se tihi odgovor. 
- "Jeste li vi vidjeli Mariju?" - pitala je djevojčica. - "Da, vidjela 
sam Je." - "Je li bila lijepa?" upitala je dalje djevojčica. A 
bolesnica je izrekla ove značajne riječi: "Tako lijepa, da bih 
voljela umrijeti, samo da je još jedanput vidim." 

Vidjeti Marijinu ljepotu! Vidjeti ljepotu Njezina bezgrje- 
šnog začeća i bogato biserje Njezinih milosti! Vidjeti je svu 
čistu, svu svetu, svu bez ljage! O, kako uzvišena slika! A opet 
- slika naše Majke! 

O Majko, otvori nam duševne oči, da spoznamo Tvoju 
ljepotu! 

O Majko, daj, da nas Tvoja ljepota zanosi! 

O Majko, isprosi nam barem jedan dio Tvoje ljepote! 

O Majko, daj da prezremo ljepotu prljavog svijeta, a težimo 
samo za Tvojom ljepotom! 

Svetkovina Svih Svetih 


POSTOJI VJEČNI ŽIVOT 


U ovo jesensko vrijeme, kad priroda mijenja svoje obličje, 
i nehotice se čovjeku naturiva pomisao: "Kao što nestaje lišća 
i cvijeća, tako ću i ja jednom nestati. Kao što prirodi dolazi 
jesen, tako će i meni jednom doći jesen, jesen, iza koje me 
neće više biti na zemlji među živima." I baš u jeseni, koja čini 
čovjeka misliti o prolaznosti života, dolaze dva blagdana, koja 
čovjeku glasno govore ne samo o smrti, nego i životu. Ali, 
dakako, o životu iza smrti. To su blagdani svih Svetih i svih 
mrtvih. Oba blagdana govore o životu čovječjih duša iza smrti, 
jednih, koje žive u Raju, a drugih, koje privremeno žive u 
Čistilištu. 


Postoji vječni život 


Mi pripadamo k onima, koji priznaju u čovjeku dušu i 
njezinu besmrtnost. U svom priznavanju imamo za saveznike 
Sve vjekove i sve narode. Spomenut ću najprije što kažu neki 
Veliki ljudi o besmrtnosti čovječje duše. 

Grčki filozof Platon je govorio otvoreno: "Besmrtnost du- 
še može nijekati samo onaj, koji je izgubio razum." 

Stari rimski pisac, govornik i filozof Ciceron je ovako 
pisao: "Znaj, da ti nisi smrtan, nego samo tvoje tijelo." 

Njemački filozof i revolucioner u pitanjima ljudske spoz- 
naje, Kant je ustvrdio: "Kad se raspadne zemno tijelo, neumrli 
se duh diže iznad svega, što je ograničeno." 

Fichte, također filozof, je rekao: "Za mene je smrt rađanje 
na novi, lijepi život". 

A sada ću reći nešto drugo. 

U katoličkom svijetu danas nitko nije tako poznat kao 
propovjednik kao newyorški pomoćni biskup Fulton John 
Sheen. On svake sedmice govori na televiziji i preko radia. 
Kad govori na radio, računa se, da ga sluša preko 10 milijuna 
Amerikanaca. 

Otrag svojih 50 godina isto tako je bio poznat kao propov- 
jednik, koji je često preko radia govorio, budimpeštanski sveće- 
nik Tihamer Toth. On je na pr. kroz cijelu jednu godinu 
govorio o vječnom životu. U jednoj svojoj propovijedi je iznio, 
između ostalog i ovo: 

"Ako bi se u duši kojega od vas možda porodila sumnja: 
"Da li naši mrtvi zaista živu?" - onda neka pita onog Francuza, 
koji još i danas Živi u Parizu: u čijem salonu još i danas u 
svako doba cvatu svježe ruže pred kipom sv. Terezije od Malo- 
ga Isusa. Ovaj je čovjek bio teško ranjen u svjetskom ratu. 
Ležao je teško bolestan u bolnici neke engleske luke. Bilo je 
vrlo sumnjivo, da li će ostati na životu. Dobio je kuglu baš 
ispod srca. Već su ga tri puta metnuli na operacioni stol, da ga 
operiraju. Vojni liječnik, koji je pokušavao, da ga operira, bacio 
je u zadnjem času svaki put nože za seciranje od sebe. I gle 
za nekoliko dana kugla je sama od sebe na tajanstveni način 
bez ikakve operacije i liječničke intervencije izašla na drugom 
mjestu. 


146 


"Gospodine doktore", zapitao je kasnije taj vojnik, "zašto 
ste triput odložili i napustili moju tešku operaciju? 

"Jer sam svaki put vidio jednu mladu djevojku, koja mi je 
suzdržavala ruku." "Mlada djevojka? Da li biste ju mogli prepo- 
znati, kada bih vam pokazao njezinu fotografiju?" 

"Da, sigurno!" 

I tu izvuče mladi ratnik sliku sv. Terezije (koja je umrla i 
pokopana 1897). "Je li to ona bila?" 

"Jest, to je ona bila!" 

I od onoga vremena cvatu ruže u salonu ovoga čovjeka, 
čiji je zemaljski život spašen po onoj, koja sretno uživa vječni 
život. (Toth: Kristova nauka, str. 75) 


Postoji Raj 


U crnačkom plemenu Kamba u istočnoj Africi pripovijeda 
se od pradavnog vremena jedna vrlo značajna priča. 

U davnoj prošlosti, tako govori priča, tamošnji su stanov- 
nici bili veoma ogorčeni zbog pustošenja smrti, pa su poslali 
povjerljive ljude na sve četiri strane svijeta, da potraže mjesto, 
kojega smrt nije prigrabila pod svoju vlast. Tamo će se onda 
Preseliti sav narod. Poslanici su mnogo godina putovali po 
Svemu svijetu, išli su iz kraja u kraj, dok se napokon nisu 
Povratili s poraznom viješću: Ostanimo samo kod kuće i um- 
Timo ovdje, kao što su naši oci umirali, jer takova kraja, gdje 
Smrt ne bi gospodarila, nema na čitavom svijetu. : 

U čovjeku postoji jedan nagon, jači od svih drugih nagona, 
a to je nagon za životom, i to sretnim vječnim životom. Na 
OVoj zemlji nema kraja gdje bi ljudi mogli postignuti takav 

život. Ali što ne mogu postignuti na ovoj zemlji mogu postig- 
nuti na drugom svijetu - iza smrti. 

Postoji kraj, čiji stanovnici žive vječno i u vječnom blažen- 
stvu. Ima jedno mjesto, gdje, "više ne će biti ni smrti, ni tuge, 
ni vike, ni boli" (Otkr.21,4). Postoji kraljevstvo, gdje ljudi "više 
ne gladuju niti žeđaju; ne žeže ih sunce niti ikakva vrućina... 
Bog će otrti svaku suzu od očiju njihovih" (Otkr.7, 16-17). 

Postoji nebesko kraljevstvo, gdje se obistinjuju sva obeća- 
nja, što ih je Bog dao svojim vjernicima, i gdje postaje svetom 
stvarnošću ono, što mi toliko puta s punim pouzdanjem molimo 
u zadnjem članku našeg Vjerovanja: "Vjerujemo u život vje- 
čni!" To kraljevstvo jest: Raj. 


Što kaže Gospodin? 


Kad govorimo o Raju, onda je dobro počuti što o njemu 
kaže naš Gospodin, onaj Gospodin, koji je došao iz Raja, učio 
i trpio samo zato, da ljude otkupi od grijeha i privede u kra- 
ljevstvo Nebeskoga Oca, u Raj. 

Jednom zgodom je naš Gospodin rekao svojim učenicima: 
"I svaki, koji ostavi kuće ili braću ili sestre ili oca ili mater ili 
ženu ili djecu ili polja, poradi moga imena, primit će stoput 
onoliko i baštiniti će ŽIVOT VJEČNI" (Mt.19,29). 

Drugi put im je prorekao, da će biti progonjeni radi Njega, 
ali je nadovezao: "Veselite se i kličite, jer je plaća vaša velika 
na nebesima" (Mt.5,12). 

Govoreći o sabiranju bogatstva naš Gospodin je rekao: "Ne 
sabirajte sebi blaga na zemlji, gdje ga moljac i rđa ništi i gdje 
tati potkopavaju i kradu. Nego sabirajte sebi blago na nebu, 

dje ga ni moljac ni rđa ne ništi i gdje tati ne potkopavaju niti 
kradu" (Mt.6,19.20) 
Raj je naš Gospodin nazivao "kućom svoga Oca", "kral- 
jevskom gozbom", "skrivenim draguljem". 
Na sudnji dan će naš Gospodin svojima reći divne riječi: 
"Dođite, blagoslovljeni Oca mojega i naslijedite kraljevstvo, 
koje vam je pripravljeno od postanka svijeta" (Mt.25,34). 


Zaključak 


“Postoji, dakle, Raj kao mjesto sreće i vječno sretnog života. 
U Raju se nalaze ne samo anđeli nego i duše svih ljudi, koji 
su na zemlji živjeli čestitim, vjerskim životom, vršeći savjesno 
svoje dužnosti i onih, koji su sa suzama kajanja u ispovije- 
daonici ponovno i ponovno ispirali sa sebe grijehe i prestupke 
i pošli sa ovoga svijeta sa potpunim oprostom kao i onih, koji 
su možda morali zadovoljavati za grijehe u Čistilištu, ali su već 
zadovoljili. 

Sve te stanovnike Raja mi jednim imenom nazivamo Sve- 
cima i danas ih se s veseljem spominjemo. To su oni sretnici, 
koji su se u životu držali lozinke: "Što koristi čovjeku, ako 
Cijeli svijet zadobije, a dušu svoju izgubi?" (Mt,16,26), pa su 
grčevito nastojali da je ne izgube. Oni nam kao prijatelji po- 
ručuju: Vjerujte, da ima vječno sretni život! Vjerujte, ali po toj 
Vjeri i živite! Živite sa sviješću, da je život na zemlji samo 
Priprava za vječni život. Sva vaša djela povlače za sobom 
posljedice. Živite pošteno, pobožno i vjerno na zemlji, da i vi 
dođete k nama u sretni rajski i vječni život! Amen. 

Dan mrtvih 


UZBUNA ZA POMOĆ 


Što? Zar opet jedna bol? Zar ponavljanje tužnih uspomena 
na one, s kojima smo se teška srca rastali? Čemu ta mrtvačka 
zvona sa svojim tužnim odzvanjanjem? Čemu mrtvih dan? Če- 
mu sjećanje na one bolne časove rastanka? Čemu? - Nemojte 
se začuditi, što ću odgovoriti: na uzbunu za pomoć! 

Da vam bude jasnije, na kakovu uzbunu za pomoć mislim, 
moramo biti na čistu, da naši mrtvi i dalje živu. Htio bih vas 
povesti večeras u katakombe, na grobove prvih kršćana, pa da 
vam pokažem natpise, što su ih oni ispisali nad mrtvim tjele- 
sima svojih milih: "Živi u Bogu!" "Kćeri, živi u Gospodinu!" 
"Živi u Duhu Svetomu!" Ako su pogani, ne svi, ali većina ih, 
ispisivali nad grobovima svojih pokojnika natpise pune očaja i 
strave, mi kršćani nemamo zašto biti očajni, mi imamo pravo 
kod smrti govoriti o životu. Mi pripadamo onome, koji je rekao: 
"Ja sam uskrsnuće i život; tko vjeruje u mene, živjet će ako i 
umre! (Iv.11,25). Mi, koji smo Kristovi, svaki dan u našem 
vjerovanju s pouzdanjem ponavljamo veliku riječ: "Vjerujem... 
u život vječni." 

Spomenik na grobu 


Jednoj ženi umro sin i ona mu na grobu podigla spomenik. 
Na spomeniku dala urezati sliku sunca na zapadu. Ispod slike 
urezala riječi: "Sa suncem i ja zapadam." 

U ovom spomeniku krije se za nas velika pouka baš veče- 
ras i sutra kad se sjećamo svojih mrtvih. 

Jedna od najljepših slika u prirodi jest zalaz sunca. I često 
puta ljudi, začarani tom čarobnom slikom stanu i dive se veli- 
čanstvenom prizoru. 

Sunce je izvor svega života na zemlji. Od njega dolazi sva 
svijetlost i toplina. Sunce zemlju hrani i odijeva. Bez sunca je 
zemlja mrtvac. Mi to svi znamo. A ipak se veselimo i smijemo 
gledajući kako se sunce gasi. Zašto? Jer znamo, da iza malo 
vremena, eto nam opet sunca u novom sjaju. 

Ova majka je sa slikom sunca na spomeniku htjela reći: 
"Kao što se sunce na zapadu ne gasi zauvijek, tako i moj dragi 
sin nije umro zauvijek. Ustat će on opet iz groba i sa mnom 
se u nebu sjediniti." Ova živa vjera zasladila je njezine suze, 
iako ih nije posve osušila. 

A kako će ustati, ako sada ne živi? 


Nejednaka sudbina pokojnika 


Istina je, da naši mrtvi i dalje živu i da će uskrsnuti jednoga 
dana. Ali pitanje je, gdje žive i kakva im je sudbina? Zahval- 
jujući našoj sv. vjeri, znademo da postoji Raj, Pakao, Čistilište 
i Limb. 

U pakao idu one duše, koje su same sebe tamo osudile; 
koje su do kraja ustrajali u odbijanju Božje milosti. U Raj idu 

čiste duše, koje nemaju na sebi nikakove mrlje grijeha, a ako 
su je imale, već su na zemlji za nju potpuno zadovoljile, i 
nemaju više šta zadovoljavati. U Limb idu nekrštene duše, koje 
polaze sa ovoga svijeta prije nego dođu u dobu razuma, dakle, 
prije nego su sposobne učiniti svijesni grijeh i sve duše abor- 
tirane nekrštene djece. 

U Čistilište idu duše, koje umru u milosti posvećujućoj, 
ali možda imaju na sebi koji lagani grijeh ili, koje su imale i 
teških grijeha, pa im je Gospodin u ispovijedi, ili, ako se nisu 
mogle ispovijedati, po savršenom pokajanju oprostio, ali za te 
grijehe nisu potpunu pokoru učinile. 

U Čistilište ide najviše krštenih duša. Zašto? Zato, što su 
rijetki, koji su do kraja sačuvali krsnu nevinost i koji su pot- 
punu zadovoljštinu Bogu dali za svoje grijehe. Naše nam srce 
govori: Nije moguće, da su naši pokojni u vječnim mukama. 
Ta, i oni su barem nešto dobra učinili, pa im se Bog sigurno 
smilovao i oslobodio ih vječnih muka." A naša sveta vjera, koja 
nas uči, da je Isus za nas umro, ne da reći, da je za najveći 
dio ljudi uzaludna bila njegova muka i smrt. Po našoj vjeri dalo 
bi se zaključiti, uzimajući u obzir ljude, kakvi su, da najveći 
broj ljudi, koji polaze sa ovoga svijeta, idu u Čistilište. 


Čistilište postoji 


Lako je to tako reći, a da li postoji Čistilište? Apsolutno 
postoji. O njemu nam govori sveta vjera, koja se temelji na sv. 
Pismu i na usmenoj predaji. 

U Sv. Pismu Staroga Zavjeta čitamo, kako je Juda Maka- 
bejac poslao 12.000 drama u Jeruzalem, da se prenesu žrtve za 

grijehe preminulih. A onda Sv. Pismo zaključuje: "Sveta je i 
spasonosna misao moliti se za mrtve, da im se grijesi oproste." 
Grijesi se ne opraštaju ni u Raju ni u Paklu, ni u Limbu, nego 
u Čistilištu. 

Iz sv. Pisma novoga zavjeta je također jasno, da postoji 
Čistilište. Isus je na pr. jednom rekao, da ima grijeha (protiv 
Duha Svetoga), koji se neće ni na ovom ni na drugom svijetu 
oprostiti. Dakle, i Isus, govori o istini, da na drugom svijetu 
ima mjesto, gdje se grijesi mogu oprostiti. Koje je to mjesto? 
- Čistilište. 

Iz usmene predaje iz prvih vjekova kršćanstva još je jas- 
nije, da postoji Čistilište. Na grobnim natpisima iz prvog sto- 
ljeća kršćanstva razabiremo vjeru prvih kršćana u Čistilište. Na 
grobovima naime nalazimo ove ili slične natpise, u kojima se 
mrtvi preporučuju u molitve prolaznika: "Molite za me!" Za 
koga da mole? Ko jednom dospije u pakao, za nj ne treba 
molitve, jer mu ništa ne koristi. 

Crkva je vjeru u Čistilište ne samo definirala, nego u žrtvu 
sv. Mise stavila molitvu za pokojne. A mrtvačke Mise i molitve 
odredila za spas duša naših pokojnika. 


Pomoć dušama u Cistilištu 


U opstojnost Čistilišta mi smo svi tvrdo uvjereni. I ne radi 
se o tome, da vam ja večeras dokažem njegovu opstojnost, nego 
se radi, da pritečemo u pomoć našim pokojnima, koji se nalaze 
u Čistilištu. 

Muke u Čistilištu su strašne. Neki bogoslovi ih uspoređuju 
sa mukama u Paklu, samo s tom razlikom, da duše u Čistilištu 

tješi nada, da će jedanput biti oslobođene, a one u Paklu neće 
biti oslobođene. 

Duše u Čistilištu same sebi ne mogu pomoći. Za njih je 
vrijeme sticanja zasluga svršilo. One su na izvršenju kazne. Ali 
naš Isus se je pobrinuo i za njih, kad je osnovao općinstvo 
svetih, a koje se sastoji u tome, da mi na zemlji, blaženi u Raju 
i duše u Čistilištu sačinjavamo jednu zajednicu i jedni drugima 
možemo pomoći. Dakle, mi dušama u Čistilištu možemo po- 
moći. 

Čime? - Sv. Misom u prvom redu, a onda primanjem sv. 
Sakramenata, molitvom i dobrim djelima. One vape za našom 
pomoći. A kako da i ne? Ima li i jedan utamničenik, i jedan 
patnik, koji ne bi želio, da mu se pomogne? 

Vatrogasno društvo je spas za jedno mjesto. Kad nastane 
požar, oni hite, da ugase požar, da spase, što se dade spasiti. I 
osoba, kojoj je prijetila opasnost, da bude izgorena, nije li i ter 
kako zahvalna vatrogascima, koji su je izbavili iz očite propas- 
ti? Još veću zahvalnost duguju svete duše u Čistilištu onim 
dušama, koje ih sv. Misama, molitvama, primanjem Sv. Sak- 
ramenata ili drugim dobrim djelima izbave iz vatre Čistilišta. 

Kad smo baš na tome, onda mi pada na pamet jedna zgoda 
o sinu, koji je zanemario posljednju želju svoga pokojnoga oca. 
Otac mu ostavio jedan dio imanja, da tim plati svete Mise za 
pokoj njegove duše, a sin stao umovati ovako: "Ako je moj 
otac u Raju, onda mu ne trebaju svete Mise; ako je u Paklu, i 
onako mu neće koristiti; a ako je u Čistilištu, neka se strpi, 
ionako će jednom izaći!" 

O nezahvalni sine! Puštaš oca, da čeka u vatri Čistilišta! 
Veliš, neka se strpi, a ne pomišljaš kako mu je. To je isto, i 

još gore, da se netko nalazi u tamnici ili logoru, pa moli svoje, 
da mu naprave molbu za pomilovanje, a njegovi odgovore: 
"Neka se strpi, isto će jednom izaći!" 


Zaključak 


Što smo rekli našim pokojnicima, kad smo se s njima na 
grobu opraštali? - "O, ne ću te, oče; o, ne ću te, majko; o neću 
te sine; o ne ću te, kćeri, nikada zaboraviti!" 

A jesmo li zaboravili? Puko sjećanje ništa njima ne koristi. 
Oni trebaju pomoći, naše pomoći! Zar da ju im ne pružimo? 

"Sveta je i spasonosna misao moliti se za mrtve. "Pokoj 
vječni daruj im, Gospodine, i svjetlost vječna svijetlila njima!" 

Na jednom grobnom spomeniku u Stettenu čita se i ovaj 
natpis: "Smrt dokrajčuje samo zemaljski život, ali ne našu lju- 
bav!" 

SV. NIKOLA TAVELIĆ 
(14. studenoga) 


Francuz Fra Gerard Chouvet, gvardijan jeruzalemskog sa- 
mostana na Sionu i kustos Sv.Zemlje, s dvanaestoricom drugih 
franjevaca bio je prisutan 14. studenoga 1391. godine na trgu 
kod vrata prema Jafi, gdje su pred velikim mnoštvom mus- 
limana i kršćana podnijeli mučeničku smrt franjevci: FRA NI- 
KOLA TAVELIĆ iz Šibenika, fra Deodat iz Ruticinija, fra 
Petar iz Narbone i fra Stjepan iz Cunea. 

Spomenuti fra Gerard potanko je opisao strašni prizor - 
mučeništvo svoje braće - potpisao on i dvanaestorica prisutnih 
franjevaca te razaslao po svijetu. Do danas su se sačuvali prim- 
jerci toga opisa: dva u Vatikanu, po jedan u arhivu Franje- 
vačkog Reda u Rimu, u Leipzigu, Veneciji i Šibeniku. 


Kratki životopis 


Sv. Nikola Tavelić rodio se oko 1340 godine, vjerojatno 
u Krešimirovu gradu Šibeniku. Franjevcem je postao u rod- 
nome gradu ili u Bribiru. Studij filozofije i teologije završio je 
u Zadru, Splitu ili Senju (tu su bila ondašnja učilišta), a možda 

je neko vrijeme po ondašnjem običaju studirao i u inozemstvu 
(Italiji). Kao misionar radio je u Bosni od 1372 do 1383. Bo- 
sansku misiju zamijenio je s palestinskom krajem 1383. ili 
početkom 1384. U Jeruzalemu se nastanio u samostanu na 
Sionu. 

Nakon mučeničke smrti častili su ga i kao blaženika slavili 
po Evropi: u rodnom Šibeniku, Franjevačkom redu i drugdje. 
Papa Lav XIII. odobrio je njegovo štovanje 1889. godine, a 
papa Pavao VI. bulom "Divini Magistri" dana 21. lipnja 1970. 
u prisutnosti preko 20.000 Hrvata svečano ga je proglasio (s 
njegovim drugovima u mučeništvu) svecem. U Domovini i u 
inozemstvu njegov blagdan redovito se slavi u nedjelju, koja 
je najbliža datumu 14. studenoga. 


Njegova svetost 


Neposredni gvardijan našeg sv. Nikole dao je pismeno 
svjedočanstvo ne samo o njegovu mučeništvu nego i o svetosti 
Njegovoj i njegovih drugova. On je napisao: "Bili su ljudi 
posebno ukrašeni krepostima: Bogu veoma odani, starješinama 
poslušni, puku izgledni, vrlo strogi u životu i u svakoj kreposti 
prokušani i savršeni." 

A što to znači? - Bogu se ne može ugoditi bez vjere i bez 
ljubavi. Znači: oni su bili ljudi puni žive vjere i ljubavi prema 
Bogu i prema ljudima. Obdržavali su svoje redovničke zavjete. 
Trudili su se da drugima daju dobar primjer ("Tako neka svi ijetli 
Vaša svjetlost pred ljudima da vide vaša dobra djela i slave Oca 
Vašega koji je na nebesima" Mt.5,16). Bili su ljudi od pokore 
l žrtve i u svakoj kreposti prokušani i savršeni. 

Naš Gospodin je rekao: "Hoće li tko za mnom, neka se 
odreče samoga sebe i ide za mnom" (Lk.9,23-26). Pa opet: 
"Tko izgubi život svoj poradi mene, taj će se spasiti". 

A naš sv. Nikola je do u tančine primijenio na sebe, kao 
i njegovi drugovi, ove riječi Gospodinove. 

Znamo, da je naš Gospodin, iza kako je s Neba sišao na 
zemlju, provodio svoj skromni život tihim radom pomažući sv. 
Josipu i BL.Dj. Mariji; zatim je javno nastupao i propovijedao, 
a konačno u Jeruzalemu na križu u velikim mukama umro. 

I našega sv. Nikole bio je sličan životni put: Provodio je 
svoj skromni život u mjestima svoga odgoja i obrazovanja: 
Šibeniku, Bribiru, Splitu; zatim je provodio svoj javni život 
kao misionar u Bosni i u Jeruzalemu, a na koncu doživljava 
mučeništvo i kupa se u vlastitoj krvi u istome gradu Jeru- 
zalemu. 

Bosanske šume i neprohodne gudure mogle bi nam pričati 
o Nikolinim javnim nastupima i propovijedima, a trg kod vrata 
prema Jafi u Jeruzalemu mogao bi nam pričati o sličnosti njego- 
va mučenja sa mučeništvom golgotskog Patnika na križu. 

U njegovu životu i smrti odrazio se na tako jedinstven i 
osobit način Isusov život i Isusova smrt. 

Eto jednog našeg gore lista, koji - uz mnoge bezimene 
svjedoke mučenike - kristovski blista na plodnom stablu Crkve. 
Takav je bio prvi kanonizirani svetac - Hrvat. 


Budimo ponosni na Njega! 


I budimo ponosni na Njega! On je naš sunarodnjak, koga 
je palilo žarko sunce na Jadranu, udarala bura sa Velebita, 

grizla ciča zima u Bosni. U ono doba ići u Bosnu, među 
bogumile mogao je samo onaj koji je više ljubio drugoga nego 
sebe; koji je cijenio dušu brata čovjeka više nego svoje i oprav- 
dane želje; mogao je poći heroj, koji je pregorio sebe, spreman 
dati život za prijatelje svoje (Iv. 15,13), za sunarodnjake koji 
su u zabludi. 

On je bio propovjednik i misionar, a to znači: navjestitelj 
Vesele vijesti, evanđelist, objavitelj vječne Riječi Očeve; živi 
svjedok istine. Sve je uložio da tu Istinu - Isusa - približi 
ljudima (sunarodnjacima u rodnome gradu Šibeniku, hereticima 
u Bosni i muslimanima u Palestini), Činio je to najprije svojim 
životom, a onda i riječju. I s tom nakanom je pošao pred kadiju. 
I to ga je koštalo i života. Ali: "Tko izgubi život svoj poradi 
mene, naći će ga" (Lk.9,26). I našao ga je. 

Onoga sudbonosnoga datuma 14. studenoga 1391. godine 
naš je Svetac bljesnuo tako jako da i danas - gotovo šest stoljeća 
poslije - svijetli i sjaji, nazočan među nama i živ kao uzor i 
poticaj, poruka i jeka Golgotskog Patnika. 


Imamo se u koga ugledati. Imamo se kome moliti. - Sv. 
Nikola Taveliću, moli za nas! 

Na blagdan Gospe od zdravlja 


GOSPA OD ZDRAVLJA 


Majko! 

Crkvena godina je protkana i iskičena Tvojim svetkovi- 
nama. Svaka Tvoja svetkovina je nama osobito draga, jer nam 
svaka od njih podiže dušu, preporađa je i ispunja uvijek novim 
oduševljenjem, pouzdanjem i utjehom. Ali današnja Tvoja svet- 
kovina nama je najmilija. Zašto? - Zato, što Te danas slavimo 
kao našu nebesku liječnicu, kao ozdraviteljicu od tjelesnih i 
duševnih bolesti, kao Gospu od Zdravlja. 

Kad si se ono u Lurdu sv. Bernardici javila, onda si rekla, 
da Ti je ime "Bezgrješno Začeće." A danas nama govoriš, što 
si preko ove svoje slike, koja se u našoj sredini nalazi ima 232 
godine, dokazala, da si Gospa od Zdravlja. To je razlog, Majko, 
da smo danas iz bliza i daleka došli Tebi u pohode. To je 
razlog, današnje naše sreće, naših suza, naših uzdaha i molitava. 
To je razlog našeg neobičnog raspoloženja, zanosa i pouzdanja. 

Jest, pobožni štovatelji Marijini, Marija je zdravlje boles- 
nih, Marija je Gospa od Zdravlja. Pod takovim nazivom je štuje 
Sv. Crkva, pod takovim je nazivom štujemo mi, članovi Sv. 
Crkve. Jedno od mjesta, gdje je vjernici pod takovim nazivom 

na osobiti način štuju jest i ovo sveto mjesto u Splitu na Dob- 
rome, gdje smo se danas sabrali, da dademo oduška svojoj 
pobožnosti prema Njoj. : 


Marija - Ozdraviteljica tijela 


Za svakoga čovjeka je najveće naravno dobro zdravlje. Ali, 
nažalost, lako se dogodi, da ga čovjek izgubi ili pokvari. Mi 
kao kršćani znademo i za uzrok toga. Naime, znademo, da je 
bolest posljedica istočnoga grijeha, a više puta i osobnih grije- 
ha. Znademo, da naši praroditelji nisu sagriješili, ne bi bilo ni 
bolesti. Uvijek bismo uživali trajno zdravlje. Ali što možemo? 
Radi grijeha i po grijehu je zemlja postala dolina suza, postala 
mjesto, gdje nas između ostalih nevolja može zadesiti, a i deša- 
va se, da obolimo. 

I, kako je u čovječjoj naravi duboko usađen nagon za 
zdravljem, to čovjek i po svojoj naravi i po dužnosti, koju mu 
Bog nalaže, traži načina i upotrebljava sredstva za ozdravljenje; 
traži liječnika, uzima ljekove, ide u bolnicu i sanatorije, pod- 
Vrgava se operacijama itd. Sve su to naravna sredstva za ozdra- 
Vljenje i preko njih ne smijemo prelaziti. Ali, kako i u drugim 
potrebama tako i u bolesti utječemo se Bogu, da nam po zago- 
Voru svoje Majke, pomogne i povrati zdravlje. Mi znademo da 
je Marija posrednica sviju milosti, koje od Boga primamo, pa 
je tako Marija i posrednica i milosti ozdravljenja. Izvan svake 
je sumnje, da nam Bog može u svemu, pa i u pitanju zdravlja 
Pomoći, a ako se Marija za nas zauzme, sigurno i hoće pomoći, 
kad je naše ozdravljenje na slavu Božju i na spasenje naše duše. 

Pobožni vjernici iz Splita i okolice kroz 232 godine, otkada 
se ova Marijina slika nalazi u našem svetištu, utjecali su se 
Njoj u svojim raznim potrebama, a osobito u potrebi ozdrav- 
ljenja. I nisu se prevarili. Marija je pomagala. Marija je ozdrav- 
ljala. Baš zato su vjernici ovu Njezinu sliku i prozvali Gospa 
od Zdravlja. ' 

Varali bismo se, kad bismo mislili, da je Marija pritekla u 
pomoć samo ona tri puta, kad je u Splitu harala kuga, a varoš 
Dobri bio od nje pošteđen i da je samo po tome Ona postala 
glasovita. Ne! Bezbrojni su pojedinci koji su svoje ozdravljenje 
pripisivali ili pripisuju našoj Majci na Dobrome. Prije rata je 
izlazio Glasnik Gospe od Zdravlja. U svakome broju toga Glas- 
nika čitamo veliki broj imena onih, koji su svoje ozdravljenje 
pripisivali svojoj Gospi od Zdravlja, i kojoj su se i pismeno 
zahvaljivali. 

Tako sam na pr. čitao u 12. broju njezina Glasnika od god. 
1933. ovaj slučaj. Jedna gospođa iz Splita (Marija Dvornik) je 
40 godina bolovala od lupusa (sušice na licu). Kroz cijelo to 
vrijeme se liječila, a nije se mogla izliječiti. Te iste godine 
1933. bolest joj se pogoršala, da joj je cijelo lice izgledalo kao 
jedna rana. Liječnici u Splitu i u Zagrebu su izjavili, da će do 
koji dan umrijeti. Međutim njezina kćerka (Vjekoslava) obrati 
se Gospi od Zdravlja s vrućim molitvama za zdravlje svoje 
majke. Obrati se sa živom vjerom i velikim pouzdanjem. Kroz 
kratko vrijeme je njezina majka, na veliko začuđenje sviju, 
potpuno ozdravila, pa joj je lice postalo kao i u druge zdrave 
čeljadi. 

Opet kažem: 

Nije ovo jedini slučaj ozdravljenja, koji se pripisivao našoj 
Gospi od Zdravlja. U njezinim glasnicima čitamo imena ne 

samo vjernika Splita i okolice, koji su se u bolesti za se ili za 
svoje utjecali Gospi od Zdravlja, nego čitamo imena iz raznih 
mjesta cijele naše domovine, pače i inostranstva, koji su ozdrav- 
ljenje svoje ili svojih pripisivali Gospi od Zdravlja. + 

Šta više, na pročelnim stupovima ovoga Marijina hrama, 
na stupovima u hramu i na pločama usađenim u zidu čitamo 
imena štovatelja Gospe od Zdravlja, koji su, bez da ih je itko 
silio, htjeli da njihova imena isklesana u kamenu budu vječni 
spomen njihove harnosti prema Gospi od Zdravlja, kojoj možda 
uz druge milosti duguju i milost ozdravljenja. 

Vjera i pouzdanje u moć Gospe od Zdravlja nije ni danas 
malaksala kod Njezinih pobožnih štovatelja. Svakog dana ima 
osoba, koji sklopljenih ruku kleče pred Njezinom slikom, pa 
Joj se ili mole ili zahvaljuju za milosti ozdravljenja. 


Marija - ozdraviteljica duša 


Ali naša Gospa od Zdravlja nije samo ozdraviteljica od 
tjelesnih bolesti nego, još više, od duševnih. Ona je u prvom 
redu i nadasve liječnica naših duša. 

Tjelesno zdravlje nama je drago, ali je Gospi puno draže 
zdravlje naših duša. Što, zar i naša duša može oboljeti? - Naža- 
lost, može i stvarno oboljeva češće nego naše tijelo. A to biva 
kada sagriješimo. Svaki grijeh je bolest, rana duše, veća ili 
manja već prema tome kakav je grijeh, a ako je grijeh prešao 
U naviku, naime, ako je netko otvrdnuo u grijehu, onda može 
postati i neizlječiva bolest duše. Kažem "neizlječiva" obzirom 
na čovječju snagu da se od grijeha oslobodi, a ne obzirom na 
Svrhunaravnu pomoć Božju, koju On preko svoje Majke, daje 
Svakome, da se može od grijeha osloboditi. 

Kod Boga nije ništa nemoguće, a to možemo reći i za 
Mariju: Kod Marije nije ništa nemoguće. A to znači, da Marija 
može osloboditi od grijeha i najokorjelijeg grješnika. 

U spomenutom Glasniku Gospe od Zdravlja čitao sam ta- 
kođer i ovaj slučaj. Jedna osoba nije se htjela nikako ispo- 
vijediti. Dvadeset i pet godina je prošlo od njezine zadnje 
ispovijedi. Nukali su je i nagovarali, da se ipak ispovijedi. A 
ona nikako nije htjela. Kad bi joj netko spomenuo ispovijed, 
ona bi stala kleti i psovati, da je bila strahota čuti. Druga neka 
osoba, koja je srdačno molila za njezino obraćenje, doznala je 
za milosti Gospe od Zdravlja, i učini ovo: Ušije u haljine te 
osobe 4 medaljice Gospe od Zdravlja i počne moliti Njezinu 
Devetnicu. Treći dan Devetnice ova tvrdokorna osoba sama 
zatraži svetu ispovijed. ' 

Da, Gospa od Zdravlja je ozdraviteljica naših grješnih duša. 
To je polje Njezine najšire i najplodnije djelatnosti kroz ovo 
dugo razdoblje postojanja Njezine slike ovdje u našem svetištu. 

Ona, i nitko drugi, svojim majčinskim pozivom privlači 
sebi ojađene i nemirne duše. Ona, puna dobrote i nježnosti, 
daje snagu dušama, da iskreno i sa dubokom bolju u srcu 
priznaju svoje grijehe i dobiju oproštenje. Ona preko čuvara 
Njezina svetišta povraća dušama milost posvećujuću, ljepotu i 
mir. 

Ne biva to samo danas, na Njezin blagdan, nego i preko 
cijele godine. Oh, kad bi ispovijedaonice u njezinu hramu mo- 
gle govoriti, pričale bi nam dugu i tužnu povijest bezbrojnih 
duša, koja je ipak svršila sretno. Pričale bi nam, kako je Gospa 
od Zdravlja mnoge i mnoge spasila od vječne i vremenite pro- 

pasti i povratila mir u duše, mir u ojađena srca i mir u obitelji. 
Vidjeli bismo, kako nisu samo rijetki pojedinci, koji su nakon 
ispovijedi govorili: "Hvala Ti, Gospe od Zdravlja, hvala Ti, 
mila Majko, sad sam miran, sad sam radostan, sad sam veseo, 
sad sam lagan kao pero!..." 

Na svemu ovome mi možemo samo jedno reći, i to baš 
ono, što se nalazi napisano na jednoj kamenoj pločici na Gos- 
pinu oltaru: "Majko, hvala!" Hvala na tjelesnim i duševnim 
ozdravljenjima Tvoje djece! A našemu Splitu možemo samo 
čestitati, da u svojoj sredini ima tako moguću i dobru Majku. 
Split je glasovit zbog povijesnih znamenitosti, koje posjeduje, 
osobito zbog Dioklecijanove palače; glasovit je zbog svojih 
prirodnih ljepota i svoga Marjana, ali je glasovit i zbog svoje 
Gospe od Zdravlja. Kako onda moraju Splićani biti sretni i 
ponosni, da se među njima nalazi dobra Majka na Dobrome, 
čija se slava pročula i pronijela na daleko. 

Kad se je ono u starome zavjetu Bog javio glasovitome 
vođi naroda Izraelskoga Mojsiji, na gori Horebu, onda mu je 
rekao: "Izuj obuću s nogu! Jer mjesto, na kojemu stojiš, sveto 
je tlo!" (II.Mojs.3.5.) 

Vjernici! Ja neću reći, da izujemo svoju obuću, ali kažem: 
Mjesto, gdje stojimo i gdje se ovaj čas nalazimo, sveto je tlo. 
I ne samo stoga, što je ovo crkva, koja je sveto mjesto, kao i 
druge crkve, nego i stoga, što se baš ovdje nalazi Slika moguće 
Majke, koja je bezbrojnim i velikim milostima posvetila tlo na 
kome se nalazi i učinila ga tako slavnim, da mnogi iz daleka 
k njemu dolaze, da vide milo lice ove moguće Kraljice i prime 
Utjehu, pomoć i olakšanje u svojim raznim potrebama. 

Završetak 


I vi, pobožni štovatelji Marijini, došli ste iz bliza i daleka 
u pohode našoj Dobroj Majci, da dadete oduška svojoj po- 
božnosti prema Njoj, ali došli ste, i da joj otkrijete i izjadate 
potrebe svoga srca. Došli ste da Joj se pomolite ili za se ili za 
nekoga svoga. Došli ste da pitate za se zdravlje ili da spasite 
život koje drage osobe ili da molite obraćenje kojega svoga 
ukućanina, ili, da se Gospi zahvalite na primljenoj milosti. 

O, otkrijte Dobroj Majci osjećaje, želje i potrebe svoga 
srca! Recite Joj: "Pokaži se, da si Majka!" Zahvalite Joj na 
primljenim milostima i recite: "Majko, nismo se uzalud u Te 
uzdali!" 

A Ti, o Dobra Majko, preslavna Gospe od Zdravlja, udos- 
toj se uslišati vapaje sviju, da svi odsada, kao i dosada, otidu 
od Tebe utješeni i veseli, što si uslišala njihove vapaje i želje 
i ponovno im pokazala svoju beskrajnu materinsku ljubav! 

O Gospe od Zdravlja, pogledaj na nas! O Gospe od 
Zdravlja, ne zaboravi nas! 

O Gospe od Zdravlja, moli za nas!!! 

SV. NIKOLA, BISKUP I PUTNIK 


Sastali smo se danas u crkvi da proslavimo blagdan jednog 
od najpoznatijih svetaca cijelog kršćanstva, sv. Nikole, čije je 
ime slavno u crkvama istoka i zapada, a štovanje vrlo staro i 
rašireno. Njegovo ime uvršteno je u litanije svih svetih. Na 
njegovu čast podignuto je nebrojeno crkava i oltara. Broj ču- 
desa i uslišenja molitava na njegov zagovor znade samo Svez- 
najući. Jednom riječju: sva vremena, sve zemlje, svi staleži 
izkazuju njemu veliku čast, pa ovako opće, staro i trajno što- 
vanje ne može imati drugoga uzroka, nego njegov vanredno 
svet život i junaštvo njegovih kreposti, te volju Božju, da ga 
častimo. 


Djetinjstvo sv. Nikole 


Općenito se drži, da je sv. Nikola rođen 26. lipnja 270 
godine u gradu Patari (Likija, Mala Azija). Roditelji su mu 
bili bogati i dobri kršćani Epifanije i majka Ivanka. Majka mu 
je imala brata, koji se također zvao Nikola, a bio je biskup u 
Miri, drugom likijskom gradu. 

Kad su dijete donijeli na krštenje i po ondašnjem običaju 
ga postavili u kamenicu, dijete se uspravilo i sklopilo ručice, 

a oči podiglo k nebu i ostalo tako, sve dok se nije obavio cijeli 
obred krštenja. 

U stara kršćanska vremena post je bio propisan svake srije- 
de i petka; nesamo što se nije smjelo mrsiti, nego se moralo 
strogo postiti, tj. samo se jednom na dan smjelo založiti i to u 
večer. Čitamo u brevijaru o sv. Nikoli: "već se u kolijevci 
očitovalo, kolika će biti njegova svetost. Jer dok bi ostalih dana 
češće sisao majčino mlijeko, činilo bi to srijedom i petkom 
samo jednom, i to na večer, a toga se običaja uvijek držao 
diljem svega života." 

Pobožni roditelji su se s najvećom ljubavlju i brigom starali 
oko svog djeteta, da mu odgoje razum i srce; da mu napreduje 
i duša i tijelo. Poduke riječima potkrepljivali su primjerom 
svoga čestitoga života, a svojem ljudskom nastojanju isprosili 
su molitvom i pomoć s neba, bez koje je svaki naš napor i trud 
uzaludan. 


Dječačko doba 


Otac se na vrijeme pobrinuo, da mu sinčić steče znanje 
primjereno njegovu položaju, a još više pregnu oko njegove 
izobrazbe, kad je razabrao, da je Bog Nikolu odabrao za velike 
stvari, te je osjećao kao svoju svetu dužnost, da ga za to i 
spremi, koliko je to u njegovoj moći. 

Za učitelja mu našao pobožna i učena svećenika, jer svje- 
tovnih učitelja još nije bilo u onim krajevima. U to doba pada 
i prvo čudo, što ga učini, koje je početak nebrojenim čudesima, 
radi čega steče opravdan naziv Velikog Čudotvorca. Idući 
Nikola jednom u crkvu, susrete neku ženu, hromu u obje noge... 
Zamoli ona milostinju od dječaka, kojeg je možda i poznavala 

kao milostiva, a iz bogate kuće. A mali Nikola bio je nedavno 
čuo, kako su sv. Petar i sv. Ivan izliječili hroma pred hramom 
u Jeruzalemu, i osjetio je Božje nadahnuće, da će se ispuniti, 
što je kazano: "Štogod zaištete u moje ime, dat će vam se" i 
pogledavši dječak u nebo reče ženi: "U ime Gospodina Isusa 
iz Nazareta ustani i hodi!" i ozdravi žena onoga časa, a ljudi 
se diviše i hvališe Boga. 


Nikola se sprema za službenika oltara 


Svršivši osnovne nauke Nikola se dugo molio duhu Sveto- 
mu za rasvijetljenje, koji stalež da prigrli. Iza zrela promišljanja 
odluči Nikola, da će se posvetiti službi oltara, jer će tako služiti 
Bogu i ujedno i narodu svomu biti od najveće koristi. Tu 
odluku saopći i svom ujaku, biskupu u Miri. 

Ne znamo, gdje je Nikola učio bogoslovne nauke. Kršćan- 
skih je velikih škola bilo u nedalekim gradovima Antiohiji i 
Cezareji, pa u nešto daljoj grčkoj Ateni, a najglasovitija je bila 
u egipatskoj Antiohiji. 

Gdje je učio da učio, svakako je temeljito naučio, jer se 
kasnije kao biskup na saboru u Niceji smio uhvatiti u koštac s 
krivovjercima. 

Niže redove podijelio mu je biskup Mire. 

Tih godina stade po Maloj Aziji harati strašna kuga. Bilo 
je to nekako oko 300. Nikola i njegovi roditelji obilazili su 
neumorno umiruće i dijelili im utjehu i okrepu tijela i duše. 
Roditelji Nikolini pod teretom godina kroz tri dana jedno za 
drugim podlegoše pošasti kao pravi mučenici kršćanske ljubavi. 
Nikoli se nije ništa zla dogodilo. Providnost Božja ga čuvala 
za druga velika djela. 

Prijatelj bijednih 


Sahranivši uz sinovsko počitanje svoje roditelje, ostane 
Nikola sam baštinik njihova imetka. Ipak je Nikoli bila na 
pameti riječ Spasiteljeva: "Nijedan od vas, koji se ne odreče 
svega, što ima, ne može biti mojim učenikom." 

U blizini roditeljske mu kuće imao je svoj dom neki čo- 
vjek, što je nekada bio bogat, ali je izgubio carsku službu i 
skoro sav imetak, možda i svojom krivnjom. A živjeti se mora! 
Pa da je bio barem sam, nego je imao tri kćeri, koje bi se 
mogle udati jedna po jedna, jer su bile lijepe i pristale, ali im 
ne može dati miraza, da se udaju dolično njegovu položaju, 
siromah pak nijedan ih neće, jer se boji, da gospodske kćeri 
nisu za njega. I nesretni otac odluči trgovati ljepotom i mla- 
došću svojih kćeri, da tako nešto zaradi. One se molile Bogu, 
da ih spasi. 

I Nikola je nekako doznao za tu crnu odluku nesavjesnog 
oca, pa uzevši kesicu napuni je dukatima, umota u platno i 
prišuljavši se noću do kuće onog nesretnika ubaci zamotak kroz 
prozor brzo se udaljivši slušajući i u tom riječ Isusovu: "Kad 
činiš milostinju, neka ne zna ljevica, što čini desnica" (Mt.6,3). 

Možemo lako pomisliti, kako se otac onih djevojaka za- 
čudio, kad je ujutro našao onoliko novaca. Prebroji ga i reče: 
"Otkuda ovo ovdje?" A razmišljajući dođe do uvjerenja, da mu 
je to ubacio neki prijatelj, jer je svako drugo tumačenje bilo 
nemoguće. Vidjevši, da je svota dovoljna, da časno uda jednu 
kćer, opremi je i miraz joj dade. Kad li se ono dogodi i po 
drugi put: nađe naime i jednoga jutra i drugu kesicu s dukatima. 
Spremi on i srednju kćer. A kad je to bilo gotovo, sve mu je 
nešto govorilo, da će onaj dobrotvor i treći put doći, pa ga je 

u zasjedi čekao nekoliko noći. I doista, baš kad Nikola ubaci 
svoj dar i za najmlađu mu kćer, skoči otac, stiže neznanca i 
pozna u njemu Nikolu. Unatoč svega zaklinjanja, neka šuti, 
sretni otac razglasi svemu i svakomu, što mu je učinio Nikola, 
prijatelj sirotinje. 

Radi ovoga se djela slika sv. Nikola s tri jabuke, koje 
označuju dar djevojkama. Odatle i to, što se u nekim mjes- 
tima djevojke za udaju utječu sv. Nikoli, da im svojim 
zagovorom izmoli dobra i plemenita zaručnika. 


Svećenik i opat 


Napokon je nadošlo vrijeme, da se ispuni Nikolina živa 
želja: da uniđe k oltaru Gospodnjem, gdje će prikazivati Neo- 
kaljanog Jaganjca. Dođe dan, da primi Duha Svetoga i vlast 
bijednim grješnicima namjesto Boga opraštati grijehe. 

Kad je razdijelio imanje potrebnim i siromašnim, zaputi se 
u Miru, da mu ujak podijeli sveti red svećeništva. 

Kako je njegov ujak Nikola I. bio osnovao na brijegu blizu 
Mire jedan samostan, što ga je nazvao "Sion", i sam biskup 
bio starješinom samostana, to je on zbog svoje starosti odredio 
svog nećaka, da bude opat tomu samostanu. Nikola još nije 
imao ni 30 godina, ali glas o njegovoj svetosti i učenosti pronio 
se nadaleko. 

Svetac zaželi obići sveta mjesta i dozvolom biskupovom 
ukrca se u lađu za Aleksandriju. Pokloni se:i pomoli na grobu 
sv. Marka Evanđeliste, posjeti velikog biskupa sv. Atanazija, a 
zatim potraži u tebaidskoj pustinji Sv. Antuna i kod njega se 

zadrži duže vremena. Tamo obuče na se prosto odijelo, te se 
pješice zaputi u Jeruzalem i odatle u druga sveta mjesta. Sve 
je to naš svetac obašao bosonog i gologlav, sav zaduben u 
razmišljanje o događajima i uspomenama vezanim za ta sveta 
mjesta. 

Kod spilje blizu Betlehema kasnije je sagrađena crkva u 
čast sv. Nikole. 


Oluja na moru 


Vraćajući se iz Palestine, plovio je lađom. Za vrijeme vož- 
nje nastala silna oluja, da je pokidala sva jedra i otrgnula 
kormilo, pa je lađa bila prepuštena valovima. Mornari se obra- 
tiše s molbom Nikoli, koji je mirno stajao u jednom kraju lađe, 
zaklinjući ga, neka se smiluje njima i njihovoj djeci, koja će 
ostati bez hranitelja. Svetac im reče neka se iskreno pokaju za 
svoje grijehe i podignuvši ruke k nebu zazva slavno ime Isu- 
sovo, te zapovijedi vjetrovima, da prestanu i vrate moru tišinu. 
I vjetar stade, oblaci se raziđoše, more se umiri, te se vožnja 
mogla sigurno nastaviti. 

Tada se jedan dječak pope na vrh jarbola, da na njemu 
popravi križ, što ga bura polomila. Radeći oko toga omaknu 
se i pade s one visine na palubu i ostane na mjestu mrtav. 
Pritrča Svetac, načini nad njim znak sv. križa, uze ga u ruku i 
mladić ustane živ i zdrav. 

Zato se mornari svega svijeta mole sv. Nikoli, grade mu 
crkve i oltare, te ih darivaju, čine zavjete u njegovu čast, pos- 
tavljaju slike po svojim domovima i brodovima. 

Iza ujakove smrti 


U to Bog pozva svoga vjernoga slugu, biskupa u Miri, 
ujaka Svečeva, da mu podijeli zasluženu plaću u nebesima. 
Pokopaše ga na Sionu, u kapelici sv. Ivana Krstitelja. Njegovo 
tijelo kasnije je preneseno u Mletke. Crkva ga slavi kao sveca. 
Novi biskup u Miri zvao se Ivan. 

God. 314. umro je i biskup Ivan, te se okolni biskupi, 
svećenstvo i narod sabraše da biraju novoga biskupa. 

Zlatna legenda priča, da je jedan biskup čuo glas po noći, 
koji mu je govorio, neka pazi u jutarnji sat na vratima crkve i 
koga ugleda prvog, da ulazi u crkvu, a ime mu je Nikola, neka 
njega posveti za biskupa. I zbilja se naš Nikola po čudu zaputi 
prvi u crkvu, a biskup, koji je stražario na vratima crkve, 
zaustavi ga i upita: "Kako ti je ime?" - On, kako je bio go- 
lubinje priprostosti, poniknuvši glavom reče: "Nikola, sluga 
Vaše Svetosti." I uvedoše ga u crkvu, postaviše ga na biskupsku 
stolicu, premda se je tome veoma opirao. 


Sv. Nikola - biskup Mire 


Iza toga u određeno vrijeme je svečano posvećen za bis- 
kupa Mire. Kad je održao prvu biskupsku misu i dao svoj prvi 
pastirski blagoslov, dogodi se vanredno čudo, da je oživjelo 
jedno mrtvo dijete. Majka mu naime na glas, da je Nikola 
izabran za biskupa, pohitjela u crkvu, da prisustvuje ustoličenju, 
a ostavila dijete samo, koje je baš htjela okupati. Sjetivši se, 
da bi se djetetu moglo što dogoditi, pohiti kući i nađe ga mrtva, 
jer se bilo u vatri spržilo. Uzme ga u ruke i ponese u crkvu, 
te prispije upravo u vrijeme blagoslova novog biskupa; dijete 

oživi i tako Bog čudom potvrdi, kako mu je po volji izbor 
novoga biskupa Mire. Radi toga sv. Nikolu štuju kao zagovor- 
nika protiv požara i vatre. 

I dosada je On provodio kreposni život, a sada kao biskup 
još kreposniji. Odsada je jeo samo jednom na dan, a mesa ni 
vina nikada više nije okusio. Kod stola je dao čitati sv. Pismo, 
noću je malo spavao i to na tvrdom a jutrom se rano dizao i 
sa.svojim svećenstvom pjevao himne i psalme. Dan bi posvetio 
brizi uprave biskupije, skrbio se za sirotinju, tražio zabludjele, 
da ih privede k Bogu. 


Čudesa sv. Nikole 


Nebrojena su i raznovrsna čudesa, što ih pripisuju sv. Ni- 
koli. Spomenut će samo dva. 

a) Zaklani đaci 

Dva đaka iz bogate i ugledne kuće idući u Atenu, da uče 
tamo filozofiju nosili su sobom veću svotu novaca. Kako su 
htjeli posjetiti sv. Nikolu i preporučiti se njegovim molitvama, 
prošli su kroz Miru. Gostioničar videći u njih mnogo novaca, 
nasvjetovan od zlog duha, ubije ih, a onda ih sasiječe u komade 
i posoli u jednoj bačvi kao svinjsko meso. Obaviješten od 
anđela o tom zločinu sv. Nikola pođe u gostionu, očitova gos- 
tioničaru što je učinio i žestoko ga ukori. Na to povrati život 
mladićima moću svoje molitve. Odatle dolazi, da đaci i djeca 
uopće štuju sv. Nikolu kao svog zaštitnika. , 

b) Pomaže mornarima. - Zahvatila bura lađu na širokom 
moru, a mornari plačući mole: "Nikola, slugo Božji, ako je 

istina, što o tebi govore, pomozi nam!" Odjednom se pred njima 
stvori častan starac i reče "Zvali ste me, evo me!" I uze u ruke 
kormilo, a oluja smjesta nestade, a starac se izgubi ispred očiju 
njihovih. Kad je lađa pristala u Miru, zapute se lađari u crkvu, 
gdje se baš biskup sa svećenicima nalazio, i odmah prema 
onom liku s broda poznadoše Nikolu, premda ga prije nikada 
nisu vidjeli. 


U borbi s krivovjerjem 


U doba sv. Nikole stalo se širiti krivovjerje nekog Sabelija, 
a kasnije krivovjerje aleksandrijskog svećenika Arija. Sv. Ni- 
kola se odrješito borio protiv svakog krivovjerja, a znamo, da 
je osobito ustao protiv Arijevih zabluda i njegovih pristaša. 

Papa Silvestar je sazvao i opći crkveni sabor u maloazij- 
skom gradu Niceji, da stane na kraj žalosnom raskolu. Tu se 
sakupilo bilo 318 biskupa. Na saboru je govorio i sv. Nikola i 
protiv krivovjeraca napisao više spisa. 


Put u Carigrad i u Rim 


Želio je poći u Rim, da se pomoli na grobu prvaka apos- 
tolskih i da iskaže svoje sinovsko počitanje nasljedniku sv. 
Petra, rimskom biskupu. Ukrca se u lađu i dođe u Bari. Tu 
reče proročanske riječi: "Hic quiescent ossa mea - ovdje će 
počivati moje kosti." U Rimu ga je srdačno dočekao papa 
Silvestar. Nakon toga se opet povratio u Miru. 

Nagrada 


Po nadahnuću Božjem dozna sv. Nikola, da mu se pri- 
bližuje posljednji dani zemnoga života, pa održa još jednom 
svečanu službu Božju, podijeli posljednji put za života svoj 
blagoslov i sa svima se oprosti. Povuče se zatim na Sion, 
samostan onaj blizu Mire, i tamo zapade u laganu groznicu, 
primi sv. sakramente te mu je iznemoglo tijelo malo pomalo 
sve više slabilo. Jednog dana napuni se soba anđelima i nebes- 
kom svjetlošću, što su svi prisutni vidjeli. Svetac zamoli ne- 
beske glasnike, da s njim naizmjence mole psalme. I započeše 
anđeli 30. psalam: "U te sam se, Gospodine uzdao, ne ću se 
postidjeti dovijeka," a svetac preuzme drugi redak. Kad je na 
red došao šesti redak, izmoli ga svetac; "U ruke tvoje predajem 
dušu svoju; otkupio si me, Gospodine, Bože istine", i predade 
dušu svome Stvoritelju dana 6. prosinca, po svoj prilici g. 341. 

Na vijest o smrti sv. Nikole navrvi silan narod, da poljubi 
onu ruku, koja je toliko puta blagoslivala, toliko suza otrla, 
toliko dobročinstava udijelila. Dođoše i mnogi biskupi, te na 
dan ukopa održaže svečanu misu zahvalnicu. Nije čitana sv. 
Misa u crnu, jer je svatko bio uvjeren da za njegovu dušu ne 
treba moliti, nego slaviti Boga u sluzi njegovu. 

Prisutni biskupi odmah ga proglasiše svecem. 

Tijelo Svečevo položiše u kovčeg od mramora i u njega 
grančicu palme, što ju je Svetac bio donio iz Jeruzalema i koja 
je ostala kroz cijelo to vrijeme zelena. 

Kad je Mala Azija dospjela u turske ruke, pa i crkva sv. 
Nikole s njegovim tijelom, doplovile su pred Miru tri talijanske 
trgovačke lađe i na vješt se način dokopale Svečeva tijela i 

prenesoše ga 9. svibnja 1087. u Bari, talijanski grad. Tamo je 
i danas najglasovitije proštenište sv. Nikole, kamo hodočaste 
štovatelji sv. Nikole iz svih strana svijeta: 


Štovanje sv. Nikole 


Sv. Martin i sv. Nikola bijahu jedini sveci stare crkve (osim 
BI. Dj. Marije) kojima su u čast dizane crkve i slavile im se 
svetkovine, a da nisu bili mučenici. Sv. papa Damas, 20 godina 
iza Svečeve smrti sastavio je posebnu Misu u čast sv. Nikole. 

Njegove crkve podignute su u Rimu, Carigradu, u Maloj 
Aziji i mnogim krajevima svijeta. 

Kako se sv. Nikola mnogo štuje i u našim krajevima, do- 
kazom su brojne crkve i kapele podignute njemu u čast. Računa 
se, da u Hrvatskoj ima 119 crkava. Jedna je od najstarijih u 
Dubrovniku iz 13. stoljeća, blizu samostana OO. Dominika- 
naca, zvana "Sv. Nikola na Prijekom." 

Dragi Bog čini i danas čudesa po zagovoru ovog svog 
ugodnika. Iz grobnice Svečeve u Bariju teče čudotvorna mana 
(mira), po kojoj ozdravljuju teški bolesnici. Obilni zavjetni da- 
rovi po raznim crkvama u svijetu dokazom su onih nebrojenih 
uslišanih molitava putnika, pomoraca i drugih štovatelja sv. 
Nikole. 

Blagdan sv. Stjepana 


OPRAŠTAJMO, PA ĆE SE I NAMA OPROSTITI 


Isus je sama ljubav i učitelj ljubavi. On je zapovjedio da 
ljubimo ne samo prijatelje nego i neprijatelje. U svom govoru 
na gori bjelodano je naglasio: "Čuli ste, da je kazano: ljubi 
bližnjega svoga, a mrzi na neprijatelja svoga! A ja vam kažem: 
Ljubite i neprijatelje svoje! Činite dobro i onima koji vas mrze 
i molite se za one, koji vas progone i kleveću, da budete sinovi 
Oca svoga nebeskoga, koji čini da sunce njegovo izlazi nad 
zlima i dobrima, i daje kišu pravednima i nepravednima!" 
(Mt.5,43-45). 

Mi imamo pravo, ali ne samo pravo, nego i svetu dužnost 
da mrzimo nečija zla djela, nečiju mržnju i zlu volju, ali ne- 
mamo pravo da mrzimo njih kao ljude, kao Božja stvorenja, 
koje je Bog stvorio za isti cilj, kao i nas. Mi ne možemo i ne 
smijemo mrziti nikoga. 

Danas slavimo čovjeka, velikog čovjeka i velikog ljubitelja 
i nasljedovatelja Isusa Krista, koji je za Isusa i za njegovo djelo 
i život svoj dao, ali nije mrzio ni Isusove ni svoje neprijatelje, 
koji su ga na smrt kamenovali. To je sv. STJEPAN, prvo- 
mučenik Gospoda Boga, koji je u zadnjim svojim časovima, u 
teškim svojim mukama i izdisajima molio za svoje neprijatelje, 

da im Bog oprosti njihovu krvoločnost: "Gospodine, ne uzmi 
im ovo za grijeh!" (Dj.Ap.7). : 

Riječi su to divne, dostojne velikoga Stjepana. Istovjetne 
sa riječima njegova Učitelja, Spasitelja Isusa, koji je isto tako 
zavapio sa križa: "Oče, oprosti im, jer ne znaju što čine!" (Lk. 
28,31). 

Ovaj veliki mučenik i vitez kršćanske ljubavi i kršćanskog 
praštanja sv. Stjepan, nije ostao usamljen na pozornici i na areni 
kršćanske borbe. Odmah nakon junačke i slavne smrti sv. Stje- 
pana pa sve do današnjih dana milioni i milioni Isusovih sljed- 
benika, koji su, istina, tijelom bili slabi, ali duhom jaki, izvr- 
šavali su ovu najtežu zapovijed svoga Učitelja: "Ljubite i nepri- 
jatelje svoje!...,jer ako ljubite one, koji vas ljube, kakvu ćete 
plaću imati? Ne čine li to i carinici?" (Mt.5,46). 

Dakako, to je našoj grješnoj i nižoj naravi teško i odurno, 
ali bez borbe i samozataje ne ide. Sebe, svoju slabu i grješnu 
narav svladati, to je najveće junaštvo. A oni koji su znali i 
htjeli svladati, postali su največi junaci, a ujedno i najsličniji 
svome Božanskom Učitelju, koji nije samo to naučavao i za- 
htjevao, nego i sam izvršavao. A da to shvatimo, a osobito da 
to u djelo provedemo, moramo se za to Bogu moliti za nad- 
naravnu snagu i pomoć božju. Bez pomoći Božje, bez pomoći 
odozgo o tome ne može biti ni govora, jer zemaljski čovjek ne 
Samo da to ne može izvršiti, nego ne može to ni shvatiti. 

Sv. Jakov, apostol, jasno je rekao: "Ako tko veli, da ljubi 
Boga, a mrzi na brata svoga, taj je lažac" (1.Jak.4,20). A on je 
to opet naučio od Isusa, koji je govorio: "Ako, dakle, prineseš 
Svoj dar na oltar i ondje se sjetiš, da tvoj brat ima nešto protiv 
tebe, ostavi ondje svoj dar pred oltarom i idi prije te se pomiri 
S bratom svojim, pa onda dođi i prinesi svoj dar." (Mt.5,23-25), 

Ovo je velika opomena svima, a osobito onima, koji možda 
i po više dana, mjeseci, pa čak i godina stoje i žive u istoj 
kući, u istom susjedstvu, a niti najmanju uvredu ne mogu i ne 
će oprostiti do groba!" Strašno je to čuti iz bilo čijih, a osobito 
kršćanskih usta. A ne znaju jadnici, da baš time izazivaju na 
sebe prokletstvo uvijek kad izgovaraju riječi u Očenašu: "Ot- 
pusti nama duge naše, kako i mi otpuštamo dužnicima našim!" 
Shvaćaju li, da time sami za sebe mole, da im Bog ne oprosti 
grijehe. 

Još davno je stara poganska mudrost, a to je mudrost zdra- 
vog razuma, govorila: "Prema neprijateljima se treba vladati 
tako, da nam oni uskoro postanu prijatelji!" (Pitagora). 

Ljubav i praštanje su najljepša odlika svakog kršćanina, a 
donose i na ovom svijetu utjehu, mir i zadovoljstvo duše, a 
kod Boga zaslugu i nagradu. 

Današnji sv. Stjepan je umirao, ali je bio pun veselja, 
zanosa i sreće. Svojim praštanjem ubojicama zaslužio je da vidi 
"slavu Božju i Isusa gdje stoji s desne strane Bogu i reče: Eto, 
vidim nebesa otvorena i Sina čovječjega gdje stoji s desne 
strane Bogu" i da "usne u Gospodinu" (Dj.Ap.7,60). 

Poput današnjega sv. Stjepana i mi se učimo i naučimo 
svakome opraštati! 

Čitao sam, kako je jedan svećenik tek došao na novu župu. 
Prvih dana svoga boravka u novoj sredini dozna, da u jednoj 
kući, gore u potkrovlju stanuje najžešći protivnik Crkve. Bio 
je to stariji čovjek, ali pun gorčine u srcu. Njegova mržnja na 
sve, što je kršćansko, toliko je velika, da bi mogao i ubiti 
svećenika... 

I taj svećenik se odvažio i pošao u taj stan. Pokucao je, 
otvorio vrata i stao na pragu. Kad ga je dotično čovjek opazio 

u njegovoj svećeničkoj odjeći, zapao je u grč od mržnje. Skočio 
je, poletio prema njemu i odvalio mu zaušnicu, da je sve zvi- 
jezde mogao pribrojiti... 3 

A taj je svećenik iza toga opet ostao miran. Cekao je da 
ga udari i po drugom obrazu. I čovjek je čekao isto tako na 
svome mjestu neko vrijeme i vratio se na svoje mjesto... 

- Ako u tome uživate - rekao mu je mirno - slobodno mi 
dajte još jednu ćušku. Vi i onako nemate nikakva užitka... 

To je prolomilo led oko njegova srca. Počeo je razgovarati 
sa svećenikom. Ispočetka dosta oprezno, a onda iskreno, ot- 
voreno i srdačno. 

Sutra je došao na ispovijed. 

Sv. Stjepane, budi naš uzor u opraštanju! 

Blagdan Svete Obitelji 


RAĐANJE DJECE U BRAKU 


Današnja moja pouka na blagdan Sv. Obitelji ima za pred- 
met najosjetljiviju točku katoličkog morala. Velim, najosjetlji- 
viju, jer ljudi nažalost ne rado o njoj slušaju, a ne rado slušaju, 
jer ih se najviše tiče. A ipak mora se o njoj govoriti, da oni, 
na koje se to odnosi, imaju čisti pojam o svojoj dužnosti i da 
znaju, da je velika njihova odgovornost. Ne znam, da li i sami 
već naslućujete, koja bi to bila točka, ali svejedno. Ja vam je 
moram spomenuti. To je: rađanje djece u braku. 


Kriva mišljenja 


Kad smo baš na tome, onda moram najprije naglasiti, da 
o nijednom moralnom pitanju ne postoje, ne šire se - i to tako 
nevjerojatno i upadno - kriva mišljenja kao o ovom pitanju. 
Čovjek, koji ima prigodu da o tome sluša, dobiva dojam, da 
oni koji zastupaju i drže se krivih mišljenja, imaju pravo, a oni, 
koji imaju ispravno mišljenje, da su na krivom putu. Pače, 
znade se dogoditi, da ovi posljednji, tj. oni koji se drže i vladaju 
po ispravnom mišljenju, budu izrugivani na jedan ili na drugi 
bezobrazni način. 

Drugi opet, kojima su kriva mišljenja preokrenula dušu, 
još uvijek smatraju grijehom svaki ružni čin prije braka kao i 
svaki čin nevjere za vrijeme braka, ali zato smatraju - i nitko 
ih u tome ne može razuvjeriti - da im je sve dozvoljeno u 
braku. Ne poznaju i neće da poznaju - a to je najveći stepen 
otvrdnuća - da se i bračni život mora odvijati u granicama 
moralnog zakona. Među ovima, doduše, ima ih, koji bi u brač- 
nom životu smatrali jedino grijehom pobačaj, a sve drugo ne 
smatraju grijehom. 


Ispravno mišljenje 


Međutim nije tako. Pobačaj dakako u očima Božjim i u 
očima Crkve jest najveći zločin protiv pete zapovijedi Božje, 
pače i veći nego i samo ubojstvo odraslog krštenog čovjeka, 
ali ima stvari, koje su u bračnom životu i bez pobačaja zabran- 
jene. A to je sve ono što se protivi prvoj i glavnoj svrsi ženidbe: 
rađanju djece. 

Brak, ženidbu je Bog ustanovio. Onoga časa kad ju je 
ustanovio, lebdio je pred njim jedan uzvišeni cilj, zbog kojega 
ju je ustanovio. Taj cilj jest rađanje novih ljudi. Taj cilj je Bog 
i saopćio prvim ljudima, Adamu i Evi, a preko njih i svim 
drugim ljudima kad je rekao: "Rastite i množite se!" Kao da 
im je htio reći: "Eto, ja sam vam dao stvaralačku moć i vi se 
po ženidbi služite tom moću, ali na taj način, da povećate i 
pomnožite broj ljudi, a ne za što drugo." 

Jasno je dakle, da se muž i žena, iza kako se međusobno 
Povežu svetom i nerazriješivom, a kod nas kršćana i sakramen- 
talnom ženidbenom vezom, mogu služiti sa stvaralačkom moću, 

ali samo na prirodni, od Boga određeni način, koji se ni po 
čemu ne protivi od Boga određenom cilju ženidbe: rađanju 
djece. 

Oni se, dakle, ne smiju služiti sa stvaralačkom moću kako 
hoće i kako im konvenira, kako im pravi zadovoljstvo, već 
samo onako kako Bog to traži i hoće. Služe li se drukčije, svaki 
put čine grijeh, veliki grijeh. I nema toga razloga koji bi ih u 
takovim slučajevima opravdavao. Ni bolest, ni smrt žene, ni 
siromaštvo, ni stambene neprilike ni bilo koji razlog ih ne 
opravdava. Zašto? 

- Zato Bog nije postavio opravdavajući razlog. 

Dakle, svako svijesno i namjerno izbjegavanje i onemogu- 
ćavanje začeća na jedan ili na drugi način prigodom bračnih 
čina u očima Božjim i u očima Crkve predstavlja teški zločin, 
protunaravni grijeh, koji vapi osvetu pred licem Božjim, a brač- 
ni drugovi, koji ga počinjaju, teško terete svoju savjest. 

Nego da ne bi netko pomislio, da je ovo moja samovoljna 
tvrdnja, moram spomenuti što o tome kaže službena Crkva, 
koju je Bog postavio za trajnog čuvara objavljene vjere i ob- 
javljenog morala. 


Službena riječ Crkve 


Na Silvestrovo god. 1930. sv. Otac Papa Pijo XI. izdao je 
svoju veliku okružnicu o kršćanskom braku, gdje je u ime 
Isusovo kršćanskim roditeljima, koji djecu u majčinskoj utrobi 
ubijaju rekao, da su gori od najgorih ubojica; a majkama i 
očevima, koji se svim sredstvima trude da njihov brak ostane 
sa što manje djece, rekao je da su teški grješnici pred Bogom. 

Po cijeloj Evropi organizirali su protivnici kršćanske nauke 
protestne skupštine i povorke, u kojima su nosili natpise: "Dolje 
okrutni Papa", "Zašto se Crkva ne smiluje jadnim majkama?", 
"Hoćemo da budemo gospodari svoga tijela" itd. 

Međutim Papa, odnosno Crkva nije popustila i doklegod 
Crkva bude Crkva - a bit će do sudnjega dana - neće popustiti 
ne samo pred modom da se djeca ubijaju, a majke se ne zovu 
ubojicama, nego "inteligentnim ženama", nego neće popustiti 
pred modom, da se muž i žena služe sa stvaralačkom moću, a 
djecu neće da rađaju, pa makar se oni zvali kršćanskom obitelji, 
mjesto da se zovu "kršćanskim grobljem." 

Da Crkva nije popustila i da neće popustiti, ona je 20 
godina nakon toga opet progovorila na usta Pija XII. U velikom 
govoru od 29. listopada 1951. on je ponovno izjavio jasno i 
otvoreno: "Dokle god čovjek nije postao zločinac, nije nikom 
dozvoljeno taknuti u njegov život...niti roditeljima, niti supru- 
gu, niti on sam može s njim raspolagati." A u istom govoru 
naglasio je Pijo XII. još otvorenije nego njegov predšasnik, da 
su roditelji, koji bi na bilo koji način htjeli ljubav ili užitak u 
braku, a neće djece, teški grješnici pred Bogom. 

Crkva se ne obazire na modu, Ne obazire se ni na tobožnje 
opravdanje "svi tako rade." Crkva jednostavno i bezobzirno 
svima, koji tako rade dovikuje: "Griješite i teško Boga vrije- 
đate!" jer kod sebe ima jasne riječi Božje, da je prva zapovijed 
data bračnim drugovima: "Rastite i množite se!" (Dobar Pastir, 
1953) 

U Sv. Pismu St. Zavjeta izričito se spominje jedan čovjek 
Onan, koji je u braku vršio bračne čine na neprirodni način, 
Pa se i danas taj grijeh po njemu i nazivlje "onanizam". Bog 

je istoga časa pripustio, da Onan radi toga umre. A Sv. Pismo 
veli, da je ono, što je Onan učinio, djelo, koje je "Bogu mrsko". 


Grijeh pred ljudima 


Međutim onanizam ili protuprirodni bračni čin, učinjen na 
jedan ili na drugi način, ne samo da je on u sebi zlo i da je 
naravnim pravom zabranjen, a prema tome i da je veliki grijeh 
pred Bogom nego i pred ljudima. 

Da ne spominjem druge razloge spomenut ću samo razlog 
izumiranja ne samo pojedinih obitelji, nego i naroda, kojemu 
je jedini uzrok neprirodno čuvanje od djece. 

Prema pisanju jednog engleskog časopisa od god. 1940. 
Engleska zbog bijele kuge, tj. zbog neprirodnog čuvanja od 
djece u braku ide ususret depopulaciji, izumiranju pučanstva. 
Te godine je u Engleskoj bilo već preko 50% pučanstva starije 
od 30 godina. Ako umnažanje pučanstva ostane na sadašnjem 
stupnju - zaključio je engleski časopis - cijela Engleska sa 
Welsom (Uelsom) imat će koncem slijedećeg stoljeća tek toliko 
koliko danas ima okrug Londona, tj. otprilike 4,5 milijuna sta- 
novnika. 

God. 1933. glasoviti bečki učenjak P.W.Schmidt nazvao je 
grad Beč gradom smrti. Te je naime godine u Beču 10.000 više 
umrlo nego rođeno. A to znači, da bi na taj način Split za 12-15 
godina postao groblje, bez ijedne žive duše. 

Isto je tako poznato, da i cijela Francuska zbog istog raz- 
loga ide depopulaciji. 

Nažalost, moramo to isto ustvrditi i o našem hrvatskom 
narodu. Evo što o tome piše jedan naš pisac: "Mi Hrvati naza- 

dujemo i padamo....Prohujaše preko ove drage i napaćene ze- 
mlje tolike vojske: i avarska, i hunska, i turska, i švapska, i 
talijanska. Iscijediše toliku krv iz napaćene nam Hrvatske, da 
se ona neće više nikada oporaviti od tolikih pretrpljenih rana. 
Ali eto nama nije to dosta, već i sami tu mučenicu i patnicu, 
majku Hrvatsku, ubijamo i zatiremo. I tko? Nitko drugi, već 
vi majke i vi očevi, koji svijesno i promišljeno uskraćujete toj 
majci, da se što prije oporavi od tolike prolivene krvi, umjetnim 
sprečavanjem poroda, ili čak nesvijesnim i pormišljenim ubija- 
njem njena podmlatka." (Suić, Priručnik seoskog propovjed- 
nika). 

I ako roditelji kažu, da ih k tome vodi gospodarsko-finan- 
cijski razlozi, možemo im odgovoriti, da to nije istina. Čin- 
jenica, da natalitet opada baš kod onih naroda, pokrajina i 
obitelji, koje ekonomski bolje stoje, drukčije govori. 

Pravi i jedini razlog ove užasne pošasti, koja se mu- 
njevitom brzinom širi i postaje općečovječanska najteža rana, 
a ujedno i općečovječanski grijeh, jest pretjerana težnja za 
uživanjem i strah pred žrtvama, koje su skopčane sa rađanjem 
i odgajanjem djece i pomanjkanje kršćanskog duha. U našoj 
Slavoniji, Srijemu, najbogatijim našim krajevima, ljudi su bolje 
opskrbljeni nego u Bosni i Hercegovini, pa ipak u Slavoniji i 
Srijemu je najmanji broj djece, a najveći u Bosni i Hercegovini. 


Zaključak 
Iz ovih mojih riječi možete razabrati, da je protuprirodni 
bračni čin - učinjen na jedan ili na drugi način - pred Bogom, 


pred Crkvom i pred ljudima veliki grijeh, koji vapi osvetu pred 


187 


licem Božjim. O tome grijehu - više nego i o jednom-drugom 
treba voditi računa. I njega treba ispovijedati. I njega se treba 
čuvati. 

I ako hoćete da znadete, koji je najteži križ svakoga sveć- 
enika, to je njegova dužnost, da u ispovijedaonici mora pitati 
i o ovom grijehu. Makar svećenik bio krivo protumačen, makar 
čuo predbacivanje "Što se to vas tiče?", makar se u ispovije- 
daonici i usred ciče zime znojio od muke, on, ako će biti pravi 
svećenik, i ako će sakramenat ispovijedi obavljati valjano i 
dostojno, mora se u ispovijedaonici osvrnuti i na ovaj grijeh 
kod svih onih osoba, za koje smatra da bi ga mogle počiniti, 
a same ga ne spominju. 

Gospode Bože, daj našim roditeljima, da vjerno stoje na 
straži svoje roditeljske dužnosti; da odgovore uzvišenom pozi- 
vu, na koji si ih Ti postavio: da rađaju, ljube i žrtvuju se za 
svoju djecu. Daj im svijest odgovornosti i puno pouzdanje u 
Tvoju slatku Providnost. 

I blagosivat će ih domovina.... 

I blagosivat će ih djeca i unuci... 

I blagoslovit ćeš ih i naplatiti ćeš im Ti, Gospodar vječnoga 
života - naš Bog Svemoguć. 

H. DIO 


PRIGODNI GOVORI 


PAPA - ČUVAR CRKVENOG JEDINSTVA 
(Za Papin dan) 


Mi katolici gledamo u Sv. Ocu Papi zamjernu veličinu. 
Njegova veličina je neprolazna, jer je neprolazna služba, koju 
vrši. I ne mislim sada samo na službu slavno vladajućeg Pija 
XII., nego na službu prošlih i budućih Papa, tj. mislim na 
papinstvo kao takovo. Papa je vidljivi namjesnik Kristov na 
zemlji, on je pravi nasljednik Sv. Petra, kojega je Krist ostavio 
mjesto sebe. To je ono, što mi u Papi danas slavimo. To je 
ono neprolazno, što nas katolike s Papom pod svaku cijenu 
povezuje. 


Crkveno jedinstvo 


Svijet je kroz dugu svoju povijest vidio mnoge uzvišene i 
velike stvari. Vidio je stare egipatske faraone, gdje grade silne 
piramide; vidio je perzijskog cara Kira, koji je utemeljio svjet- 
sko carstvo; vidio je Aleksandra Velikog, kako je osvojio nekoć 
poznati svijet; vidio je Karla Velikog, koji je uredio franačko 
carstvo; vidio je naprezanja ljudskog duha na polju znanosti i 
umjetnosti, kao što zapanjujućim pogledom gleda najnovija ot- 

krića našega doba. Ali svijet nije vidio niti će vidjeti uzvišenije 
institucije od Crkve Katoličke. 

Savršeno jedinstvo i nepokolebiva statnost i čvrstoća Kato- 
ličke Crkve mnoge je ljude zanimala i mnoge je poticala na 
proučavanje toga. I mnogi su ljudi sve to pripisivali ili velikom 
iskustvu, koje Crkva Katolička ima tokom tolikih stoljeća svoga 
opstanka ili velikoj naobraženosti, učenosti i znanju, kojim su 
se kroz sva i pojedina vremenska razdoblja isticali i ističu se 
pojedini njezini članovi, a mnogi su za to navodili i druge 
razloge. 

Međutim ništa od svega toga nije razlog jedinstvenosti i 
stalnosti Katoličke Crkve. Pravi razlog leži u tome, što je Crkva 
Katolička, koju je ustanovio Isus Krist, iza koje i u kojoj na 
nevidljivi način stoji Isus Krist, postavljena na sigurni i vječni 
temelj, koji se neće srušiti dok je svijeta i vijeka. Taj temelj je 
vječno živi Petar u svojim nasljednicima - u rimskim bisku- 


pima. 


Petar - čuvar crkvenog jedinstva 


Krist je osnovao samo jednu Crkvu. Da se uzmogne oču- 
Vati njezino vanjsko i nutarnje jedinstvo, svakako je bilo potreb- 
no, da joj na čelu stoji jedan vrhovni vidljivi poglavar. Bez 
jednog vrhovnog vidljivog poglavara ne bi bilo moguće saču- 
Vati ni jedinstvo ni cjelinu Crkve, kao vidljivog društva, niti 
jedinstvo u vjerskim, ćudorednim i bogoštovnim istinama, koje 
je Krist svojoj Crkvi povjerio. Netom bi se naime koji član 
Crkvenog poglavarstva iz zbora biskupa stao razilaziti u dog- 
Mmatskom ili ćudorednom naučavanju od drugih, već bi Crkva 
došla u sumnju, koje je naučavanje ispravno, a ne bi bilo 

nikoga, koji bi bio nadležan, da dade presudno i ispravno rije- 
šenje u pojedinim razlikama. 

Radi ovog vanjskog i nutarnjeg jedinstva Krist je u svojoj 
Crkvi na čelo crkvenog poglavarstva postavio jednoga vrhov- 
nog poglavara, a taj je u apostolskom zboru bio sv. Petar. 

Morao bi biti slijepac onaj, koji bi čitao novozavjetnu povi- 
jest, a ne bi vidio, kako sasvim specijalnu ulogu u cijelom 
zbivanju oko Krista ima Petar. Isus je Petra posebno odlikovao, 
a jednom prilikom kod Cezareje Filipove posve očito i preočito 
mu je obećao, da će svoju Crkvu njemu povjeriti. 

Tamo je Krist Petru rekao: "Ti si Petar, tj. stijena, i na toj 
stijeni ja ću sagraditi svoju Crkvu, i vrata paklena neće je 
nadvladati. Tebi ću dati ključeve kraljevstva nebeskoga i štogod 
svežeš na zemlji, bit će svezano i nebesima, i štogod razriješiš 
na zemlji, bit će razriješeno i nebesima." (Mt.16,18-19). 

Tako je Krist Petra odredio, da bude temelj Crkve i da 
bude ključar kraljevstva Kristova, da kod njega bude sva vlast, 
koju je Krist predao Crkvi. 

Poslije svoga uskrsnuća Krist je kod Genezaretskog Jezera 


Petru konačno dao to vrhovništvo nad svim svojim stadom i 


nad svim drugim apostolima, kad mu je tri puta rekao: "Pasi 
janjce moje, pasi janjce moje, pasi ovce moje." (Iv.21.15-17). 

Petar je bio svijestan svoje vlasti i njome se služio. On je 
predložio i rukovodio izbor novoga apostola Matije. On je 
poslije primanja Duha Svetoga prvi od apostola javno nastupio 
i propovijedao. On je zastupao apostole i u njihovo ime govorio 
na sudu pred židovskim velikim vijećem. On je predsjedao, 
otvorio i rukovodio apostolskim saborom u Jeruzalemu. On je 
obilazio razne kršćanske općine osnovane od drugih apostola. 

A Sv. Pavao ističe, kako je, kad je bio ubrojen među apostole, 
išao da se predstavi Petru kao prvaku među apostolima. 


Rimski biskup - čuvar crkvenog jedinstva 


Ali ako je u apostolsko vrijeme, kad je bila najmanja po- 
gibao, da se pokoleba vanjsko i nutarnje crkveno jedinstvo, bilo 
potrebno, da jedan od apostola bude prvak i nosioc vrhovne 
vlasti u Crkvi, to je još veća potreba bila da u Crkvi kod 
jednoga bude prvenstvo i vrhovna vlast za kasnija vremena i 
do svršetka svijeta, jer je Krist svoju Crkvu ustanovio za sva 
vremena: "Evo ja sam s vama sve do konca svijeta", rekao je. 

Stoga je poslije smrti apostola Petra po prirodnom i krš- 
ćanskom pravu morala sva njegova vlast prijeći na njegove 
zakonite nasljednike. 

Sv. Petar je bio neko vrijeme biskup u Antiohiji Sirskoj. 
Kasnije je u drugoj godini vladanja cara Klaudija (oko 42. g) 
došao u Rim i tu je za 25 godina bio rimski biskup sve do 
posljednje godine vladanja cara Nerona. Za vrijeme Neronova 
progonstva (67 g.) pogubljen je mučeničkom smrti, naime bio 
je razapet strmoglavce na križ. 

Sva prava i povlastice sv. Petra kao vrhovnog poglavara 
Crkve prešla su na njegove nasljednike - na rimske biskupe. 


Povijesna svjedočanstva 


Bezbrojna su pisana svjedočanstva najistaknutijih crkvenih 
Pisaca iz prvih vjekova kršćanstva zapadnih i istočnih (sve do 
9. vijeka) u kojima se ova prava i povlastice rimskom biskupu 
Priznaju i nazivaju ga poglavarom sveopće Crkve. 

———— —— 


Sv. Ambrozije, veliki crkveni učitelj i biskup u Milanu (u 
4. stoljeću), kaže o rimskom biskupu: "Gdje je Petar, tu je i 
Crkva." A kad se je u doba Sv. Augustina (isto u 4. stoljeću) 
u Sjevernoj Africi pojavilo Pelagijevo krivovjerje, onda se je 
Sv. Augustin u ime sjeveroafričkih pokrajinskih crkvenih sabo- 
ra obratio na rimskoga biskupa Inocenta I., da izreče konačnu 
presudu o tom krivovjerju. Kad je stigao odgovor od Inocenta, 
rekao je sv. Augustin znamenite riječi: "Roma locuta - causa 
finita." - "Rim je progovorio, rasprava je svršena." 

Rimskom biskupu, kao pravom i zakonitom nasljedniku sv, 
Petra, pripada punina vlasti u sv. Crkvi. Njega kršćanski svijet 
sasvim opravdano naziva ocem kršćanstva ili papom, a kojemu 
se zbog svetosti i dostojanstva najveće časti i službe daje prid- 
jevak "sveti". "On je vrhovni učitelj, pastir i najveći svećenik 
svih pravovjernih kršćana. Njegovoj vlasti treba da se poko- 
ravaju ne samo obični vjernici, nego i svi biskupi i svi sve- 
ćenici, kako pojedinci, tako i svi zajedno. Zato se zove epis- 
copus episcoporum, biskup svih biskupa. 

On kao vrhovni učitelj Crkve osuđuje zablude, koje se 
protive vjerskom i ćudorednom naučavanju Crkve. On ima pra- 
vo tumačiti pravi smisao vjerskog i ćudorednog naučavanja 
Crkve Kristove. I kad kao vrhovni učitelj Crkve Katoličke 
svojim najvećim ugledom odlučuje, što treba da svi katolici 
vjeruju i čine, da se mogu spasiti, tada je nepogrješiv. Na to 
se odnose riječi Kristove "Vrata paklena neće je nadvladati." 


Što iz toga slijedi? 


Iz rečenog je jasno, da je sv. Otac Papa vrhovni poglavica 
sv. Crkve, ali i vječni čuvar crkvenog jedinstva. Svi biskupi i 

svećenici, koji biskupima pomažu u od Krista postavljenoj za- 
daći Crkve, imaju pravo na crkvenu vlast samo u toliko ukoliko 
su u ovisnosti o sv. Ocu Papi. 

Tokom vjekova od Kristove Crkve otpadali su brojni ljudi, 
otpadali su svećenici, otpadali su i biskupi, odvodili su sa so- 
bom čak čitave pokrajine, ali Petar stijena ostao je nepobijeđen 
i nepobjediv. Nije on badava čuo od Krista riječ, da će na 
njemu biti sagrađena Crkva i da je vrata paklena ne će nad- 
vladati. ' 

Svi ti, koji su se odijelili od Petrove Stolice, koji su zabacili 
taj ugaoni kamen Kristove Crkve, koji su otišli od Pape, odi- 
jelili su se time od Krista. Krist je ustanovio samo jednu Crkvu, 
i toj jednoj Crkvi je postavio za temelj Petra, Papu, koji ne 
umire i koji vječno čuva crkveno jedinstvo i koji vječno ima 
ljudima pokazivati, koja je prava Kristova Crkva. 

Papi je obećana besmrtnost. Crkva i Papa je jedno te isto, 
jer Crkva Kristova ne može biti bez Pape, kao što ne može biti 
ni Papa bez Crkve. I pošto će Crkva trajati do konca svijeta, 
slijedi, da će i papinstvo trajati do konca svijeta. 

Papa je doduše čovjek, kao što su i svi ljudi, i on je, budući 
da je čovjek, sazdan od krvi i mesa, kao svi ostali ljudi. I on 
mora umrijeti, kao što svi ljudi moraju umrijeti. Ali, ako on 
mora umrijeti, neće umrijeti ona vlast, duhovna vlast, Božja 
Vlast, koja je njemu podijeljena. Krist je tako htio i tako mora 
biti. Krist je tako rekao i tako će biti. 

Kristove riječi kroz tisuću i devetstotina godina nisu došle 
na manje i nikada im ni kraja neće doći, jer rekao je: "Nebo 
će i zemlja proći, ali riječi moje neće proći!" 

Zaključak 


Probudimo, vjernici, svoj ponos, što smo katolici; što pri- 
padamo Kristovu Kraljevstvu, kojemu je nevidljiva glava sam 
Krist, a vidljiva nepogrješiv i vječno živi Petar, koji kroz vje- 
kove, usred neprestanih izmišljanja novih i novih teorija, usred 
neprestanog mnoštva različitih mnijenja, čvrsto i nepokolebivo 
čuva istinu, koju je Krist donio na svijet. Recimo sa velikim 
Bossuetom: "Prije ću zaboraviti sebe, nego li tebe o Crkvo, 
majko moja!" "Prije ću zaboraviti sebe, nego li tebe, o Papo, 
oče moj i oče cijelog kršćanstva!" 

ZA PRVU SV. PRIČEST 


Draga djeco! 

Napokon je došao dan za kojim ste toliko čeznuli; kojega 
ste toliko očekivali. Što se više približavao ovaj dan, to ste vi 
više za njim čeznuli i više se veselili. Ali niste samo vi, koji 
se veselite ovom danu. 

Koji su to svi koji se vesele ovoj vašoj sreći? 

To je u prvom redu sami Isus, kojega ćete vi primiti u 
svoja srca. On je između mnoge i mnoge djece, koja su se istih 
godina rodili kao i vi, a koji su umrli prije nego su doživjeli 
sreću ovoga dana, vas posebno izabrao i na vas mislio 1 vas 
odredio da budete jedno s njime po sv. Pričesti. 

Jednom je Isus došao u grad Jerihon. Oko njega se sletilo 
mnoštvo svijeta, tako da su ga opkolili i nisu ga svi mogli ni 
vidjeti. U tome gradu bio je i neki čovjek, po imenu Zakej, 
ali je bio malena stasa. On je, da može Isusa samo vidjeti, 
popeo se na stablo. I Isus, vidjevši ga, rekao je: "Zakeju, danas 
ću biti u tvojoj kući. "I Zakej ga je primio u svoju kuću. 
Osjećao se Zakej nedostojnim. Bio je trgovac. Prisutnost Isu- 
Sova učinila je, da se Zakej pokajao za svoje grijehe, što je 
možda nekoga prevario u trgovanju. I Zakej je rekao: "Gos- 

podine, evo ja polovicu imanja svoga dajem siromasima... (po- 
gledati tekst u evanđelju!). "Isus mu je odgovorio: "Danas je 
došlo spasenje kući ovoj." 

Draga djeco! I vi sada, kad se nakon sv. Pričesti vratite 
svojim kućama, ne ćete biti sami, nego će i Isus doći u vaše 
kuće. Pa možemo reći ono što je rekao Gospodin Zakeju: "Da- 
nas je došlo spasenje vašim kućama." 

Skupa s Isusom veseli se i njegova Majka, BI. Dj. Marija. 
Kad ga je ona porodila u Betlehemu, ona ga je povila i privinula 
svome srcu. Isto tako ga je kao maleno Dijete pokazala trima 
kraljima kad su došli da mu se poklone. Tri kralja su vidjela 
pred sobom Dijete, Njegovo Božanstvo bilo im je sakriveno. 
Ali su oni u tom Djetetu ipak priznali i svoga Boga. 

I vi, draga djeco, ne vidite Isusa kao Boga. Pače ne vidite 
ga ni kao čovjeka, jer je i njegovo Božanstvo i čovječanstvo 
sakriveno pod velom bijele Hostije. Ali vi ga vidite očima vjere. 
Ona BI. Dj. Marija Vam pruža isto onako kao što ga je pružila 
trima kraljima i veseli se što će vam se Isus dati i što ćete ga 
primiti. 

Skupa s Bl. Dj. Marijom vesele se i vaši Anđeli Čuvari. 
Svakome čovjeku Bog daje njegova Anđela. Svaki anđeo se 
veseli kad je čovjek dobar i kad čini dobro. Osobito veselje 
danas obuzima vaše Anđele čuvare kad vas prate u vašem 
sjedinjenju sa njihovim i našim Gospodinom Isusom. 

Uz anđele i ostale nebeske dvorjanike vašem veselju pri- 
družuju se danas i vaši vjeroučitelji. Ovo je njima dan veselja 
što su vas doveli do oltara. U našoj svećeničkoj dužnosti najteži 
je posao oko djece. Zamislite roditelje koji imaju petero ili 
šestero djece. Kako moraju biti žrtva i koliko ih živaca stoje 

ta djeca. A vjeroučitelji imaju uza se ne petero šestero nego i 
na stotine djece. Ali oni ne žale truda, koji su oko vas uložili. 
Oni danas na sav trud zaboravljaju gledajući vas danas tako 
sretne i vesele. 

Vašoj sreći današnjoj vesele se i vaši dragi roditelji i svi, 
koji sa osobitom znatiželjom gledaju vas danas tako uređene. 
Vi ste danas čisti, vi ste anđeli u njihovim očima. Samo takovi 
i ostanite. 

Djevo! Ako Bog dade, imat ćete i drugih lijepih uspomena 
i doživljaja u vašem životu. Lijepa je uspomena mala i velika 
matura; lijep je čas postizanje diplome, koji pođu na sveučilište, 
lijep je čas ženidbe itd., ali svi ti doživljaji i sve te uspomene 
ne mogu se ljepotom uspoređivati s ovim događajem prve vaše 
sv. Pričesti. Najljepši dan i najljepši događaj našega Života jest 
dan prve sv. Pričesti. Mi stariji se danas sjećamo i dana naše 
prve Pričesti. To je bio dan kad smo bili dobri, kad smo se 
osjećali najsretniji. I kad gledamo unatrag svoj život, onda nas 
dan Vaše prve sv. Pričesti pobuđuje na pokajanje za sve naše 
grijehe. 

Ako, djeco, sliku (fotografiju) današnje vaše Pričesti saču- 
vate, onda će vas ta slika sjećati dana kad ste bili najsretniji. 
Kad nakon dvadeset ili trideset godina pogledate na tu sliku, 
onda ćete se sjetiti kako ste danas bili dobri. 

Ovu svoju sv. Misu ja sam namijenio za vas. Kod prikaza- 
nja ja sam uz kruh, od kojega je postalo Tijelo Isusovo, stavio 
i vaša nevina srca. Molio sam: "Primi, sveti Oče svemogući 
vječni Bože, ovu neoskvrnjenu žrtvu, koju ja nedostojni sluga 
tvoj prikazujem Tebi Bogu mojemu, živomu i pravomu, za 
bezbrojne grijehe, uvrede i nemarnosti svoje, kao i za sve pri- 

sutne, kao i za sve kršćane, žive i mrtve, da meni i njima bude 
na spasenje u život vječni." 

Ja sam prikazao Bogu vaša nevina i čista srca i molio sam, 
da uvijek ostanete čisti, da budete Isusovi. 

Neka dragi Isus, koji vas ljubi i poziva da pristupite nje- 
govu stolu, da uvijek ostanete dobri, poslušni, čisti i nevini! 

ZA MLADU MISU 


Braćo i sestre! 

Pokojni francuski biskup Bupanloup je još god. 1870. re- 
kao u Francuskoj Narodnoj Skupštini, između ostalog i ovo: 
"Kad bismo se mi svećenici udaljili, i kad bismo se povukli u 
pustinju noseći sobom Deset zapovijedi Božjih, Evanđelje i 
križ, vi biste ostali zaprepašteni od tame, u kojoj biste se nala- 
zili. I kad bi kršćanska civilizacija s nama propala, vi biste 
postali strah i trepet civiliziranog svijeta." 

A sv. Ivan Vianney, arški župnik, je govorio: "Ostavite 
dvadeset godina jednu župu bez svećenika, ljudi će se u njoj 
klanjati životinjama." 

Možda vam ovo izgleda i pretjerano rečeno, ali ako malo 
dublje i svestranije stvar uočite, uvjerit ćete se da je tako. Ovim 
ne mislim reći da nam i drugih zvanja i drugih stručnjaka ne 
treba. Ne! nego naprotiv. 

Mi trebamo i nastavnika, i liječnika, i tehničara, i inženjera 
i ekonomista i t.d. Mi znademo i ne zavaravamo se, da prema 
izvještaju Ujedinjenih naroda, još uvijek na svijetu ima 50 posto 
nepismenih. Znademo, da je tek trećina čovječanstva dovoljno 
opskrbljena živežnim namirnicama, odjećom i obućom, a se- 
damdeset posto još uvijek nije dovoljno hranjeno, odjeveno i 

obuveno, i t.d. Znademo i to: da i onda kad bi čovječanstvo u 
svemu materijalnom bilo dovoljno opskrbljeno, a ostalo bez 
onoga što im ISUS pruža preko Crkve i preko svećenika, bilo 
bi zavijeno u tamu, a ljudi bi postali strah i trepet jedan dru- 
gome. 

Da vam to pokažem bližim, konkretnim jezikom. 

Jedan engleski oficir je sedam godina živio među An- 
damancima, koji žive na nekoliko otoka Indijskog Oceana, da 
ih prouči. Nakon proučavanja je izjavio: "Ti ljudi ne mogu 
pojmiti, da jedan muž ima dvije žene, a pogotovo ne, da jedna 
žena živi s dva muškarca. Rastava braka nikad se nije među 
njima čula. Do smrti je vjeran muž ženi, a ona njemu." 

Kad je ovo slušala jedna gospođa u kupeu vlaka, uzdahnula 
je: "Žali Bože, što nismo'i mi Andamanci." 

Sigurno je ova gospođa doživjela brodolom obitelji: muž 
je ostavio. I sada se mora sama mučiti sa svojom djecom. I 


nikakvo čudo, da bi ona radije žrtvovala svu modernu civi- 


lizaciju i sav mogući konfor, samo da ima vjernog muža. 

A tko će naučiti muža da bude vjeran svojoj ženi, a ženu 
da bude . vjerna svome muže? - Isus nas je to naučio, jer je 
rekao: "Što je Bog sastavio, čovjek neka ne rastavlja". A Nje- 
gov glas se danas čuje i uvijek se čuje i čut će se jedino preko 
Crkve odnosno preko svećenika. 

li drugi slučaj, što ga je dobro uočio švicarski pjesnik 
PAUL KELLER. On opisuje mnoge današnje žene i veli: "Da- 
našnja moda je ženu iznakazila. Odrezala joj je kose kao mu- 
škarcu; obukla na nju hlače kao muškarcu; turila cigaretu u 
usta kao i muškarcu; naučila je svim igrama i športovima kao 
i muškarca. Ali zato ne rađaju djecu - baš kao i muškarci. 

Hajde! Mislite malo dublje o ovom. Što će nam kuće? Što 
će nam polja? Što će nam tvornice i ostale stvari, ako ne bi 
bilo ljudi koji će u njima i po njima raditi i živjeti? 

A tko će očevima i majkama dozivati u pamet osnovnu 
zapovijed Božju: "Rađajte, množite se, napučite zemlju?" - A 
tko, ako ne svećenik!? 

Još strašnije je kad mlade majke postupaju sa svojim za- 
četim djetetom u svojoj utrobi gore nego prašumske zvijeri. 

A tko će mladim majkama dozivati u pamet i govoriti im 
petu Božju zapovijed: "NE UBIJ!" A tko, ako ne svećenik?! 

Idemo:još dalje: U jednu veliku tamnicu u Njemačkoj jed- 
noga dana doveli su mladog studenta, ubojicu svoje rođene 
majke. Majka je bila poznata liječnica. Napisala je knjigu o 
"Odgajanju mladeži na znanstvenoj bazi." Prema svojim upu- 
tama odgajala je i svog jedinog sina. 

Lijepo ga je hranila, lijepo oblačila. Slala ga je na najbolje 
škole i dovela ga do sveučilišta. A onda sin počeo svaki dan 
tražiti novaca. Jednoga dana majka odbila sinovu molbu: 

- Nemam više novaca. 

Još iste večeri sin ju je zaklao; uzeo novac i otišao u svoje 
društvo. Osudili su ga i doveli u tamnicu. ' 

- Jeste li katolik? - pitao ga je zatvorski svećenik AR- 
THOFER. 

- Ne! 

- Jeste li student? 

_ Da! 

- Pa vi ste kulturan čovjek, kako ste mogli učiniti tako 


: nekulturno djelo? Jeste li se bar pokajali? 

- Zašto bih vam lagao? Otvoreno vam kažem: nije mi ni | 


najmanje žao. 

- Dobro, čovječe, da li znate li što je ona vama bila? Rodila 
vas, hranila vas, na studij vas slala... Ukratko, bila vam je 
majka?! 

- Znate, gospodine, ta žena, o kojoj vi govorite, hranila me 
je dobro. Isto tako hranila je i svoju mačku. Za moju dušu nije 
mi dala ništa, isto kao ni mački. 

Da! Odgajala vas je na znanstvenoj bazi! - morao je za- 
ključiti ARTHOFER. 

Roditelji su dužni odgajati svoju djecu. Na to su obvezani 
po četvrtoj Božjoj zapovijedi. A tko će roditeljima tumačiti i 
predočivati važnost i dalekosežnost četvrte Božje zapovijedi? 
A tko nego svećenik! 

Hoćemo li još kojim primjerom da pokažemo potrebu sve- 
ćenika? 

Ovaj događaj nije svakodnevan. Zato izgleda nevjerojatan. 

U jednoj našoj bolnici došla je neka žena potražiti hitnu 
liječničku pomoć. 

Bila je nedjelja i baš ju je tada Gospodin pohodio teškim 
križem. Dogodila joj se nesreća. Kipuća voda prolila se po 
njezinim nogama. Odmah su se pojavili veliki mjehuri i ope- 
kotine, a s njima još strašnije boli. 

Bolničarka, koja ju je povezivala, rekla je, da je to bilo 
strašno gledati. Ali nešto drugo je nju još mnogo više izne- 
nadilo. Žena niti je mrmljala, niti klela, niti vikala. Bila je 
potpuno smirena. S vremena na vrijeme bi samo uzdahnula: 
"Hvala Bogu!" 

Bolničarka je bila duboko zadivljena junačkom strpljivošću 
sirote žene, znatiželjno je promatrala, kao da bi željela prodrijeti 
u njezino srce i vidjeti, odakle joj tolika snaga i mir. A onda 
je bolesnica rekla nešto, što se duboko usjeklo u dušu bol- 
ničarke i što u svojoj praksi nije još doživjela: "Sestro moja, 
“hvala Bogu i na ovome. Ništa za to. Proći će. Bolje da se meni 
ovo dogodilo, nego nekome drugome. Drugi bi psovali dragog 
Boga...Ja sam se jutros prije nego sam pošla u bolnicu, polako 
dovukla do crkve, da od Isusa dobijem snage i utjehe u svojim 
bolima?" 

Što kažete na ovo? - Isus nas je naučio i rekao: "Tko hoće 
da bude moj učenik, neka uzme svoj križ i ide za mnom?" A 
tko će nas naučiti ovu slatku nauku o nošenju križa i strpljivom 
podnošenju kušnja i nevolja, koje nas u životu snalaze, ako ne 
svećenik?! 

I sada mi, nakon svega što sam rekao, recite nije li uloga 
svećenikova za društvo, za ovozemaljsku perspektivu i ter kako 
potrebna! I odsada neka nam nitko ne prodaje rog za svijeću, 
pa da nasjedamo krilaticama: "A šta će ti svećenik i šta vrijedi 
njegovo učenje?!".... 

Ipak ne bismo sve rekli o potrebi svećenika kad bismo se 
na ovome zaustavili i završili ulogom svećenika u zemaljskoj, 
vremenitoj perspektivi. 

Isus je došao na svijet da spasi i otkupi čovjeka ne samo 
zato da mu bude dobro na ovoj zemlji, nego i na ovoj zemlji 
i u vječnosti. 

Bog nije čovjeka stvorio za ovaj svijet niti za ovaj kratki 
zemaljski život. Bog je čovjeka stvorio za vječnost i hoće da 

čovjeku kroz svu vječnost bude dobro. "Za sebe si nas stvorio, 
Bože, i nemirno je srce naše dok ne otpočine u tebi?" - govorio 
je veliki sv. Augustin. 

A Isus je jasno naglasio: "Što koristi čovjeku da cijeli svijet 
dobije, a dušu svoju izgubi?" 

I zato je došao na svijet da ljudske duše posveti, preporodi 
i spasi. Zato je ljudima opraštao grijehe. Zato je ustanovio 
Crkvu i u njoj svećenike. Zato je ustanovio svećenike, da preko 
njih ljude preporađa i spašava preko svetih Sakramenata. U 
svećenikove ruke je Isus postavio blago stečeno Njegovim kri- 
žem: pomirenje, oproštenje grijeha i prijateljstvo s Bogom, vje- 
čno spasenje. 

U španjolskom gradu Valenciji počiva u katedrali tijelo 
pokojnog nadbiskupa toga grada, tijelo sv. TOME OD VILA- 
NOVE. I u katedralu je često dolazio jedan otmjeni gospodin, 
pa bi znao dugo plakati na Svečevu grobu. Jedanput ga upita 
sakristan za razlog njegovih suza, a gospodin mu odgovori: 
"Ovaj me sveti biskup oslobodio od pakla, u koji sam u svojoj 
ludosti išao. Pa zar da zaboravim na njegovo dobročinstvo?" 

Ali ne samo u Valenciji, nego i svuda po svijetu, pa i kod 
nas u Zagrebu i u drugim mjestima ima svećeničkih grobova, 
gdje ljudi dolaze i zahvaljuju pokojnim svećenicima - što su ih 
doveli na put spasenja i oslobodili pakla. A rad i djelovanje 
svakoga svećenika je usmjeren prvenstveno na to da spasava 
ljude od pakla i da ih dovodi u vječnu sreću - u zagrljaj 
NEBESKOG OCA. Zato svećenik, kao drugi Isus Krist, dijeli 
krštenje, ispovijeda, dijeli sv. Pričest, prikazuje sv. Misu, stara 
se za bolesnike, blagosivlja bračne parove, zato moli i t.d. 

Ono se priča da se je jednoga dana sv. Ivan don Bosko 
vozio u kočiji, da posjeti svoj Zavod u Torinu. To je Zavod 
za napuštenu djecu. Prošle godine - kad sam se vraćao iz Lurda 
- vidio sam gdje je taj zavod. Dok se vozio reče on kočijašu: 
"Imate lijepog konja." 

- Priznajem, - odgovori čovjek, - ali ja svaki dan izgubim 
oko dva sata oko njega. 

- A recite mi - nastavi don Bosko - koliko vremena po- 
trošite svaki dan za svoju dušu? 

- Nemam vremena, velečasni, toliko imam posla, - doda 
kočijaš. 

Onda - reče don Bosko - ja bih volio biti vaš konj, nego 
vaša duša. 


To je taj događaj iz života sv. Ivana don Boska, koji nam , 
puno govori. Ljudske duše su dovele Isusa s neba na zemlju. / 
Radi ljudskih duša Isus je svoju krv prolio. Radi ljudskih duša | 


Isus je ustanovio Crkvu i Sakramente. Radi ljudskih duša Isus 
je ustanovio svećenike i sebe poistovjetio s njima i rekao: "Tko 


vas sluša, mene sluša;" "tko vas prezire, mene prezire"; "Idite | 


po svemu svijetu i propovijedajte evanđelje svim ljudima krste- 
ći ih u ime Oca i Sina i Duha Svetoga". Radi ljudskih duša 
ustanovio je i svetu Misu, da se vječno obnavlja Njegova žrtva 
na križu i rekao svećenicima: "Ovo činite meni na spomen!" 
Kad smo na tome, onda mi pada na pamet jedan događaj 
iz francuske revolucije. 
Jedan od najkrvoločnijih revolucionara tisuću puta se zak- 


leo, da neće nikada pozvati svećenika u svoju kuću, a ako bi 


taj došao, makar ga on ni ne pozvao, da će on sam sebi oduzeti 
Život. 

I taj čovjek teško obolio. Jednoga dana, eto pred njim, kraj 
njegova kreveta svećenika, koji je dobro znao, s kim ima raz- 
govarati, ali je odmah pošao, bez oklijevanja. Ta radilo se o 
jednom njegovom bratu, koji je teško obolio, o bratu u Kristu. 

Bolesnika spopadne bijes. 

- Pušku! Dajte mi pušku! - vikao je sav izvan sebe. 

Nisu mu je dali. Zatim se je stisnutim šakama obratio na 
svećenika: 

- Moraš znati, da sam ovim rukama zadavio dvanaest tak- 
vih kakav si ti. 

- Ti se varaš, brate, odgovorio mu je mirno svećenik. Nisi 
ih ubio nego samo jedanaest. Dvanaesti nije umro. Bog ga je 
sačuvao na životu, da bi TI MOGAO SPASITI DUŠU. JA 
SAM TAJ DVANASSTI... 

I na te riječi otvori on svoju haljinu i pokaže mu brazgotine 
na vratu: "GLEDAJ TU SU ZNAKOVI TVOJE RUKE..." 

Iz toga nečuvenog dokaza kršćanske ljubavi našla se je 
bolesnikova mržnja skršena. On je odustao od daljnjeg pružanja 
otpora, skrušeno se ispovijedio i umro pomiren s Bogom. 


Zaključak 


Dragi brate Mladomisniče! 
Ti si nam potreban. Svećenici su nam potrebni. Zato se 
veselimo Tvome svećeništvu i veselimo se Tvojoj mladoj Misi. 
Tvome ocu, tvojoj majci, tvojoj braći, tvojim sestrama, 
\ tvojoj cijeloj rodbini, cijeloj ovoj župi, našoj Provinciji i svetoj 
\Crkvi čestitam na Tvome uzdignuću i na Tvojoj Mladoj Misi. 

Pođi na žrtvenik i prikaži Neoskvrnjenog Jaganjca za grije- 
he i spasenje svega svijeta. Sjeti se kod Nje svih živih i mrtvih. 
Neka njihove kosti u grobovima zadrhte od veselja na današnji 
dan! ' 

Mi ćemo s onom hostijom staviti na patenu i svoja srca i 
molit ćemo Gospodina skupa s Tobom da primi žrtvu iz tvojih 
ruku na hvalu i slavu svoga imena, a na korist Tvoju i našu, 
na korist Crkve i čitavog čovječanstva. 

Zahvali Bogu na njegovu daru i moli Ga da budeš uvijek 
dobar, svet i požrtvovan svećenik. 


211 


| 
| 
( 


GOVOR NA ZLATNOJ MISI 
o. fra JOZE ŠIMIĆA, u Lovreću, 14. XI. 1969. 


Kad sam se opraštao od meni povjerenih vjernika u Met- 
koviću, onda sam im, između ostalog, rekao i jednu priču, a ta 
priča glasi: 

> Neki stari, sveti župnik zaželio da nakon 700. godine vidi, 
što je bilo od njegove župe i župljana. : 

Jednoga dana pošalje Bog anđela, da ga odvede u tu župu 
i ispuni mu želju... 

Nije mogao prepoznati mjesto, u kojem je živio preko 50 
godina. Sve se promijenilo. Novi putovi, nove zgrade, ljudi 
govore novim jezikom. 

Zamolio je čašu vode, i ljudi mu donijeli mineralnu vodu. 

Zaželio je otići do susjednog sela, a oni ga odveli osobnim 
automobilom. 

U njegovo vrijeme bile su uljanice, a sada posvuda elek- 
trične sijalice. 

Zaželio, da opet pođe u svoj lijepi grob. Ali je htio da 
poviri nedjeljom u crkvu. 

Gleda: crkva puna. Sluša: Očenaš isti; pjesme iste, pobož- 
nost ista. 

Obori mu se suza niz lice: od radosti i sreće. 

1, na koncu, sam zaželio da to ne bude za njih priča, nego 
da bude stvarnost: da Metkovčani ostanu i u budućnosti odani 
Bogu, i da njihova vjera, molitva, pobožnost i pjesme ostanu 
iste. 


Slični prizor . 


A, evo, dragi moji Lovrećani, danas nije priča nego je 
stvarnost. Jedan vaš župnik, dugogodišnji župnik, koji je dva- 
naest godina bio ovdje župnik nakon skoro 30 godina vraća se 
k Vama. To je naš o. FRA JOZO ŠIMIĆ - koji je nakon svog 
odlaska iz Lovreća obišao veći dio kugle zemaljske i mnogo 
toga prepatio, ali nikada nije zaboravio na svoj Lovreć. 

On je zaželio da još jednom vidi svoj Lovreć i da u njemu 
reče svoju zlatnu Misu. 

On Lovreća nije i ne će zaboraviti, jer ga s Lovrećom vežu 
drage uspomene, i jer su mu Lovrećani, kao nitko drugi ostali 
u srcu. 

Ovdje je došao kao svećenik u najboljoj snazi i s iskustvom . 
i ovdje je htio da žrtvuje svoj život i iskoristi svoje sposobnosti. 

Ovdje je dogradio župsku kuću, kapelu sv. Ante, kapelu 
Gospe Sinjske i ovu veliku novu crkvu. 

Ovdje je htio da podigne vjerski život i sa svojim pomoć- 


nicima trudio se oko moralnog i kulturnog podizanja ove naše 


dične župe. 

I danas, kad i ovdje prikazuje svoju zlatnu Misu, sretan je 
i suza mu teče niz lice kad vidi, vjera u Boga u ovoj župi ista; 
kad vidi da je molitva ista, pjesme i pobožnost iste. I on želi, 
da tako, i još bolje, bude i u budućnosti. 

I kad je zamolio mene, svoga i Vašega fra Antu, da mu 
propovijedam na njegovoj zlatnoj Misi u Lovreću, nije me 
morao dugo moliti, jer on zna, koliko ja volim i cijenim svoje 
rodno mjesto i Lovrećane. I on zna, koliko i ja želim dobro 
Lovreću i Lovrećanima. 


Dostojanstvo svećenika 


Slaveći danas 50 godišnjicu svećeništva našeg vrijednog 
bivšeg župnika, mi slavimo svećeništvo kao takovo. A ono je 
vrijedno slave i dubokog štovanja. 

Mnogo se je lijepo govorilo i napisalo o milosti, dos- 
tojanstvu i znamenitosti katoličkog svećenstva. Isticala se nje- 
gova uloga na polju znanosti i umjetnosti i uopće u kulturnom 
životu pojedinih naroda, pa se ustanovilo, da je njegov rad na 
ovim poljima neizrecivo velik. Zapravo, da je svećenički stalež 
najzaslužniji stalež za ljudski rod. 

Sva književna i filozofska djela staroga vijeka prepisivali 
su svećenici i redovnici, i tako ih sačuvali od propasti. Prve 
škole i bolnice podizali su svećenici. Mnogi i mnogi izumi došli 
su od svećenika. 

Sjetite se, na pr. da je prvu hrvatsku tiskaru osnovao biskup 
Kožičić u Senju; prvi rječnik hrvatskog jezika sastavio je isu- 
sovac Mikalja; prvu gramatiku hrvatskog jezika sastavio je isu- 
sovac Bartol Kašić; prvu gimnaziju osnovali su kod nas Pavlini 
u Lepoglavi; prvu gimnaziju s nastavnim hrvatskim jezikom 
osnovali su naši franjevci u Sinju; hrvatsko sveučilište i aka- 
demiju u Zagrebu osnovao je biskup Štrosmajer. 

Ipak veličina i dostojanstvo svećenika nije u svemu tome, 
nego u istini, da je svećenik drugi Isus Krist na zemlji. 

Svećenik - drugi Isus Krist 


Isus ne boravi više vidljivo među nama. On je otišao k 
Ocu: "Ja idem k Ocu" (1v.16,28). Ali on nije sasvim zapustio 
ovaca svoga stada. On je rekao: "Evo, ja sam s vama u sve 
dane do svršetka svijeta" (Mt. 28,20). 

On je ostao s nama na dva načina: osobno, ali nevidljivo 
u svetohraništu, i neosobno, ali vidljivo, u svojim namjesni- 
cima: biskupima i svećenicima. 

Njih je ostavio mjesto sebe i njima je dao svoje vlasti. 
"Kao što je mene poslao Otac, tako -ja šaljem vas;" - "Primite 
Duha Svetoga, kojima oprostite grijehe, bit će im oprošteni, a 
kojima zadržite, bit će im zadržani"; "Ovo činite na moju uspo- 
menu"; "Učite sve narode i krstite ih u ime Oca, i Sina, i Duha 
Svetoga....'"; "Tko vas sluša, mene sluša..." i t.d. 

Da, svećenik zamjenjuje Isusa Krista uvijek kad vrši svoju 
svećeničku službu: 

a) Svaki dan svećenik izgovara u ime Kristovo i riječima 
Kristovim one svete posvetne riječi, kojima pretvara kruh u 
Isusovo tijelo, a vino u Isusovu krv kao što je sami Isus to 
učinio na posljednjoj večeri. On svojim posvećenim rukama 
drži samoga Isusa, podiže ga u vis, da ga vidi i pokloni mu se 
čitav Božji narod. 

b) Svećenik po svetom Krštenju ono maleno sitno dijete 
na jastuku čini djetetom Božjim; on svojom prisutnošću i bla- 
goslovom mladim bračnim parovima posvećuje njihovu ženid- 
bu i čini je sakramentom, da od Boga prime roditeljsku vlast 
i milost; on umirućeg osposobi za posljednju borbu i ulijeva 
Mu u dušu nadu i jamstvo za sretan život iza groba. Ali uvijek 
i u svako doba našeg života svećenik ima moć da liječi i 

oslobađa našu dušu od grijeha. Svećenik sjeda u ispovijedaoni- 
cu i kao drugi Isus tješi, opominje i podiže svoju ruku iz- 
govarajući riječi oproštenja. ' 

c) Svećenik uči ljude kako će biti dobri, pošteni, kreposni, 
kako će omiljeti Bogu i biti vrijedni članovi ljudske zajednice. 
On ne uči svoju nauku, nego nauku Isusa Krista, jer je Isus 
naredio: "Učite što sam ja vas učio." 

Sve u svemu: nema uzvišenijeg i korisnijeg poziva od 
svećeničkog poziva. I zato je ispravna riječ, da i "najmanji 
svećenik, koji izvršuje svoju svećeničku dužnost, stiče pred 
Bogom veću slavu od onih svećenika, koje svijet slavi radi 
njihovih svjetovnih zasluga" (P. Grgec). 


Stovanje svećenika 


Imajući u vidu uzvišenost i dostojanstvo i odgovornost 
svećeničke službe, možemo shvatiti, koliko je taj stalež, od 
Boga ustanovljen, vrijedan poštovanja. 

Sv. Ante, pustinjak, uvijek bi klekao na zemlju kad bi 
susreo svećenika i ne bi se digao sa zemlje dok ne bi svećeniku 
poljubio ruku i primio njegov blagoslov. 

Sv. Katarina Sijenska je bila sretna kad bi susrela svećenika 
i uvijek bi poljubila tlo preko kojega je svećenik prošao. 

Sv. naš otac Frano, koji iz poniznosti nije sebe smatrao 
dostojnim da bude svećenik, govorio je: "Kad bih ja susreo 
anđela i svećenika, ja bih prije pozdravio svećenika." 

Glasoviti filozof de Bonald imao je sina svećenika, ali 
uvijek, kad bi razgovarao sa sinom svećenikom, digao bi šešir 
i otkrivene glave razgovarao bi sa sinom svećenikom. 

Sv. Ivan Vianey, arski župnik, napisao je: "Oh, kako je 
velika stvar biti svećenik! Kad bismo to shvatili, plakali bismo 
ne od straha, nego iz ljubavi! Iza Boga svećenik je sve!" 

Ima jedna pjesma, koja se u Metkoviću često pjeva, a 
djelomično glasi: "Sveta Marijo, moli svoga Sina - Da nam 
Isus dade dobrih svećenika. - Svećenika, Majko, svojoj Crkvi 
daj, - Koji će nas, Majko, voditi u Raj." I taj se pripjev ponavlja 
iza svake kitice. 

I baš radi toga ima jedna stvar u Lovreću, koja posebno 
veseli našega svečara o. fra Jozu, veseli i nas sve druge sveće- 
nike, a veseli i vas, vjernike Lovreća, a ta je, da baš u posljednje 
vrijeme iz Lovreća ima priličan broj mladića, koji se odgajaju 
da danas sutra postanu svećenici, koji će se posvetiti uzvišenom 
pozivu i žrtvovati za Boga i za besmrtne ljudske duše. 

Svećenik ostavlja svoju obitelj, ali za to dobiva mnogo 
veću duhovnu obitelj, a ta duhovna obitelj jesu svi njemu pov- 
jereni vjernici, koji ga i nazivaju: "duhovni oče!" ili "velečasni". 

A sve je to očito znak, kako dobro vjernici i danas, baš 
danas, znadu cijeniti i poštivati i osjećati sa svojim svećenicima. 


Riječ Lovrećanima 


Dragi moji Lovrećani! 

I vi i ja smo ponosni na svoje rodno mjesto. I nema Lovre- 
ćanina, pa ne znam gdje se on nalazio na kugli zemaljskoj, a 
ima ih, hvala Bogu, svuda, koji nije ponosan na svoje rodno 
mjesto, koji za nj ne osjeća i koji za njim ne čezne, makar da 
je ono krševito. To je jedna lijepa odlika svakog Lovrećanina. 

A ima opet i jedna druga odlika svakog Lovrećanina, a ta 
je: da on voli svoga svećenika, da je s njim srastao i s njim 

suosjeća. Oh, kako je to lijepo čuti iz usta naših ljudi, kad kažu: 
"Naš fra Jozo", "naš fra Frano", "naš fra Ante", i t.d. 

To znači, da vam nitko nije draži, nitko bliži nego vaši 
svećenici, ali isto tako znajte, da i vi nikome niste bliži i draži 
nego svojim svećenicima. 

Svećenici su vas učili i svećenici vas uče svemu onome 
što je lijepo i dobro, pravedno i pošteno. Oni su izgrađivali i 
izgrađuju vaše duše i sve što je lijepo i dobro kod Lovrećana 
- to je došlo i dolazi od svećenika. Zato i unaprijed budite 
jedno sa svojim svećenicima! 


Zaključak 


Sudjelujući u zlatnoj Misi bivšeg župnika o. fra Joze, zah- 
valite Bogu skupa s Njim i s ostalim svećenicima na svim 
dobrima i milostima, koje Vam je Bog dao preko svećenika. 

Kad je On radio duhovno i materijalno u ovoj župi, i kad 
je gradio skupa s vama ovu veliku crkvu, vodila ga je jedina 
namjera: da u svakom pogledu podigne Lovreć. 

Zato, oče fra Jozo, u ime sviju Lovrećana velika i topla 
HVALA! 

Vama je drago da ste imali ovu sreću: u svojoj bivšoj župi, 
gdje ste žrtvovali svoje najljepše godine, prikazati Bogu Misu 
zahvalnicu. 

Vi ste čovjek u godinama, istrošen od truda i znoja, pa 
mislite, da Vam više i neće biti moguće dolaziti u sigurno 
najdraže mjesto, Lovreć, pa vam je sigurno i stoga stanovišta 
ovaj čas na posebni način dirljiv i mio. 

Vi ovo mjesto nećete zaboraviti. Vi ćete ga nositi u srcu 
i za sve Lovrećane moliti se Bogu! Vi njima u ovoj prigodi 
govorite i: ZBOGOM! Zbogom, dragi i nezaboravni Lovreću i 
Lovrećani! A poručujete im ono, što sam im i ja preporučio: 
Ljubite svoje svećenike! 

A moji Lovrećani, dragi oče fra Jozo, na moja Vas usta 
pozdravljaju. Zbogom, oče fra Jozo! U što boljem zdravlju i 
miru provedite još preostale dane. Neka Vam Nebeski Otac 
obilato naplati za sve što ste za Lovreć i Lovrećane učinili! U 
Lovreću ostaje trajna vaša uspomena. Ova crkva govorit će 
pokoljenjima o vama! 

Iz grudi sviju Lovrećana diže se pozdrav: ZBOGOM I 
HVALA! 

Na početku vjeronaučne godine 


VAŽNOST VJERSKE POUKE 


Danas, na blagdan kršćanskoga nauka, svoju riječ uprav- 
ljam vama, kršćanski roditelji" Vama, koji kažete, a i stvarno 
je, da ljubite svoju djecu! Vama, koji sa svim silama i sa 
najvećim marom brinete oko tjelesnog uzgoja svoje djece. Vas 
hoću da podsjetim na veliku vašu dužnost prema djeci u pitanju 
vjerskog i moralnog odgoja. 

Po splitskim crkvama počela je pouka djece u vjeronauku. 
Tu pouku vrše svećenici, vjeroučitelji, kojima je od više crkve- 
ne vlasti povjerena ta dužnost. Zašto baš svećenici podučavaju 
vjeronauk? - Krist Gospodin ustanovio je svoju Crkvu. U svojoj 
Crkvi postavio za učitelje svoje Apostole kad je rekao: "Dana 
mi je sva vlast na Nebu i na zemlji. Idite i učite sve narode. 
Krstite ih u ime Oca i Sina i Duha Svetoga. Učite ih da drže 
sve što sam vam zapovjedio. I evo ja sam s vama sve do 
svršetka svijeta." 

Apostoli su umrli, a Crkva će po Isusovim riječima trajati 
sve do svršetka svijeta. Zato su Apostoli svoje vlasti i svoje 
dužnosti, koje su od Isusa primili, povjerili svojim nasljed- 
nicima, preko sakramenta sv. Reda. Nasljednici Apostola jesu 
biskupi, a biskupima pomažu svećenici. Dakle, riječi Isusove 


220 


"Idite i učite sve narode...Učite ih da drže sve što sam vam 
zapovjedio!" odnose se i na svećenike. Svećenici, poučavajući 
djecu u vjeronauku, ne čine to na svoju ruku, kao da bi to 
mogli vršiti i ne vršiti. To je njihova poglavita dužnost, to je 
zapovijed Isusa Krista, kao što je zapovijed: "Ne izusti imena 
Gospodina Boga svoga uzalud"; "ne ukradi"; "Ne reci lažna 
svjedočanstva" itd. 

Ako je svećenicima najsvetija dužnost, da djecu u vjero- 
nauku podučavaju, onda je djeci dužnost, da na vjeronauk dola- 
ze, a roditeljima, koji su za svoju djecu pred Bogom odgovorni, 
dužnost, da svoju djecu šalju na vjeronauk i da budno paze, da 
li djeca uistinu dolaze ili ne dolaze. 


Potreba vjerskog znanja 


Djeca, učeći vjeronauk, uče istine, koje kao kršćani moraju 
znati. Kršćanstvo je objavljena vjera. Što to znači? Znači, da 
istine, koje kršćanstvo posjeduje i naučava, jesu od Boga za 
Cijeli svijet objavljene. Neke od istina Bog je u starom zavjetu, 
tj. prije rođenja Kristova ili sam osobno ili preko patrijarha i 
proroka objavio, a druge je objavio u novom zavjetu preko 
svoga Jedinorođenoga Sina. A zašto ih je objavio? - Sigurno 
ne da ostanu na papiru u kojem arhivu ili biblioteci, nego da 
ih ljudi znaju i da prema njima urede svoj život. Ove istine 
djeca, pod vodstvom vjeroučitelja, uče iz katekizma - te knjige 
mudrosti. 

Zakarija Werner, protestantski pjesnik, obratio se god. 
1811. na katoličku vjeru i postao katolički svećenik. Kao sveće- 
nik propovijedao je po bečkim crkvama i, dok bi propovijedao, 

često bi donio na propovijedaonicu katekizam, pokazivao ga 
vjernicima i govorio: "U ovoj maloj knjižici ima više mudrosti 
nego u svih mudraca svijeta." 

Joufroy, slavni sveučilišni profesor u Parizu, bio je neko 
vrijeme bezvjerac, ali se je kasnije obratio i postao dobrim 
katolikom. Prije svoje smrti rekao je svojim prijateljima ove 
riječi: "Poznajem knjižicu, koju djeca uče napamet, a u kojoj 
su riješene sve zagonetke života. Svi čitajte tu knjižicu. Ta 
knjižica je katolički katekizam." 

Katekizam otvara duševnim očima djece nedokučive vidi- 
ke. Daje odgovor na pitanja, koja se pojavljuju u vezi njihove 
spoznaje. Po katekizmu dolaze do prave spoznaje svojih odnosa 
prema roditeljima, učiteljima, društvu i uopće ljudima, a, što 
je najglavnije, dolaze do spoznaje svojih odnosa prema Bogu. 

Dobri jedan dječak na koncu školske godine, sav sretan i 
veseo, uđe u kuću noseći ocjenu iz vjeronauka. Njegov otac, 
bezvjerac, prezirno mu reče: "Šta će ti ocjena iz vjeronauka. 
Morao si donijeti ocjenu iz povijesti, zemljopisa i matematike. 
To su korisne znanosti. Vjeronauk te ne će razveseliti kad budeš 
na maturi niti će ti dati mjesto u društvu." Bezazleni dječak na 
prvi mah ostane malo zbunjen, a onda se odvaži i odgovori: 
"Tata, meni vjeronauk ne će koristiti na maturi, ali će mi ot- 
voriti vrata u nebo." 

Sjajan odgovor: Vjeronauk će mi otvoriti vrata u nebo. 


Potreba ćudorednog znanja 


Neki svjetski učenjak, koji je skoro cijeli svoj život pos- 
vetio proučavanju vjere, razgovarao se jednom s nekim gos- 

podinom, koji je napadao i izrugivao vjeru i hvalio se, da je 
bezvjerac. 

"Gospodine, odgovori na koncu učenjak, jeste li vi proučili 
kršćansku vjeru? Poznajete li vi knjige, koje brane i razlažu 
kršćanske istine?" - "Ne poznam." - "E, onda, ako ne poznajete 
- zaključi učenjak - onda se ne hvalite, da ste bezvjerac, nego 
se stidite, što ste obični neznalica." 

Preko vjeronauka djeca ne samo da dolaze do potrebnog 
vjerskog znanja, nego i do potrebnog ćudorednog odgoja. Kate- 
kizam ne raspravlja samo o istinama, koje moramo znati, nego 
govori i o Božjim i crkvenim zapovijedima, koje moramo vršiti. 
Božje zapovijedi su norme, načela, kako ćemo udesiti svoj 
život. Ćudorednost se sastoji u vršenju Božjih zapovijedi. Pri- 
viknuti dijete, čovjeka na vršenje Božjih zapovijedi, znači uči- 
niti ga ćudorednim, znači lijepo ga odgojiti i oplemeniti. 

A tko ne želi svoje dijete lijepo odgojiti? Često se čuje 
riječ: "Jesu bezobrazna ova djeca. Nemaju nikakovog odgoja. 
Starije ne poštivaju itd." Da, djeca trebaju odgoja, vjerskog 
ćudorednog odgoja, da budu fini, plemeniti, savijesni, uredni. 
Što kažem? Da budu i kroz život ostanu djeca Božja. 

Tko je u prvom redu pozvan da odgaja i tko je najviše 
odgovoran za njihov odgoj? - Roditelji. 

Jednom je Diogen, glasoviti grčki filozof, čuo na putu 
dječaka, kako izgovara bezobrazne riječi. Pogleda ga u lice i 
prepozna ga, čiji je. Ne reče mu ništa, ali odmah ode da mu 
potraži oca. Kad ga je našao, dade mu pljusku po obrazu i reče: 
"Pravo je, što udaram oca po ustima, radi nepristojnih riječi, 
što je izgovorio sin." 

Svatko je Diogenu dao pravo, a dajemo mu ga i mi, jer je 
dijete onakovo, kako se odgoji. A svako se dijete, ako se počne 

iz malena, može odgojiti, jer je ono kao mekani vosak, og 
kojega se može napraviti kip i anđela i đavla. Ono je kao bijeli 
arak papira, na kojemu možeš napisati što hoćeš. Ako dijete 
čuje i vidi dobro, i ono će biti dobro. A ako vidi i čuje zlo, i 
ono će biti zlo. 

Moramo priznati, da je kućni odgoj najbolji odgoj. Razu- 
mije se, kršćanski kućni odgoj. Zato se i kaže, da roditelji 
moraju biti prvi vjeroučitelji svoje djece. Ali redovito roditelji 
nemaju ni vremena, a pogotovu nemaju teološke naobrazbe, da 
mogu sami svoju djecu sistematski vjerski i ćudoredno odgajati. 
Zato po Božjem i crkvenom zakonu moraju: svoju djecu slati 
na vjeronauk, da ih vjeroučitelji, koji su zato od Boga i Crkve 
postavljeni, sistematski poučavaju. 

Možda će netko pomisliti, što se od nekih roditelja ponekad 
i čuje govoriti: "Ja sam svoje dijete pričestio, uredio, i nema 
razloga, da više ide na vjeronauk." Međutim takovo govorenje 
nije opravdano. Pitanje, što dijete misli biti u životu, na kojemu 
stupnju naobrazbe misli ostati. Drukčija vjerska naobrazba tre- 
ba jednome običnome težaku, a drukčija inteligentnome čov- 
jeku. Inteligentan čovjek treba da inteligentno poznaje svoju 
vjeru, vjerske istine i uopće vjerske dužnosti. Inače u drugim 
predmetima može biti stručnjak, a u vjerskim stvarima obični 
neznalica. 

I djeca u osnovnoj školi uče i povijest, i matematiku, i 
fiziku, i materinski jezik, a ipak ne znači, da oni te predmete 
potpuno znadu. Zato se ovi predmeti uče i u srednjim školama, 
pače i na fakultetu. Ista stvar je i s vjeronaukom. Nije dosta 
svršiti vjeronauk osnovne škole, tj. steći osnovnu vjersku na- 
obrazbu, nego je potrebno, ako u drugim predmetima preko 

srednjih škola stječu veću naobrazbu, da i u vjerskim i moral- 
nim pitanjima steku veću naobrazbu preko vjeronauka određena 
za njihov stepen naobrazbe. se 

Starijoj djeci je još i s drugog razloga potreban vjeronauk. 
Starija djeca se nalaze u doba razvoja kad im je apsolutno 
potreban jedan sigurni vodić. A sigurnijeg vodiča nema od 
moralnih propisa. Puste li se djeca samima sebi, opasnost je ne 
samo da moralno nastradaju nego i fizički. To su pitanja od 
životne važnosti kako za pojedinca, tako i za obitelj, pa čak i 
za naraštaje. Dalo bi se o ovome na dugo i na široko govoriti, 
ali danas ne mislim ulaziti u potankosti. Svakako vjeronauk je 
potreban svima: i nejakima i odraslijima. 

U Palermu, u Italiji odgovarao je pred sudom jedan pet- 
naestogodišnji dječak za zločin, koji je počinio. Nakon što je 
posve mirno saslušao svoju osudu, zamoli riječ i reče: "Op- 
raštam sucima, koji su me osudili, jer je njihova osuda praved- 
na; opraštam i žandarima, jer su vršili svoju dužnost. Ali među 
slušateljima ima čovjek, komu ne mogu oprostiti. To je moj 
OTAC. On me je odgojio BEZ VJERE, i zato se sada nalazim 
na optuženičkoj klupi." ' 

Ne daj Bože, da se ikada dogodi, da djeca u starijima 
svojim godinama budu okrivljavali i proklinjali vas, roditelji! 
Zato sve učinite, da vaša djeca budu kršćanski odgojena, da 
kršćanski kroz cijeli život misle, osjećaju i žive. Zato ih pod 
svaku cijenu šaljite na vjeronauk! 

__———— 


CRKVENO VJENČANJE 


Mnogim katolicima još uvijek nije jasno zašto Crkva od 
svojih članova traži, da moraju sklopiti crkveno vjenčanje prije 
nego počnu živjeti bračnim životom. Mnogima još uvijek ne 
ide u glavu zašto. ne bi mogli pristupiti na sv. Sakramente 
ispovijedi i Pričesti oni koji su sklopili samo civilnu (gra- 
đansku) ženidbu, iako su sigurno koji put čuli od svećenika 1 
javno i privatno, da takovi uistinu ne smiju pristupati na sv. 
Sakramente sve dotle dok svoje vjenčanje ne urede po crkvenim 
propisima. Mnogi ne shvaćaju važnost i značenje crkvenog 
vjenčanja, pa i ne vide u tome zla što neki žive bračnim živo- 
tom iako se nisu crkveno vjenčali. 

Stoga sam odlučio da o crkvenom vjenčanju rečem ukratko 
ono što bi svaki katolik morao znati. 


Što Crkva uči o vjenčanju? 


Crkva uči, da je Isus Krist ustanovio sedam sv. sakra- 
menata i da je njoj povjerio dijeliti i upravljati sakramentima. 
Jedan od tih sakramenata jest i ženidba. I baš zato što je sak- 
ramenat, ima se obaviti onako kako to propisuje Crkva. 

Da je Crkva uvijek ženidbu smatrala sakramentom, o tome 
nema sumnje. Već je sv. Pavao u svojoj poslanici Efežanima 
nazvao ženidbu "velikim sakramentom!" (Ef.5,32). Tertulijan 
oko 200 godina uz druge sakramente spominje i ženidbu. Naj- 
starije obredne knjige, kojima su se biskupi i svećenici služili 
kod podijeljivanja sv. Sakramenata sadrže u sebi i obred za 
sklapanje sakramenta ženidbe. 

Tridentinski Sabor je 1547. godine svečano izjavio: "Ako 
bi netko rekao, da Isus Krist nije ustanovio svih sedam Sak- 
ramenata novoga zavjeta; ili ako bi rekao, da ih je više ili manje 
nego sedam, naime, krštenje, krizma, pričest, ispovijed, boles- 
ničko pomazanje, svećenički red i ženidba; ili ako bi rekao, 
da bilo koji od ovih sedam (sakramenata) nije pravi sakramenat, 
neka bude proklet!" 

I baš zato što je Crkva smatrala i smatra ženidbu sakramen- 
tom, učila je i uči, da samo oni njezini članovi mogu živjeti 
bračnim životom na prirodni i od Boga određenim načinom, 
koji prima sakramenat sv. ženidbe. A sakramentom ženidbe ona 
smatra samo onu ženidbu, koja se sklopi na način koji je ona 
propisala. 


Način sklapanja crkvene ženidbe 


A koji je to način, koji je Crkva propisala za sklapanje 
ženidbe? 

Redoviti način sklapanja crkvene ženidbe jest onaj način 
koji biva pred župnikom ili biskupom dotičnoga mjesta, ili pred 
svećenikom, kojega oni ovlaste za to, i barem pred dvama 
svjedocima. To ste vi svi vidjeli i nije potrebno potanko o tome 
govoriti. 

Nego izvanredni način sklapanja crkvene ženidbe jest kad 
se ona sklapa i bez župnika, i bez biskupa, pače i bez svećenika 
kojega oni ovlaste, a svakako mora biti pred barem dva svje- 
doka, a to može biti u samo dva slučaja, i to: 

1. u smrtnoj pogibelji, kad se ne može dobiti ili doći do 
župnika ili biskupa ili svećenika, kojega oni ovlaste i 2. izvan 
smrtne pogibelji kad se ne može bez velikog napora doći do 
župnika ili biskupa, ili svećenika, kojega oni ovlaste, ako se 
razborito predviđa da će to stanje trajati mjesec dana. 

Samo u ova dva slučaja ženidba sklopljena samo i pred 
svjedocima je i pred Crkvom valjana i Crkva je smatra sak- 
ramentom. 

Inače svaku drugu ženidbu sklopljenu bez prisutnosti žup- 
nika, ili biskupa, ili svećenika, kojega oni ovlaste, Crkva ne 
smatra i ne priznaje sakramentom, pa prema tome bračni život 
dotičnih bračnih drugova, ako su oni katolici, smatra grješnim. 

I upravo ovdje leži razlog zašto ne mogu pristupiti na 
sakramente ispovijedi i Pričesti oni, koji žive bračnim životom, 
a nisu na crkveni način vjenčani. Radi se o bližoj grješnoj 
prigodi i o pomanjkanju pravog raspoloženja za dostojno pri- 
manje ovih Sakramenata. 

Ne može dobiti odriješenje na ispovijedi i ne smije pris- 
tupiti na sv. Pričest ni psovač, koji se na kaje i ne obećaje da 
će se ostaviti psosti. Ne može dobiti odriješenje na ispovijedi 
niti stupiti na sv. Pričest ni onaj kradljivac, koji ne obećaje da 
će se ostaviti krađe. Isto tako ne može dobiti ni odriješenje na 
ispovijedi i stupiti na sv. Pričest ni onaj koji ne obećaje da ne 
će više živjeti onim bračnim životom koji Crkva ne smatra 
dopuštenim. 

Osim toga Crkva ne samo da uči, da samo ono njezini 
članovi mogu međusobno kao muž i žena dopušteno živjeti 
bračnim životom koji su primili sakramenat ženidbe, nego uči, 
da po istome sakramentu ženidbeni drugovi dobivaju od Boga 
i razne milosti. Sakramenat ženidbe povećaje kod ženidbenih 
drugova milost posvećujuću; njihovu međusobnu ljubav po- 
svećuje; daje im snagu da mogu jedno drugome sačuvati trajnu 
vjernost i da mogu svoju djecu odgojiti kao pravu djecu Božju. 

Svi oni katolici, koji se vežu ženidbom, ali ne sakramen- 
talnom ne dobivaju od Boga spomenute milosti. 


Civilna ženidba 


Od crkvene, sarkamentalne ženidbe treba razlikovati civil- 
nu (građansku) ženidbu. Civilna ženidba jest ona ženidba, koju 
zaručnik i zaručnica sklapaju pred državnim predstavnikom. Po 
njoj ženidbeni drugovi i njihovo potomstvo postaju dionici dr- 
žavnih (građanskih) ženidbenih prava. 

Civilna ženidba je u pojedinim državama ili obligatorna tj. 
obvezatna, kad ju zaručnici moraju sklopiti, da njihovu ženidbu 
prizna država; ili fakultativna tj. slobodna, kad je to po dr- 
žavnim zakonima ostavljeno zaručnicima na volju da se vje- 
nčaju ili crkveno ili civilno; ili iz nužde, kad država dozvoljava 
zaručnicima sklopiti ženidbu pred svojim činovnikom i onda 
kad ju oni po crkvenim zakonima, zbog eventalne zapreke, koju 
država ne priznaje, ne mogu sklopiti crkvenu ženidbu. 

U mnogim državama, kao i kod nas, je civilna ženidba 
obligatorna tj. obvezatna, što znači, da se svi zaručnici moraju 
Civilno vjenčati pred državnim činovnikom, jer to traži državni 
zakon. 

Crkva zna, da je ženidba od životne važnosti za državu i 
Crkvu. Ona zna, da je ženidba za sav ljudski rod ono što je 
hrana za pojedince. Kako naime hrana služi za uzdržavanje 
pojedinaca, tako ženidba služi za uzdržavanje ljudskoga roda. 
Ako nestane brakova u jednoj državi, izumrijet će čitav narod 
kroz nekoliko godina. Ako nestane svetih ženidaba u Crkvi, 
opustjet će Crkva i oltari. Zato i Crkva i država izdaju zakone 
o ženidbi. 

Stoga Crkva ne samo ne zabranjuje, nego i naređuje da se 
pokoravamo svim državnim zakonima kad se oni ne protive 
našoj duši i savjesti, pa ne samo da ne zabranjuje, nego i 
zapovijeda, da se katolici pokoravaju zakonu koji nalaže, da se 
zaručnici civilno (građanski) vjenčaju. 

Rimski jedinstveni katekizam, kojega je izdao sv. Pijo X. 
1906 god. kaže: "Jer građanska ženidba služi u tu svrhu, da 
onima, koji sklapaju ugovor i njihovoj djeci osigura građanske 
pravne posljedice ženidbene zajednice, to crkvena vlast pravil- 
no ne dopušta vjersku ženidbu, dok nisu od građanskog zakona 
propisani ugovori sastavljeni." 

Ali Crkva kaže, da civilna ženidba po sebi redovito nije 
sakramenat, pa naređuje da katolički zaručnici moraju poslije 
Civilne ženidbe što prije obaviti ženidbu po crkvenim propisima 
i ne smiju zajedno stanovati sve dotle dok se po crkvenim 
propisima ne vjenčaju, jer katolička ženidba mora biti sak- 
ramentalna. 


Zaključak 


Bragopokojni papa Pijo XI. u svojoj Okružnici o kršćan- 
skoj ženidbi rekao je između ostalog i ovo: "Od osobite je 

važnosti da vjernici budu dobro poučavani o ženidbi, i to ne 
rijetko i površno, nego često i temeljito." 

Radi toga sam htio baš na današnju nedjelju - kad se čita 
evanđelje o Isusovoj prisutnosti na piru u Kani Galilejskoj - 
kojom zgodom je Isus, po mišljenju sv. Otaca i uzvisio ženidbu 
na dostojanstvo sakramenta - upozoriti vjernike na istinu da je 
ženidba, koja se sklapa po crkvenim propisima sakramenat, a 
taj moraju primiti oni katolici, koji se odlučuju za obiteljski, 
bračni život. 

Ovo sam smatrao svojom teškom dužnošću iznijeti, da 
vjernici imaju čisti pojam o katoličkoj ženidbi. Ali ne samo to. 
Istina je, preko koje ne možemo prijeći, da mnogi katolici i u 
ovoj našoj župi žive bračnim životom, a nisu sklopili ženidbu 
po crkvenim propisima. To se sa katoličkog stanovišta ne može 
nikako opravdati. Pa ovim pozivam sve bračne parove, koji 
žive bračnim životom, a nisu svoju ženidbu uredili po crkvenim 
propisima, da se jave u Župski ured radi uređenja crkvene 
ženidbe. Pozivam i sve prisutne vjernike, da mi u ovoj stvari 
pomognu barem na taj način, što će prema svojim mogućnos- 
tima saopćiti ovu moju poruku onima, za koje smatraju da su 
dobre volje to učiniti, ali radi neznanja ili kojeg drugog razloga 
žive bračnim životom, a još nisu sklopili sakramenat ženidbe. 

Ja sa svoje strane obećajem, da ću sve učiniti, da im taj 
posao olakšam. 

Dao Bog, da ovaj moj poziv ne bude uzaludan! Dao Bog 
da svi katolički zaručnici budu imali uzvišeni pojam o svetosti 
i potrebi sakramenta sv. ženidbe! 

POBAČAJ - STRAŠNO ZLO 


Posebno poglavlje u petoj Božjoj zapovijedi zauzima Hero- 
dov grijeh. Zašto Herodov grijeh? - Herod je već davno umro. 
Ima tome već skoro dvije tisuće godina. Umro je uz užasne 
boli i muke: još za života su mu crvi razjedali tijelo. Herod je 
umro, ali njegov grijeh - jao, zar da izgovorim?! Njegov grijeh 
živi još danas. Živi tu među nama!... Tu na koncu dvije tisućite 
godišnjice kršćanstva. 

Koji je to Herodov grijeh? - Kad se Isus u Betlehemu rodio, 
onda je Herod izdao naredbu, da se u Betlehemu pokolju nevina 
djeca. To je taj Herodov grijeh. I ovaj se njegov grijeh ponavlja 
samo u mnogo većem broju ne od njega nego od - strah me 
je spomenuti - krvnika roditelja putem abortusa (pobačaja). 


Strašna tema 


U večerašnjoj katehezi došli smo do strašne teme. Pri raz- 
matranju pete zapovijedi Božje moramo pogledati u oči ovoj 
strahoti. Jer peta zapovijed Božja ne štiti samo život čovjeka, 
koji se već rodio, ona štiti čovječji život od onog trenutka, kada 
je iz ruke Božje sašla na zemlju jedna nova duša, to jest ona 

uzima u zaštitu i život malog pupoljka, zametka djeteta, koje 
se još nije rodilo. A budući da taj krvavi herodski grijeh, ta 
tako zvana "bijela smrt" - "bijela kuga", što nemilosrdno lomi 
život ljudskih pupoljaka, pustoši širom svijeta, ne može šutjeti 
o tome ni katolička propovijedaonica. Pogledat ćemo, dakle 
večeras, kakav je žalosni položaj te stvari. 


Pobačaj grijeh s narodnog gledišta 


Strah od djeteta postao je danas već u svijetu tako strašan, 
da je to doista postalo strašno. 

Kakvu strašnu pogibao znači to najprije s narodnog gle- 
dišta? - To je veće zlo nego kakva izgubljena bitka, nego kakav 
izgubljeni rat. Razmotrimo malo stvar. 

O obiteljima bez djece ne treba ni da govorim. Ali 1 gdje 
ima samo jedno dijete, tu će jednom umrijeti oba roditelja i iza 
njih ostane samo jedan čovjek. Ali i obitelj s dvoje djece ne 
donosi dobitak narodu: zadržava položaj kakav je bio: umrijet 
će dvoje starijih, na mjesto njih ostanu dvoje mlađih - narod 


“ne dobiva ništa. 


Zar da kažem, što će biti onda, ako tako pođe dalje? Naro- 
du, u kome tako ide stvar ne treba neprijatelja, ne treba rata, 
koji pustoši, takav će narod sam po sebi propasti. Što uči 
povijest? Ona uči, da svaki narod čeka propast, u kome je više 
lijesova nego kolijevki. 

b) A onda nemojmo uzimati samo brojčani gubitak. Zna- 
demo li mi, koliko svjetski znamenitih ljudi, istraživača, uče- 
njaka, svetaca gubi narod u onoj djeci, kojoj roditelji nisu 
pustili da se rode? i 

Da, tako je s time. To nije samo čisto razmišljanje, to 
dokazuje iskustvo. Ono dokazuje, da su najveći junaci naučnog 
i vjerskog života u velikom broju proizašli upravo iz obitelji s 
mnogo djece. Strašno je i pomisliti na to, koliko učenjaka, 
koliko velikih ljudi, koliko svetaca pogiba zbog toga, jer se 
bračni drugovi boje djece. Jer da su se u staro doba roditelji 
bojali djece, nikada ne bi živjeli - da spomenem samo nekoliko 
primjera - sveta Katarina Sienska, koja je bila 25. dijete u svojih 
roditelja, niti sveti Klement Hofbauer, veliki apostol Beča, koji 
je bio 12. dijete, niti Mala sveta Terezija iz Lisieuxa, koja je 
bila 9. dijete u svojih roditelja. Sveti Ignacije Loyola imao je 
desetero braće, sveti Toma Akvinski petero, Sv. Bernard šes- 
tero. 

A da spomenem i svjetske veličine: fizičar Frauenhofer bio 
je 10. dijete, veliki pjesnik Lessing bio je 13., a glazbenik 
H&ndel 10., Haydn, svjetski glasoviti kompozitor 12., Benjamin 
Franklin, izumitelj munjovoda 17. dijete. Slikar Diirer imao je 
sedamnaestero braće. 

Evo, što gubi narod uslijed grijeha, koji ubija nevinu djecu. 
Gubi možda mnogo velikih ljudi, ali sigurno gubi svoju životnu 
snagu, stanovništvo nazaduje, jakost mu opada. Pa ma bio hrast 
tisućljetni orijaš, znamo, koja će ga stići sudbina, ako mu potaj- 
Ni crv podgriza korjen. 


Pobačaj udarac za pojedinca 


Ali ovaj grijeh nije samo udarac za narod nego i za poje- 
dinca. On pogađa i ono jedino dijete, kome će se još možda i 
smilovati. 

Taj grijeh pritište i ono jedino dijete, zbog koga se navodno 
sve to i događa: "da bi se moglo dostojno odgojiti", "da se 
imetak ne razbije na više dijelova" itd. 

Zanimljiva je činjenica, i ako se misli, da bi roditelji jedino 
dijete mogli bolje izobraziti i temeljitije odgojiti, da stvarno 
narod dobiva redovito najvrednije svoje članove, velike muževe 
i žene ne iz obitelji s jednim djetetom, nego iz onih s mnogo 
djece. To je izvanredno zanimljiva istina. Što je uzrok tome, 
da su djeca iz obitelji s mnogo djece, gdje roditelji imadu manje 
vremena za pojedino dijete, ipak uzgojenija, pristojnija, po- 
slušnija i vrednija, nego ona iz obitelji s jednim ili dvoje djece? 

Što je tome uzrok? - Uzrok je to, što jedno jedino dijete 
roditelji ne odgajaju nego ga razmaze, učine ga mazom, raz- 
nježe ga, učine od njega sredstvo za igranje. Siromašak! Ono 
bi htjelo biti dijete, no ne može: nema druga u igri, nema druga, 
kome bi povukavši ga u kut u tajnosti moglo saopćiti svoje 
radosti i dječje jade, s kime bi se malo i potuklo, da se opet 
pomiri. Jednom riječju nema brata ni sestre, koji bi ga najbolje 
odgajali. Da, braća, koja se zajedno igraju, trvu, smiju i plaču 
odgajaju se međusobno, glačaju se i privikavaju jedan drugoga 
na međusobno razumijevanje, na odricanje, ljubav, kao što ka- 
menje, koje se u potoku međusobno tare postaje lijepo, glatko 


i dobiva lijep oblik. 


Zato su u obiteljima s mnogo djece djeca bolja. Postaju 
bolja, jer rastu u zajednici, pa moraju jedno prema drugome 
biti vrlo pažljiva, jedno drugome mnogo toga pregledati. U 
brojnoj obitelji svako se dijete mora naučiti, da ono nije sre- 
dišnja os, oko koje se okreće svijet, da se za volju drugih 
mnogo toga mora odreći. 

Naprotiv gdje je samo jedno dijete, kakva mu je sudbina? 

Nema male braće, te je prema tome upućen na društvo 
odraslih. I tu onda postane prerano zreo, sveznao, sve prerano 
dozna, postane pravi duševni starmali. On je zatvoren, hladan, 
i u samoj školi teško se priuči na drugove, a kada se vraća 
kući, opet se nema s kime razgovarati. 

Ova osamljenost može djelovati i na njegove živce. Stoga 
je zanimljiva statistika nekoga bečkoga liječnika, prema kojoj 
je od stotinu takve djece, koja nisu imala braće našao u dobi 
od dvije do deset godina samo trinaestoricu zdravom, dok je 
osamdesetsedam ostalih bilo biše manje živčano bolesno, dok 
su naprotiv djeca, koja su imala više braće, od stotinu njih 
šezdeset i devet bilo zdravih. 

Eto: ovu žalosnu modu nadoplaćuje i ono jedno jedino 
dijete, u čiju se korist navodno sve to događa. 

Ali nadoplaćuju to i roditelji pogotovo. 


Pobačaj nadoplaćuju roditelji u odnosu na dijete 


a) Opet jedna zanimljiva činjenica: jednome je djetetu teže 
zapovijedati, nego ako ih ima više, jer roditelji, koji se boje 
imati više djece, izgube ugled i pred svojim jedinim djetetom. 
Uzalud mu zapovijedaju, nema uspjeha. Kako da to rastuma- 
čimo? Dijete onda ljubi svoje roditelje bezuvjetnom odanošću, 
ako se i roditelji prema djetetu odnose bezuvjetnom odanošću 
i ne ustručavaju se zbog njega žrtvovati i svoje očinsko i maj- 
činsko dostojanstvo. A fina djetinja duša osjeća nekako, da 
nešto ovdje manjka, a kad to osjeti, svršeno je s odanom, 
poslušnom ljubavlju. 


236 


b) A ima još jedna misao, koju je vrijedno da roditelji 
promozgaju. Odgoj djeteta stoji mnogo truda, to je istina, ali i 
isplati se. I sada ne mislim na to da će roditelji jednom u starosti 
biti upućeni na pomoć svoje djece. Sada lebdi preda mnom 
posve druga misao. Koliko puta navale na obitelj žalosni dani 
kušnje. Oblačni dani, kada vedrinu i sunčanu zraku prikrade u 
srce roditelja jedino vedra duša brbljušavog im djeteta. Bude 
žalosnih dana, kad je samo dijete anđeo čuvar dvoje odraslih 
ljudi, među kojima je došlo do sukoba. Bude žalosnih nes- 
porazuma. I da sve to ne dovede do konačne rastave, to mogu 
zahvaliti samo snazi ruku slaboga djeteta, snazi koja je jača od 
svega. 

Koliko li se puta ponovio slučaj, da je među bračnim dru- 
govima na dnevnom redu bila vječna svađa, prijetnja s rastavom 
sve dok nije bilo dijete. A kad je došlo dijete, pa još više, kad 
su nadošla djeca, konačno su se učvrstili temelji obitelji. I tu 
ću se opet pozvati na statističke podatke. Prema statističkim 
podacima kod polovice rastavljenih bračnih drugova nema ni 
jednog djeteta, a u daljnjih 20% ima samo jedno dijete. Eto 
brojevi jasno govore: gdje se vesele djetetu i drage volje prih- 
vaćaju brigu, koja s njime dolazi, tamo raste i međusobno 
štovanje roditelja i ojačava se bračna veza. 


Pobačaj nadoplaćuju roditelji u odnosu na Boga 


Ali u očima kršćanskih roditelja od svega, što sam dosada 
spomenuo, najvažniji dokaz protiv pobačaja jest - Božja volja. 
Dijete je dar Božji. Stari, pobožniji svijet nazivao je dijete 
"blagoslov Božji." Prihvatiti ga dakle i odgojiti zasluga je s 

gledišta vječnoga života, naprotiv odagnati ga ispred vratiju 
života jest strašni grijeh. 

Neka se majka u zdvojnosti bacila u Dunav. Na rukama je 
u smrt sobom ponijela i maleno dijete svoje u naručaju. Ljudi 
su s užasom slušali tu vijest. Da, bio je strašan grijeh: dvostruko 
ubojstvo...ali ono je dijete bilo barem kršteno, pa ako je i 
izgubilo zemaljski život, došlo je do vječnoga gledanja Boga. 

Ali žrtve onih, koji čine pobačaj dolaze na drugi svijet bez 
krštenja. Istina, takva djeca ne budu osuđena - ali im se ne 
otvaraju ni ona vrata neba, iza kojih bi na njih čekalo vječno 
blaženstvo nebesko. Izgubili su zemaljski život - zbog svojih 
roditelja. A izgubili su i vječno blaženstvo - zbog svojih rodite- 
lja. 

"Zbog svojih roditelja" - rekao sam. Možemo li dakle te 
ljude nazvati roditeljima? Imadu li oni pojma o tome, kakva je 
nečovječna strahota njihov grijeh? Crkva, da bi posebno istakla 
strahotu toga grijeha, izuzima ga ispod nadležnosti ispovjednika 
te samo biskup može odriješiti od toga grijeha ili onaj ispov- 
jednik, kome biskup dade za to ovlaštenje. 


Grižnja savjesti 


Ali prije ili kasnije i sami grješnici dolaze do spoznaje, 
kakav su strašni grijeh počinili i to je onda najveća kazna na 
zemlji za njih. O strašno okrivljivanje samoga sebe, strašne li 
grižnje savjesti! Da, jer ubijanje još nerođenoga djeteta, uboj- 
stvo je u smislu biblijskih riječi. Iza njega opet se čuju riječi 
Gospoda, kojima je pozvao na odgovornost prvoga ubojicu 

Kaina. "Glasno viče sa zemlje k meni krv brata tvojega. I zato 
da si proklet na zemlji, koja je otvorila usta svoja i popila iz 
ruke tvoje krv brata tvojega...Prognanik bit ćeš na zemlji." 
(I.Moj.IV.10-12). 

"Vika prolivene krvi." Što je to? Schakespeare u Machbetu 
na jednom mjestu opisuje to ovako: "Svikolici mirisi Arabije 
ne mogu oduzeti vonj krvi s ruke ubojice, koji je prionuo uz 
nju. Nikakva moda ne može oprati crvene mrlje krvi. Javlja se 
i javlja krvavi lik umorene žrtve, a ubojica vrišti: neka dođe 
tigar, samo neka ne dođe ono viđenje." 

Samo neka ne dođe ona vizija! Ali ona dolazi. Teški, crni 
oblak pritište ove duše...nestalo je mira...nestalo je sretnog brač- 
nog života. A duša se muči. Bio bi jedan put - jedini put - da 
to popravi: iskrena ispovijed - ali jao - kako se teško odlučuje 
na to. A duša se muči dalje... A nesretni se grješnik maša svega: 
daje obilne milostinje, mnogo moli, hodočasti u Gospina sveti- 
šta, čini zavjete, tuguje, plače. Sve uzalud. Samo vara samoga 
sebe, mira natrag ne zadobije. I sad dolazi daljni pad: otpadne 
od Crkve, od vjere, od Boga. Sasvim otvrdne. Psuje, kritizira 
vjeru - ali mira ipak ne nađe. 

"Bolje je imati mnogo djece na jastuku, nego ma samo 
jedno na savjesti." Jer strašna je sudbina onoga, koji se usuđuje 
izazivati Boga živoga. 


Zaključak 


Klement Aleksandrijski, istaknuti učenjak II. vijeka, spo- 
minje u svome djelu "Odgojitelj" rimske gospođe, koje su briž- 
nom, majčinskom skrbi uzgajale male piliće, a djecu robova, 

koja su im se u kući rodila, bez ikakve grižnje savjesti bacale 
su na ulicu. 

Onakovo odvratno zgražanje, kakvo je osjećao ovaj veliki 
crkveni otac, kad je pisao te retke, obuhvaća i nas kad govorimo 
o najstrašnijoj rak-rani modernog vremena, naime kad govo- 
rimo o pobačaju. 

O toj teškoj rak-rani modernog čovjeka dalo bi se još 
mnogo govoriti, ali sad zasad ne mogu više. Nemam zato snage. 
Riječ mi zapinje. 

Priznajem, da se nekome mogu namećati sumnje, pote- 
škoće, prigovori obzirom na težinu ovoga grijeha, ali sve te 
sumnje, poteškoće i prigovori nemaju opravdavajućeg temelja, 
jer da ga ima, ja bih vam ga spomenuo i bila bi mi dužnost 
da vam ga spomenem. Ali pobačaj, namjeran i direktan od 
Boga je uvijek i uvijek zabranjen. 

Može se naći ljudi, koji o tome površno i lako sude. Ali 
Bog ne sudi tako i povijest ne sudi tako. Bog, koji u petoj 
svojoj zapovijedi veli: Ne ubij! Povijest, koja uči: Kultura, 
tehnika, znanje, strojevi, rudokopi, trgovina sve je to dobro, ali 
svaki će narod propasti, u kome će biti više lijesova nego 
kolijevki. 

Gospode Bože, ne daj da narode zadesi ta sudbina! 

Pomozi, da žene ne budu među Herodovim vojnicima! 

NA VJENČANJU BRATA MATE 
u Splitu, 17. VI. 1961. 


Dragi brate! 

Brat Ti, rođeni brat govori. Onaj brat koji je skupa s To- 
bom rastao, skupa s Tobom mladost provodio... 

Govori Ti danas, na dan Tvoga vjenčanja... 

Govori Ti u ime Tvoje majke, u ime Tvoga drugoga brata 


o Joze i u ime Tvoje sestre Mare i u ime svoje...Govori Ti, da 


im je svima drago, što Te vide ovdje pred oltarom...da se vesele 
i u srce ih dira Tvoj ženidbeni pristanak. 

Sa punim osjećajem međusobne ljubavi žele Ti u Tvom 
budućem životu sve ono što Te ima voditi k pravoj i be- 
skonačnoj sreći... 

Uvijek kad smo govorili: "Ženi se, Mate!" - govorili smo, 
jer nas je vodila duboka i iskrena ljubav prema Tebi, jer smo 
željeli da Te vidimo smirena, staložena... zadovoljna...Tvoje 
dobro uvijek smo smatrali i smatramo svojim dobrom. 

Tvoj budući život i u Tvojim očima imat će dublji smisao 
i posebni čar...Još više ćeš osjećati, da nisi osamljena i zapu- 
štena grana, da nisi čovjek bez cilja i bez toplog obiteljskog 
ognjišta. 

Tvoja sreća bit će i naša sreća...Uvijek kad Te budemo 
gledali nasmijana i sretna, srce će nam rasti od radosti... 

Nitko nije bez mane. I mi Tvoji imamo mana, ali imamo 
i dobrih strana, a jedna je, da ljubimo jedan drugoga, da jedno 
za drugim uistinu više osjećamo nego što je to inače slučaj. 

Svojom ljubavlju i sa dobrim željama pratit ćemo i ubu- 
duće Tvoj život...Ne želimo se dijeliti od Tebe...Ti budi naš, a 
mi ćemo biti Tvoji da u ljubavi i jedinstvu provedemo ovo 
vremena, što nam ostaje na zemlji, a onda jednom da se opet 
nađemo i u vječnosti. 

Drago nam je, da baš uzimaš za ženu Mariju. Svi mi Nju 
primamo s veseljem. Primamo je i bit će naša, kao i Tvoja. A 
želimo, da i Ona nas smatra za svoje... 

Uskladi što bolje svoj odnos i prema Tebi, i prema našoj 
staroj majci, i prema bratu Jozi, i prema sestri Mari, koju opet 
ljubimo posebnom ljubavlju, i prema drugoj našoj nevjesti i 
Jozinoj djeci. Svi smo naši i treba da budemo naši...kao što će 
i Njezina djeca, ako Bog dade, opet biti naša. 

Od Marije Ti očekuješ, da Ti bude dobra žena. Majka 
očekuje da bude radišna i ljubezna; Jozo i nevjesta očekuju da 
bude velikodušna i strpljiva; Mara i ja očekujemo, da bude naša 
- a svi očekujemo da bude Božja - naglasujem Božja - koja će 
na posebni način bdjeti, da svi u kući vrše Božje i crkvene 
zapovjedi. Svi treba da budemo više Božji. Djecu trajno odga- 
jati i riječju i primjerom, da budu samo Božji... 

Uvjeren sam da koliko smo mi s naše strane zadovoljni s 
Marijom, da će i Marijini - majka, brat i svi ostali - biti zado- 
voljni s Matom, u kojemu dobivaju svoga zeta. 

Ovo prijateljstvo, koje se kod oltara kuje ima da bude 
čvrsto kao što je čvrst lovrećki kamen. 

Eto, dragi moj brate, u ovim riječima izražena je moja 
čestitka za Te i za Tvoju i našu Mariju. 

A Bog neka ispuni naše želje! 

A Majka Marija - Gospa od Zdravlja - neka bude pok- 
roviteljica i Zaštitnica Tvoga i Marijina budućeg bračnog ži- 
vota! 

Brate i nevjesto! Sretni bili i dugo i dugo u ljubavi živjeli! 

NA SPROVODU POK. O. FRA STANKA 
DR. PETROVA 
(U Sinju, 15. III. 1963). 


Juče izjutra stigla je u Metković tužna brzojavna vijest: 
"Umro je neprežaljeni naš fra Stanko. "Zvona sa metkovskog 
zvonika odmah su objavila stanovnicima Metkovića tužnu vi- 
jest da je umro u Sinju, u svetištu Gospe Sinjske njihov ponaj- 
bolji sin. Ta vijest duboko je potresla sve one, koji su ga 
poznavali, a osobito pokojnikove sestre gospođice NIKICU, i 
MARICU, te pokojnikova sinovca gospodina BOŽU i njihovu 
rodbinu. 

Uistinu, pitomi i kršćanski Metković, ponosan i vjeran svo- 
jim kršćanskim tradicijama, dao je Bogu i Crkvi lijepi broj 
svojih sinova, koji su na diku i ponos svoga rodnog mjesta. 
Među svima prvo mjesto zauzima dragi pokojnik - brat Stanko, 
kako se volio nazivati. 

Rođen i odgojen u stoposto kršćanskoj obitelji i sredini 
odazvao se od najranijeg svog djetinjstva glasu Božjemu, koji 
ga je zvao u redovnički život. Zanešen od najranijeg djetinjstva 
franjevačkim idealom: "BOG MOJ I SVE MOJE" Bogu se je 
potpuno posvetio i kroz cijeli svoj život Bogu i franjevačkom 
idealu vjeran ostao. 

Ljudi smo ljudi - i do malog duhovnog napretka dolazimo 
uz teške žrtve. A naš mili brat STANKO uvijek je činio žrtvu 
i preko žrtve popeo se do duhovne veličine - koju je uvijek u 
sebi nosio, da je svima mogao biti i bio je SVIJETLI UZOR 
svima - prekrasnog svećeničkog i redovničkog života i da je 
kao takav uvijek na sebe svraćao pozornost i braće svećenika, 
redovnika, vjernika i nevjernika. On je bio OSTVARENI PO- 
JAM svećeništva i redovništva. 

I naš hrvatski narod, i naša franjevačka Provincija Presv. 
Otkupitelja, i svetište Majke Božje Sinjske i njegovo rodno 
mjesto u njemu gube jednu moralnu SILU. Jak na peru, jak u 
kreposti - ali još će jači biti u Bogu. Onaj, koji nam je svijetlio > 
za života na razne načine - ostat će svijetleći kroz pokoljenja, 
a kod Boga će biti mogući zagovornik sviju. 

Dobri naš oče Stanko! 

Iako si skoro cijeli život proveo u Sinju, kod Slike Nebeske: 
Majke, čiju si slavu diljem domovine i svijeta pronosio, ipak 
mio Ti je bio Tvoj rodni kraj i Tvoje mjesto - METKOVIĆ. 


Sa osobitim zanimanjem pratio si život Metkovića i veselila Te 


svaka dobra vijest iz njega. Zato na moja usta od sviju Met- 
kovčana po tisuću puta POZDRAVLJEN BUDI! Od Tebe se 
teška srca rastaju Tvoje mile sestre i sinovac, koji su također 
nekoć skupa s Tvojom mamom živjeli u Sinju! Tvoje sestre su 
mi više puta rekle, da im je na osobiti način mio Sinj - i radi 
Čudotvorne Slike Marijine i radi Tebe i radi pokojne majke, 
čije kosti počivaju u sinjskom groblju - gdje će i Tvoje počivati. 
Od Tebe se teško rastaje i Tvoj brat Jakov i sinovka...koji žive 
u Banjoj Luci. 
Dobri oče fra Stanko! 

Bio si mi i duhovnik, i profesor i ispovjednik. I volio si 
me. I kad si ono pred par godina u svojoj bolesti tražio li- 
ječničku pomoć u Splitu, bio sam sretan da Ti mogu barem 
koliko toliko biti pri ruci i na taj način pokazati svoju zahval- 
nost za sve što si za me učinio. A Ti si opet tražio stotinu 
načina da uzvratiš svoju zahvalnost prema meni. I usmeno i 
pismeno davao si osjećaje svoje plemenitosti. A kad si čuo, da 
sam određen za Metković - i opet si pokazao svoju dragost. 
Hvala Ti, oče i brate! - Ja Ti obećajem, da Te ne ću zaboraviti 
kod oltara Gospodnjega, a Ti moli za moje stado - svoje Met- 
kovčane i moli za mene! Znam, da ćeš biti moguć kod Boga! 

Neka Ti je vječna slava, vječni mir i pokoj u zagrljaju 
Boga i Njegove i naše Majke, a Tvome bratu Jakovu, sestrama 
Nikici i Mari, sinovcu Boži, sinovki Stani i cijeloj tvojoj rodbini 
od srca iskreno saučešće! 

Na sprovodu p. o. fra Petra dr. Grabića 
(29. III. 1963.) 


Dragi i nezaboravni oče fra Petre! 

Pred mjesec dana dobio sam u Metkoviću Tvoje posljednje 
pismo, u kome si mi javio svoje teško zdravstveno stanje i 
rekao da s veseljem čekaš sestricu smrt, a mi da ćemo se vidjeti 
u vječnosti. 

Međutim kroz ovaj mjesec dana već sam dva puta bio u 
Splitu i viđali smo se i presretan sam, da sam imao prigodu 
primiti od Tebe svećenički i bratski blagoslov. 

I sada se posljednji put od Tebe opraštam. I sada Ti poslje- 
dnji put govorim: "Zbogom, dragi i nezaboravni oče fra Petre! 
Zbogom, mili i dragi oče i brate! Zbogom, ali - i doviđenja u 
raju, za koji smo stvoreni!" 

Zbogom, oče! - Bio si otac svakome, koga si poznavao i 
tko Te je poznavao! Očinsko srce - bila je Tvoja najdivnija 
odlika. Široko očinsko srce - puno ljubavi i razumijevanja za 
svakoga, osobito za onoga tko je bio u kojoj duševnoj i tjelesnoj 
potrebi. Ti - koji si u svoje vrijeme i pred vanjskim svijetom 

i u našoj zajednici nešto značio - po svoje stare dane znao si, 
i to skoro svaki dan - nešto od svog grla uštedjeti i ostatke 
sakupiti i dati onima, koji su bili potrebni ili si smatrao da su 
potrebni. 

Zbogom, oče! - Ti si svoju svećeničku službu smatrao - 
što u stvari i jest - očinskom službom i u svako doba dana i 
noći, kad je bilo potrebno - preporađao si na život milosti duše 
u ispovijedaonici. Nikad Te nitko nije čuo, da Ti je bilo teško 
doći i stati u ispovijedaonici. Ti - već u godinama i bolestan - 
nisi mislio na svoje zdravlje, nego si mislio samo na to kako 
ćeš što više dušama koristiti! 

Zbogom, brate! - Skoro dvanaest godina proveli smo pod 
istim krovom! Zajednički smo radili, zajednički molili, zajed- 
nički život provodili. Uvijek si bio bliz duši mojoj, uvijek dragi 
brat! 

Tvoj svijetli lik nikada zaboravit neću. 

Tvoj sveti život, pun rada, žrtve i molitve - ostat će mi u 
pameti kao sveta baština od mog nezaboravnog oca i brata - 
od Tebe, fra Petre! 

Rad, žrtva i molitva bili su stalni pratioci Tvoga života! 
Od rane zore do kasne noći svakog dana po određenom planu 
upotrebljavao si vrijeme. Nikada Ti nije bilo dosadno vrijeme. 
Tvoji česti pohodi Isusu u Presv. Oltarskom Sakramentu jasno 
su govorili o Tvojoj živoj vjeri, o Tvojoj žarkoj ljubavi i čvr- 
stom pouzdanju u dragoga Boga! Bog je ispunjao Tvoju dušu! 
Bog je bio predmet Tvoje ljubavi! Bog će biti i Tvoja plaća! 

Dragi i nezaboravni oče fra Petre! Bio si mi i otac, i brat 
i prijatelj! Ja se teška srca i suznih očiju od Tebe rastavljam. 
Ja te zaboravit ne mogu, ne smijem i neću! S Tobom živjeti 

bila je sreća, divota i milina! Tu sreću, divotu i milinu imali 
smo svi, koji smo s Tovom živjeli. Neka Ti je vječna HVALA! 

Tvojom smrću mnogo smo izgubili - ali vjerujem: mnogo 
smo i dobili! Tvoj zagovor kod Boga bit će velik! I ja se uzdam 
u Tvoj zagovor, čvrsto se uzdam - da se zbilja vidimo u sretnoj 
i blaženoj vječnosti - u koju si Ti bez sumnje već stupio! 

Moli, oče i brate, moli, kao što si ovamo molio! 

U društvu si Božjem, Majke Marije, anđela i svetaca - pa 
čekaj i dočekaj i nas! 

Tvoje mrtvo tijelo čekat će i dočekati slavno uskrsnuće! 
Fra Petre naš - zbogom - ali i doviđenja! 

Na sprovodu pok. brata Josipa Sekelez, Lovreć, 
5. VI. 1984. 


Braćo i sestre, dragi prijatelji! 

Prigodom smrti moga brata Joze mogu vam reći slijedeće: 

Svi smo djeca pokojne majke iza prerane smrti pokojnog 
oca ostala siročad i odgajani smo u velikoj strogosti. Ta strogost 
u odgoju kod nekih od nas se osjeća još i danas. 

Pokojni brat Jozo još kao djećak, u cvijetu svoje mladosti, 
otišao je, po lovrećkom običaju, trbuhom za kruhom. Svojim 
nogama obilazio je Sloveniju, Čehoslovačku, Austriju i Nje- 
mačku. Strašni drugi svjetski rat našao ga je u Austriji. Po 
svršetku rata vratio se kući. Oženio se i nastanio u Splitu. Prvih 
godina nakon ženidbe bavio se poljodjelstvom i uzdržavao svo- 
ju obitelj. Oko šezdesetih godina zaposlio se na državnom po- 
slu, ali nije prestao da se bavi i poljodjelstvom. Bio je marljivi 
i vješti poljoprivrednik. 

Pred četiri godine stupio je u penziju, ali se nije oslobodio 
svog poljodjelskog zanimanja. Bio je previše zaljubljen u rad. 

Već tada, u stvari, sile su ga počele izdavati. Vidjelo se to 
na njemu. Nije davao važnosti i nije se tužio. Ali bolest je 
činila svoje. Posljednjih četiri-pet mjeseci počeo je vidljivo 

klonjivati. Ali da potraži pomoć u liječnika, ominjao se i od 


sebe odbacivao. Uzalud mu je bilo govoriti i svjetovati. Jedva 
jedvice na nagovor jedne naše rodice izvrši pregled i ode na 
plućni odjel bolnice. Nakon skoro 40 dana bolnice bio je ot- 
pušten kući. Ali nisu prošla ni dva dana nastupila su teška i 
mučna krvarenja, da je morao pod hitno biti prebačen na ki- 
rurški odjel. Liječnici su sve učinili da ga spase - ali bilo je 
nemoguće. Kasno i kasno. 

Bolnički svećenik o. Albin Prebeg ga je ispovjedio, dao 
mu bolesničko pomazanje i apostolski blagoslov. Bilo je to u 
prošli petak poslije podne. Bio je svijestan do zadnjega časa. 
Kad sam ga u subotu poslije podne posjetio, pred njegovim 
sam ustima izgovarao: Isuse, ljubim Te, Isuse, žao mi je što 
sam Te uvrijedio; Isuse, budi milostiv meni grješniku, Isuse, 
smiluj mi se. Isuse, ne ću te više nikada uvrijediti...Marijo, 
majko Isusova i majko moja, budi mi u pomoći....tako je rado 
za mnom ponavljao i izgovarao te riječi, da sam mu ja opet 
dao odriješenje od njegovih grijeha. 

Vidjelo se da ga nestaje. U nedjelju u 11 i 5 minuta ispustio 
je svoju dušu. Predao ju je svome Bogu i svome Spasitelju. 

Pri završetku svoje 73 godine preselio se i otišao u vje- 
čnost. Da je pazio koliko toliko na svoje zdravlje, da je na 
vrijeme tražio liječničku intervenciju, bez sumnje mogao je još 
biti ovdje među nama. Ali, hvala Bogu! 

Jozo je imao svojih mana, ali je imao i krasnih svojih 
odlika. Kao posebne njegove odlike spominjem: njegovu lijepu, 
zaista privlačnu blagu narav. Dalje: Nikada se nije svoga Boga 
odrekao i ne bi ga se odrekao za ništa na svijetu. Bio je ponosan 
što je svoje uvijek javno vjenčavao, krstio, krizmao, pričešći- 

vao. Volio je svećenike. Nije znao mrziti. Nije ogovarao. Nije 
zavidio. Volio je mir. Odudarao je od svake svađe. - Ovo su 
bile njegove odlike, koje su resile njegovu ličnost. 

Vjerujem, da će mu Bog biti milostiv. Vjerujem, da će ga 
ipak konačno - a ipak će morati proći kroz Cistilište - primiti 
k sebi. Velik je naš rod, pa ima kome gore i doći. Bit će svoj 
sa svojima. 

Trudit ćemo se i moliti da se što prije oslobodi čistilišnih 
muka i što prije uživa sreću Boga svoga. Njegovo tijelo neka 
počiva ovdje u rodnom mjestu, kojega je on volio, s kojim se 
ponosio i kojega je svaki napredak u njemu veselio. 

Osjećam dužnost da ovdje rečem hvala svakome tko je bilo 
čime zadužio moga brata Jozu. 

Hvala svim liječnicima i bolničkom osoblju na plućnom i 
kirurškom odjelu koji su mu svim mogućim htjeli pomoći! 

Hvala o. Arminu Prebegu što se tako rado odazvao da mu 
dohovno pomogne! 

Hvala Braći svećenicima i časnim sestrama, koji mu is- 
kazuju posljednju počast i prikazuju svetu Misu! 

Hvala onima koji su dijelili s nama žalost i izrazili svoju 
sućut. . 

Hvala svima prisutnima, koji ste skupa s nama molili, svetu 
Misu prikazali i koji njemu iskazujete posljednju počast. 

Hvala svima! 

Moja zadnja riječ je: Stvoreni smo za Boga i za raj! Ovdje 
nije stalna domovina! Otac Nebeski nas čeka...Trudimo se da 
ga upoznamo, uzljubimo i da mu uvijek i uvijek vjerno služimo, 
da jednoga dana uzmognemo čuti: "Dođite, blagoslovljeni i 
primite kraljevstvo, koje vam pripravljeno..." 

Jozo je nedavno bio ušao u novi stan u Splitu, a neka mu 
Bog dade da što prije uđe u svoj vječni stan - mnogo ljepši i 
sjajniji - u Nebu. Amen. 

Na sprovodu moje p. majke 


Dragi moji Lovrećani! 


Prigodom sprovoda moje pokojne majke dužnost mi je da 
Vam svima od srca zahvalim na lijepom ispraćaju na njezino 
vječno počivalište. 

Moja pokojna majka bila je svijesna do zadnjega časa svo- 
ga života. Pri punoj svojoj svijesti rekla je da preko Vašeg 
dobrog župnika od Vas sviju pita oproštenje za sve ono što je 
kome u bilo čemu nažao učinila ili rekla. | 

Ljudi smo ljudi - i smi griješimo i često puta ne mislimo 
da ćemo za sve odgovarati Bogu. A blago onome tko priznaje 
svoje pogrješke pa i od Boga i od ljudi pita oproštenje. To je 
moja pokojna majka učinila i nada se da ćete joj sve oprostiti, 
kao što je i ona svima Vama oprostila, ako ste je možda u bilo 
čemu uvrijedili. 

Bog joj je - kako Vam je svima poznato - pripuštao tešku, 
neizlječivu i dugu bolest. Za pune tri godine trpjela je teške 
boli. Mogu Vam reći da se nikada nije radi toga na Boga 
naljutila. Kad je ono u Zagrebu u bolnici bila, svi liječnici i 
bolničko osoblje ostalo je zadivljeno njezinom strpljivošću i 
junačkom podnošenju bolova. Samo je govorila: HVALA 

BOGU! BOŽE, DAJ SNAGE DA IZDRŽIM! U tome se 
pokazala velika, uistinu velika. Za vrijeme svoje bolesti često 
je primala svete Sakramente sa osobitom željom, što je meni 
osobita utjeha. 

Vama, dragi moji Lovrećani, koji ste meni, mojoj braći i 
mojoj sestri izrazili saučešće i koji ste u tako lijepom broju 
ispratili na kršćanski način tijelo moje pokojne majke od svega 
srca najtoplija HVALA! Svima koji su je u bolesti pohađali, 
pomagali i tješili, a preko nje zadužili i mene i moju braću i 
sestru, od svega srca HVALA! 

Od djetinjstva, a osobito otkada sam svećenik za sve Vas 
na osobiti način osjećam i nosim Vas u srcu. Znajte da Vas 
sve volim i da se sviju Vas i Vaših u svakoj svetoj Misi bez 
prestanka sjećam. Radujem se s Vama u Vašim radostima, a 
plačem s Vama u Vašim teškoćama. 

Zahvaljujem Vašem o. župniku o. fra Jozi Dodigu i o. fra 
Frani Petričeviću koji su moju pokojnu majku u bolesti duhov- 
no krijepili! 

Molim i molit ću Boga za svoj Lovreć da uvijek Božji 
bude i ostane. 

NA RASTANKU SA ŽUPOM U SPLITU 


Uspeo sam se večeras na propovijedaonicu da vas, dragi 
vjernici, na rastanku blagoslovim i pozdravim. 

Deset godina kao župnik, a sedam i pol godina prije kao 
župski pomoćnik, dakle 17 i pol godina, bio sam s vama i sada 
je došlo vrijeme da se od vas odijelim, i da ja vama rečem: 
"ZBOGOM!" 

Pred deset godina sam od svojih redovničkih starješina 
određen, a od Preuzv. Biskupa imenovan župnikom ove naše 
dične župe na Dobromu. U svom nastupnom govoru iznio sam 
bio svoje dužnosti, koje su ujedno bile program moga rada, a 
te su: dužnost propovijedanja (učenja), dužnost dijeljenja Sak- 
ramenata i dužnost proviđanja bolesnika. 

Obzirom na dužnost propovijedanja doslovno sam bio re- 
kao: "Propovijedat ću ono što svaki kršćanin mora znati i vje- 
rovati i kako mora živjeti... Namjerno ću izbjegavati sve ono 
što ne spada na propovijedaonicu. Sve ću uložiti, da se na mene 
ne budu mogle odnositi riječi Ljudevita XVI., francuskog kral- 
ja, koje je on izrekao iza jedne propovijedi dvorskoga propov- 
jednika vič. Maury-a: "Si I abbč nous avait parlč un peu de 
religion, il nous avait parlč de tout", a to znači: "Da nam je 

velečasni malo propovijedao o vjeri, bio bi nam o svemu govo- 
rio." Koliko god budem mogao, nastojat ću, da svaka moja 
propovijed bude određena i jednostavna, da se ne dogodi, da 
netko reče: "Divno je propovijedao", a kad ga se upita: "O 
čemu je propovijedao?" - odgovori: "Ne znam, ali krasno..." 

To je bio moj program i moje nastojanje. Koliko sam 
uspijevao, to sami Bog znade. On znade da sam se trudio u 
sastavljanju, učenju i izricanju. 

U svom nastupnom govoru istakao sam bio i svoju dužnost 
dijeljenja sv. Sakramenata i proviđenja bolesnika. Bog znade, 
da sam i te dužnosti nastojao revno vršiti. 

Činjenica je, da se kroz ovo 10 posljednjih godina u našem 
svetištu Gospe od Zdravlja obavilo oko 6.000 sv. Krštenja; da 
se vjenčalo oko 1.500 bračnih parova; da se sv. Pričesti po- 
dijelilo oko 750.000; da se oko 600 mrtvih sprovodilo; da se 
oko 5.000 puta bolesnike providilo. 

Ovi i slični pastoralni uspjesi (pouka djece i mladeži u 
vjeronauku, prve pričesti, krizme, ispovijedi i t.d.) mogli su se 
postignuti, jer sam imao dobre pomoćnike. Ne samo pomoćnike 
u strogom smislu riječi, to jest one koji su kao pomoćnici 
službeno bili imenovani, nego i svu dragu braću, stariju i mla- 
đu, svećenike iz našeg samostana, koji su se na njivi Gos- 
podnjoj svojski trudili i trude. Svima neka je i s moje strane 
iskrena zahvalnost i priznanje, a od Boga velika plaća! 

Duboko sam svijestan i uvjeren, da je svaki dobri dar 
odozgo, od Boga, pa sve dobro, koje se kroz posljednjih 10 
godina u ovoj našoj župi i svetištu učinilo Bogu i Majci Božjoj, 
posrednici i djeliteljici svih milosti, slavnoj i mogućoj Gospi 

od Zdravlja pripisujem, a za sve nedostatke i pogrješke od Boga 
i Majke Marije, kao i od vas, dragi vjernici, pitam oproštenje, 

Moram priznati, kao što sam i uvijek bio spreman priznati, 
da posebnu zahvalnost za mnoge i mnoge stvari, kao i za 
pomoć u samom radu dugujem i vama moji dragi i nezaboravni 
vjernici! Kroz dugi niz godina u svetištu Gospe od Zdravlja 
osjećao sam se među vama kao u svojoj rodnoj kući. Vi ste 
me bodrili, na dobro poticali, podršku u svakoj dobroj stvari 
davali, skupa se s mojom duhovnom braćom u samostanu, 
veselili i plakali, a u svim pothvatima i materijalnu pomoć 
pružali. Sjećam se one zgode kad se samostan bez ičije hoti- 
mične krivnje zapalio, kako je to u srcima stanovnika Splita 
bolno odjeknulo i kako je njihova spremnost za pomoć u sva- 
kom pogledu izvanredno se pokazala. Uvijek i u svakoj prigodi 
mogao sam stoposto na vas računati, a neka posebna ljubav i 
pažnja prema meni, koju ja nikako nisam u tolikoj mjeri zas- 
lužio, s vaše strane, od sviju, me uvijek me okruživala. Hvala, 
braćo i sestre, hvala vjernici, i po sto milijarda puta Hvala! 

Cijenio sam i cijenim Vašu pažnju, Vašu ljubav i Vašu 
odanost. Odkada sam k vama došao, posebno odkada sam žup- 
nik postao, nije bilo dana da se za vas posebno nisam molio, 
nije bilo moje sv. Mise, a da se nisam vas i vaših živih i mrtvih 
u Misi spomenuo! Zadajem vam čvrstu riječ, da vas i ubuduće 
neću u Misama i molitvama zaboraviti, a i sam se u Vaše 
molitve preporučam. 

Obično na rastanku svatko ima i neku posebnu želju. I ja 
imam jednu želju! Hoću da je očitujem. 

Neka kršćanska legenda veli: 


258 


Jedan stari, sveti župnik, zaželio, da nakon 700 godina vidi, 
što je bilo od njegove župe i župljana. 

Jednoga dana pošalje Bog anđela, da ga odvede u tu župu 
i ispuni mu želju... * 

Nije mogao prepoznati mjesto, u kojem je živo preko 50 
godina. Sve se promjenilo. Novi putovi, nove zgrade, preko 
polja široka bijela traka, šume prorijeđene, automobili jure, 
ljudi govore novim jezikom. ' 

Zamolio je čašu vode, pa su mu dali mineralnu vodu. 

Zaželio je otići do susjednog sela, pa su ga stavili u lijepi 
kupe željeznice, koja juri i dimi... 

U njegovo vrijeme bile su uljanice, a sada posvuda elek- 
trične sijalice... 

Zaželio se, da mu je opet u svoj lijepi grob. 

Ali došao čas, da poviri u crkvu: 

Gleda - Misa ista; 

Sluša - pjesme iste; 

moli se - Očenaš isti; 

promatra puk - pobožnost ista... 

Obori mu se suza niz lice: 

- od radosti i sreće!!!! 

I naš grad Split lice mijenja. Neboderi niču; ulice se nove 
stvaraju i poljepšavaju; prodavaonice za samoposluživanje se 
otvaraju i t.d. Neka se Split povećava, neka se poljepšava, ali 
moja je želja da kršćanski život u njemu bude još bolji, da 
vjera u Boga u njemu bude jača, da pobožnost u njemu što 
bolje cvate, da odanost i privrženost prema sv. Crkvi bude sve 
to veća! 

Blagoslovi, Isuse, sv. Oca Papu, Tvoga vidljivoga namjes- 
nika na zemlji, a našega vrhovnoga Pastira. Daj mu snagu i 
mudrost svoga Sv. Duha da sa najvećim uspjehom upravlja sa 
sv. Crkvom, Tvojom zaručnicom, a nama daj, da uvijek bu- 
demo u jedinstvu s Tobom i s njime! 

Blagoslovi, Isuse, našega Biskupa, neposrednog natpastira 
splitsko-makarske biskupije; daj mu sve ono što mu je potrebno 
da uščuva svoje stado u ljubavi i odanosti prema Tebi! 

Blagoslovi, Isuse, moga Mp. Provincijala, kojemu kao re- 
dovnik dugujem punu poslušnosti i ljubav. Daj Mu da putem 
redovničke savršenosti vodi sve članove naše majke Provincije! 

Blagoslovi, Isuse, starješinu ovog dragog samostana Gospe 
od Zdravlja i sve članove, čuvare svetišta Gospe od Zdravlja. 
Daj im svima revnost za Božje stvari da ovaj samostan i odsada, 
kao i dosada, izvršuje svoju veliku misiju. 

Blagoslovi, Isuse, novog mladog župnika, moga nasljed- 
nika p.o.fra Gabru Tomića, i njegove pomoćnike pp.oo.fra Stje- 
pana Pavića i fra Ivana Marunicu. Daj da omile Tebi i vjer- 
nicima. Daj im zdravlje i snage u izvršivanju teških župskih 
dužnosti! 

Blagoslovi, Isuse, naše ministrante, koji su revno služili 
kod oltara i daj da Ti uvijek revno služe! 

Blagoslovi, Isuse, naše pjevače i pjevačice i njihova zboro- 
vođe o. fra Stanka, da i dalje svojim pjevom veličaju svetu 
službu Božju i pjevaju pjesme Tebi i Tvojoj Presvetoj Majci u 
svetom ovom hramu! 

Blagoslovi, Isuse, naše časne sestre i ove u našem svetištu 
i sve u ovoj župi i Splitu. Neka ustraju u svetom zvanju svome 
- najuzvišenijem zvanju - da se žrtvuju za spas bližnjih svojih! 

Blagoslovi, Isuse, sve koji su na koji način pomagali i radili 
za crkvu i na taj način sudjelovali u napretku i našeg svetišta 
i slave Božje u njemu! 

Blagoslovi, Isuse, starce i starice ove župe i Splita. Daj im 
snage da na dobro upotrebe i strpljivo snose križeve, koje 
sobom nosi starost! 

Blagoslovi, Isuse, bolesnike i bolesnice po bolnicama i 
kućama ove župe i Splita. Daj im zdravlje, ako je to njima na 
spasenje, a umirućima daj da na vrijeme prime svete Sakra- 
mente! 

Blagoslovi, Isuse, roditelje i sve bračne parove ove župe i 
cijeloga Splita, da svijesni svoje odgovornosti urede svoja vjen- 
čanja i svoj bračni život i svoje dužnosti prema djeci po Tvome 
zakonu! 

Blagoslovi, Isuse, mladiće i djevojke župe i našega grada 
da čuvaju svoju nevinost, Tebi je posvete, i da se sa svim 
marom spremaju za savjesno izvršavanje životnih zadataka! 

Blagoslovi, Isuse, svu djecu i školsku mladež, da iz malena 
Tebe upoznaju, Tebe zaljube, Tebe slijede - da uvelike cijene 
važnost Tvoga nauka i marljivo ga pohađaju i uče! 

Blagoslovi, Isuse, sirote i udovice! Daj da ne klonu duhom 
pod teretom siromaštva i osamljenosti! 

Blagoslovi, Isuse, sve naše obitelji i daj da se u njima 
poštivaju Tvoji zakoni! 

Blagoslovi, Isuse, sve naše mrtve, koji u Tebi počivaju! 
Daj pokoj njihovim dušama! 

Blagoslovi, Isuse, sve grješnike! - Obrati ih i privedi na 
pravi put spasenja! 

Blagoslovi, Isuse, sve i svakoga! 

A Tebi, mila Majčice, naša mila Gospe od Zdravlja, moja 
posebna ljubav! 

Pod pokroviteljstvom i zaštitom Tvojom vodio sam i čuvao 
ovaj narod. Ti si bila Ona, koja si privlačila i Sinu svome vodila 
naša srca i naše duše! Tebi, Tebi hvala prevelika! 

Tebi, slatka Majčice, ostavljam ovaj narod, ovu župu i ovaj 
grad! 

Tebi čuvare ovoga Tvog svetišta! Tebi zdravlje duše i 
tijela! 

Tebi novog i dragog župnika i njegovo stado! 

Tebi obećajem, Majčice, da ću Tvoju slavu i pobožnost 
širiti gdje bio da bio! 

Tebi preporučam svoje životne korake: svoj život i svoj 
rad! Tebi moje novo stado! 

Zbogom, draga Gospe od Zdravlja! 

Zbogom, moji dragi vjernici! 

Izručite moje pozdrave svima Vašima kod kuće i vani! 

Blagoslov Božji po zagovoru Čudotvorne Gospe od Zdrav- 
lja njima i vama! 

Blagoslov Boga Svemogućega Oca i Sina i Duha Svetoga 
sašao na vas i ostao vazda s vama. Amen. 


U Splitu, na Dobromu, 19. VIII. 1962. 

NA RASTANKU SA ŽUPOM 
RUNOVIĆ - ZMIJAVCI (Runović, 15. VIII. 1982.) 


Dragi moji! 

Nazad 7 ravnih godina, na današnji dan, na blagdan Ma- 
rijina uznesenja na Nebo nastupio sam u ovoj crkvi Majke 
Božje, Gospe od Karmela kao vaš novi, iako ne baš tako mladi, 
župnik. A danas, na isti dan i na isti blagdan službeno se dijelim 
od Vas, opraštam se od Vas i dajem Vam svoj blagoslov. 

Nikada u životu nisam ni sanjao da će me zapasti služba 
u Runoviću. Nikada nisam, kao svećenik, tražio mjesto i polo- 
žaj, gdje bi službovao. Išao sam i službovao, a isto tako ću. 
ubuduće, do volje Božje službovati ondje, gdje me Bog preko 
mojih starješina pošalje. Ilem kamo me Bog šalje. Muči me 
samo pomisao: Hoću li ja ovoj svojoj novoj dužnosti dostojno 
odgovoriti...Tješi me činjenica da to nisam sam tražio, nego 
me Bog šalje, a kad Bog šalje, Bog će dati i odgovarajuću 
pomoć. 

Nego: 7 godina je našeg zajedničkog života prošlo. Prošlo 
kao san, prošlo kao dan. Jesam li u svemu bio onakav kakav 
samo morao biti, sudit će me Bog, a sudit ćete me i vi. Jesam 
li svojim dužnostima mogao i bolje odgovoriti, sudit će me 
Bog, a sudit ćete me i Vi. Ja molim najprije u Boga oproštenje 

za sve moje propuste, a onda molim i u Vas. Isto tako ako je 
mene tko od Vas bilo kako uvrijedio, što ja nisam baš toliko 
svjestan, ja mu od svega srca tako rado opraštam. 

Ujedno Vam svima zahvaljujem za sve. Zahvaljujem za 
svaku dobru riječ, za svaki mio pogled, za svako suosjećanje 
i pomoć koju ste mi pružali. 

Ja nikada neću i ne mogu zaboraviti ovaj narod. Ja nikada 
neću i ne mogu izbrisati iz srca osjećaje koje sam gojio i gojim 
prema ovome narodu. Neka svima bude moja srdačna i topla 
hvala za sve! 

Ja imam pred očima sve moje župljane s kojima sam se 
susretao. Ja u srcu nosim i nosit ću sve bolesnike i starce, 
kojima sam dolazio i koje sam obilazio. Ja u srcu nosim sve 
muževe i žene ove župe, čije žrtve i napore sam znao i znam 
cijeniti. Ja u srcu nosim i nosit ću djecu i mladež ove župe, 
jer časovi koje sam s njima provodio, bili su časovi i radosti i 
zebnje, ali su bili njima posvećeni. Ja u srcu nosim i nosit ću 
i one, koji su iz ove župe pošli na drugi svijet, i u svojoj pameti 
i molitvama dozivat ću u pamet one trenutke kad sam posljednji 
put bio s njima i kad smo se od njih na groblju opraštali. I 
ovog časa sjećam se i onih iz ove župe, koje nisam nikada ni 
vidio, ali smo se pismeno upoznali, i svi su mi oni dragi i bit 
će mi dragi, i kad im budete pisali, izručite im i moje pozdrave. 

I sada svima govorim: ZBOGOM. Zbogom, moji dosa- 
dašnji župljani, zbogom moji miljenici. Nikada vas zaboravit 
ne ću. 

Novom župniku o. fra Eugenu budite dobri, i bolji nego 
što ste meni bili! On je od mene i bolji i mlađi. O, neka se 
među vama bude osjećao ovako kako sam se ja među vama 
osjećao, i još bolje, i još bolje. 

Gospodin me zove u drugo mjesto i na drugu dužnost. Ja 
govorim: "Evo me, Gospodine, sluga Tvoj sluša." Ja Vas samo 
jedno molim: Sjećajte se mene u svojim molitvama, a ja ću se 
vas i vaših uvijek sjećati. Molite Gospodina i Majku Njegovu, 
Gospu od Karmela, koju ovdje napuštam, a dolje me opet ista 
Ona, Gospa od Karmela čeka, da svojim životom i radom što 
više proslavim Boga. 

Ja se dijelim od Vas tijelom, ali duhom se ne mogu i neću 
od vas odijeliti. Uvijek, kad budem mogao, rado ću se k vama 
navratiti, rado ću se za svakoga od Vas zanimati, uvijek će me 
veseliti Vaše dobro, a žalostiti vaše zlo. 

Kroz ovih 7 godina radili smo na duhovnom i materijalnom | 
polju. Držali smo obnove za mladost i starije, držali smo misije, 
dovodili smo pjevače i svirače, dovodili smo ispovjednike i 
propovjednike. O, neka Vam bude sve blagoslovljeno! Neka 
sjeme koje smo sijali donese obilati rod. - Materijalni radovi 
na sva četiri, odnosno pet mjesta pratili su naš duhovni rad - 
neka Vam bude blagoslovljena svaka moja žrtva, svaka kapljica 
moga znoja, svaka moja briga! Neka sve bude na veću slavu 
Božju, na korist sv. Crkve u ovoj župi i na diku i ponos ovog 
hrvatskog i katoličkog naroda! 

Blagosivljem Vas i sve vaše! Blagosivljem vas, starci i 
starice, bolesnici bolesnice! Nosite svoj križ strpljivo! Uzdajte 
se u nagradu na nebu, koja vas čeka, ako budete s Isusom nosili 
svoj križ. 

Blagosivljem Vas, muževi i žene, o kojima ovisi sadašnjost 
i budućnost ove župe i ovoga naroda. Na vama je, baš na vama, 
najveća odgovornost i najveći teret. Neka Vam Bog dade snage 
i volje da sve svoje snage upotrijebite za dobro svoje i svojih 
obitelji. 

Trudite se, da sav vaš napor bude popraćen sa obiteljskom 
svetom molitvom, jer bez molitve i bez duha izjednačujete se 
sa običnim alatom ili strojem. 

Blagosivljem mladež i djecu. Želim da se odgajaju u kato- 
ličkom, Božjem duhu. Neka uvijek budu odani kućnoj molitvi, 
svetoj Misi, primanju sv. Sakramenata i vjeronauku. Neka se 
tako odgajaju da danas sutra budu utjeha i pomoć svojim rodi- 
teljima, čestiti članovi svete Crkve Katoličke, koju neka ljube 
svim snagama svoga bića. 

Blagosivljem vaše blago i vaša polja: vaše vinograde, vaše 
kuće, vaše bašče, vaše šume i vašu rijeku. Sve vaše blagosivam 
i pozdravljam. I svima vama još jedanput govorim: ZBOGOM. 

Blagoslov Boga Svemogućega Oca, i Sina i Duha Svetoga 
sašao na vas i na sve vaše i ostao vazda s vama. 

